
Perspektiver på universitetspedagogikken 
- introduksjon 


Svein Loeng og Britt Paula Mørkved 


Formålet med denne introduksjonsdelen er å vise utfordringer universitetspedago- 
gikken står overfor, og hvilke undervisnings- og læringsformer som kan møte disse. 
Avslutningsvis presenteres en kort oversikt over perspektiver og innhold for de 
ulike artiklene, som gjennom eksempler på studentaktive læringsformer og andre 
læringsfremmende aktiviteter viser hvordan man kan håndtere universitetspedago- 
gikkens utfordringer. 


Universitetspedagogikken utfordres 


Kvaliteten på undervisningen ved universiteter og høgskoler er et tilbake- 
vendende tema i diskusjoner om våre utdanningsinstitusjoner. Vi hører 
historier om uegnede forelesere og dårlig undervisning, om forelesninger 
som forvirrer mer enn oppklarer, og om forelesninger som ikke inspire- 
rer studentene til videre læring. Det framsettes påstander om at univer- 
sitetene er masseprodusenter av middelmådighet, der det legges vekt på 
professorens undervisning, men uten å gå veien om studentenes læring 
(Strømmen & Syvertsen, 2017). Slik har betydningen av pedagogisk kom- 
petanse hos fagansatte kommet mer i fokus innen forskningsmiljøer, 
internasjonale og nasjonale politiske miljøer, og sist, men ikke minst, hos 
studenter og fagansatte. Universitetene må ha et livslangt perspektiv, der 
utgangspunktet er at vi aldri blir ferdige. Studentene skal vende tilbake 
for å få faglig påfyll og møte nye faglige muligheter. Dette krever at de 
møter en undervisning som er læringsfremmende og interessevekkende. 
Det etterlyses trygge og gode læringsmiljøer der det tas hensyn til mang- 
foldet blant studentene (Øien, 2017). Forhenværende kunnskapsminis- 
ter Torbjørn Røe Isaksen reiste forslag om at den neste store reformen 
i UH-sektoren må bli livslang læring (Asheim, 2017). Ifølge Europarå- 
dets fire hovedformål for høyere utdanning skal undervisningsinstitu- 
sjonene bidra til forberedelse for bærekraftig deltakelse i arbeidslivet, 

forberedelse til livet som aktive borgere i demokratiske samfunn, per- 
sonlig utvikling, samt utvikling og vedlikehold gjennom undervisning, 
læring og forskning — ut fra en bred, avansert kunnskapsbase (Council 
of Europe, 2007). I en større forskningsrapport fra NIFU, som inne- 
holder flere bidrag om kvaliteten i norsk høyere utdanning, vises det til 
at studentaktive læringsformer — eksemplifisert ved problem-, prosjekt- 
og casebasert læring samt utforskende læring - er spesielt nyttig for å 
skape engasjement, bidra til aktive studenter og stimulere til dybdelæring 
(Damsa et al., 2015). Videre vises det til at det i for liten grad anvendes 
studentaktive læringsformer, mens plenumsforelesninger og tradisjonelle 
eksamensformer dominerer. Sistnevnte framkommer også av NOKUTs 
underviserundersøkelse 2016 (Amundsen et al., 2017), der det avdekkes 
store forskjeller mellom utdanningstyper samt liten tilfredshet med tid 
og andre ressurser til undervisning, veiledning, støtte fra programledel- 
sen når det gjelder studentenes ulike forkunnskaper. 

I Meld. St. 16 (2016-2017) vises det til resultater fra læringsforskning, der 
studenter som gjennom ulike læringsaktiviteter aktivt reflekterer over faget 
og har en dialog med andre studenter og lærere, er de som når de mest avan- 
serte forståelsesnivåene og utvikler evnen til analytisk problemløsning og 
kritisk tenkning. Meldingen viser også til forskningsdokumentasjon på at 
studentene tilpasser læringsstrategiene sine til de kravene vi stiller til dem 
gjennom undervisning og vurdering. Der studiene er krevende og under- 
viserne forventer en stor innsats, vil studentene benytte mer komplekse 
læringsstrategier. Videre kan studieopplegget og de uttrykte forventnin- 
gene til studentene i stor grad påvirke deres holdninger til studiene. 

Forelesningen har hatt en sterk posisjon ved universitetene, men dette 
er en undervisningsform som gjerne resulterer i en passiv studentrolle 
(Karseth, 2006). Denne rolleforståelsen er nå utfordret av en mer stu- 
dentsentrert læring som er sammenfallende med nyere læringsforskning. 
Med forankring i kognitiv psykologi på 1960- og 70-tallet har tilegnelses- 
metaforen overtatt hegemoniet fra den atferdsorienterte læringspsykolo- 
gien, ifølge Pettersen (2005). Fra å fokusere på hukommelse og repetisjon 
retter den kognitive læringsforskningen oppmerksomheten mot å finne 
fram til og bruke informasjon. Studenten må ha et aktivt og selvsten- 
dig grep om læringen, noe som blant annet innebærer å skape kunnskap 

med utgangspunkt i det vedkommende kan fra før. Læreren blir da mer 
en veileder, og ikke en faglig ekspert som formidler et bestemt innhold. 
Dette perspektivet framheves også i Mjøs-utvalgets innstilling Frihet 
med ansvar (NOU 2000:14). 

Imidlertid er det fortsatt rom for den gode forelesningen. Den skal gi 
forskningsbasert teoretisk kunnskap, der studentene får «vite hva» og 
«vite hvorfor» (Lundvall, 2006). Og den gode forelesningen er ideell for 
å gi et overblikk, dra opp linjer og sette ting i perspektiv i løpet av kort 
tid, samtidig som den bygger på studentenes eksisterende kunnskaper og 
tar hensyn til ulike preferanser med hensyn til læring. Den har også en 
struktur som både utfordrer studentene og gir dem et fundament å bygge 
videre på (Ayres, 2015). En undersøkelse ved radiografutdanningen ved 
den tidligere Høgskolen i Sør-Trøndelag viste at studentene ikke ønsket 
færre forelesninger (Thingnes, Stalsberg og Sitter, 2015). Forelesningene 
var en viktig ressurs, men studentenes tilnærminger til dem var i hoved- 
sak instrumentell. Det bekymringsfulle var at studentene i stor grad 
hadde instrumentelle argumenter for forelesningenes verdi. De framhe- 
vet mange positive forhold ved forelesninger, men poengterte at eksamen 
i stor grad var retningsgivende for hva de vurderte som nyttig kunnskap. 
For mange kan forelesninger gi en opplevelse av læring, men nyttever- 
dien vurderes primært med tanke på eksamen. Fra en slik synsvinkel blir 
det viktig at undervisningsformene bidrar til å endre studentenes instru- 
mentelle tilnærming til læring. 

Selv om forelesningen har hatt en sentral plass ved universitetene, viser 
en tysk undersøkelse gjennomført av Påuler-Kuppinger og Jucks (2017) at 
universitetslærere likevel ikke er så opptatt av formidling, men fokuserer 
sterkere på studentaktivitet og begrepsutvikling. Studentene, derimot, 
kommer til universitetet med en forventning om forelesninger, og de er 
ofte dårlig informert om hva det vil si å være selvstendig student og ha 
personlig ansvar for sin egen læring, ifølge Påuler-Kuppinger og Jucks. 
Oppfordringer om mer studentaktive undervisnings- og læringsformer 
retter seg altså mot universitetslærerne, men bør nok i like stor grad rette 
seg mot studentene, for å gi dem begrunnelser for lærernes forventnin- 
ger om studentaktivitet (Roth & Weinstock, 2013). Påuler-Kuppinger og 
Jucks (2017) presiserer at denne forskjellen på lærere og studenter bare ble 

funnet innenfor de såkalte «myke» disipliner, som består av samfunns- 
fagene og humanistiske og økonomiske fag. Innenfor de «harde» disipli- 
ner, dvs. naturvitenskapelige og teknologiske fag, hadde ikke lærerne et 
mer relativistisk syn på kunnskap og læring enn det studentene hadde. 
Lærerne innenfor disse disiplinene betraktet i stor grad god undervis- 
ning som kunnskapsoverføring og læreraktivitet, og de var mindre orien- 
tert mot studentenes konstruktivistiske læringsprosesser enn det lærerne 
innenfor de «myke» disiplinene var. 

Antologien fokuserer på «myke» disipliner, og henvender seg da ifølge 
Påuler- Kuppinger og Jucks til lærere som er opptatt av studentaktivitet, 
og som i mindre grad betrakter god undervisning som formidling. 

Kort oppsummert møter universitetspedagogikken krav om under- 
visnings- og læringsformer som i større grad fremmer studentenes 
motivasjon og læringsutbytte, noe som igjen krever mer studentaktive 
læringsformer og andre læringsfremmende tiltak. 


Antologiens utgangspunkt og intensjoner 


Artiklene i denne antologien tar utgangspunkt i den pedagogiske utfor- 
dringen med at mange studenter sliter med motivasjon og får et begren- 
set læringsutbytte, da undervisningen oppleves teoretisk, samtidig som 
det praktiske ikke henger sammen med teoriundervisningen. Artiklene 
viser eksempler på hvordan lærere søker å møte disse utfordringene. Der- 
som fagmiljøene skal kunne gi studentene utfordringer som bidrar til 
økt læringsutbytte, er tilgang på konkrete eksempler nyttig for under- 
visere. Ikke alle praktikere er store teoribyggere og filosofer, men som 
praktikere har vi kompetanse og ferdigheter som kan begrepsfestes og 
formidles. Felles for denne erfaringsbaserte kunnskapen er at den består 
av praksisprosesser, og at disse er utviklet i forkant av hva vi har satt ord 
på og begrunnet ut fra vår teoretiske viten. Antologien har en ambisjon 
om å bidra med forskningsbasert kunnskap og refleksjonsartikler der 
læringsformene er studentaktive, og slik gi andre undervisere eksempler 
fra pedagogisk praksis. 

Studentaktive læringsformer retter oppmerksomheten mot studente- 
nes aktivitet, og skal forhindre at de forholder seg passive til innhold og 

lærestoff (Opdal, 2018; Jeno, 2015; Froyd, 2008). Studentene må aktiviseres 
på en slik måte at læring fremmes. Det forutsetter at man tenker gjennom 
hvilke læringsformer som best fremmer læring i de enkelte læringssitu- 
asjoner. De studentaktive læringsformene kan bestå av prosjektbasert 
læring med tilhørende refleksjon, teambasert læring, casebasert læring, 
praksis, feltarbeid, ulike former for omvendt undervisning, studenter 
som involveres i forskningsarbeid eller på andre måter tar aktivt del i et 
utforskende faglig læringsfellesskap. Vi vil trekke fram en definisjon fra 
Prince (2004), som i kortform viser antologiens overordnede perspektiv, 
der studentaktive læringsformer defineres som: 


any instructional method that engages students in the learning process. In 
short, active learning requires students to do meaningful learning activities and 
think about what they are doing [...] The core elements of active learning are 
student activity and engagement in the learning process. Active learning is of- 
ten contrasted to the traditional lecture where students passively receive infor- 


mation from the instructor (s. 1). 


Artiklene i antologien er frittstående og bygger på empiri fra fire ulike 
fagfelt: entreprenørskap, trafikkfag, organisasjonsfag og ex.phil. Sam- 
tidig representerer de utforsking og tilrettelegging for studentaktive 
læringsformer og andre læringsfremmende aktiviteter. Fire av artiklene 
(hvorav én refleksjonsartikkel) retter seg direkte mot ulike studentaktive 
læringsformer, mens de øvrige (hvorav én refleksjonsartikkel) fokuserer 
på andre læringsfremmende tiltak som kan bidra til økt læringsutbytte. 
Innholdsmessig spenner forskningsartiklene fra teoretisk utforsking 
av systematisk refleksjon i den handlingsbaserte læringen, via meto- 
disk samarbeidslæring, utprøving av nettbasert Team-Based Learning 
og tilrettelegging for motiverende teoretisk kunnskap til utvikling av 
kunnskap gjennom mappevurderingsprosesser. I tillegg presenteres to 
refleksjonsartikler relatert til hvordan artefakter kan fungere som verk- 
tøy for handling, og hvordan man kan skape motivasjon og læring i store 
grupper av ferske studenter gjennom deres egen aktivitet i relasjon til 
lærestoffet. Felles for artiklene er oppfatningen at læringsformene må 
tilpasses den aktuelle situasjonen, og at det fokuseres på hvordan det 
aktuelle læringsutbyttet best kan oppnås. Det betyr at aktivitetene og de 

studentaktive læringsformene må være gjennomtenkt ut fra læringsmå- 
let. Det må skapes læringssituasjoner der studenten ikke blir en passiv 
mottaker, men en aktiv deltaker i sin egen læring. Den gode undervis- 
ningen er kjennetegnet av variasjon i læringsformer, noe som artiklene 
her er eksempler på. 

Figur 1 gir i stikkordsform informasjon om antologiens utgangspunkt, 
de pedagogiske utfordringene artiklene tar utgangspunkt i, antologiens 
intensjon og de sju artiklenes innhold i stikkordsform. 


ANTOLOGIENS STUDENTAKTIVE LÆRINGSFORMER 
OG ANDRE LÆRINGSFREMMENDE 
UTGANGSPUNKT AKTIVITETER 


Antologi — innhold 
nsmetodikk — Samarbeidslæring — Teambasert nettle 
Motivasjon for teorilæring — Digital mappevurdering — 
Læring i store grupper — Medierende verktøy 


Figur 1. Antologiens utgangspunkt, pedagogiske utfordringer, intensjon og innhold. 


Artiklenes innhold 


e Refleksjon i undervisning - eksempel på refleksjon fra entrepre- 
nørskapsundervisning av Britt Paula Mørkved 


Hensikten med artikkelen er å gi en teoretisk utforsking av refleksjonen 
som begrep og hvilken rolle ulike refleksjonstyper kan ha i studentenes 
læringsprosess når læringsaktivitetene er handlingsbaserte. Artikkelen 
klargjør hva som må kjennetegne den handlingsbaserte læringen, slik 
at erfaring peker ut over læring i øyeblikket. Det understrekes videre at 

studentene må ha noe konkret å reflektere over, og at de vet hvilke kom- 
petansekrav de står overfor. Foranstående belyses gjennom et konkret 
eksempel fra undervisning i entreprenørskap. 


e Supplemental Instruction (SI) - veiledning i regi av studentene selv av 
Elisabeth Suzen og Roger Helde 


Temaet for artikkelen er den studentaktive læringsformen Supplemental 
Instruction (SI). Dette er et frivillig tilbud om faglig veiledning i regi av 
studentene selv. Formålet er å forbedre studentens prestasjoner og min- 
ske risikoen for studieavbrudd gjennom strategier for samarbeidslæring. 
Forfatterne har valgt å se nærmere på de studentene som leder dette til- 
budet (SI-ledere). Problemstillingen de har søkt å besvare, er følgende: 
Hvordan har SI-lederne forstått og erfart 1) SI som pedagogisk verktøy 
og 2) SI som et lederutviklingsprogram? 


o Studentaktivitet i nettbasert undervisning med Team-Based Lear- 
ning som lærings- og undervisningsstrategi av Randi Brynhildsvoll, 
Kåre Robertsen og Oddlaug Marie Lindgaard 


Team-Based Learning er ansett som en studentaktiv læringsform. Det 
betyr at studenten skal være en aktiv deltaker i sin egen læring. Nett- 
basert undervisning kan framstå som en passiviserende læringsform. 
Artikkelforfatterne har i dette arbeidet prøvd ut Team-Based Learning 
nettbasert, og de har undersøkt om en slik organisering av undervisnin- 


gen kan erstatte undervisning på campus. 


e Teoretisk trafikal kunnskap - motivasjon hos yngre trafikanter i klas- 
sen AM 146 av Jan Petter Wigum og Gunhild Birgitte Sætren 


Artikkelen handler om yngre førerkortkandidaters motivasjon for gjen- 
nomføring av opplæring i AM 146. Den ser nærmere på hvilken mot- 
ivasjon som ligger til grunn for innhenting og tilegnelse av trafikalt 
kunnskapsstoff for denne førerkortklassen. Studentene ved Nord univer- 
sitets spesialutdanningsstudium, AM 146, skal kjenne til og forstå hvilke 
pedagogiske utfordringer som kan være aktuelle for elever i denne alders- 
gruppen, og hvilken tilrettelegging som kan være aktuell med tanke på 
elevenes motivasjon. 

e Digitale mapper som evalueringsform i nettbasert utdanning av 
Hallstein Hegerholm 


Studien undersøker bruk av digitale mapper i asynkron nettbasert utdan- 
ning. Mappevurdering er både en arbeids- og en evalueringsform som 
kan styrke sammenhengen mellom undervisning, læring og vurdering. 
Forskningsspørsmålet som reises er: Hvordan utvikler nettstudenter 
kunnskap gjennom mappevurderingsprosesser? Studien viser hvordan 
lærers veiledning og studentsamarbeid styrker studentenes kunnskaps- 
bygging. Imidlertid viser den også utfordringer knyttet til studentenes 
samarbeid. 


e Kompetanseutvikling i store grupper: Refleksjon omkring ulike 
læringsaktiviteter av Gro Talleraas 


Denne refleksjonsartikkelen fokuserer på undervisningsopplegg for 
store grupper med ferske studenter, der studentene på ulike måter er 
aktive i tilknytning til lærestoffet. Artikkelen gjennomgår flere konkrete 
læringsaktiviteter og drøfter hvordan og hvorfor disse støtter oppnåelse 
av læringsutbyttet, med utgangspunkt i forskningsbaserte perspektiver 
på motivasjon og læring. 


e Artefakter og den erfarte læreplan som pedagogiske verktøy i under- 
visning og læring av Brit Solli Isachsen 


Dette er en refleksjonsartikkel som fokuserer på artefakters rolle i under- 
visning og læring. Artikkelen inneholder eksempler fra trafikkfaget, og 
belyser studenters meninger og læringsprosesser ved bruk av et kjøre- 
tøy som her ses på som en medierende artefakt. Kulturelt gitte regler og 
strukturer, som hvordan lærere og studenter skal oppføre seg i en skole- 
setting, forstås også som artefakter, fordi disse fungerer som verktøy for 
handling. 

Refleksjon i undervisning - 
eksempel på refleksjon fra 
entreprenørskapsundervisning 


Britt Paula Mørkved, Nord universitet 


Sammendrag: Hensikten med denne artikkelen er å gi en teoretisk utforsking av 
refleksjon som begrep og hvilken rolle ulike refleksjonstyper kan ha i studentenes 
læringsprosess når læringsaktivitetene er handlingsbaserte. Artikkelen klargjør 
hva som må kjennetegne den handlingsbaserte læringen, slik at erfaring peker ut 
over læring i øyeblikket. Det understrekes at studentene må presenteres for tydelige 
kompetansekrav som refleksjonen kan knyttes til. Videre vises det til at utvikling 
av helhetlig kunnskap innebærer at læringsaktivitetene, i tillegg til å stimulere til 
refleksjon over kunnskap, bør rette seg mot motivasjon og holdninger. Det foran- 
stående belyses gjennom konkrete eksempler fra undervisning i entreprenørskap. 


Nøkkelord: refleksjon, handlingsbasert læring, helhetlig læring, motivasjon, 
holdninger, entreprenøriell læring 


Abstract: This article provides a theoretical examination of the notion of “refle- 
ction” and how different kinds of reflection function in action-oriented learning 
processes. The article explains the characteristics of action-based learning that 
support learning beyond immediate experience. It emphasizes the importance of a 
concrete experience of reflection to accomplish the goals in learning outcomes. This 
is related to the qualification requirements the students are facing. The article furt- 
her points out that development of comprehensive knowledge implies that learning 
activities, in addition to stimulating reflection on knowledge, should be directed 
towards motivation and attitudes. The discussion is supported by concrete examples 
from the author's teaching in entrepreneurship courses. 


Keywords: reflection, action-based learning, integrated learning, motivation, attitu- 
des, entrepreneurial learning 

Innledning 


Refleksjon er de siste 25-30 årene blitt et ofte anvendt nøkkelord i beskri- 
velsen av læring og praktisk undervisningskompetanse (Wahlgren et al., 
2002; Pettersen, 2005), samt når det gjelder hvordan vi som lærere kan til- 
rettelegge for at studentens læring styrkes gjennom refleksjon, slik Biggs 
(2003) trekker fram gjennom begrepet «reflecting teaching». Donald Schön 
har i sine arbeider The Reflective Practioner (1983) og Educating The Refle- 
ctive Practioner (1987) utdypet dette, og gir oss grunnlaget for å se hvordan 
sammenhengen mellom praktiske handlinger (bruksteori) og teoretisk 
kunnskap (anvendt teori) kan utvikles gjennom refleksjon og gi økt læring. 
I norsk sammenheng har dette blant annet blitt videreutviklet av Handal 
og Lauvås (2000). De fleste teoretikere er enige om at refleksjon utgjør en 
vesentlig del av handlingsbasert læring, men sentrale teoretikere som Kolb 
(1984), Mezirow (2000), Bråten og Olaussen (1999) og Schön (1983, 2001) ser 
ulikt på hva refleksjonen skal fokusere på i handlingen. I denne artikkelen 
vil jeg se på hvordan disse teoretikernes syn på refleksjon kan kombineres 
og være komplementære — ved at de har vekt på ulike forhold i handlingen 
som refleksjonen rettes mot, i den hensikt å oppnå helhetlig læring. 

Forskning og departementale styringsdokumenter understreker betyd- 
ningen av studentaktive læringsformer for å stimulere læringsprosessen. 
Etter endt utdanning trenger studentene å kunne håndtere skiftende omgi- 
velser og overføre læring fra én situasjon til en annen. Dersom vi som lærere 
skal kunne bidra til en slik helhetlig læring, må vi kunne tilrettelegge for at 
studentene utvikler både kunnskap, motivasjon og holdninger. Det å rette 
oppmerksomheten mot motivasjon i læringen handler blant annet om at 
studentene må oppleve mening i det de lærer (Vygotsky, 1978). I læring 
som inkluderer samarbeid, viser det seg at studenten opplever økt motiva- 
sjon av å bidra til andres læring, da dette også påvirker eget læringsresultat 
(Slavin, Hurley & Chamberlain, 2003). Holdninger er ifølge Polanyi (1974) 
ofte del av den tause kunnskapen, noe som refleksjon kan løfte fram. Hvis 
vi skaper handlingsbaserte læringsaktiviteter som ligner på arbeidslivet, 
kan studentene trene på å bli bevisst ulike kompetansedimensjoner, der 
også holdninger berøres. I slike læringsaktiviteter kan bruk av refleksjon 
som en del av læringsprosessen være én vei til å rette oppmerksomheten 
mot ulike kompetansedimensjoner og skape en helhetlig læring. 

I denne artikkelen argumenteres det for hvorfor det er interessant å 
knytte refleksjon til den handlingsbaserte læringen, og det gis eksempler 
på hvordan dette kan gjøres. Forutsetningene er at kompetansekravene er 
tydelige, og at læringsaktivitetene stimulerer refleksjon over tilegnet kunn- 
skap, motivasjon og holdninger. Forskningsspørsmålet er: Kan refleksjon 
bidra til å skape en helhetlig læring i den handlingsbaserte undervisningen? 

Artikkelen er en teoretisk utforsking av refleksjonens rolle i lærings- 
prosessen, som i neste runde må undersøkes empirisk i kvalitative og 
kvantitative studier. Først beskrives refleksjonsbegrepet som en sen- 
tral del av læringsprosessen — ved å synliggjøre hva vi faktisk gjør når 
vi reflekterer, deretter vises det til aktuell forskning om sammenhengen 
mellom refleksjon og læring. Videre anvendes klassiske teorier der reflek- 
sjon er sentralt i læringsprosessen, blant annet fra Dewey (1933), Schön 
(1983, 2001), Kolb (1984) og Mezirow (1991, 2000). Selve refleksjonsbegre- 
pet forankres i John Deweys teori, der han analyserer både hvordan vi 
tenker, og hvilken betydning refleksjon har for undervisning og læring. 
Ifølge Dewey forutsetter refleksjon at det er et problem eller en vanske- 
lighet som skal bearbeides, og hans kjente utsagn «We do not learn from 
experience. We learn from reflecting on experience» kan innledningsvis 
fortelle hva refleksjon handler om. I selve læringsaktiviteten blir den 
en sentral del av læringsprosessen, der vi kvalifiserer våre erfaringer og 
handlinger gjennom refleksjon. Videre i artikkelen klargjøres det hva 
som må kjennetegne den handlingsbaserte læringen for at den skal gi 
en erfaring som peker ut over læring i øyeblikket. Deretter utredes ulike 
typer refleksjon for å vise at nytten og effekten av refleksjon har sammen- 
heng med hvilken type vi velger, da de ulike refleksjonstypene bevisstgjør 
oss på ulike områder av erfaringene våre. Dette er også noe av kjernen i 
artikkelen; at den helhetlige læringen betinger at vi reflekterer over ulike 
områder i det vi erfarer. Avslutningsvis i teorien som viser betydningen 
av refleksjon i læring, koples de ulike refleksjonstypene på den grunnleg- 
gende erfaringslæringsmodellen til Kolb (1984), slik at vi får en utvidet 
erfaringslæringsmodell som grunnlag for en helhetlig læring. 

Interessen for å utforske refleksjonens rolle og muligheter i lærings- 
øyemed er utviklet gjennom undervisning i entreprenørskap, et fag der 
handlingsbasert undervisning står sentralt, men uten at feltet systematisk 

har utviklet refleksjon som metodikk i læringsprosessen. Utforskin- 
gen og operasjonaliseringen av refleksjon for helhetlig læring er likevel 
ikke forbeholdt entreprenørskap, men fag og undervisning der studen- 
tene lærer gjennom praksis og handlingsbaserte aktiviteter — i tillegg 
til teori. I eksemplet fra entreprenørskapsundervisningen illustreres det 
hvordan sentrale kompetansekrav må være på plass, og det gis eksem- 
pler på hvordan den handlingsbaserte læringen kan struktureres gjen- 
nom erfaringslæringssirkelen for å gi helhetlig læring. Avslutningsvis 
oppsummeres det hvordan man konkret kan anvende refleksjon i 
de ulike fasene i den handlingsbaserte læringen, eksemplifisert med 
entreprenørskapsundervisningen. 


Betydningen av refleksjon i læring 


Hva gjør vi egentlig når vi reflekterer? Askeland (2006, s. 123) gir en 
utdypning av begrepet refleksjon i artikkelen «Kritisk reflekterende», hun 
skriver: 


Refleksjon stammer fra det franske ordet flechir, som betyr å snu, bøye tilbake 
til seg selv (Jørgensen, 2003). Refleksjon betegner da gjenskinn, tilbakekasting, 
og i overført betydning, overveielse eller ettertanke. Å reflektere er noe vi gjør 
bevisst for å skape mening eller forandre forståelsen av det som skjer når noe 


overrasker, er uvant eller problematisk [...] (Schön, 1983). 


Refleksjon handler videre om å tenke over eget ståsted og legitimere egne 
valg og fortolkninger av ulike situasjoner. Som et ledd i livslang læring 
danner refleksjon nytt grunnlag for ny planlegging, gjennomføring og 
vurdering. Juell (2003) understreker at vi er i en evig opplæring. Vi erfarer 
og gjør oss tanker som «neste gang» eller «dette skal jeg forbedre» hele 
livet. Slik vokser vi som fagpersoner og mennesker. 

En vesentlig del av den læringen som finner sted når vi handler, 
knytter seg til deltakernes erfaringer, det som skjer i fellesskapet, og 
i den konteksten handlingene skjer i. Et viktig spørsmål er hvordan vi 
kan lære å anvende disse erfaringene i andre sammenhenger. Et svar 
på dette er at man kvalifiserer sine erfaringer gjennom refleksjon over 
dem. Refleksjon er derfor et nøkkelbegrep for å utvikle forståelse av den 

kunnskapen som utvikles i og gjennom handling. Ved hjelp av reflek- 
sjon kan vi bli klokere på hva vi skal gjøre for å nå bestemte mål. Én 
definisjon på refleksjon kan være: «Refleksion er mere eller mindre 
bevidste og mere eller mindre omfattende overvejelser over sammen- 
hængen mellom vore handlinger og deres konsekvenser» (Wahlgren 
et al., 2002, s. 17). 

Hva vet vi om sammenhengen mellom refleksjon og læring? Den 
mest omfattende internasjonale forskningen på dette finner vi innen- 
for læreres læring (Klemp, 2013). Etter en gjennomgang av tre oversikts- 
artikler (Borko, 2004; Timperley, 2008, 2010; Webster-Wright, 2009) og 
to enkeltstudier (Day, 1999; Postholm, 2008) viser Klemp at studiene til 
sammen gir et relativt sterkt forskningsgrunnlag for å hevde at reflek- 
sjonsprosesser er viktige i profesjonelle læreres læring, samtidig som 
slike prosesser er viktige for å endre lærernes pedagogiske praksis. For 
selv om eksempelvis Timperley (2008) ikke eksplisitt anvender reflek- 
sjonsbegrepet, bygger denne på Deweys refleksjonsbeskrivelse, som går 
ut på å veksle mellom å se framover og være tilbakeskuende når det 
handles. 

Det som ifølge ovennevnte forskere er avgjørende for at refleksjon skal 
bidra til læring, er konkrete krav til refleksjonsprosessen og den sosiale 
settingen den foregår i. To av de tre oversiktsstudiene understreker at 
refleksjonsprosessen må baseres på kunnskaps- og forskningsbasert prak- 
sis (Borko, 2004; Timperley, 2008), og at tiden er en kritisk faktor, da det 
tar tid å lære å anvende refleksjon, med andre ord å utøve refleksjons- 
ferdigheter (Garet, Porter, Desimone, Birman & Yoon, 2001; Borko, 2004; 
Timperley, 2008). Videre må det fellesskapet der refleksjon utøves, inneha 
spesielle kvaliteter. Det må være både støttende og utfordrende til del- 
takernes forforståelse (Timperley, 2008), og en kritisk samtalekultur må 
kunne utvikles der, slik at samtalene oppleves relevante og meningsfylte 
(Borko, 2004; Webster-Wright, 2009; Garet et al., 2001; Postholm, 2008). 
I tillegg til at mange innenfor anvendelse av refleksjon bygger på Dewey 
(Fendler, 2003), trekkes det fram hvordan den skriftlige refleksjonen og 
arven fra den kulturhistoriske skolen i Sovjetunionen, med blant annet 
Vygotsky, støtter integreringen av teori og praksis (Dysthe, Hertzberg & 
Hoel, 2010). 

Læringsprosessen i handlingsbasert læring 

Ulike læringsteoretiske perspektiver vektlegger forskjellige områder i 
den handlingsbaserte læringsprosessen. Refleksjonen relatert til de ulike 
områdene kan bevisstgjøre studentene på flere forskjellige og viktige for- 
hold når læringen er handlingsbasert, som jeg har illustrert i figur 1. Dette 
betyr at hvilke teorier vi støtter oss på i læringsprosessen får betydning 
for hvilke områder vi fokuserer på som sentrale. 


Hvordan henger 


praksis og teori 
sammen? 


(Dewey) 
| 


Sentrale 


Hva kan jeg om det omrader i Hva pe mme 
som skjer nå? — lærings- — antagelser pa? 


Å Mezirow 
(Schön) prosessen MENN) 


| 


Hvilke kunnskaps- 
komponenter 
trenger jeg for å 
lære? 


(Bråten og 
Olaussen/Bråten) 


Figur 1. De enkelte sirklene viser sentrale områder i læringsprosessen som ulike teoretikere 
fokuserer på. 

I det følgende beskrives læringsprosessen hos Dewey (1933), Mezirow 
(1991), Schön (1983), Bråten & Olaussen (1999) samt Bråten (2002). Dewey 
(1933) retter oppmerksomheten mot hvordan teori og praksis må spille 
sammen i problemløsningen, og tar utgangspunkt i konkrete problemer. 
Dessuten er Dewey inspirasjon til begrepet «learning by doing», men 
hans opprinnelige uttrykk var «learning to do by knowing and to know 
by doing» (Dewey, 2000, s. 25). Det kan antas at Dewey har blitt noe mis- 
tolket av noen, ved at begrepet «learning by doing» har blitt assosiert med 
ham, og at det herigjennom har blitt lagt vekt på «doing», dvs. handlingen, 

og ikke på sammenhengen mellom kunnskap og handling - som nettopp 
Dewey var opptatt av, og som refleksjonen er ment å fokusere på. Når vi 
ser på hans opprinnelige utsagn, finner vi at det er koplingen mellom teori 
og praksis, og hvordan de er avhengige av hverandre, som står sentralt. 
Læringen kan utløses av det uventede, det vanskelige, noe som er anner- 
ledes, eller et potensielt problem. Læringsprosessen forbinder undervis- 
ning, praksis, personlig utvikling og holdninger, samtidig som vurdering 
er en del av læreprosessen. Læringen blir et resultat av aktiv deltakelse i 
sosiale praksiser der samhandling er sentralt, og der individet sees som 
en del av fellesskapet og konteksten. Prosessen kan struktureres som sir- 
kulær i fem’ leringsstadier — forberedelse, konkret opplevelse, reflekte- 
rende observasjon, abstrakt begrepsfesting, ny eksperimentering - som 
starter læringsprosessen på nytt. På den måten kan studenten konstruere 
sin forståelse innenfor de sosiale rammene der han eller hun skaper sin 
identitet, og der viten blir testet og speilet mot omgivelsene og handlin- 
gen, mot sosiale grupper og mot en selv (Kolb, 1984, s. 4). 

Begrepene transformativ læring (learning as transformation) og kri- 
tisk refleksjon (critical reflection) kan representere et annet perspektiv i 
den handlingsbaserte læringen (Mezirow, 1991). Det sentrale er da at den 
lærende gjennom refleksjon kan bli bevisst hvordan grunnleggende anta- 
gelser påvirker oppfatningen av alt rundt en. Transformasjon handler om 
å reformulere perspektiver og gi plass til nye innsiktsfulle og gjennomgri- 
pende perspektiv, og om å handle etter den nye forståelsen (Mezirow, 1991, s. 
14). En transformativ læring medfører at tidligere erfaringer kan forstås på 
andre måter i lys av de nye perspektivene, og det skapes en ny fortolknings- 
ramme, der ny læring skjer. Det meste av læringen bidrar ikke til endring 
i meningsstrukturen, da endringen tas opp i den etablerte forståelsen — 
konformativ læring, mens der refleksjon avdekker antagelser som ikke er 
gyldige, skjer det en transformativ læring. Læringsprosessen består da i å 
bruke tidligere fortolkninger til å konstruere en ny eller revidert fortolk- 
ning av meningen i opplevelser, som veileder for framtidige handlinger. 

Læringsprosessen kan videre fokusere på planlegging av eget lærings- 
arbeid, og den kan referere til strategier som studenten bruker for å styre 


1 Prosessen deles i fire læringsstadier når forberedelse ikke tas med. 

egne forsøk på å lære. Slike strategier handler om å sette seg personlige 
mål som motiverer, og om å vurdere passende valg av aktiviteter for å 
nå mål og prestere bedre. De omfatter også egenvurdering og refleksjon 
for å oppnå selvinnsikt og justering av personlige mål, samtidig som de 
inneholder en bevissthet om omgivelsenes betydning for innsats og ytelse 
i studiet. Dette omtales som selvregulert og strategisk læring (Bråten & 
Olaussen, 1999; Bråten, 2002). Kort sagt handler selvregulert læring om at 
studenten kan regulere sin kunnskapsinnhenting og gjennom disse regu- 
leringsprosessene nå sine mål og prestere bedre. 

I tillegg til å se tilbake på handlingen som kreves for å lære, understre- 
ker Schön betydningen av å bli bevisstgjort kunnskapen i handlingene, i 
ens egne ferdigheter, mens man utfører en oppgave (Schön, 1983). Denne 
kunnskapen omtales også som taus (Polanyi, 2000). Polanyi utdyper for- 
holdet mellom den teoretiske og den praktiske - den handlende — form 
for kunnskap. I engelsk har vi skillet mellom knowing what og knowing 
how, og i tysk har vi skillet mellom wissen (vite) og können (kunne, utføre). 
Når Polanyi bruker begrepet kunnskap, dekker det både den teoretiske og 
den praktisk handlende delen. Han framhever også at når kunnskap har 
både en teoretisk og en praktisk side, tilsier det at man ikke kan tilegne seg 
kunnskap bare gjennom bøker. Den må også tilegnes gjennom praksis. Og 
det er her refleksjonen kommer inn, som en vei til å bli bevisstgjort den 
praktiske dimensjonen, handlingskunnskapen. Refleksjon kan bidra til å få 
fram tanken bak den ytre handlingen, og refleksjon over egne handlinger 
bidrar slik til å «bygge opp» egen handlingskompetanse, altså «knowing 
how» i faglig sammenheng. Når vi her trekker på Schöns begrep kunnskap 
i handlingen, dreier det seg om at refleksjon i handlingen kvalifiserer og 
forbedrer innsikten, mens man handler. Studenten lærer gjennom hand- 
lingen, refleksjonen er knyttet til den etablerte kunnskapen i handling, og 
den vises gjennom måten vi utfører oppgaven på. Refleksjonen og lærings- 
prosessene er da springende — og ikke logiske — i sin framdrift (Schön, 1983), 
slik de er hos Kolb (1984), med sine sterke koplinger til Dewey (1933). 

I forskningsspørsmålet er jeg opptatt av hvordan refleksjon i den hand- 
lingsbaserte læringen kan bidra til helhetlig læring, da forstått som at stu- 
dentene blir bevisst sine kunnskaper, sine holdninger og sin motivasjon. 
Ovenfor er det vist til hvordan vi ved hjelp av refleksjon kan jobbe med 

både personlige og oppgaverelaterte mål som motiverer, og hvordan vi 
kan vurdere strategier for å hente kunnskap som realiserer disse målene. 
Refleksjonen kan videre bidra til å bevisstgjøre og konstruere studentens 
forståelse, eller revidere tidligere fortolkninger, der tanker, følelser og 
holdninger bevisstgjøres innenfor de sosiale rammene studenten har og 
læringen skjer i, samtidig med at kunnskapen blir testet og speilet mot 
omgivelsene, den sosiale gruppen og studenten selv. 


Refleksjon i handlingsbasert læring 


Refleksjon er ikke én bestemt måte å tenke på. Det er snarere en måte å 
takle virkelighetens problemer på, som har noen likhetstrekk med den 
vitenskapelige metode (Dewey, 1933). Refleksjon kan med utgangspunkt 
i Dewey defineres slik: «Refleksjonens (the reflective thought) funksjon 
er derfor å forvandle en situasjon, hvor man har opplevd uklarhet, tvil, 
konflikt eller forstyrrelse av noen art, til en klar, sammenhengende situ- 
asjon som er avgjort (settled) og harmonisk.» (Dewey, 1933, s. 100f, min 
oversettelse). Refleksjon hos studenten er en prosess som må læres, og 
handlingene har både en holdnings- og en følelsesdimensjon. 

Dewey hevder videre at refleksjon kan skje i forbindelse med hand- 
ling når det prøves ut noe nytt, eller når man opplever konsekvensen av 
de endringer handlingene medfører i relasjon til omverdenen og til egen 
forståelse. Å lære av erfaring innebærer å etablere en forbindelse bakover 
og framover mellom det man gjør, og det som skjer som en konsekvens av 
dette. Slik blir det å foreta en handling eller å «bli utsatt for noe» ikke en 
erfaring i seg selv, men noe som krever refleksjon for å bli bevisst hva man 
har lært. Med utgangspunkt i læringsprosessene som inkluderer reflek- 
sjon, utdypes fire ulike refleksjonstyper nedenfor. Disse kan være verktøy 
for å skape helhetlig læring, der både kunnskaper, holdninger og motiva- 
sjon kan utvikles. 


Sirkulær refleksjon 


Refleksjon kan systematiseres gjennom at den knyttes til de fem stadiene 
i den sirkulære læreprosessen, slik den beskrives hos Kolb (1984): 

Umiddelbar konkret handlingsbasert erfaring er basis for observasjon og reflek- 
sjon. Disse observasjonene omformes til (are assimilated into) en «teori» som 
det på grunnlag av kan utledes nye implikasjoner for handling. Disse implika- 
sjonene eller hypotesene fungerer så som retningslinjer (guides) for handlinger 


som skaper nye erfaringer (Kolb, 1984, s. 21, min oversettelse). 


Jeg har illustrert dette slik i figur 2: 


2. Erfaring 
Søker konkret erfaring (KE): Hva skjer (handlinger, tanker, følelser)? 


ør 


1. Forberedelse 3. Analyse 

Planlegging Reflekterende observasjon (RO): 

5. Anvendelse Hva hendte (handlinger, tanker, følelser)? 
Aktiv eksperimentering (AE) Individuell, deling, diskusjon 


Hvordan kan det lærte brukes? rd 


4. Kunnskapsproduksjon 
Abstrakt begrepsdannelse (AB) 
Teori. Generalisering: Hva har jeg lært (handlinger, tanker, følelser)? 


Figur 2. Erfaringslæringsmodellen, den sirkulære refleksjonen (forfatters oppsett, basert på 
Kolb, 1984). 


Læreprosessen, slik den beskrives her, har ifølge Kolb en konflikt i seg, da 
refleksjon er tilbøyelig til å hemme handling - og vice versa. Selv om det 
ikke er et definert startpunkt i erfaringslæringssirkelen, er det ofte slik 
at refleksjon følger etter handlingen. Kolb hevder videre at ved å skille 
handling og refleksjon kan læringen styrkes, da man herigjennom gir tid 
til bearbeiding av den emosjonelle siden av erfaringen. Noe av det sen- 
trale i refleksjon for studentene er at de trenes i å observere flere dimen- 
sjoner når de handler: Hva skjer, hva tenker jeg, hvilke følelser utløser 
handlingene i meg? Gjennom deling av observasjonene og påfølgende 
diskusjon gis studenten mulighet for ny læring. 


Premissrefleksjon og kritisk refleksjon 

Vi så i avsnittet om læringsprosessen at der refleksjonen i den handlings- 
baserte læringen avdekker antagelser som ikke er gyldige eller ikke gir 
mening, kan det skje en transformativ læring (Mezirow, 1991). Den består 

av en prosess der det gjøres en ny eller omarbeidet fortolkning av en erfa- 
ring, og at denne styrer påfølgende forståelse, verdsetting og handling 
(Mezirow, 1991, s. 1). Dette omtales som at vi fortolker situasjoner gjennom 
filtre — eller meningsstrukturer. Meningsstrukturene består av sosialiserte 
kulturelle perspektiver som vi bærer med oss, det som Mezirow kaller for- 
tolkningsvaner (Mezirow, 1991, s. 4). Hvordan erfaring gjøres forståelig, 
knyttes da til våre fortolkningsvaner, dvs. individets samlede antagelser om 
verden. Under refleksjon kommuniserer vi med disse fortolkningsvanene. 

Vi har to ulike nivåer i meningsstrukturene våre. Dette er menings- 
perspektiver og meningsskjemaer (Mezirow, 1991, s. 118 ff.), der menings- 
perspektiver er de grunnleggende antagelsene. Hvert meningsperspektiv 
inneholder et undernivå av meningsskjemaer, som er «oversettelsen» av 
perspektivene i en gitt kontekst til mer spesifikke formuleringer og fore- 
stillinger som styrer tankene våre. Når en opplevelse ikke kan tilskrives 
mening, får vi ifølge Mezirow et desorienteringsdilemma som vanske- 
liggjør nye handlinger. Ft slikt dilemma kan eksistere også uten at vi er 
bevisst det, men utløses som oftest av en begivenhet (trigger event), som 
igjen fører til en refleksjonsprosess for å skape mening som forutsetning 
for handling. Det er med andre ord en sammenheng mellom desorien- 
teringsdilemma, refleksjon og handling, der desorienteringen - med 
utgangspunkt i et «trigger event» — utløser refleksjon. 

Refleksjon vil da for studenten kunne bestå av en undersøkelse av 
antagelser som ligger til grunn for en handling eller for tidligere anta- 
gelser, ved at han eller hun spør seg: «Stemmer dette med mine fortolk- 
ningsvaner?» Hvis studenten oppdager at en handling ikke gir mening, 
har vi et desorienteringsdilemma. Nar det skjer radikale endringer i 
meningsstrukturen, må det samtidig skje en nytolkning av mening, der 
refleksjonen knyttes til én eller flere dimensjoner: innhold, prosess og/ 
eller premisser (Mezirow, 1991: 107 ff.). Refleksjon relatert til innhold viser 
til hva vi oppfatter, tenker og føler, eller hvordan vi handler stilt overfor 
problemet; refleksjon over prosessen viser til hvordan handlingen drives 
fram; og refleksjon over premisser viser til hvorfor studenten har for- 
stått problemet slik eller slik. Mezirow skiller mellom premissrefleksjon 
(relatert til andres eller omverdens premisser) og kritisk refleksjon. Den 
kritiske refleksjonen er relatert til studentens egne antagelser, som farger 

egen forståelse av et problem. Begrepet kritisk refleksjon ble av Mezirow 
endret i hans senere arbeider (Mezirow, 2000), der det etter hvert inklu- 
derte bruk av dialog og relasjoner, og slik gikk utover det individuelle 
perspektivet. 


Strategisk refleksjon 

Refleksjonen som kompletterer premissrefleksjon hos Mezirow, finner 
vi i den selvregulerte og strategiske læringen (Bråten & Olaussen, 1999; 
Bråten, 2002). Refleksjonen har her to hovedområder. Det er framdrif- 
ten i handlingen eller oppgaven, omtalt som kontrollkomponenten, og 
den kunnskapen som trengs til oppgaven, kalt kunnskapskomponenten. 
Kontrollkomponenten dreier seg om overvåking av problemløsningspro- 
sessen, for eksempel kontroll av framdriften av handlingene i et utviklings- 
prosjekt. Kunnskapskomponenten viser til refleksjon over kunnskap om 
tre variabler: person-variabler - den lærende vurderer egen kunnskap og 
ser seg selv i forhold til andre; oppgave-variabler - den lærende vurderer 
oppgavetypen; og strategi-variabler - der vurderingen er knyttet til de 
ulike informasjonskanalene som anvendes for å løse oppgaven. 

Det sentrale i studentenes refleksjon knytter seg til at de kan bli bevisst 
på hvordan de selv lærer best og mest effektivt gjennom hvilke metoder - 
handlingsstrategier - de velger i problemløsningen. Denne refleksjonen 
dekkes da av begrepet strategisk refleksjon. 


Refleksjon i handling 

Beskrivelsen av refleksjon så langt kan knyttes til to tidsmessig atskilte 
fenomen, der handling og konsekvens er atskilt, men kan i tillegg betrak- 
tes som å skaffe seg kunnskap i handling. Refleksjon-i-handling (Schön, 
1983) viser til en form for refleksjon der refleksjonen er en del av og får 
innflytelse på handlingen, og da ved at den kan styre handlingen i en 
annen retning enn før refleksjonen. Schön etablerte begrepet «den reflek- 
terende praktiker». Utgangspunktet for dette er typen eksperimenter 
som handlingen består av: eksplorative eksperimenter, handlingsutprø- 
vende eksperimenter og hypotesetesting. Refleksjonen her kan bidra til at 

studenten i handlingene får innsikt, noe som gir grunnlag for nye valg. 
Refleksjonen i praksis vil ifølge Schön kunne føre til at de nye oppdagel- 
sene kan anvendes til å generere nye modeller og prinsipper, eller til å 
trekke fram idéer fra tidligere erfaringer eller praksis mens studenten er 


i situasjonen. 


Her har jeg oppsummert refleksjonsbegrepet gjennom en enkel tabell 


som viser de fire forskjellige refleksjonstypene, der innholdet beskrives 


med stikkord: 


Sirkulær refleksjon over 
handling og konsekvens 
(Kolb, 1984) 


Systematisk og sirkulær refleksjon, metodisk og vitenskapelig. 
Refleksjon er bevisstgjøring av holdninger og det som 

skjer - handlinger, kunnskap, følelser og konsekvenser 

herav. Refleksjon etter eksperimentering/idéer, handling, 
observasjon, analyse, begrepsdanning, så ny handling. Avstand 
handling - refleksjon. 


Premissrefleksjon og 
kritisk refleksjon 
(Mezirow, 1991, 2000) 


Strategisk refleksjon 
(Bråten & Olaussen 1999; 
Bråten, 2002) 


Nyfortolkning av antagelser: Refleksjon vs. innhold, prosess, 
premisser. Kritisk refleksjon: Refleksjon vs. ens egne 
antagelser: bruker gjerne dialog og relasjoner for økt innsikt. 


Refleksjon over kontroll med og kunnskap i læringen: 
Refleksjon vs. mål og motivasjon i problemløsningsprosessen 
og kunnskapskomponenten; oppgavetypen og 
informasjonsinnhenting i oppgaveløsning. 


Refleksjon i handling 
(Schön, 1983) 


Refleksjon er bevisstgjøring av eksperimenterende handlinger, 
der læringen skjer i situasjonen når uventede erfaringer 


framkommer. Tre ulike eksperiment: eksplorativt eksperiment, 
handlingsundersøkende eksperiment, hypotesetesting. 


Tabell 1. Refleksjonstyper og deres fokusområder (forfatters oppsett, basert pa: Kolb, 1984; 
Mezirow, 1991, 2000; Bråten & Olaussen 1999; Bråten, 2002; Schön, 1983). 


Hensikten med disse refleksjonstypene er, som jeg har vært inne på 
tidligere, at de gir oppmerksomhet til forskjellige kompetansemessige 
utfordringer, som stikkordene i tabellen viser. Kompetansebegrepet som 
anvendes her, defineres som følger: «Å besitte nødvendige kunnskaper, 
ferdigheter, evner og holdninger for å mestre oppgaver og nå mål» (Lai, 
2008). Det blir ofte understreket at undervisningen bør understøtte moti- 
vasjon og holdninger, mens kunnskaper er overfokusert i undervisningen 
generelt og i entreprenørskapsundervisningen spesielt, mens motivasjon 
og holdninger er underfokusert (Eraut, 2004; Salganik & Rychen, 2003). 
Nedenfor gis en kort innføring i hva disse to begrepene handler om. 

Motivasjon og holdning 


Begrunnelsen for å inkludere motivasjon er innledningsvis forankret i 
Vygotsky (1978) og Slavin et al. (2003). Her utdypes kort andre forhold 
relatert til betydningen av motivasjon som faktor i læring. Motivasjon 
viser til de biologiske, psykologiske og sosiale faktorene som har betyd- 
ning for en persons atferd og handlinger for å oppnå mål, og der gra- 
den av intensitet varierer. Sterk intensitet tilsier stor motivasjon, og svak 
intensitet viser lav motivasjon (Kaufmann & Kaufmann, 2009). Ifølge 
Vygotsky (1978) har motivasjon sammenheng med forventningene som 
er bygget inn i konteksten, dvs. det sosiale samspillet, kulturen og sam- 
funnet. Vygotsky understreker at det å oppleve at noe gir mening og har 
sammenheng med livet ellers, gir motivasjon. De lærende må føle at de 
blir verdsatt og tatt hensyn til i et ellers godt læringsmiljø for at de skal 
bli motivert til fortsatt læring. Det virker mer motiverende når studenten 
blir rost for sin innsats, enn når han/hun blir rost for sine evner (Dweck, 
1999), og det er viktig å oppmuntre de lærende til å møte utfordringer 
og se på feil som en læringsmulighet. Her kan ulike typer refleksjon 
eksempelvis bidra til bevissthet rundt meningen med læringsaktivite- 
tene, hvordan den enkeltes læring skapes i et fellesskap, tilbakemeldinger 
i læringsfellesskapet på egen innsats og sist, men ikke minst, innsikt i hva 
som bidrar til egen læring. 

Holdninger kan ha flere definisjoner, men trekomponentmodellen blir 
ofte anvendt (Martinussen, 1988; Kaufmann & Kaufmann, 1998, 2009; 
Schiefloe, 2003; Haukedal, 2010). Holdninger defineres da av følelseskom- 
ponenten - våre emosjoner; kunnskapskomponenten - det kognitive; 
og handlingskomponenten - atferden vår. Vurderings-/følelseskompo- 
nenten viser til om vi liker eller misliker noe, er for eller imot noe osv., 
kunnskaps-/informasjonskomponenten viser til oppfatningen og for- 
ståelsen av et objekt eller en situasjon som får oss til å like eller mislike 
noe, mens den tredje komponenten kopler oppfatning og vurdering til 
handlingskomponenten. I utforskingen av holdningskomponenten ser 
det ut til at den sterkeste drivkraften for endringer av holdninger er at 
individet gjør seg nye erfaringer som gir positive følelser (Martinussen, 
1988). Utfordringen kan da være at den bestående kunnskapen ikke støt- 
ter erfaringene, og at individet da må hente ny informasjon — få satt de 

positive erfaringene inn i en ny kunnskapssammenheng. Dette er nyttig 
å ha med seg når vi jobber med kompetansen. Utfordringen er da at mye 
av kompetansen vår er taus, altså ubevisst (Polanyi, 1974). Dette gjelder 
spesielt ferdighets-, evne- og holdningskomponenten. Noen ferdigheter 
er mer sentrale enn andre i menneskelig samhandling, eksempelvis 
kommunikasjon. Og her blir refleksjon som virkemiddel sentralt. Når 
studenten i en læringssituasjon kommuniserer med medstudenter, kan 
refleksjon hjelpe til med bevisstgjøringen av positive vs. negative kom- 
munikasjonsmåter relatert til seg selv eller medstudenter. Forutsetnin- 
gen er at dette og mer personlige egenskaper eller talenter blir gjenstand 
for refleksjonsspørsmål, initiert av lærer. Slik kan studentene bevege seg 
fra taus til bevisstgjort kompetanse. Et annet eksempel er at studenten 
oppdager at de erfaringene som gjøres, ikke stemmer med kunnskaps-/ 
informasjonskomponenten (den andre komponenten i holdningen), og 
slik blir inspirert til å finne forklaringer og produsere ny kunnskap. Dette 
betyr at ny kunnskap ut fra disse overordnede kompetansekomponen- 
tene kan «åpenbares» gjennom refleksjon. 


En utvidet erfaringslæringsmodell 


Vi har tidligere sett at refleksjonsprosessen gjerne foregår i en systematisk 
vekselvirkning mellom praktisk og teoretisk kunnskap, der refleksjon 
over problemet - eller hendelsen — henter innsikt fra teori til resonnering 
over aktiviteter og samspill med omgivelsene hos den lærende (Dewey 
1916, 1933), samtidig som det gis rom for feedback-prosesser mellom 
læringsaktivitetene, slik Kolb (1984) er inne på. 

I figur 2 foran er Kolbs erfaringslæringsmodell (Kolb, 1984) illustrert, 
og viser den sirkulære refleksjonen samt stegene forberedelse, erfaring, 
analyse, kunnskapsproduksjon og anvendelse av det lærte. Kolbs erfa- 
ringslæringsmodell (eller erfaringslæringssirkel) er et godt utgangspunkt 
for å trene på refleksjon, da stegene gir, som Dewey mente, en tilnærmet 
vitenskapelig framgangsmåte med refleksjon som del av læringsprosessen. 
Denne modellen er kjent for mange, og jeg har derfor valgt å bruke Kolbs 
modell for å illustrere hvordan refleksjonen kan utvides fra refleksjon 
over handling og konsekvens hos Kolb, til også å inkludere mer spesifikke 


31 


ARTIKKEL 1 


områder som premissrefleksjon og kritisk refleksjon (Mezirow), strate- 
gisk refleksjon (Bråten & Olaussen; Bråten) samt refleksjon i handling 
(Schön), det vil si alle de fire refleksjonstypene som tidligere er beskrevet. 

I figur 3 er refleksjonsområdene fra de tre andre refleksjonstypene satt 
inn i grunnmodellen. Her ser vi hvordan de ulike refleksjonstypene kan 
komplettere erfaringslæringssirkelen med refleksjon over områder som 
de andre refleksjonstypene fokuserer spesielt på. 


2. Erfaring 

Søker konkret erfaring (KE): Hva skjer (handlinger, tanker, følelser)? 

Premissrefleksjon og kritisk refleksjon: Utløses et desorienteringsdilemma her, antagelser som 
må justeres? Gjelder det oppgaven, prosessen, premisser? 

Strategisk refleksjon: Hva betyr omgivelsene for framdriften, hvordan kan mål og aktiviteter 
motivere for innsats? 

Refleksjon i handling: Hvilken eksperimentering er aktuell? 


grr 3. Analyse 


1. Forberedelse Reflekterende observasjon (RO): 
5. Anvendelse Hva hendte (handlinger, tanker, følelser)? 
Aktiv eksperimentering (AE) Individuelt, deling, diskusjon 
Hvordan kan det lærte brukes? Premissrefleksjon og kritisk refleksjon: Hvilke 
antagelser er det som ikke stemmer hos meg og/eller 
== F de andre? 
Strategisk refleksjon: Hva er spesielt med oppgaven, 
4. Kunnskapsproduksjon har jeg nok kunnskap, hvilke andre kunnskapskanaler 
Abstrakt begrepsdannelse (AB) er aktuelle? 
Teori. Generalisering: Hva har jeg lært Refleksjon i handling: Nye muligheter i handlingen? 


(handlinger, tanker, følelser)? 
Individuelt, deling, diskusjon 


Figur 3. Her er Kolbs (1984) sirkulære erfaringslæringsmodell komplettert med refleksjonsspørsmål 
fra premissrefleksjon og kritisk refleksjon (Mezirow, 1991, 2000), strategisk refleksjon (Bråten & 
Olaussen, 1999; Bråten, 2002) og refleksjon i handling (Schön, 1983) (forfatters oppsett). 


Refleksjonsmetodikken vil kunne anvendes der lærer ønsker å gi opp- 
merksomhet til valgte kompetanseomrade(r) i læringssituasjonen. Det er 
altså ikke slik at alle refleksjonstypene skal relateres til hvert kompetan- 
seområde. Det er læringsutfordringene som lærer ønsker å fokusere på, 
som vil være bestemmende for hvilken type refleksjon som velges, og når 
det skjer. Er det den mer generelle sirkulære refleksjon for å bevisstgjøre 
tanker, følelser, handlinger og konsekvenser når nye løsninger prøves? Er 
det refleksjonen i handling for å bevisstgjøre studentene på å jakte på nye 
løsninger når eksperimenteringen og utprøvingen ikke stemmer overens 
med forventningene - og slik «tvinge» dem til å gå nye veier i stedet for å 
holde fast ved eksisterende planer? Er det den strategiske refleksjon, å rette 
blikket mot motiverende mål for framdriften i verdiskapingen samt hvor 
og hvordan de kan hente kunnskap til denne spesielle oppgavetypen? Eller 


32 


REFLEKSJON I UNDERVISNING 


er det premissrefleksjon, der studentene i sine antagelser og forforståelser 
kanskje må endre og skape nye forståelser og meninger i tilfeller der gamle 
antagelser ikke gir noen løsning — verken på hvordan problemet oppfattes, 
på hvordan kompetansen brukes, eller på hvordan arbeidsmåten må være? 

Refleksjonen kan være skriftlig eller muntlig. Refleksjon kan være en 
«nøkkeltekst» for studenten - og for lærer i vurderingssammenheng. 
Det er gjerne tre hovedområder som refleksjonsspørsmålene rettes mot: 
1) Oppgaven det jobbes med, 2) den lærende selv og den lærende i relasjon 
til andre i oppgaveløsningen, samt 3) hvordan erfaringene kan overføres 
til lignende situasjoner. Refleksjonen utfordrer dermed studentene til å 
sette ord på egen kunnskap, både den eksplisitte og den tause. Man blir 
bevisst det man kan fra før, og man gjør seg nye tanker om egen tidli- 
gere forståelse og det nye man har oppdaget gjennom innspill fra andre. 
Skriving er et viktig verktøy i denne lærings- og utviklingsprosessen, da 
det å formulere seg skriftlig om de handlingene man har utført eller vært 
med på, virker klargjørende. Den skriftlige refleksjonen omtales gjerne 
som refleksjonsnotat, logg eller metatekst. Den muntlige refleksjonen 
i læringsfellesskapet åpner på den ene siden opp for å dele egen opple- 
velse av læringssituasjonen, samtidig som man er åpen om hvordan man 
opplever egen innsats og forståelse i relasjon til de andre i det etablerte 
fellesskapet. Dette kan styrke utviklingen av «samskaping» i oppgaveløs- 
ningen. Anvendelsen av refleksjon for å skape helhetlig læring for studen- 
tene påvirker i stor grad lærerrollen, blant annet gjennom det å fokusere 
på læringsprosessen, å lære å lære, og ha et undervisningsopplegg som 
kontinuerlig tilpasses læringsinnholdet. 


Refleksjon i entreprenøriell læring 


Refleksjon har ingen sterk tradisjon innenfor entreprenøriell læring 
(Neck & Greene, 2011). Entreprenøriell virksomhet handler om å utvikle 
nye områder og produkter samt nye måter å gjøre ting på. I det foregå- 
ende har jeg diskutert hvordan refleksjon kan være en driver for å utvikle 
evnen til å tenke nytt, og argumenterer på dette grunnlaget for at et ster- 
kere innslag av refleksjon i undervisningen vil kunne styrke studente- 
nes kompetanse på sentrale områder. Ettersom refleksjon ikke har noen 

tradisjon i entreprenøriell læring, kan det være nyttig å gå nærmere inn 
på forskning som viser hvordan en inkludering kan finne sted. 


Entreprenøriell læring som inkluderer refleksjon 
Entreprenørskapsutdanningen har en utfordring knyttet til det å skape 
en undervisning som studentene finner interessant, og som samtidig for- 
bereder dem på en samfunnsutvikling med løpende krav til endrings- 
kunnskap. Ulike forskere argumenterer for at den handlingsbaserte 
undervisningen kan oppnå dette ved at den engasjerer mest og gir størst 
læringsutbytte (Gibb, 1987; Johannisson, 1991; Cope, 2005; Neck & Greene, 
2011). Undervisningen beskrives da som learning-by-doing (Pittaway & 
Cope 2007; Politis 2005), og erfaringsbasert læring (Kolb, 1984; Cope & 
Watts 2000). Videre er det en erkjennelse av at den erfaringsbaserte lærin- 
gen kan forbedres gjennom refleksjon (Politis, 2005, s. 299; Cope, 2003, 
s. 430; Kolb & Kolb, 2005, s. 194). Det hevdes at en reflekterende praksis 
kan oppmuntre studenter til å systematisere og strukturere erfaringene, 
og da spesielt i omgivelser der endringer skjer raskt, og at refleksjon er 
den type praksis som også kan styrke andre aktuelle praksisområder som 
er sentrale i entreprenøriell læring (practise of experimentation, play, 
empathy and creation) (Neck & Greene, 2011). 


Å relatere refleksjon til entreprenørskapsundervisning og entreprenøriell læ- 
ring blir av flere vektlagt som et viktig element som kan bidra til et høyere nivå 
av læring (Cope, 2005; Rae & Carswell, 2001; Politis, 2005, s. 299; Cope, 2003 
s. 430; Kolb & Kolb, 2005, s. 194). Relevansen av refleksjon er vanligvis vurdert 
gjennom dens styrke når man arbeider under forhold preget av høy usikkerhet, 
eller med problemløsning som er en del av entreprenørers daglige virke, der det 
å se nye muligheter, eksperimentere, være kreativ og kommunisere konstruktivt 


med omgivelsene er nødvendige handlinger (Neck & Greene, 2011). 


Ifølge Dewey lærer vi ikke av erfaringen vi gjør oss, men av reflek- 
sjon over erfaringen, det vil si våre handlinger (Dewey, 1933). Refleksjon i 
entreprenørskapsundervisningen er imidlertid i begrenset grad brukt slik 
Dewey uttrykker det, selv om det nå legges større vekt på betydningen 
av entreprenøriell læring som en praksis (Neck, Greene & Brush, 2014). 

Refleksjon blir i dagligtale og dels i undervisningssammenheng brukt 
uten at begrepet utdypes, og innen forskning anvendes og oppfattes begre- 
pet forskjellig. Derfor må man søke å bidra til en forståelse av begrepets 
innhold og dets forhold til læring, i dette tilfellet entreprenøriell læring. 

Hvordan begrepene handling, erfaring og refleksjon henger sammen, 
belyses av Hågg & Kurczewska (2016) i deres teoretiske innspill til for- 
ståelse av nøkkelbegrep i entreprenørskapsundervisningen. Handlingen 
eller aksjonen må være meningsfull og effektiv, da vi som mennesker 
trenger å være bevisst på å forstå våre handlinger. De hevder videre at 
man har vært opptatt av å skape handlingsorientert undervisning, uten å 
være opptatt av hvordan handlingens konsekvens er en del av læringspro- 
sessen. I den pedagogiske forskningen finner vi argumentet om at disse 
handlingene bør være i form av at studentene får jobbe med autentiske 
læringsprosjekt (Säljö, 2000), da nettopp dette bidrar til at undervisnin- 
gen blir mer motiverende — ved at den sees som jobbrelevant. 

Handling har, som vist, en sentral rolle i entreprenøriell læring. Det at 
transformasjon av de praktiske handlingene gjennom refleksjon er gitt 
begrenset oppmerksomhet (Hågg & Kurczewska, 2016), hindrer forstå- 
elsen av hvordan vi kan skape læring og kunnskap fra erfaring innenfor 
området entreprenørskapsundervisning. Til daglig blir erfaring gjerne 
forbundet med et individs personlige opplevelser og i mindre grad med 
hvilke følger det eventuelt har for læring. Erfaring som begrep blir av 
Illeris (2006) beskrevet slik: 


Det er ingen tvivl om, at erfaring i daglig språkbruk regnes for noget, der er 
mere dyptgående end «almindelig læring». Når man har erfaret noget, så er det 
noget, man har en direkte personlig erkendelse af, og det er noget helt andet end 
det indirekte forhold, der er tale om, når man har lært noget i skolen, læst det i 


en bog eller set det i fjernsynet (Illeris, 2006, s. 135). 


Vi ser at dette til en viss grad skiller seg fra Dewey (1933), som trekker 
fram at det er ikke selve erfaringen vi lærer av, men refleksjonen over 
erfaringen. Dette diskuteres ikke videre her; vi ser heller på hvordan 
Illeris gir spesifikasjoner for hva erfaringen kan analyseres ut fra for at 
den skal kunne peke ut over læring i øyeblikket. Erfaringene må ha et 
innholdsmessig element, dvs. at man tilegner seg eller forstår noe man 

tillegger en vesentlig betydning for seg selv. Samtidig må de ha et moti- 
verende eller følelsesmessig element, dvs. at man er motivert og følelses- 
messig engasjert i den læringen som finner sted. Til sist må erfaringen ha 
et vesentlig sosialt eller samfunnsmessig element, som betyr at man lærer 
noe som har betydning ut over det personlige, noe som berører forholdet 
mellom en selv og de omgivelsene en eksisterer i. 

Relatert til forskningsspørsmålet, ser vi at refleksjon kan bidra til å 
hente fram noe av det som kan være driverne i læringen — motivasjon 
og følelser, elementer som ellers ikke gis oppmerksomhet. Dette betyr 
at refleksjonens bidrag - i tillegg til å bevisstgjøre overgangen fra hand- 
ling til erfaring og læring, slik Hägg & Kurczewska (2016) påpeker - 
kan bidra til å hente ut taus kunnskap og sist, men ikke minst, være 
nyttig for å ta i bruk det potensialet for læring som motivasjon og 
følelser gir. 


Entreprenørskapsundervisningens 
kompetanseområder 


Hva skal studentene reflektere over i den entreprenørielle læringsproses- 
sen? Når vi anvender refleksjon, må vi ha noe konkret å reflektere over. Skal 
vi lykkes med verdiskaping, må relevante kompetansekrav være på plass. 
Dersom vi skal utforske dette, må beskrivelsen av kompetansen som stu- 
dentene skal ha etter gjennomført undervisning, være tydelig. Kompetanse- 
innholdet problematiseres ikke her, men det gis en kortfattet beskrivelse og 
begrunnelse for valg av kompetanseområder. Med kompetansebeskrivelsen 
på plass kan vi undersøke hvordan refleksjon kan anvendes i læringsproses- 
sen for å tydeliggjøre studentenes læring for studentene selv — og for lærere 
på kompetanseområdene i en handlingsbasert læring. 

Her ser vi til Lakéus (2015), som innfører begrepet verdiskapende som en 
fellesnevner for ulike definisjoner av entreprenørskap, basert på definisjonen 
til Bruyat og Julien (2001), som viser til at studenter bør utvikle sin evne og 
vilje til å skape verdier også for andre mennesker. Verdiskaping er selve kjer- 
nen i entreprenørskap, og er det som dagens og morgendagens mennesker 
trenger uansett hvilken karrierevei de velger, og uansett hvilke bærekraftmål - 
økonomiske, sosiale eller miljømessige - som det navigeres etter. Det å skape 

nye organisasjoner blir da én av måtene verdiskapingen skjer på, det å utvikle 
eksisterende organisasjoner en annen. 

Innenfor entreprenørskapsundervisningen opereres det med ulike typer 
kompetanse og kompetanseområder. I det følgende har jeg valgt å legge til 
grunn kompetanseområdene fra Rasmussen et al. (2015) og Lakéus (2015). 
Disse er sammenfattet i en tabell som bygger på etablert forskning (Jones 
& Iredale, 2010; Neck & Greene, 2011; Blenker et al., 2011; Paulsen, 2012), og 
som dekker de mest sentrale kompetanseområdene man mener bør være 
del av entreprenørskapsundervisningen. Definisjonen knytter læringsakti- 
vitetene, som hos Lakéus, til verdiskapende prosesser. Entreprenørskapsun- 
dervisning defineres da som følger: «Indhold, metoder og aktiviteter, der 
understøtter utvikling af motivation, kompetence og erfaring, som gør det 
muligt at iværksætte, lede og deltage i verdiskapende prosesser» (Moberg & 
Vestergaard, 2013). Kompetansen det her refereres til, er basert på kunnskap 
og ferdigheter - i tillegg til forskjellige subjektive disposisjoner og mulige 
handlingsområder i komplekse omgivelser (Illeris, 2013). Den særlige opp- 
merksomheten rundt verdiskaping og på at studentene inngår i verdiska- 
pende prosesser, er relatert til skillet mellom entreprenørskapsundervisning 
og andre typer av prosess- og prosjektorientert undervisning. 

Rasmussen et al. (2015) argumenterer for fire komplementære og inn- 
byrdes avhengige entreprenørielle kompetanseområder, eller entreprenøri- 
elle dimensjoner, som kan trekkes inn i ulike faglige kontekster. Samtlige 
dimensjoner kan forstås som kompetanser med underliggende delkom- 
petanser, som kan utvikles hver for seg. De fire dimensjonene er: 1) Hand- 
lingsorientering (Gibb, 2011; Neck, Greene & Brush, 2014; Sarasvathy, 
2008) 2) Kreativitet (Baron, 2012; Dyer, Gregersen & Christensen, 2011; 
Elsbach, 2003; Lee, Florida & Acs, 2004) 3) Omverdensforståelse (Nielsen 
et al., 2009; Neck, Greene & Brush, 2014) og 4) Personlig innstilling eller 
holdning (Blenker et al., 2011; Sarasvathy & Venkataraman, 2011). Kom- 
petanseområdene hos Lakéus (2015) kompletterer de til Rasmussen: 
Kunnskap; mentale mønster, fakta- og forståelseskunnskap, selvinnsikt. 
Ferdigheter; markedsføring, ressurshåndtering, se muligheter, sosial kom- 
petanse, læringsevne, strategisk evne. Holdninger; entreprenøriell «pas- 
sion», selvtillit, entreprenøriell identitet, proaktivitet, håndtere usikkerhet 
og tvetydighet, innovativitet, utholdenhet. 

Ved å anvende beskrivelsene av kompetanseområder fra Rasmussen 
et al. (2015) og Lakéus (2015) får vi en oversikt over entreprenørielle kom- 
petanser, med tilhørende delkompetanser som i mitt oppsett i tabell 2. 
Kompetanseområdene er da de som anvendes videre i artikkelen, når jeg 
utforsker hvordan refleksjon kan bidra til økt bevisstgjøring og synlig- 
gjøring av studentenes entreprenørielle kompetanse i undervisningen. 


Personlig innstilling og - Selvinnsikt - Innovativ orientering - Utholdenhet i situasjoner 
holdning som krever konsentrasjon og innsats - Akseptere fysisk/ 
emosjonell usikkerhet og kompleksitet - Selvtillit - Håndtere 
egne følelser - Vise innsikt i egne ressurser og egen kunnskap. 


Handlingsorientering - Ta initiativ - Å gjøre/gjennomføre initiativ gjennom 
samarbeid, nettverk og partnerskap - Erfaring via praksis 
og fakta - Lære av praksis/lære av etablert kunnskap - 
Lære å lære - Analysere og håndtere ressurser, risiko og 
kommunikasjon for gjennomføring - Organisere og lede 
aktiviteter for gjennomføring av initiativ. 


Kreativitet - Se muligheter og skape idéer/løsninger på behov - 
Kombinere kunnskap fra forskjellige områder på nye måter 
- Skape og revidere egne forestillinger - Eksperimentere og 
improvisere for å løse problemer og utfordringer. 


Omverdensrelasjon - Observere, skape og analysere en arena som kontekst for 
sosial, kulturell og økonomisk verdiskapende handlinger og 
aktiviteter - Kunnskap om og forståelse av omgivelser lokalt 
og globalt - Vurdere muligheter og problemstillinger. 


Tabell 2. Sentrale entreprenørielle kompetanser (forfatters oppsett, basert på Rasmussen et al., 
2015; Lakéus, 2015). 

De fire ovennevnte kompetanseområdene er også kjernen i det anbefalte 
entreprenørielle utdanningsløpet som Nordisk ministerråd viser til i 
sin rapport om didaktiske prinsipper for utdanning i entreprenørskap 
(Rasmussen & Fritzner, 2015). Hvordan de ulike hoved- og delkompe- 
tanseområdene vektlegges, og hvilke læringsaktiviteter som anvendes, 
avgjøres da av nivå og type faglig innretning i undervisningen. 


Eksempel på anvendelse av refleksjon i 
entreprenørskapsundervisning 


Tabell 3 viser innholdet i kompetanseområdene (jf. tabell 2), og deler 
av denne tabellen anvendes i den løpende illustrasjonen av refleksjon 
på de ulike kompetanseområdene, samt i en utvidet form (se tabell 4) 

avslutningsvis i artikkelen, for å oppsummere eksemplene på anvendelse 


av refleksjon på kompetanseområdene i erfaringslæringssirkelen. 


Selvinnsikt - Initiativ - Samarbeid - Lære Se muligheter, Observere, skape og 
Innovativ orientering av praksis og fakta/teori - skape løsninger analysere arenaer for 

- Utholdenhet Lære å lære - Analysere/ - Kombinere sosial, økonomisk, 

-Aksept av fysisk/ håndtere ressurser, risiko, kunnskap nye måter | kulturell verdiskaping - 
emosjonell usikkerhet, | kommunikasjon - Organisere | - Skape, revidere Mulighetssøk lokalt/globalt 
kompleksitet - Selvtillit | og lede aksjonen. forestillinger - 

- Håndtere egne Improvisere og 

følelser - Vise innsikt eksperimentere for 

i andres følelser, å løse utfordringer. 

ressurser og kunnskap. 


Tabell 3. Entreprenørielle kompetanseområder (forfatters oppsett, basert på Rasmussen et al. 
2015; Lakéus, 2015). 


For å illustrere hvordan de ulike typene refleksjon kan knyttes til hand- 
lingsbaserte læringssituasjoner, tar jeg utgangspunkt i en læringsaktivi- 
tet der studentene deltar i et autentisk læringsprosjekt (Såljö, 2000) og 
skal «iverksette, lede eller delta i verdiskapende prosesser» (Illeris, 2013). 
Læringssituasjonen er som følger: 

Studentene skal være ressurspersoner ved etablering av en virksomhet 
hos en ekstern griinder. Oppgaven som studentene har fått definert, er 
at de skal jobbe sammen med griinderen i å utvikle og vurdere poten- 
sialet i det aktuelle forretningskonseptet. Aktivitetene består i å avklare 
forventninger og ressurser bedriftens eier(e) har, skissere en strategi 
med forretningsidé og forretningsmodell, lage en prosjektplan med mål, 
aktiviteter og risikovurdering, og skaffe seg overblikk over økonomiske 
prognoser og resultat, framdrift på mål og aktiviteter, samt hvilke res- 
surser som trengs for videre utvikling, eventuelt kursendring. Aktivite- 
tene er — som vi vet i entreprenørskap - ikke lineære, men vil bølge fram 
og tilbake. 

Nedenfor gis et eksempel på hvordan refleksjonstypene kan bidra 
til bevisstgjøring av læring på de ulike kompetanseområdene, samti- 
dig som de åpner opp for en helhetlig læring der kunnskap, holdnin- 
ger og motivasjon er del av studentenes læringssituasjon i det beskrevne 
eksemplet. 

Utvikling av personlig innstilling og holdning 


Selvinnsikt - Innovativ orientering - Vi kan med utgangspunkt i eksem- 


Utholdenhet - Aksept av fysisk/ emosjonell plet på læringssituasjon tenke oss at 
usikkerhet, kompleksitet - Selvtillit - 


Håndtere egne følelser - Vise innsikt i dersom studentene skal bruke hver- 
andres følelser, ressurser og kunnskap. 


andres komplementære kompetanse i 


det handlingsbaserte læringsprosjek- 
Tabell 3a. Viser første kompetanseområde tet, bør de etablere et læringsfellesskap 
P lig innstilli holdning». : 11: 
D gjennom en enkel gruppeutviklings- 


prosess der eksempelvis plan for framdriften i læringsprosjektet er tema. 


Her berører vi kompetanseområdet personlig innstilling og holdning (se 
Tabell 3a), der sentrale delkompetanser er innovativ orientering, uthol- 
denhet, selvinnsikt, aksept av usikkerhet og kompleksitet, og sist, men 
ikke minst, må de være bevisst på og kunne håndtere egne holdnin- 
ger (tanker, følelser og handlinger). Dette kompetanseområdet har et 
potensial som driver for å utvikle den innovative orienteringen ved å gi 
studentene et tydeligere bilde av hvem de er, hva de bør jobbe med, og 
hva slags innstilling og holdning de har til hverandre. Dette kan skje 
gjennom refleksjonsspørsmål i den sirkulære refleksjonen, der bevisst- 
gjøring av følelsene i tilknytning til planleggingen, erfaringene og deres 
konsekvenser vektlegges, samtidig som det fokuseres på ny kunnskap 
og nye initiativ for å skape et godt lærings- og verdiskapende miljø i 
gruppen. Refleksjonsspørsmålene kunne da være: 


a) Beskriv kort hva dere gjorde i forberedelsesprosessen. 

b) Hva oppdaget du i situasjonen om deg selv (hva tenkte du, hva 
gjorde du, hva følte du)? 

c) Hvordan opplevde du gruppens respons på dine initiativ og forslag 
(utsagn, følelser, handlinger)? 

d) Hva vil du gjøre neste gang du kommer i en lignende situasjon? 


Verdien i refleksjonen ligger da i å bevisstgjøre denne kunnskapsproduk- 
sjonen. For at dette skal bli en del av gruppens utviklingsprosess, må den 
enkelte få anledning til å dele sine refleksjoner med de andre i gruppen. 
Den enkelte student deler kun det vedkommende finner akseptabelt ut fra 

egne grenser. Gruppeetablering er da eksempel på et tema som er valgt 
ut for refleksjon. Her kunne man ha gått videre på andre tema relatert til 
samarbeid i gruppen, samarbeid med griinder og ledelse eller organise- 
ring av verdiskapingen. 

Det å skriftliggjøre refleksjon der relasjonsbygging står sentralt, får 
fram en type læring som ellers sjelden blir satt ord på, og som kan gi den 
enkelte student viktige vekst- og utviklingsmuligheter. Samtidig vil en 
deling i studentgruppen utvikle studentenes innsikt i hverandres kompe- 
tanser og holdninger. Alternativt kunne refleksjonen vært rettet mot det 
å håndtere kompleksitet og usikkerhet i etableringssituasjonen. Reflek- 
sjonsspørsmålene kunne da være: 


a) Beskriv hvordan det usikre i oppgaven ble håndtert. 

b) Hva er dine opplevelser av situasjonen (tanker, følelser, handlinger)? 
c) Hvordan opplevde du gruppens respons? 

d) Hvilke ressurser ønsker du å utvikle for å håndtere slike situasjoner 


senere? 


Det å gå nærmere inn på den enkelte students antagelser og etablerte for- 
ståelser, som er aktuelt i premiss-refleksjon, kan skape rom for personlig 
vekst gjennom oppdagelser i gruppen. Innstilling og holdning kan være 
relatert til synet på enkeltpersoner i gruppen, eller på egen kompetanse. 
Refleksjonsspørsmålene kunne da være: 


a) Beskriv hvordan den enkelte bidro i samarbeidet i gruppen? 
b) Hva oppdaget du om eget og andres bidrag? 

c) Erdet noen antagelser du må endre eller gjøre helt om på? 
d) Hvordan kan du bruke din nye innsikt i andre situasjoner? 


Vi ser her at refleksjonsspørsmålene går «tett på» den enkelte, og det er 
derfor viktig løpende å minne studentene på at de kun deler det som 
kjennes ok for dem selv — og for andre — å få høre. 

Tenker vi tilbake på forskningsspørsmålet om hvordan refleksjon 
kan bidra til å skape en helhetlig læring (kunnskap, holdning og mot- 
ivasjon) i den handlingsbaserte undervisningen, ser vi at studenten får 

refleksjonsspørsmål rettet mot det som holdninger består av: tanker, 
følelser og det erfarte / handlingene. På den måten kan refleksjonsspørs- 
målene bidra til økt innsikt og læring med tanke på det som utfordres 
her: Holdningen, med alle sine dimensjoner relatert til usikkerhet rundt 
oppgaven og opplevelsen av situasjonen, de andre i gruppen og sist, men 
ikke minst, hvordan eget bidrag og egen kompetanse var og ble oppfattet 
av andre. 


Utvikling av handlingsorientering 


Initiativ - Samarbeid - Lære av praksis og Selv om undervisningen er hand- 
fakta/teori - Lære å lære - Analysere/ lingsorientert, betyr ikke det at stu- 
håndtere ressurser, risiko, kommunikasjon - ` , 
Organisere og lede aksjonen. dentenes første steg er å dra i felten 
og «gjøre noe». Det dreier seg heller 


om å skaffe seg oversikt over status 


Tabell 3b. Viser andre kompetanseområde 
«Handlingsorientering». på oppgaven. 


Delkompetansene på kompetanseområdet handlingsorientering (se 
Tabell 3b) strekker seg fra initiativtaking, læring og kunnskapsinnhen- 
ting, ressurs- og risikovurdering til kommunikasjon, ledelse og organi- 
sering av oppgaven. Dersom lærer ønsker å bruke refleksjon knyttet til 
utforsking og utvikling av forretningsidéen i samarbeid med prosjekteier, 
kunne refleksjonsspørsmålene fra den sirkulære refleksjonen være: 


a) Beskriv kort handlingene for å utforske og utvikle forretningsidéen. 

b) Hvordan opplevde du gruppens og prosjekteiers respons på dine 
initiativ og forslag (utsagn, følelser, handlinger)? 

c) Hva kan du gjøre neste gang du kommer i en lignende situasjon? 


Dersom lærer valgte andre aktiviteter i læringssituasjonen, vil reflek- 
sjonsmetodikken (spørsmålene) være ganske lik, selv om det tematiske 
endrer seg. Dette betyr ikke at svarene blir de samme, men at studen- 
tene kan «automatisere» refleksjon som en del av læringsprosessen. Der- 
som studentene under eksperimentering med forretningsidéen oppdager 
at behovsdefinisjonen og kundeantagelsene ikke stemmer, kan enkle 

refleksjonsspørsmål fra refleksjon i handling - med sin oppmerksomhet 
på det som skjer der og da - åpne opp for økt informasjonstilgang og nye 
oppdagelser hos studentene og eventuelle eksterne. Studentene har da på 
den ene siden en plan for framdrift, men samtidig handler det om å la seg 
inspirere av det som ikke går etter planen. 

I stedet for å skriftliggjøre refleksjon kan vi «fryse» situasjonen, dvs. 
trene studentene i å stoppe opp og finne ut der og da hva som skjer, gjerne 
sammen med ressurspersoner, og stille refleksjonsspørsmålene: 


a) Hva skjer nå (utsagn, følelser, handlinger)? 
b) Hva kan denne nye, uventede informasjonen brukes til? 


Dette krever at studentene i gruppen er trygge på hverandre og får støtte 
fra lærer til å håndtere utfordringene med eksterne aktører til stede. 
Læringsprosessen og verdiskapingen kan på den måten tydeliggjøres 
mens studentene er i sitasjonen sammen med aktuelle ressurspersoner 
eller interessenter. Dersom det er ønskelig fra lærers side å vie oppmerk- 
somhet til motivasjon i studentgruppen, og at studentene i større grad 
blir bevisstgjort på motiverende mål i framdriften av læringsaktiviteten 
samt hvordan kunnskapen følger prosessen, kunne refleksjonsspørsmål 
relatert til eksemplet fra strategisk refleksjon være aktuelle. Refleksjons- 
spørsmålene kunne være: 


a) Hva er andre mulige valg for framdriften i oppgaven (mål, aktivite- 
ter, ressurser)? 

b) Er det noen handlinger ved kunnskapsinnhentingen som kunne 
vært gjort annerledes (holdninger, oppgavetypen, strategier for 
informasjon)? 

c) Hvordan kan denne erfaringen brukes i andre situasjoner? 


Poenget med refleksjonen er da å få fram hvordan kontakten for å avklare 
brukerbehov i forretningsidéen med potensielle kunder har vært. Kan- 
skje har studentene - på grunn av usikkerhet i kontakt med ukjente — 
brukt e-post i stedet for å ta direkte kontakt, noe som kunne ha gjort 
informasjonen mangelfull. Dersom en student oppdager dette selv, er det 

mer virkningsfullt enn at vi som lærere stadig gjentar betydningen av å 
ta direkte kontakt. 

Bruk av premiss-refleksjon er mest aktuell når studentene havner i en 
læringssituasjon som ikke gir mening, når et «trigger event» utløser et 
såkalt desorienteringsdilemma. I eksemplet med forretningsidé kunne 
aktuelle refleksjonsspørsmål være: 


a) Er det noe du har tatt for gitt i din forståelse av behovene eller andre 
forhold i forretningsidéen (utsagn, følelser, handlinger)? 

b) Hvilke andre perspektiver kan være aktuelle etter de erfaringene du 
har vært gjennom? 


c) Hvilke responser fra andre kan være innspill til din nye forståelse? 


Det som er verdt å merke seg, er at ikke alle desorienteringsdilem- 
maer fører til helt nye perspektiver (transformativ læring), da noen av 
endringene kan assimileres i den etablerte forståelsen og gi læring med 
utgangspunkt i de samme premissene (konformativ læring). 

Poenget med denne refleksjonen er at den gir studenten mulighet til 
helt nye forståelsesrammer. Disse åpenbares gjennom refleksjon av stu- 
dentene selv, og ved hjelp av medstudentene. Slike læringssituasjoner kan 
i tillegg skape sterk motivasjon og læringsinteresse. Også her vil refleksjo- 
nen kunne bidra til en utvidet læring gjennom å gjøre studenten bevisst 
på behovet for ny kunnskap, eller andre kanaler for kunnskap. Refleksjo- 
nen kan videre bidra til studentens forståelse av å jobbe med å forbedre 
egen usikkerhet i kontakt med ukjente eller i tilfelle andre mangelfulle 
eller ubehagelige situasjoner knyttet til oppgaveløsningen. 


Utvikling av kreativitet 


Se muligheter stapeløsninper= Når studentene skal utvikle sin 
Kombinere kunnskap nye måter - Skape, entreprenørielle kompetanse på kre- 
revidere forestillinger - Improvisere og o. ` 

eksperimentere for å løse utfordringer. ativitetsområdet (se Tabell 3c), er en 


av forutsetningene at det skapes et 


trygt sosialt rom, da det å utvikle seg 


Tabell 3c. Viser tredje kompetanseområde 
«Kreativitet». her kan oppleves uvant og utrygt. 

De sentrale delkompetansene består i å se muligheter, skape idéer og 
løsninger, kombinere kunnskap, revidere egne antagelser, eksperi- 
mentere og improvisere. En aktuell utfordring lærer kan gripe fatt i, 
er å møte behovet i studentenes oppgave gjennom relevante kreative 
prosesser som fører til innovasjon (og ikke bare idéutvikling), og som 
gir studentene en opplevelse av så vel vekst som mestring. Dette for- 
utsetter at studentene har hatt en faglig gjennomgang av hvordan det 
jobbes med utvikling av løsninger gjennom faget kreativitet, som en 
vei til innovasjon. De mest relevante refleksjonstypene kan da være 
den sirkulære refleksjon, da det er nyttig å hente læring gjennom hele 
aksjonslæringssirkelen på et relativt ukjent område for studentene, og 
den strategiske refleksjon, da spesielt det å kople på kunnskapsdimen- 
sjonene understreker betydningen av at innovasjon handler om å ha 
en basiskunnskap på fagområdet (her bransjen), og være åpen for å 
bygge på andres kunnskap og idéer. Jeg går tilbake til eksemplet med 
forretningsidéen, og oppgaven er å identifisere flere kundegrupper 
og deres behov. I den sirkulære refleksjonen vil refleksjonsspørsmålene 
kunne være: 


a) Beskriv kort den kreative prosessen dere anvendte for å identifisere 
kundegrupper og deres behov. 

b) Hva oppdaget du i situasjonen om deg selv (tenkte, følte, handlet)? 

c) Hvordan opplevde du responsen på dine forslag til løsninger (kunn- 
skap, handlinger, følelser)? 

d) Hva oppdaget du som er nyttig å ta med deg til bruk i lignende 
situasjoner? 


I den strategiske refleksjonen kunne refleksjonsspørsmålene være: 


a) Hvordan har kunnskap om kreativitet bidratt til å identifisere flere 
kundegrupper og deres behov? 

b) Hva er den viktigste kunnskapen du har anvendt i oppgaveløsnin- 
gen, sett i forhold til hva de andre i gruppen har bidratt med? 

c) Hva har vært spesielt utfordrende å håndtere i den kreative proses- 
sen for å identifisere kundegrupper og deres behov? 

d) Hvahar vært de viktigste kanalene for kunnskap i oppgaveløsningen? 
e) Hva oppdaget du som er nyttig å ta med deg til andre situasjoner? 


Det å bryte med etablerte tilnærminger, og i stedet tenke nytt, kan opp- 
leves som stressende for enkeltstudenter. Da kan det være aktuelt å bruke 
eksterne prosessveiledere som er dyktige til å skape en trygg ramme for 
de kreative prosessene. Dermed kan refleksjonsspørsmål åpne opp og 
støtte læringsprosessen, selv om enkeltstudenter opplever læringssitu- 
asjonen som stressende. Kreativitet kan som tema og fagområde være 
beheftet med fordommer, lite kunnskap eller usikkerhet. Her kan reflek- 
sjon i den handlingsbaserte læringssituasjonen åpne opp for oppdagelse 
av egne ressurser studentene ikke var klar over at de hadde, måter å 
kommunisere på som fremmer eksperimentering, idégenerering som er 
energigivende, eller endring av egne antagelser som har vært til hinder 
for kreativ orientering. Og er det noe som gir motivasjon, er det nettopp 
at studentene oppdager hva som fungerer, og at de selv er bidragsytere i 
situasjonen. 


Utvikling av omverdensrelasjon 


Observere, skape og analysere arenaer for I eksemplet skal studentene drive 


sosial, økonomisk og kulturell verdiskaping - utvikling av forretningsvirksom- 
Mulighetssøk lokalt / globalt. 


het i samarbeid med en ekstern 


næringsaktør. Noen av delkom- 


Tabell 3d. Viser fjerde kompetanseområde 
«Omverdensrelasjon». 


petansene på området omverdens- 
relasjon (se Tabell 3d) er å observere 
og analysere omgivelsene, drive arenaskaping i bred forståelse for verdi- 
skapende aktiviteter med utgangspunkt i lokal og/eller global kunnskap. 
Også her kan sirkulær refleksjon være relevant, med sin vektlegging av 
handlinger for å knytte til seg interessenter, nettverk og andre tilgjenge- 
lige ressurser som drivere i verdiskapingen. I tillegg vil strategisk refleksjon 
rette oppmerksomheten mot hvordan man kan skape en framdrift der mål 
og aktiviteter motiverer, samtidig som arenaskapingen gir tilgang på nød- 
vendig kunnskap for verdiskapingen. Den sirkulære refleksjon kunne ha 
refleksjonsspørsmål som: 

a) Beskriv kort hvordan det ble etablert kontakt med ressurspersoner 
i omgivelsene for å utvikle forretningsidéen. 

b) Hva oppdaget du om deg selv i arbeidet med å etablere og utvikle 
relasjoner i omgivelsene som kunne bidra til kundegrupper (tanker, 
følelser, handlinger)? 

c) Hvordan opplevde du omgivelsenes respons på dine initiativ og 
forslag? 

d) Hva kan du gjøre neste gang du skal jobbe med ressurspersoner i 
omgivelsene som partnere i verdiskapingen? 


Den strategiske refleksjonen kunne fokusere på: 


a) Hvilke relasjoner i omgivelsene har vært viktigst for utvikling av 
forretningsidéen? 

b) Hva har vært viktigst å ha forståelse for når det gjelder å inkludere 
disse relasjonene i verdiskapingen? 

c) Hvordan kan du bruke denne erfaringen i andre situasjoner? 


Begrepet omverdensrelasjon kan ha mange betydninger, men felles for alle 
er at det som inngår i begrepet, gjerne ligger utenfor de nære relasjonene 
studentene opererer i. Samtidig vet vi at det er viktig å møte eller kommu- 
nisere med de behov og ressurser som brukere, kunder eller andre omgi- 
velsesaktører representerer. Og det å bruke refleksjonsspørsmål til å sette 
i gang denne oppdagelsesprosessen, kan ha større virkning enn at vi som 
lærere formidler dette budskapet. Det som i tillegg kan skje, er at studen- 
tene gjennom bevisstgjøring av hvordan de opptrer i møte med eksterne 
ressurspersoner, lærer å bygge nettverk og slik utvikler sin sosiale kapital. 
Dessuten kan det å møte ulike ressurspersoner gjerne gi motivasjon samt 
utfordre egne holdninger. 


Å reflektere over fire kompetanseområder i 
entreprenørskapsundervisningen 


På de foregående sidene har vi - med utgangspunkt i et eksempel pa 
en læringssituasjon i entreprenørskapsundervisningen - vist hvordan 

refleksjon kan knyttes til de fire entreprenørielle kompetanseområdene: 
personlig innstilling og holdning, handlingsorientering, kreativitet og 
omverdensrelasjon. Studentene kan på den måten få innsikt i egen entre- 
prenøriell læring underveis, og de kan oppdage egne og andres ressurser 
og aktuelle områder de kan jobbe med for å utvikle seg som verdiska- 
pende mennesker. Sagt på en annen måte kan de bruke refleksjonen i 
læringssituasjonene til å oppleve en mer helhetlig læring. 

I tabell 4 gis det en oversikt over hvordan refleksjon er anvendt i en 
læringssituasjon, og hvilke refleksjonsspørsmål som kan være aktuelle i 
de ulike fasene i erfaringslæringssirkelen på hvert av kompetanseområ- 
dene. Vi ser at den sirkulære refleksjonen, med sin vektlegging av hva 
handlingene består i og hvilke konsekvenser de får, er sentral på alle 
kompetanseområdene. Dette betyr at når man skal anvende refleksjon 
for å utvikle og bevisstgjøre studentene på deres entreprenørielle kompe- 
tanse, kan man gjerne ta utgangspunkt i denne refleksjonstypen, for så å 
kople på de andre refleksjonstypene etter hvert. 

Lærer vil i arbeidet med de forskjellige entreprenørielle kompetanseom- 
rådene oppleve at studentene er ulike med hensyn til personlig innstilling, 
holdninger og læringsstrategier. Det som imidlertid er vel så viktig, er at 
studentene gjennom refleksjonsspørsmålene gjør oppdagelser om seg selv 
og får utviklet og testet sine holdninger i studentgruppen, ved at gruppen 
har dialog rundt refleksjonsspørsmålene. Her vil den skriftlige refleksjo- 
nen kunne gi læreren detaljert informasjon fra den enkelte student. Denne 
informasjonen kan enten gis individuell respons, eller den kan brukes i 
klassesituasjonen i en generalisert utgave, til å inspirere gruppene og den 
enkelte til å jobbe med egne utfordringer. Poenget er at læreren gjennom 
refleksjon kan sette denne typen kompetanseutvikling på dagsordenen, og 
vise studentene at dette er kompetanseområder som det er mulig å utvikle, 
samtidig som de er sentrale i kombinasjon med den mer teoretiske kunn- 
skapen i faget. Refleksjon kan på den måten bidra til en mer helhetlig læring. 

Det viktige er å bidra til at studentene i læringsaktiviteten i så stor 
grad som mulig «automatiserer» bruken av refleksjon — for å understøtte 
en helhetlig kompetanseutvikling der motivasjon, holdninger og følel- 
ser som drivere for entreprenøriell kompetanse får oppmerksomhet og 
utviklingsrom. Dette gjøres gjennom trening i å anvende refleksjon. 

Innledningsvis i artikkelen argumenteres det for hvorfor det er viktig 
å knytte refleksjon til handlingsbasert læring, og hvordan dette kan gjø- 
res. Refleksjon i den handlingsbaserte læringen gir generelt studentene 
økt anledning til å oppdage egne ressurser og aktuelle områder de kan 
jobbe mer med for å oppnå økt læring og verdiskaping innenfor sine fag- 
områder. Dette betyr samtidig å bli bevisst på den praktiske dimensjo- 
nen, handlingskunnskapen. Refleksjon bidrar da til å få fram tanken bak 
den ytre handlingen, og refleksjon over egne handlinger bidrar slik til å 
«bygge opp» egen handlingskompetanse, altså «knowing how» i faglig 
sammenheng, slik jeg var inne på i teorigjennomgangen. De ulike typene 
refleksjon gir bevissthet og læring på forskjellige læringsområder, men 
felles for alle er at de vektlegger hvordan læringen kan anvendes i nye situ- 
asjoner. Den sirkulære refleksjon fokuserer på betydningen av å bevisst- 
gjøre tanker, følelser og begrepsdanning når nye løsninger prøves, og gir 
dermed anledning til innsikt og endring av egne holdninger - i tillegg til 
kunnskap. Premissrefleksjon og kritisk refleksjon gir anledning til å sjekke 
antagelser som ligger til grunn for fortolkningen av situasjonen, mens 
strategisk refleksjon har sin styrke i at studentene har oppmerksomhet på 
framdrift og motivasjon i oppgaven, og i å sikre at de har riktig kunnskap 
med tanke på problemløsningen. Refleksjon i handling skiller seg fra de 
tre forannevnte ved at dette er en refleksjon som pågår mens handlingen 
skjer, og ikke etter at handlingen er fullført, som ved de tre andre reflek- 
sjonstypene. Dette gir mulighet til å korrigere og gjøre nye valg dersom 
uventede erfaringer oppstår. Slik gir refleksjon hos studentene innsikt 
i en helhetlig læring underveis, og det åpner for bevissthet og innsikt i 
den løpende kompetansebyggingen. Samtidig gir refleksjonsbeskrivelser 
underveis læreren større rom for en løpende vurdering av læringsproses- 
sen, og han eller hun kan sette inn aktuelle tiltak før undervisningen er 
over. Hvordan dette kan praktiseres, er vist i eksemplet fra undervisning 
i entreprenørskap, der vi ser hvordan vi ved hjelp av refleksjonsspørsmål 
kan utføre refleksjon i en læringssituasjon. I tabell 4 vises operasjonalise- 
ring av refleksjonen i de ulike fasene i erfaringslæringssirkelen. 

Ved å inkludere refleksjon som en sentral læringsaktivitet og gjennom 
dette «automatisere» bruken av refleksjon, understøttes studentens kom- 
petanseutvikling mer helhetlig, og elementer som kunnskap, motivasjon, 

holdninger og følelser stimuleres. Tar man utgangspunkt i at kunnskap ikke 
er en tilstrekkelig betingelse for faglig utvikling og læring, men at også mot- 
ivasjon, holdninger og følelser er viktige drivere, blir det helt nødvendig å 
skape læringsaktiviteter som stimulerer dette. En bevisst bruk av refleksjon 
i undervisningen har derfor et stort potensial når det gjelder utviklingen av 
studentenes faglige identitet, her i eksemplet entreprenøriell identitet. 

Innledningsvis ble det pekt på at den praktiske anvendelsen av reflek- 
sjon som vei til helhetlig kompetanse i utdanningen må underkastes mer 
forskning. Det vil være formålstjenlig å anvende kvalitative metoder for 
å skaffe økt innsikt på feltet, for så eventuelt å kunne dokumentere resul- 
tater av refleksjon som metodikk for å skape helhetlig læring, der kunn- 
skap vektlegges sammen med fokusering på motivasjon, holdninger og 
følelser. Lærerrollen er sentral i den handlingsbaserte undervisningen, 
og denne må utvikles. Her vil det være viktig at læreren, i tillegg til å 
vise til studentenes læring, synliggjør egen undervisning og viser empi- 
risk hvordan lærerrollen veksler mellom prosessveileder og tradisjonell 
kunnskapsformidler, slik at vi kan lære mer om læringsprosessene i det 
aktuelle faget. Gjennom dette kan vi få mulighet til videre utforsking av 
refleksjon som vei til kompetanseutvikling i undervisningen. 


Referanser 


Askeland, G. A. (2006). Kritisk reflekterende — mer enn å reflektere og kritisere. 
Nordisk sosialt arbeid, 26(2), 123-135. Hentet fra https://www.idunn.no/ 
nsa/2006/02/kritisk reflekterende mer enn a reflektere og kritisere? 

Baron, R. (2012). Entrepreneurship: An evidence-based guide. Cheltenham: Edward 
Elgar Publishing Limited. 

Biggs, J. B. (2003). Teaching for quality learning at university (2. utg.). Buckham: 
Open University Press/Society for Research into Higher Education. 

Borko, H. (2004). Professional development and teacher learning: Mapping the 
terrain. Educational Researcher, 33(8), 3-15. 

Bruyat, C. & Julien, P. A. (2001). Defining the field of research in entrepreneurship. 
Journal of Business Venturing, 16(2), 165-180. 

Blenker, P., Korsgaard, S., Neergaard, H. & Thrane, C. (2011). The question we care 
about: paradigms and progression in entrepreneurship education, Industry and 
Higher Education, 25(6), 417-427. 


51 


ARTIKKEL 1 


Bråten, I., & Olaussen, B. S. (1999). Strategisk læring: teori og pedagogisk anvendelse. 
Oslo: Cappelen Akademisk Forlag. 

Bråten, I. (2002). Selvregulert læring i sosialt-kognitivt perspektiv. I I. Bråten 
(Red.), Læring i sosialt, kognitivt og sosialt-kognitivt perspektiv (s. 164-193). Oslo: 
Cappelen Akademisk Forlag. 

Cope, J. & Watts, G. (2000). Learning by doing - An exploration of experience, 
critical incidents and reflection in entrepreneurial learning. International Journal 
of Entrepreneurial Behaviour & Research, 6(3), 104-124. 

Cope, J. (2003). Entrepreneurial learning and critical reflection: Discontinuous events 
as triggers for 'Higher-level Learning. Management Learning, 34(4), 429-450. 

Cope, J. (2005). Toward a dynamic learning perspective of entrepreneurship. 
Entrepreneurship Theory and Practice, 29(4), 373-397. 

Day, C. (1999). Developing teachers: The challenges of lifelong learning. London: 
Falmer Press. 

Dewey, J. (1916). Democracy and education: An introduction to the philosophy of 
education. New York: Macmillan. 

Dewey, J. (1933). (2009) Hvordan vi tænker — en reformulering af forholdet mellom 
refleksiv tenkning og utdannelsesprosessen. Århus: Forlaget Klim. 

Dweck, C. (1999). Self-theories: their role in motivation, personality and development, 
Philadelphia, PA: Psychology Press. 

Dyer, J., Gregersen, H. & Christensen, C. (2011). The innovators DNA - Mastering 
the five skills of disruptive innovators. Cambridge: Harvard Business Review 
Press. 

Dysthe, O., Hertzberg, F & Hoel, T. L. (2010). Skrive for å lære: Skriving i høyere 
utdanning (2. utg.). Oslo: Abstrakt forlag. 

Elsbach, K. D. (2003). How to pitch a brilliant idea. Harvard Business Review, 8109), 
117-123. 

Eraut, M. (2004). Informal learning in the workplace. Studies in Continuing 
Education, 26(2), 247-273. 

Fendler, L. (2003). Teacher reflection in a hall of mirrors: Historical influences and 
political reverberations. Educational Researcher 32(3), 16-25. Hentet fra http:// 
er.aera.net. 

Garet, M. S., Porter, A. C., Desimone, L., Birman, B. F. & Yoon, K. S. (2001). What 
makes professional development effective? Results from a national sample of 
teachers. American Educational Research Journal, 38(4), 915-945. 

Gibb, A. A (1987). Enterprise culture — Its meaning and implications for education 
and training, Journal of European Industrial Training, 11(2), 2-38. 

Gibb, A. A. (2011). Concepts into practice: meeting the challenges of development 
of entrepreneurship educators around an innovative paradigm — The case of 
International Entrepreneurship Educators’ Programme (IEEP). International 
Journal of Entrepreneurial Behaviour & Research, 17(2), 146-165. 


52 


REFLEKSJON I UNDERVISNING 


Handal, G. & Lauvås, P. (2000). Veiledning og praktisk yrkesteori. Oslo: Cappelen 
Akademisk Forlag. 

Haukedal, W. (2010). Arbeids og lederpsykologi (8. utg.) Oslo: Cappelen. 

Hågg, G. & Kurczewska, A. (2016). Connecting the dots: A discussion on key 
concepts in contemporary entrepreneurship education, Education + Training, 
58(7/8), 700-714. 

Illeris, K. (2006). Læring, København: Roskilde Universitetsforlag. 

Illeris, K. (2013). Kompetence hvad - hvorfor - hvordan? København: Samfundslitteratur. 

Juell, E. (2003). Refleksjon: Innspill til nye utspill. Oslo: Damm. 

Jones, B. & Iredale, N. (2010). Enterprise education as pedagogy. Education + 
Training, 52(1), 7-19. https://doi.org/10.1108/00400911011017654 

Johannisson, B. (1991). University training for entrepreneurship: Swedish 
approaches. Entrepreneurship and Regional Development, 3(1), 67-82. 

Jorgensen, M. W. (2003). Refleksivitet og kritik. Socialkonstruktionistiske 
subjektpositioner. Frederiksberg: Roskilde Universitetsforlag. 

Klemp, T. (2013). Refleksjon — hva er det, og hvilken betydning har den i utdanning 
til profesjonell lærerpraksis? Uniped, 36(1), 42-58. 

Kolb, D. A. (1984). Experiential learning: Experience as the source of learning and 
development. Englewood Cliffs, N. J.: Prentice-Hall, Inc. 

Kolb, A. Y. & Kolb, D. A. (2005). Learning styles and learning spaces: enhancing 
experiential learning in higher education. Academy of Management Learning & 
Education, 4(2), 193-212. 

Lai, L. (2008). Strategisk kompetansestyring. Oslo: Fagbokforlaget. 

Lakéus, M. (2015). Entrepreneurship in education — what, why, when, how. 
Entrepreneurship Background Paper 360. Paris, France: Center for 
Entrepreneurship, OECD. 

Lee, S. Y., Florida, R. & Acs, Z. J. (2004). Creativity and entrepreneurship: A regional 
analysis of new firm formation. Regional Studies, 38(8), 879-891. 

Martinussen, W. (1988). Sosiologisk analyse: en innforing (2. utg.) Oslo: 
Universitetsforlaget. 

Mezirow, J. (1991). Transformative Dimensions of Adult Learning. San Francisco: 
Jossey-Bass. 

Mezirow, J. (2000). Learning as Transformation: Critical Perspectives on a Theory in 
Progress. San Francisco: Jossey-Bass. 

Moberg, K. & Vestergaard, L. (2013). Impact of entrepreneurship education in 
Denmark. Odense: The Danish Foundation for Entrepreneurship - Young 
Enterprise. 

Neck, H. M. & Greene, P. G. (2011). Entrepreneurship education: Known worlds and 
new frontiers. Journal of Small Business Management, 49(1), 55-70. 

Neck, H. M., Greene, P. G. & Brush, C. G. (2014) Teaching Entrepreneurship. A 
practice-based approach. Cheltenham: Edward Elgar. 


53 


ARTIKKEL 1 


Nielsen, S. L., Klyver, K., Evald, M. & Bager, T. (2009). Entrepreneurship in Theory 
and Practice - Paradoxes in play. Odense: University Press of Southern Denmark. 

Paulsen, M. (2012). Innovationsbegrebets dialektik i en uddannelseskontekst - en 
strid mellem forskellige innovationsforståelser, I M. Paulsen & S. H. Klausen 
(Red.), Innovation og læring: filosofiske og kritiske perspektiver. Aalborg: Aalborg 
Universitetsforlag. 

Pettersen, R. C. (2005). Kvalitetslæring i høgre utdanning: Innføring i problem- og 
praksisbasert didaktikk. Oslo: Universitetsforlaget. 

Pittaway, L. & Cope, J. (2007). Entrepreneurship education: A systematic review of 
the evidence. International Small Business Journal, 25(5), 479-510. 

Polanyi, M. (1974). Personal knowledge: Towards a post-critical philosophy. Chicago: 
University of Chicago Press. 

Polanyi, M. (2000). Den tause dimensjonen - en introduksjon til taus kunnskap. Oslo: 
Spartacus. 

Politis, D. (2005). The process of entrepreneurial learning: A conceptual framework. 
Entrepreneurship Theory and Practice, 29(4), 399-424. 

Postholm, M. B. (2008). Teachers developing practice: Reflection as a key activity. 
Teaching and Teacher Education, 24(7), 1717-1728. Hentet fra: https://www. 
sciencedirect.com/science/article/pii/S0742051X08000504 

Rae, D. & Carswell, M. (2001). Towards a conceptual understanding of 
entrepreneurial learning. Journal of Small Business and Enterprise Development, 
8(2), 150-158. 

Rasmussen, A. & Fritzner, A. (2015). Fra drøm til virkelighed - Om nordiske 
kompetencemal og didaktiske principper for undervisning i entreprenorskab. 
København: Nordisk ministerråd. 

Rasmussen, A., Moberg, K. & Revsbech, C. (2015). Taksonomi i Entreprenørskabs- 
uddannelse — perspektiver på mål, undervisning og evaluering. Odense: Fonden for 
Young Enterprise. 

Salganik, L. H. & Rychen, D. S. (2003). Key competencies for a successful life and well- 
functioning society. Göttingen: Hogrefe & Huber. 

Sarasvathy, S. (2008). Effectuation. Elements of entrepreneurship expertise. 
Cheltenham: Edward Elgar Publishing. 

Sarasvathy, S. & Venkataraman, S. (2011). Entrepreneurship as method: Open 
questions for an entrepreneurial future. Entrepreneurship Theory and Practice, 
35(1) Special Issue: Future of Entrepreneurship, s. 113-135. 

Schiefloe, P. M. (2003). Mennesker og samfunn. Oslo: Fagbokforlaget. 

Schön, D. (1983/2001). Den reflekterende praktiker - Hvordan professionelle tænker 
når de arbejder. Århus: Klim Forlag. 


54 


REFLEKSJON I UNDERVISNING 


Slavin, R. E., Hurley, E. A. & Chamberlain, A. M. (2003). Cooperative learning and 
achievement. I W. M. Reynolds & G. J. Miller (Red.), Handbook of psychology, 
7(177-198). Hoboken, NJ: Wiley. 

Såljö, R. (2000). The entrepreneurial side of learning and knowing: networked 
societies and the emergence of new epistemic practises. I K. Skogen & J. Sjovoll 
(Red.), Creativity and innovation. Oslo: Tapir Academic Press. 

Timperley, H. (2008). Teacher professional learning and development. (The 
Educational Practices Series 18). Brussels: International Academy of Education 
& International Bureau of Education Hentet fra http://www.ibe.unesco.org/ 
fileadmin/user_upload/Publications/Educational_Practices/EdPractices_18.pdf 

Timperley, H. (2010). Using Evidence in the classroom for professional learning. 
Paper pa Ontario Education Research Symposium 2010. Hentet fra: http://www. 
education.auckland.ac.nz/webdav/site/education/shared/about/schools/tchldv/ 
docs/ Using%2o0Evidence%20in%2othe%20Classroom%2ofor%20Professional%20 
Learning.pdf 

Vaage, S. (Red.) (2000). Utdanning til demokrati. Barnet, skolen og den nye 
pedagogikk. John Dewey i utvalg. Oslo: Abstrakt forlag. 

Vygotsky, L. S. (1978). Mind in society: The development of higher psychological 
processes. Cambridge, MA: Harvard University Press. 

Webster-Wright, A. (2009): Reframing professional development through 
understanding authentic professional learning. Review of Educational Research, 
79(2), 702-739. http://dx.doi.org/10.3102/0034654308330970 

Wahlgren, B., Pedersen, S. H., Pedersen, K. & Rattleff, P. (2002). Refleksion og læring. 
Kompetenceutvikling i arbeidslivet. København: Samfundslitteratur. 


55 


ARTIKKEL 2 


Supplemental instruction (SI) - veiledning 
i regi av studentene selv 


Roger Helde og Elisabeth Suzen, Nord universitet 


Sammendrag: Det gjennomgående temaet i artikkelen er den studentaktive 
læringsformen Supplemental Instruction (SI). SI er et frivillig tilbud om faglig vei- 
ledning i regi av studentene selv. Det handler om læring i samarbeid med andre, 
hvor betydningen av relasjoner, veiledning og refleksjon som metode og verktøy for 
læring vektlegges. Formålet med SI er å forbedre studentens prestasjoner og minske 
risikoen for studieavbrudd. Vi har valgt å se nærmere på de studentene som leder 
dette tilbudet (SI-ledere). Problemstillingen vi har søkt å besvare, er følgende: Hvor- 
dan har SI-lederne forstått og erfart 1) SI som pedagogisk verktøy og 2) SI som et 
lederutviklingsprogram? 


Nøkkelord: læring gjennom samarbeid, veiledning, ledelsesutvikling, høyere 
utdanning 


Abstract: The subject of this article is the student-active learning form Supplemen- 
tal Instruction (SI). SI is a voluntary offer of academic support led by students them- 
selves. SI is about collaborative learning and emphasizes the importance of relations, 
guidance and reflection as a method and tool for learning. The purpose of SI is to 
improve the student’s achievements and reduce the risk of study interruptions. We 
have chosen to focus on students who participate as SI leaders, and we answer the 
following research question: How did the SI leaders understand and experience 1) SI 
as an educational tool and 2) SI as a leadership development program? 


Keywords: collaborative learning, guidance, leadership development, higher education 


Innledning 


En av de største utfordringene for universitets- og høgskolesektoren er 
dårlig studiegjennomføring og høyt frafall blant studentene (Kunnskaps- 
departementet, 2016). Overgangen fra videregående skole til et studieliv ved 


Sitering av denne artikkelen: Helde, R. & Suzen, E. (2019). Supplemental instruction (SI) — veiledning i regi av 
studentene selv. I S. Loeng, B. P. Mørkved og B. S. Isachsen (Red.), Studentaktiv læring - praksisnær under- 
visning i høyere utdanning (s. 57-93). Oslo: Cappelen Damm Akademisk. https://doi.org/10.23865/noasp.72.ch2 
Lisens: CC BY-NC 4.0 

universitet og høgskoler, hvor en blir mer overlatt til seg selv, oppleves som 
vanskelig for mange. Skal man lykkes med studiene, er det viktig at utdan- 
ningsinstitusjonene ivaretar studentenes behov for faglig og sosialt samspill. 

Supplemental Instruction (heretter forkortet til SI) er et program som 
er utviklet for å støtte studenter i deres læringsprosess, og formålet med 
det er å forbedre studentenes prestasjoner og minske risikoen for stu- 
dieavbrudd gjennom læring i samarbeid med andre (Arendale, 1994). 
SI-programmer tilbys tradisjonelt i «vanskelige» kurs, som et supplement 
til den ordinære undervisningen, med sikte på å forbedre studentenes 
resultater (Hurley, Jacobs & Gilbert, 2006). Tidligere studier har vist at SI 
er en vellykket strategi for å støtte studentenes læringsresultater i mange 
ulike fag (Blanc, DeBuhr & Martin, 1983; Arendale, 1997; Moore & LeDee, 
2006; Shaya, Petty & Petty, 1993; Van Lanen & Lockie, 1997; Van Lanen, 
McGannon & Lockie, 2000; Webster & Hooper, 1998; Wolfe, 1987). En 
viktig forskjell mellom SI og annet gruppearbeid er SI-lederen (Lockie 
& Van Lanen, 2008), som er avgjørende både for at studentene skal få 
utbytte av SI-programmet og for at de skal lykkes med SI. Mange studier 
har bekreftet studentenes utbytte av SI, men færre har sett på SI-lederne 
(Lockie & Van Lanen, 2008; Malm, Bryngfors & Mörner, 2012). 

Vi vil i det følgende ta for oss de studentene som er SI-ledere. Artikkelen 
starter med en introduksjon i hva SI er, og rollebeskrivelsen av aktørene 
i SI-programmet. Videre redegjøres det for det teoretiske fundamentet til 
SI-lederrollen med tanke på pedagogisk forankring og ledelsesutvikling. 
Deretter vil vi presentere resultatene fra vår undersøkelse blant SI-ledere 
ved Nord universitet i 2017. Artikkelen henter empiri og erfaringer fra 
SI-programmet i faget fysikk ved trafikklærerutdanningen på Nord uni- 
versitet, og belyser både den teoretiske og praktiske siden av SI-ledernes 
læring og ledelse. Problemstillingen vi har søkt å besvare, er følgende: 
Hvordan har SI-lederne forstått og erfart 1) SI som pedagogisk verktøy og 
2) SI som et lederutviklingsprogram? 


Presentasjon av SI 


SI ble utviklet i 1973 av dr. Deanna Martin ved University of Missouri 
i Kansas City, og har siden spredt seg til over 1500 universiteter og 

høgskoler i nesten tretti land (Martin, 2008). Bakgrunnen for SI var 
ønsket om å utvikle et tiltak for å styrke beståttprosenten ved enkelte 
kurs på universitetet, og det ble derfor utviklet et undervisnings- 
opplegg som favner alle. Grunnprinsippene for SI er for det første at 
opplegget ikke skal fokusere på de svake studentene, men heller på 
risikofylte kurs, og for det andre at tilbudet skal være åpent for alle 
som ønsker å styrke sine muligheter til å oppnå bedre resultater i 
enkeltfag. 

Ved Nord universitet, Handelshøgskolen, Faggruppe Trafikk ble 
SI-programmet innført i 2004, som en del av den tidligere Høgskolen i 
Nord-Trøndelag (HINT). Nord universitet har et samarbeid med Lund 
universitet, som er europeisk senter for SI-metodeveilederutdanning. 
Utdanningstilbudet i Lund reguleres gjennom en avtale med University 
of Missouri i Kansas City, hvor SI-programmet har sitt internasjonale 
utviklingssenter. 


Grunnprinsipper 

Hovedkomponenten i SI er et uformelt samarbeidende læringsmiljø 
under veiledning av en student som nylig har tatt eksamen i det aktu- 
elle faget. Hovedfunksjonen til SI-lederen er å «... facilitate discussi- 
ons among SI participants and model successful learning strategies at 
key moments in the SI sessions» (TCAO, 2006, s. 10). På den måten 
handler SI-programmet også om de utfordringene som studentene kan 
oppleve ved overgangen fra videregående skole til et nytt lærings- og 
studiemiljø på universitet og høgskoler, og hjelper dem med å utvikle 
strategier for å lykkes med studiene. Prinsippene i SI skiller seg fra 
andre undervisningsformer og pedagogiske studietilbud i universi- 
tets- og høgskolesektoren, blant annet fordi SI-lederne forplikter seg 
til et pedagogisk program som de både får opplæring i og veiledning 
på undervegs. 

Under SI-møtet integreres det emnemessige innholdet (hva) med en 
forståelse for læringsprosessen som gir kunnskap om kritisk gransking, 
en logisk tilnærming og studiestrategier (hvordan) som er passende 
for emnet. SI-programmet tilstreber at studentene skal se læringen i et 

helhetsperspektiv og finne motivasjon for videre læring (hvorfor). Det 
anvender de ressursene som finnes i universitetet for å gi studentene en 
bedre mulighet til forståelse og kunnskap i vanskelige fag ved hjelp av 
samarbeidslæring (TCAO, 2006, s. 11). 


Aktørene i Sl-programmet 


De fire aktørene i SI-programmet er: SI-leder, SI-metodeveileder, forele- 
ser og studenter. Nedenfor gir vi en rollebeskrivelse av dem. Beskrivel- 
sen er basert på rapporten «The Supplemental Instruction. Supervisors 
Manual» (TCAO, 2006), utarbeidet av Center of Academic Development 
ved University of Missouri - Kansas City. 


Sl-leder SI- metodeveileder 


Studenter 


Foreleser 


Figur 1. Nøkkelpersoner i Sl-programmet. Figuren viser samspillet mellom de ulike aktørene. 
Som det fremgår av pilene, er det foreleser og SI-leder som har direkte kontakt med studentene. 
(Figuren er oversatt til norsk, fra «SI metodhandeldarutbildning 26. - 28. mars 2017» ved Lund 
universitet, ledet av Leif Bryngfors, Arthur Holmer og Joakim Malm). 


SI-metodeveileder har ansvaret for å koordinere gjennomføringen av 
SI-programmet. Det består i å lære opp kommende SI ledere, følge opp SI- 
ledere og observere dem under SI-møter gjennom semestret. Når SI- 
metodeveileder er observatør på disse møtene, er det kun for å ivareta sin 
veilederrolle ovenfor SI-lederne. 

SI-metodeveileder skal ikke være foreleser i faget, og skal ikke ha noen 
rolle eller direkte kontakt med studentene som deltar på SI-møter. For å 
sikre en utvikling av SI-programmet ved institusjonen må metodeveileder 
sørge for at det arrangeres møter mellom foreleserne, den administrative 

ledelsen og SI-lederne. I tillegg bor SI-metodeveileder lage en årlig rap- 
port som beskriver SI-programmet. 

Foreleseren skal i samarbeid med SI-metodeveileder medvirke i 
utvelgelsen av nye SI-ledere. SI-lederne bør følge forelesningene gjen- 
nom semestret, og et godt samarbeid med foreleser er viktig for at SI- 
programmet skal bli vellykket. På denne måten har også foreleser i faget 
en sentral rolle i programmet, og vedkommendes samarbeid med både SI- 
metodeveileder og SI-leder må ikke undervurderes. 

Studentene bør introduseres for SI ved oppstarten av semestret. SI er 
ikke en støtteundervisning, men skal inngå som en naturlig del av studie- 
tilbudet i det utvalgte faget. Det er ingen kartlegging av hvilke studenter 
som er svake, og det gjøres ingen forsøk på å sette sammen SI-gruppene 
på grunnlag av antatte akademiske ferdigheter. SI er et frivillig tilbud 
til alle studenter, og det gjennomføres i det læringsmiljøet studentene er 
vant med. 

SI-lederne, som vi har valgt å se nærmere pa, er studenter som tid- 
ligere har gjennomført det aktuelle faget med karakteren A eller B, og 
som derfor kan fungere som en modell for studentene. SI-lederne får en 
to dagers intensiv opplæring før SI starter. Ved semesterstart har SI-le- 
derne et ansvar for å informere nye studenter om SI-tilbudet. 

SI-møtene tar utgangspunkt i forelesningene i faget. SI-ledere har ikke 
en lærerrolle. De skal ikke formidle ny fagkunnskap, men støtte forstå- 
elsen av vanskelig kursmateriale. Dette gjøres gjennom en tilnærming til 
læring der indre motivasjon og nysgjerrighet er de sentrale drivkreftene, og 
hvor samarbeidslæring er vektlagt. SI-ledere skal derfor ikke forelese eller 
gjennomgå forelesningene på nytt, men lede SI-gruppen på en slik måte 
at studentene selv finner svaret. De skal stille spørsmål og motspørsmål, 
men ikke besvare spørsmålene. En SI-leder skal få i gang og opprettholde 
læringsprosessen i faget samt være en motivator. Tanken bak SI er at det å 
lære et emne styrkes gjennom utveksling av tanker og ideer mellom stu- 
denter. I tillegg utvikler studentene sin egen studieteknikk og sin evne til 
kritisk tenkning, aktiv deltakelse i diskusjoner og samarbeidslæring. 

SI-leders nærmeste overordnede er SI-metodeveileder, som følger opp 
SI-lederne med egne møter. Med tanke på at SI-programmet skal evalue- 
res, har SI-leder et ansvar for å føre oppmøteliste, gjøre en egenevaluering 

av jobben som SI-leder og ellers bistå metodeveilederen med annet mate- 
riale som er nødvendig for evalueringen. 

SI-lederne har, som de eneste ved siden av faglærer, en veilederrolle 
og direkte kontakt med studentene i faget. SI-leders pedagogiske kom- 
petanse og lederferdigheter har stor betydning i gjennomføringen av et 
SI-møte. 


Læring og ledelse 


Vi vil i det følgende redegjøre for det teoretiske fundamentet til SI-leder- 
rollen med tanke på pedagogisk forankring og lederutvikling. 


Pedagogisk forankring 

Opprinnelig var SI i større grad et svar på en praktisk utfordring (Wid- 
mar, 1994), og ikke først og fremst et program utviklet for å realisere 
noen bestemte pedagogiske ideer. I det opprinnelige kursmaterialet fra 
University of Missouri legges det opp til at SI-lederne under sin SI-ut- 
danning skal diskutere det pedagogiske grunnlaget for programmet 
(TCAO, 2006, s. 12). Det legges opp til en diskusjon der kursdeltakerne 
presenteres for flere mulige alternativer, uten at kursmaterialet gir noen 
svar rundt teoretisk forankring. Vi ser det som sentralt for kvaliteten 
på SI-arbeidet at lederne har et bevisst forhold til den forståelsen av 
læring som ligger til grunn for programmet. Dette er også noe av bak- 
grunnen for at kursmaterialet for SI-lederne legger opp til en diskusjon 
rundt ulike læringsteorier. Selv om dette materialet ikke definerer et 
endelig svar angående læringsforståelse, avspeiler praksis noen pedago- 
giske prinsipper og tanker som vi mener har klare relasjoner til sosial 
konstruktivisme. 

Sosial konstruktivisme består av flere ulike retninger som har en felles 
grunnforståelse. Dette er blant annet en vektlegging av mening og forstå- 
else som sentrale deler ved menneskers aktivitet, at mening og forståelse 
har røtter i en sosial interaksjon, og at måten vi skaper mening på, er tids- 
og stedsspesifikk (Lock & Strong, 2014, 8. 31-37). 

Lev Semenovich Vygotsky (1896-1934) regnes som en grunnkilde i 
nyere europeisk læringsteori, og er blitt mye brukt i pedagogisk sammen- 
heng (Imsen, 2014). Ifølge ham er menneskets læring og utvikling rela- 
tert til hverandre fra fødselen av (Vygotsky, 1978, s. 84). Hvis vi ønsker 
å forstå forholdet mellom læring og utvikling, må vi, hevder Vygotsky, 
identifisere to ulike utviklingsnivå: Det aktuelle nivået som mennesket 
befinner seg på, og nivået for hva den enkelte kan greie med hjelp fra 
andre. Mellom disse nivåene finner vi den enkeltes utviklingssone (the 
zone of proximal development), som er: 


(...) the distance between the actual developmental level as determined by in- 
dependent problem solving and the level of potential development as determi- 
ned through problem solving under adult guidance or in collaboration with 


more capable peers (Vygotsky, 1978, s. 86). 


I dette ligger også en forståelse hos Vygotsky av at det vi får til sammen 
i dag, vil den enkelte få til alene i morgen. Dette innebærer at vårt 
utviklingsrom ligger mellom det vi kan i dag, og det vi kan få til sammen 
med andre (gjennom veiledning eller sammen med mer kompetente 
andre). Innenfor SI arbeider studentene i sin nærmeste utviklingssone, 
der de med utgangspunkt i det de kan fra før, arbeider videre med pro- 
blemløsninger og oppgaver som ligger på et nivå der de ennå ikke greier 
å arbeide helt selvstendig, men som de vil kunne arbeide med og besvare 
sammen med andre. 

Arbeidet i SI skjer mye i form av dialog med andre. Vygotsky (1978) 
argumenterer for at språk og praktisk aktivitet er to grunnleggende deler 
av menneskets utvikling, og at potensialet for intellektuell utvikling lig- 


ger i en forening av disse to: 


(...) the most significant moment in the course of intellectual development, 
which gives birth to the purely human forms of practical and abstract intel- 
ligence, occurs when speech and practical activity, two previously completely 


independent lines of development, converge (Vygotsky, 1978, s. 24). 


Et hovedprinsipp innen SI er at studentene skal lære av hverandre. De 
drar med andre ord fordel av hverandre ved å internalisere de kognitive 
prosessene som ligger implisitt i interaksjonen og kommunikasjonen 

(Vygotsky, 1978), og som på den måten stimulerer den sosiale interaksjo- 
nen og den kognitive utviklingen. I dialog med andre blir vi introdusert 
for nye måter å tenke på, der dialogen fungerer som en utveksling av ideer 
mellom likeverdige parter. Det er i dag en etablert forståelse at elever 
og studenter lærer av hverandre gjennom sosiale interaksjoner (Boud, 
Cohen & Sampson, 1999). Å lære av hverandre (peer learning) innebærer 
at SI-lederen tilrettelegger for aktiv læring, der SI-deltakerne oppmuntres 
til å arbeide frem en felles forståelse. Dette er i tråd med sosial konstruk- 
tivisme, som vektlegger at kunnskap og forståelse ikke konstrueres indi- 
viduelt, men i dialog og samarbeid med andre, og at det som konstrueres, 
blir «sant» i den aktuelle konteksten. 

SI er ikke først og fremst en metode, men uttrykk for en læringsfor- 
ståelse, en «... attitude to learning in which inner motivation and curio- 
sity are the driving forces and the main emphasis is on self-governing 
and collective learning» (Olstedt, 2005, gjengitt i Malm, Bryngfors & 
Mörner, 2011, s. 282). Forståelsen av læring er tydelig forankret i valg av 
læringsaktiviteter og begrunnelser. Hvis SI-lederen ikke har forståelse 
for det læringssynet som ligger til grunn, vil det bli utfordrende å rea- 
lisere SI-programmet. Tanken om læring i SI er at den forsterkes ved en 
samhandling mellom studentene, blant annet at «...learning a subject is 
enhanced by an exchange of thoughts and ideas among students» (Malm, 
Bryngfors & Mörner, 2011, s. 282). Og dette legger føringer for hvordan 
SI-lederen skal arbeide. 


Lederutvikling - SI-leders utøvelse av ledelse 


Økt lederkompetanse blir ofte fremhevet i beskrivelser av SI-program- 
met. Imidlertid finnes det relativt få undersøkelser rettet mot SI-ledere 
med tanke på lederdimensjonen og den erfaringen og utviklingen de får 
gjennom dette programmet. Undersøkelser som omhandler SI-ledere, er 
blant andre Congos & Stout (2003), som så på fordelene med SI-lederskap 
etter eksamen når det gjaldt mellommenneskelige faktorer, ledelse, læring 
og arbeidsrelaterte ferdigheter. Senere har blant andre Malm, Bryngfors 
& Mörner (2012) gjort en studie som omhandlet overførbarheten av SI- 
lederens ferdigheter og egenskaper til arbeidslivet. Konklusjoner fra 

begge disse studiene samt andre studier av SI-lederens rolle viser at leder- 
utvikling og ledererfaring har betydning, men de avdekker også behovet 
for mer forskning. 

SI-programmet tildeler en lederposisjon, der selve betegnelsen SI-leder 
uttrykker en rolle og posisjon som innebærer ansvar og ledelse. SI-leder 
skal tilrettelegge SI-møtene for studentenes læring. Lederposisjonen inne- 
bærer et ansvar for at studentene som deltar på SI-møtene, både får et godt 
sosialt og et godt faglig læringsutbytte. Det er SI-leders ansvar å bidra til at 
det skapes et positivt læringsmiljø (Lund universitet, 2017a; Lund universi- 
tet, 2017b). Da er det viktig at det etableres en trygg og inkluderende kultur. 


SI-leders utøvelse av Gjennomføringen av Læringsutbytte for 


ledelse SI-møtet studentene 


Figur 2. Sl-leders utøvelse av ledelse som forutsetning for vellykkede Sl-mater. 


Ledelse og Sl-leders autoritet 


Ledelse av SI-møter i form av tydelighet, struktur og en støttende rela- 
sjon til studentene forutsetter at SI-leder har autoritet, på samme måte 
som autoritet forutsettes innenfor klasseledelse generelt (Nordahl, 2012). 
Autoritet innebærer en posisjon ovenfor studentene som er nødvendig for 
å mestre den krevende rollen som SI-leder. 

SI-leders autoritet er et resultat av et samspill eller en interaksjon med 
studentene. Relatert til lederrollen finner vi det hensiktsmessig å dele 
autoritetsbegrepet i tre dimensjoner: institusjonsautoritet, profesjons-/ 
faglig autoritet og personlig autoritet. Dette er en inndeling av autori- 
tetsbegrepet som også har blitt brukt når det gjelder skole og utdanning 
for øvrig, blant annet i heftet om klasseledelse av Thomas Nordahl (2012, 
s. 27). Vi har derfor valgt å bruke Nordahls (2012) begreper i den videre 
fremstillingen av ledelse og SI-leders autoritet. 

Institusjonsautoritet er den dimensjonen av autoritet man får tildelt i 
kraft av å være ansatt som SI-leder. Denne autoriteten har alle SI-ledere, 
uavhengig av hvor dyktige de er i utførelsen av rollen, og det å inneha 

denne posisjonen i dag vil i seg selv neppe medføre autoritet. Tittelen 
SI-leder gir altså ingen automatisk autoritet, det er noen man selv ma 
gjøre seg fortjent til. 

Profesjonsautoritet kjennetegnes ved de ferdighetene SI-lederen har. 
Studentene skal kunne stole på at denne personen har gode fagkunnska- 
per, og mestrer utøvelsen av ledelse på SI-møter. SI-lederen er en student 
som tidligere har gjennomført faget med et godt resultat, vært igjennom 
en utvelgelsesprosess og har hatt opplæring i SI-lederrollen før han/hun 
får praktisere. Når lederautoriteten er basert på denne fagkunnskapen, må 
SI-leder bruke tid på å vedlikeholde og utvikle sine ferdigheter. I motsatt 
fall vil de SI-ledere som ikke vedlikeholder ferdighetene, lett bli avslørt av 
studentene, og dermed fratatt autoritet fra de samme studentene. 

Personlig autoritet bygger på SI-lederens egen personlighet. På mange 
måter er denne autoriteten et uttrykk for hvordan vedkommende frem- 
står som menneske under SI-møtet. SI-leders holdninger og verdier lig- 
ger til grunn for hvordan han/hun forholder seg i de situasjonene som 
oppstår under møtet. Situasjonen kan være at én deltaker dominerer hele 
møtet, at en annen deltaker er helt stille, eller at to studenter snakker om 
noe helt annet enn det som er tema. SI-ledere som løser slike situasjoner 
på en hensiktsmessig måte, snakker med studentene, ser den enkelte og 
er vennlig, vil bli respektert som SI-leder. De som har denne autoriteten, 
bidrar til å motivere studentene, slik at deres potensial for læring kan 
realiseres. Denne autoriteten må hele tiden vedlikeholdes. SI-leder må 
handle på en slik måte at studentene stoler på ham eller henne. 

SI-ledere med autoritet vil kunne lede SI-møtene på en god måte, slik 
at den disponible tiden benyttes til læringsarbeid. Studentene vil da kom- 
munisere aktivt om fag og forståelse. Autoritet medfører altså en kommu- 
nikasjonsgevinst, slik også Nordahl (2012) beskriver autoritet innenfor 
klasseledelse. 

En SI-leder med autoritet vil bidra til at studentene blir selvstendige og 
tar ansvar for egen læring. SI-leder skal kun fungere som en tilrettelegger 
for læringsaktiviteter og hjelpe studentene i læringsprosessen. En viktig 
påminnelse er at det er forelesers oppgave å gjennomgå nytt stoff. En vel- 
fungerende SI-gruppe hvor det samtales om fag, forståelse og læring, gir 
studentene mange muligheter for utvikling og vekst. 

SI-leder skal være lydhør ovenfor studentenes behov og ulike forutset- 
ninger. God ledelse på SI-møtet handler om at studentene opplever å bli 
sett og hørt, og ikke minst respektert for den de er. Gode SI-møter blir til 
gjennom gode demokratiske prosesser, noe som ikke er forenelig med en 
autoritær lederstil. 


Figur 3. Kommunikasjon på SI-møter. Illustrasjonen til venstre viser et Sl-møte hvor studentene 
hovedsakelig interagerer med Sl-leder, eventuelt en dominerende student. Illustrasjonen til høyre 
viser et SI-møte hvor interaksjonen skjer mellom studentene. Etter modell fra Lund universitet, 
Handbok for metodhandledare (Lund universitet, 2017a). 


Strategisk og situasjonsbestemt ledelse 


Klasseledelse og hva det innebærer å lede et pedagogisk arbeid, har fått 
mer oppmerksomhet de senere årene (Zachrisen, 2009). Å lede et kunn- 
skapsarbeid kan beskrives som en kontekstuell og emosjonell prosess 
som vokser frem på egne premisser (Dehlin, 2011). Dette arbeidet kan 
ikke fremtvinges gjennom ferdige oppskrifter eller modeller, men er en 
tosidig pedagogisk utfordring, der refleksjon både i og over praksis er 
essensielt (Schön, 2009/1983). Situasjonsbestemt ledelse ble introdusert i 
skolen på 1980-tallet (Søby, 2009), og tenkningen er senere blitt overført 
til samspillet i klasserommet. I tillegg foregår ledelse av læring også uten- 
for klasserommet, der lærerne delvis er utenfor den handlingstvangen 
som eksisterer i klasserommet (Dale, 1989). På samme måte kan det være 
hensiktsmessig å skille mellom SI-leders planlegging og gjennomføring 
av SI-møtet. Med andre ord skille mellom strategisk ledelse og situasjons- 
bestemt ledelse (se for øvrig vedlegg 3 og 4). 

Med strategisk ledelse menes den planleggingen og de forberedelsene 
som SI-leder gjør i forkant av SI-møtet. Et godt forarbeid innebærer at 

SI-leder før oppstart har tenkt igjennom hvordan han/hun skal presen- 
tere seg for gruppen, hvordan rommet skal møbleres, hvordan SI skal 
introduseres, og hvordan studentene skal presenteres for hverandre. 
Videre bør SI-lederne ha tenkt igjennom hvordan de vil møte studenter 
som forventer at SI-leder skal holde en forelesning for dem, hvorfor det 
skal føres oppmøtelister når møtet er frivillig, og hva de gjør hvis kun én 
student eller ingen studenter kommer. Når SI-leder har forestilt seg ulike 
utfordringer som erfaringsmessig vil oppstå, og tenkt igjennom hvordan 
man vil møte disse, er man bedre rustet for å lykkes i SI-lederrollen. 

Når SI-leder selv vet hvordan han/hun vil arbeide for å tilrettelegge 
gode møter, må disse planene videreformidles til studentene på en tydelig 
måte. Dette skaper forutsigbarhet for dem. Strategisk ledelse er en forut- 
setning for god ledelse av SI-møter, for det kan alltid skje noe under et 
møte som ikke er planlagt. SI-leder må også beherske situasjonsbestemt 
ledelse. Det må være en balanse mellom det strategiske og de uventete 
situasjonene som kan oppstå under et SI-møte. 

Situasjonsbestemt ledelse refererer til SI-leders direkte møte med stu- 
dentene på SI-møter. De umiddelbare situasjonene som oppstår der, vil 
være preget av de problemstillingene man arbeider med. Studentenes fag- 
lige kvalifikasjoner, motivasjon, modenhetsgrad og ikke minst hvordan 
den enkelte SI-lederen fremstår, er med på å prege møtene. En del av leder- 
ansvaret er å motivere og stimulere til arbeidsinnsats blant alle studentene 
som deltar. Slik vil behovet og situasjonene variere under SI-møtet - 
og fra møte til møte. 

Forholdet mellom SI-leder og studentene fremstår som en avgjørende 
dimensjon i ledelse. Imidlertid er det svært viktig at SI-leder tar et ansvar 
for at det også skjer interaksjon mellom studentene. Det ligger i lederan- 
svaret å si ifra hvis noen studenter forstyrrer eller avbryter andre uten å 
ta hensyn. Studentene må få resonnere, tenke og prate uten å bli avbrutt 
(Lund universitet, 2017b). (Se for øvrig vedlegg 2, 3 og 4.) 

SL-ledere blir trenet i å utøve situasjonsbestemt ledelse, noe som kan 
bidra til at uheldige situasjoner sjeldnere oppstår. Slik kan man forebygge 
eventuelle konflikter og sikre at SI-møtet preges av fagstoff og læring. 
God intervensjon når situasjonen krever det, er med på å opprettholde SI- 
leders autoritet. Skal man kunne utvikle sin situasjonsbestemte ledelse, er 

det viktig 4 sette av tid til refleksjon rundt situasjoner som man opplevde 
ble lost pa en god mate, og situasjoner man opplevde kunne ha veert lost 
annerledes. 


Sl-programmet som lederutviklingsprogram 


For SI-lederne har det å delta i et SI-program mange likhetstrekk med å 
delta i et lederutviklingsprogram (Lund universitet, 2017a; Lund univer- 
sitet, 2017b). Før man starter opp som SI-leder, skal man ha gjennomført 
et to dagers kurs som tar for seg grunnprinsippene i SI-metoden. På kur- 
set dannes det et SI-lederkollegium, hvor man reflekterer over problem- 
stillinger, blant annet knyttet til strategisk og situasjonsbestemt ledelse. 
For å kunne videreutvikle sitt lederskap og sine pedagogiske ferdigheter 
må SI-leder være villig til å analysere og evaluere sin egen møteledelse. 
Det handler her om å finne ut hva man må gjøre for å videreutvikle seg 
og bli bedre. I arbeidet med å lede et kunnskapsarbeid er både refleksjon 
i og over praksis essensielt (Schön, 2009/1983). 

Ved en analytisk tilnærming til egen praksis som SI-leder kan man 
benytte seg av 1) egenrefleksjon, 2) refleksjon sammen med andre SI- 
ledere (ledergruppen) og 3) refleksjon sammen med metodeveileder 
(Lund universitet, 2017b). Egenrefleksjon medfører at SI-leder må være 
oppmerksom på og studere sin egen adferd på SI-møtet. Han eller hun vil 
ha god nytte av å anvende et observasjonsskjema for å strukturere tan- 
kene (se vedlegg 1: Skjema for SI-lederens egne refleksjoner). 

I tillegg til egenrefleksjon er det på mange måter en nødvendig forut- 
setning for å reflektere over egen praksis at man er i dialog med andre. 
På denne måten utgjør SI-lederne en ledergruppe som blir en arena for 
læring og støtte. Til slutt bør de sammen reflektere over de strategiske og 
pedagogiske utfordringene de opplever under ledelsen av SI-møtet. Dialog 
om metodiske og pedagogiske spørsmål knyttet til SI-lederrollen er vik- 
tig. Dette skaper også et felles «SI-språk» som er nyttig i refleksjons- og 
videreutviklingsprosessen. Søkelyset blir da rettet mot noe man må ta kon- 
troll over selv: SI-leders egen adferd på SI-møtene. Noen vil nok ha nytte 
av å invitere en annen SI-leder med som observatør til disse møtene, men 
innenfor SI-programmet er observatørrollen tildelt SI-metodeveileder. 

SI-metodeveileder skal under perioden med SI-møter jevnlig holde 
veiledningsmøter med de enkelte SI-ledere eller for SI-ledergruppen. 
Videre skal metodeveileder ha regelmessige observasjoner av SI-møter. 
Under observasjon kan egne observasjonsskjema benyttes, se vedlegg 2, 3 
og 4: Observasjonsskjema for SI-møter (etter modell fra Lund universitet, 
Handbok for metodehandledare, Lund universitet, 2017a). Observasjonen 
danner grunnlag for etterfølgende diskusjoner med SI-leder. Dialogen 
med SI-metodeveileder kan være en nyttig veiledning, og til god hjelp 
i SI-leders utviklingsløp. Siden det å lede SI-møter stort sett handler om 
praktisk ledelse, kan man ved hjelp av trening utvikle og forbedre seg 
vesentlig. For videre læring kreves det både refleksjon og trening. Ved 
hjelp av den systematikken som ligger i SI-programmet, er det et godt 
verktøy for lederutvikling. 


Undersøkelse: SI-ledernes erfaringer og 
rolleforståelse 


Vår undersøkelse blant SI-lederne i studieåret 2017 omhandlet deres for- 
ståelse av og erfaringer med SI som pedagogisk verktøy og som et leder- 
utviklingsprogram. I studien brukte vi kvalitative metoder, der både 
observasjon, spørreskjema med åpne spørsmål og intervju har inngått 
i datainnsamlingen. Et spørreskjema ble besvart etter gjennomført SI- 
leder utdanning (Juni 2017), mens det andre spørreskjemaet ble besvart 
etter gjennomført SI-program et semester (November 2017). Intervjuene 
ble gjennomført før oppstart av SI-programmet (August 2017) og etter 
gjennomført SI-program (November 2017). Observasjoner ble gjort av 
både praksisperioden under utdanning (Mai 2017) og reelle SI-møter 
(September/Oktober 2017). (Se for øvrig figur 4.) 

Vi har hatt en hermeneutisk fenomenologisk tilnærming, der en 
beskrivelse av SI-ledernes erfaringer og opplevelser av egen rolle har stått 
sentralt (Creswell, 2007, s. 59). Denne tilnærmingen ble valgt fordi for- 
målet med studien var et ønske om å få en større forståelse av hvordan SI- 
lederne har forstått og erfart sin rolle når det gjelder ledelse og pedagogisk 
metode. Å ha innsikt i SI-ledernes erfaringer er viktig for å kunne følge 
opp og forstå det som skjer i praksis. Hvis vi ikke har kjennskap til og 

Beskrivelse av SI-programmet i fysikk i 2017 


Fysikk er et av de fagene som Nord universitet, Trafikkfag, har kategorisert som et risikofag. Det 
inngår i Teknologi TLB110 sammen med faget bilteknikk, og i høgskolekandidatstudiet Trafikklærer, 
hvor det årlig tas opp ca. hundre nye studenter. Fysikk går over ett semester (første semester). 
Eksamen i fysikk er den første eksamenen studentene avlegger ved studiet. 


Fysikk er et basisfag for nullvisjonen, og studentene skal kunne dokumentere kunnskaper om 
sentrale begreper og størrelser i fysikken for å kunne begrunne sikker og miljøvennlig kjøring og 
sikring av last på kjøretøy. 


SI-programmet ved Nord universitet er opprettet i samarbeid med Lund universitet, Centrum för 
Supplemental Instruction. Det er med andre ord bygd opp etter de retningslinjene som er gjengitt i 
kursmateriellet som er distribuert fra Lund universitet, Centrum för Supplemental Instruction (SI- 
ledarens guide till Supplemental Instruction). 


SI-lederne er viderekomne studenter som nylig har gjennomført eksamen i faget fysikk med 
karakteren A eller B. 


Når det gjelder opplæring av SI-ledere, og SI-ledernes gjennomføring av møter, er det et par forhold 
ved SI-programmet ved Nord universitet som ikke er berørt i det opprinnelige kursmateriellet for SI: 


— For det første har man ved SI-programmet ved Nord universitet en praksisperiode for SI-lederne 
like etter at de har gjennomført kurs, og før de begynner med reelle SI-møter. I denne perioden 
praktiserer de SI-møter for studenter fra eget kull som tidligere har strøket på eksamen i fysikk. Det 
er metodeveilederen som holder kurset for SI-studentene og følger dem gjennom praksisperioden. 
På denne måten bygges en tettere relasjon mellom metodeveileder og SI-ledere tidlig, og de får 
utviklet denne relasjonen over tid før selve programmet begynner. 


— For det andre har vi åpnet for at SI-ledere kan opptre parvis, slik at det er to SI-ledere som holder 
møtene. 


For oppstart av SI-møtene fikk de syv SI-lederne som inngår i studien, opplæring våren 2017. Det er 
SI-metodeveiledere ved Nord universitet som har ansvaret for SI-lederkurs som arrangeres ved 
campus Stjørdal. Programmet består av korte plenumsforelesninger etterfulgt av gruppearbeid og 
rollespill. De nye SI-lederne hadde, i forlengelsen av kurset, en praksisperiode i mai og juni 2017, hvor 
de arrangerte SI-møter for egen klasse i fysikk, der studentene som skulle ha kontinuasjonseksamen, 
fikk mulighet til å delta. De sju SI-lederne ledet møtene henholdsvis parvis og i en gruppe med tre SI- 
ledere. 


Gjennomføringsperioden for SI-møter i faget fysikk var fra september til november. Møtene ble 
tilbudt tirsdager og torsdager kl. 15—17 og kl. 17—19 hver uke for fire SI-grupper. Antall SI-grupper og 
variasjon i dager og tidspunkt for møtene ble valgt ut fra tilgjengelighet for studentene og kapasitet 
pa SI-programmet. Hvis alle de hundre studentene benyttet seg av det ukentlige SI-tilbudet, og 
fordelte seg likt på de fire SI-gruppene, ville det være 25 studenter på hvert SI-møte. 


Høsten 2017 var det i gjennomsnitt ti-elleve studenter på de førti SI-møtene som ble gjennomført. 


Figur 5. Beskrivelse av Sl-programmet i fysikk ved Nord universitet, Handelshøgskolen, Trafikkfag, 


2017. 


forståelse av SI-ledernes tolkning og opplevelse av egne erfaringer, vil vi 
heller ikke kunne få noen holdbar forståelse av den praksisen som utøves. 

Observasjonene av SI-møter ble gjennomført i henhold til observa- 
sjonsskjema (se vedlegg 2, 3 og 4). Observasjonene ble brukt som bak- 
teppe for å utarbeide intervjuguide og spørreskjema. Vi foretok først en 

tematisk analyse, som ofte også beskrives som meningsfortetting, og 
som innebærer å forkorte intervjupersonenes uttalelser ned til kortere 
formuleringer (Kvale, 1997/2007). Deretter trakk vi utsagnene sammen 
til overordnede tema, som igjen dannet grunnlaget for å utarbeide en 
beskrivelse av hva deltakerne hadde opplevd og erfart (Smith, Flowers & 
Larkin, 2009). Innen fenomenologisk metode kan en velge å presentere 
resultatene i en struktur som følger enten personen eller temaene (Smith, 
Flowers & Larkin, 2009, s. 113). Vi har valgt å presentere resultatene fra 
SI-lederne tematisk, og vi illustrerer og underbygger dette med sitater fra 
intervjuene og med resultater fra spørreskjemaene og observasjonene. 
Alle dataene ble anonymisert, og vi bruker nummer i stedet for navn på 
SI-lederne i teksten. 

De syv studentene som var SI-ledere ved Nord universitet, Faggruppe 
Trafikk høsten 2017, var henholdsvis kvinner og menn og av ulik alder. 
De hadde ulike studie- og jobberfaringer. Én av dem hadde erfaring fra 
undervisning, én hadde veiledning og coaching som fag, og én hadde 
ledelseserfaring fra det private. Ikke alle SI-lederne hadde selv gått på 
SI. Noen hadde positive erfaringer med å delta på SI, mens andre valgte 
det bort. De fleste ga uttrykk for at de strevde litt med fysikken i begyn- 
nelsen, og slik ser de betydningen av å ha støtte i faget. De vektlegger at 
fysikk er et modningsfag som det må arbeides med over tid. I løpet av 
høsten fikk alle SI-lederne muligheten til å lede 10-15 møter hver. 

De fleste SI-lederne hadde forventninger om at SI-jobben ville gi 
dem erfaringer og læring, både med lederoppgaver og med det å tilret- 
telegge for læring. Utsagn som «Det er en god måte å øve seg på å jobbe 
induktivt på, noe som ikke kommer naturlig for min del», og «Det 
kommer til å gjøre meg til en bedre leder, og hjelpe meg å bli tryggere 
foran forsamlinger» (Spørreundersøkelse 1, juni 2017) vitner om at noe 
av motivasjonen for å velge jobben som SI-leder er forventningen om 
egen utvikling. Etter endt gjennomføring svarte alle SI-lederne at de 
hadde opplevd arbeidet som «svært givende» (Spørreundersøkelse 2, 
november 2017). 

SI-lederne var også bevisste på at jobben utfordret dem selv: «Øvelse på 
å ha undervisning for andre. Jeg ønsker å bli flinkere på det da jeg synes 
det er ekkelt å stå foran andre mennesker å snakke» og «Det er en fin 


73 


ARTIKKEL 2 


øvelse på å komme med gode spørsmål som får studentene til å reflektere 
selv» (Spørreundersøkelse 1, juni 2017). 

Få studier innen SI har tidligere fokusert på lederskap som en person- 
lig erfaring (Couchman, 2009). Couchman (2009) begrunner ledelse som 
en personlig erfaring, og viser til van Manens begrep «lived experience» 
når hun argumenterer for at SI-ledernes personlige opplevelser må frem i 
lyset. «As our SILs are engaged in a pedagogical process, it is their ‘lived 
experience’ and practical actions of everyday life captured in text that 
provide especially pertinent and powerful data» (Couchman, 2009, s. 88). 
Vi har i studien var sett pa SI-ledernes personlige opplevelser, og vil i det 
folgende presentere funnene vare. 


1. Hvordan har SI-lederne forstått og erfart SI 
som pedagogisk verktøy? 


Når SI-lederne med egne ord skal beskrive SI som pedagogisk tilnær- 
ming, omtaler de det som et sted der de skal tilrettelegge for læring. «Jeg 
pleier å si at vi lærer andre å lære seg selv. At vi prøver å få de til å erfare 
selv hvordan ting skal gjøres» (SI-leder 1, intervju 2). «Vi skal sette elevene 
i gang, at de får i gang en diskusjon og lære bort til hverandre, det er det 
som er meningen» (SI-leder 2, intervju 2). Pa denne måten gir SI-lederne 
uttrykk for en sosial konstruktivistisk måte å forstå læring på, der læring 
skjer i sosiale kontekster hvor vi skaper en forståelse sammen med andre. 
Det er studentenes læringsarbeid som er avgjørende for at læring skal skje. 
SI-lederne ønsker at SI som helhet skal få studentene til sammen å arbeide 
frem en forståelse, og at de som SI-ledere må tilrettelegge for dette. De ser 
verdien i at alle kan bidra i diskusjonene, for en vet ikke hvilke ressurser 
den enkelte har. Som SI-leder 2 sier: «... [dette] skal på en måte være en 
gruppe som hjelper hverandre. Eller kanskje få de beste på SI-kurset til å 
på en måte hjelpe han litt med å komme videre, kanskje han blir beste på 
SI-kurset, kanskje han har en annen måte å gjøre det på, tenke på, enn 
det vi andre har, som kanskje når bedre frem» (SI-leder 2, intervju 1). Slik 
vektlegger de hverandre-læring, der læring skjer gjennom aktiv interak- 
sjon i et samarbeid med andre (Zou, Ko & Mickleborough, 2012, s. 75). 

Trygghet er viktig for studentene 


Ifølge undersøkelsen har SI-lederne erfart at trygghet er viktig for at stu- 
dentene skal delta i diskusjoner på møtene. I praksisperioden opplevde 
lederne at det kunne være vanskelig å få studentene i gang, og at en av 
hovedårsakene til dette var utrygghet. Dette var studenter som hadde 
strøket på eksamen, og som SI-lederne opplevde hadde lav faglig selv- 
tillit. Etter hvert utviklet studentene en faglig forståelse som gjorde at 
de deltok i diskusjonene på møtene. SI-ledernes forståelse av SI som et 
sted der studentene skal lære å lære samt lære ved å forklare til andre, er 
dermed en intensjon som krever trygghet blant studentene. Studenter er 
mer åpne for å motta veiledning og faglig innspill fra medstudenter hvis 
miljøet oppleves som trygt og ikke-truende (Power & Dunphy, 2010). 
Når faglærer ikke er til stede, er det studentene selv som blir ekspertene, 
og dette fører til at flere blir motivert til å delta i diskusjonen (Wilcox 
& Jacobs, 2008). SI-lederne gir også uttrykk for at det er viktig at den 
enkelte får delta på egne premisser, og at de tilnærmer seg de ulike stu- 
dentene ulikt. 

SI-lederne vektlegger intensjonene i SI, der tanken er at studentene 
gjennom diskusjoner og problemløsning skal utvikle svarene selv. Som 
SI-leder kan det da bli en utfordring at enkelte studenter kan mye, og 
det kan være behov for å roe ned de som snakker for mye og leder dis- 
kusjonene, men dette må gjøres på en måte som gjør at de fortsatt opp- 
lever seg inkludert. «Og det er jo en ting man helst vil prøve å unngå 
at de som kan veldig mye sier formelen der rett ut hver gang, for da får 
liksom ikke de som ikke er så flinke tid til å tenke seg om og vurdere 
formelen selv, de får bare svaret servert. Det er ikke så bra» (SI-leder 2, 
intervju 1). 

SI-lederne bekrefter intensjonen om at SI skal være et tilbud for alle, 
og ikke bare et støttetilbud for de som ikke forstår eller som har ulike 
problemer med faget. De opplever at alle har et utbytte av å gå på SI, og 
at det ligger læring i SI for alle, både deltakere og ledere. «Den som blir 
lært til, lærer jo noe og får økt forståelse, men den som lærer bort sitter jo 
med full kontroll til slutt (...) den som lærer bort, lærer mest» (SI-leder 2, 
intervju 2). 

SI utfordrer studentene 


SI-lederne gir uttrykk for at SI er lærerikt for studentene, både når det 
gjelder arbeidsmåter (f.eks. studieteknikk) og faginnhold (f.eks. kritisk 
vurdering av teori og oppgaver). De opplever at SI bidrar til å «utvikle 
studentenes evne til å kritisk vurdere teori, oppgaver og løsninger i faget» 
og å «utvikle studentenes evne til problemløsning» (Spørreskjema 2, 
november 2017). Dette er i tråd med en av hovedintensjonene til SI, nem- 
lig å bidra til en dybdelæring, der studentenes evne til å analysere og løse 
problemer er sentrale element. SI-lederne har en opplevelse av at SI bidrar 
til å utvikle «studentenes evne til å samarbeide» og «studentenes evne 
til å presentere problemløsninger for andre» (Spørreskjema 2, november 
2017). Gjennom SI deler SI-lederne også sine erfaringer med det å være 
student og utvikle gode studieteknikker. 

SI-lederne er opptatt av å stille spørsmål som kan utfordre studentenes 


læring. 


«Prøve å stille litt mer generelle spørsmål slik at de må tenke mer selv og diskute- 
re seg imellom og da for å finne frem til det riktige spørsmålet da, kanskje. Ikke 
lede de, ikke gjøre det for enkelt for de å finne ut av ting. Det tror jeg kan hjelpe, 


være med på å hjelpe de til å diskutere seg imellom» (SI-leder 3, intervju 1). 


Vygotskys (1978) teori om proksimal utvikling vektlegger synergien 
ved en gruppe, og at det elevene lærer kollektivt i en samarbeidssituasjon 
i dag, kan føre til at de blir uavhengige elever i morgen. SI bidrar slik til å 
utvikle selvstendige studenter (Hurley & Gilbert, 2008). 

SI-lederne opplever at det kan være utfordrende å stille de riktige spørs- 
målene, men at kursingen de deltok i var viktig for å bygge opp en forståelse 
av hvordan spørsmål kan brukes for å støtte læring og få i gang refleksjon 
hos studentene. «Det har kursingen gitt meg forståelse for hvordan øke 
refleksjonen blant studentene og få de til å tenkte litt mer selv. Stille spørs- 
mål som utfordrer i den forstand, i motsetning til bare å si 'dette er veien 
å gå» (SI-leder 4, intervju 1). På denne måten har kurset og opplæringen 
som SI-leder bidratt til en bevisstgjøring og læring for deltakerne. 

SI-lederen ser betydningen av å stille gode spørsmål, og at dette er sen- 
tralt for både intensjonen og læringsforståelsen som ligger til grunn i SI. 

«Jeg så jo at det fungerte ganske bra nar de sto fast i oppgaver, å stille de rikti- 
ge spørsmålene og få de på riktig vei da. Så det synes jeg fungerte veldig bra, 
faktisk, selve den arbeidsmåten. I starten var det litt kunstig, men etter hvert så 
syntes jeg det fungerte da. Så det ble litt morsomt. Da fikk jo de jobbet selv også, 
og det er vel hele poenget, at de kommer til å lære mye bedre ved å jobbe selv, 


enn å bare få tildelt svaret» (SI-leder 3, intervju 1). 


De har også positive opplevelser med å ha noen oppgaver oppe på skjer- 
men, siden det skaper en felles forståelse blant studentene av hva de arbei- 
der med. Dette skaper muligheter for en intersubjektivitet som er sentral 
for læring og kunnskapsutvikling. Bruk av felles oppgaver på skjerm er 
ifølge SI-lederne imidlertid ikke avgjørende for å få et godt SI-møte. De 
har erfart at det viktigste for å få et kvalitativt godt SI-møte, er at studen- 
tene får diskutert faglig, finner svar og skaper forståelse sammen. «Jeg 
tror de lærer mer ved å snakke om ting i stedet for å notere. Å løse ting 
sammen» (SI-leder 1, intervju 1). 


SI fyller et læringsrom mellom forelesninger, 
egenstudier og kollokviegrupper 


De ser SIs rolle i opplæringen generelt, der SI fyller et rom mellom fore- 
lesninger, egenstudier og kollokviegrupper. 


«Hvis en har vanskelig for å sitte hjemme alene og gjøre det, så er SI en veldig 
fin plass (...) å faktisk delta på en gruppe som jobber sammen med å forstå 
det. Det å støtte seg på andre og høre hvordan de vil løse problemet. Ikke av 
SI-lederen, men medstudentene i det. Bli en arena hvor en kan møte opp og 
høre hva andre har å si i faget» (SI-leder 4, intervju 1). «Det som er greia er at 
det er kjipt i forelesning da, når faglærer går igjennom ting og så skjønner du 
det ikke. Kjipt å være den som må rekke opp handa og si 'nei det her skjønner 


jeg ikke» (SI-leder 2, intervju 2). 


De opplever SI som en god alternativ læringsarena som kan supplere 
faglærers undervisning, men for at det skal bli en god læringsarena, opp- 
lever SI-lederne at de må gjøre studentene trygge. Som SI-leder 2 sier: 
«Det er ikke alle som er rett fram og sier ‘dette skjønner jeg ikke’. Enda 

det er en av de tingene jeg påpeker hver gang jeg kommer på SI at hvis det 
er noe som ikke er klart, så bare si det nå, desto lengre du venter desto 
vanskeligere blir det å hente det inn igjen» (SI-leder 2, intervju 2). De 
vektlegger også det sosiale og motiverende ved SI. SI-leder 5 omtaler det 
blant annet som «en arena å finne motivasjon til å jobbe med oppgaver» 
(SI-leder 5, intervju 2). Og SI-leder 1 omtaler SI og motivasjon for læring 
blant annet slik: «Her får man litt drahjelp og motivasjon til å jobbe» 
(SI-leder 1, intervju 2). 


SI utvikler SI-ledernes pedagogiske kompetanse 


De fleste av SI-lederne oppgir det å støtte andre i sin læring som sin 
hovedmotivasjon for å bli SI-leder. «Og det synes jeg var gøy å se da, at de 
virket fornøyd, at de trivdes med det. De sa det etterpå at dette fikk vi mye 
ut av. Det synes jeg var veldig kjekt» (SI-leder 6, intervju 1). De opplever at 
SI-møtene er en god støtte til studentenes læring. «Når du først står der og 
jobber med de og prøver å få de til å komme på et høyere nivå og de fak- 
tisk gjør det, så er jo det litt artig» (SI-leder 2, intervju 1). SI-lederne ser en 
stor overføringsverdi fra SI som arbeidsform til fremtidig yrke som tra- 
fikklærer. De opplever allerede at SI har gitt dem gode innspill på praksis 
både i bil og i klasseromsundervisning. 


«Det er veldig fint i bilen hvis man ikke skal si svaret på hvordan man skal 
kjøre, men heller få eleven til å erfare det selv. Jeg tenker at den passer veldig 
på trafikklærerutdanninga. At man får prøve seg på å hjelpe andre til å finne ut 
ting selv. For det er sånt som er veldig fint å bruke i undervisninga, opplæringa, 
i bil. For man lærer mer ved å erfare selv i stedet for at trafikklærerne bare sier 


hvordan ting skal gjøres, at elevene får prøve og feile» (SI-leder 1, intervju 2). 


Slik sett er SI også en del av deres selvutvikling, der de lærer verktøy som 
kan relateres til fremtidig yrke. 


«For min del handlet det vel egentlig bare om å tie stille til tider. Kan ha det litt 
for lett med å bare ville si svaret, sånn sett. Så der må jeg personlig lære å holde 
meg selv i tøylene. Lærte jo ganske fort at jeg må bare prøve å være tålmodig og 


heller prøve å stille de rette spørsmålene» (SI-leder 4, intervju 1). 

2. Hvordan har SI-lederne forstått og erfart SI 
som et lederutviklingsprogram? 


SI-lederne gir uttrykk for at profesjonsautoriteten henger sammen med 
den strategiske ledelsen de utøver på forhånd. Profesjonsautoriteten inne- 
bærer den faglige ferdigheten som SI-lederen skal inneha. Å være faglig 
oppdatert og forberedt er noe SI-lederne fremhever som en sentral del av 
den strategiske ledelsen. 


Utvikle trygghet i rollen som Sl-leder 

SI-lederne gir uttrykk for at en sentral forutsetning for den person- 
lige autoriteten er å utvikle trygghet i rollen som SI-leder. De opplevde 
praksisperioden som positiv, og følte den ga dem en trygghet før de star- 
tet opp med egen SI-gruppe. 


«Det har vært veldig greit å kunne starte SI-møtene med folk man kjenner ifra 
før av. På denne måten har vi kunne fokusert mer på SI-metode enn jeg føler vi 
kunne ha gjort om vi hadde blitt kastet ut i SI med en langt større gruppe med 
ukjente mennesker» og «Jeg likte SI-rollen, og jeg følte jeg ble tryggere bare på 


de 3 møtene jeg var med på» (Spørreundersøkelse 1, juni 2017). 


SI-lederne er opptatt av trygghet både i egen rolle og når det gjelder å 
skape trygghet i SI-gruppen, slik at studentene blir trygge på å bidra i dis- 
kusjoner. Den personlige autoriteten hos hver enkelt SI-leder er viktig for 
at den enkelte student skal kunne stole på SI-lederen. Denne autoriteten 
er også viktig for å motivere studentene, slik at potensialet for læring kan 
realiseres. Trygghet blir dermed en avgjørende faktor for læring i denne 


sammenheng. 


«De som skal lære noe blir fort tryggere når de kjenner oss. At de kan dele, spør- 
re og sånn. Det kan være litt vanskelig når de ikke kjenner oss og ikke kjenner 
hverandre, kan bli litt vanskelig å spørre om hjelp. I hvert fall hvis de tenker at 
de er de eneste som ikke får det til. Må kanskje passe på og ha liksom, være litt 
mer obs på at det kanskje ikke er alle som spør, men se om de skjønner det, se 


om de faktisk henger med» (SI-leder 1, intervju 1). 

SI-leder 1 gir her uttrykk for noe som alle SI-lederne påpeker. Studentene 
må bli trygge, slik at de kan bidra og delta på SI-møter, og det er SI-ledernes 
ansvar å legge til rette for dette. De er også sitt ansvar bevisst når det 
gjelder å sjekke ut hvorfor eventuelt noen ikke deltar, og spesielt om det 
er fordi de ennå ikke er trygge nok til å bidra. Dette vil være en utfordring 
for studentenes egen læring, og SI-lederne er svært opptatt av at lærings- 
prosessen skal bli best mulig for alle. Dette er hovedintensjonen med SI, 
og det ønsker de å bidra til. Samtidig er trygghet også noe som er viktig 
for dem i deres egen funksjon som SI-leder, og noe som har betydning 
både for den personlige autoriteten de besitter til enhver tid, og for trygg- 
heten i å utøve situasjonsbestemt ledelse. 


«Jeg blir mer komfortabel med å stå foran folk. Jeg er jo ikke så glad i det» 
(SI-leder 6, intervju 1). «Jeg gruet meg litt til det, tenkte det blir sikkert 
kjempeskummelt å stå foran de (...) det var ikke like skummelt som jeg hadde 


innbilt meg. Jeg blir jo ikke bedre på noe uten å prøve» (SI-leder 6, intervju 1). 


Denne tryggheten ble forsterket av at de var to SI-ledere som holdt kurs 
sammen, hvor de opplevde at de hadde noen å støtte seg på om de skulle 
være i tvil om noen faglige spørsmål. Samtidig ga SI-lederne uttrykk for 
at det ble enklere å tilrettelegge og følge opp de ulike studentene når de 
var to, og at dette var en stor fordel. 

SI-lederrollen gir lederne automatisk en type institusjonsautoritet, 
men den er ikke nødvendigvis så sterk. Betegnelsen SI-leder uttrykker en 
rolle og en posisjon som innebærer ansvar og ledelse, men det avgjørende 
blir hvordan denne rollen fylles og utøves av den enkelte. 


Erfaring og forståelse av strategisk ledelse 


Når det gjelder strategisk ledelse, gir SI-lederne uttrykk for at den vik- 
tigste delen av den strategiske ledelsen er betydningen av å være faglig 
oppdatert selv før SI-møtene starter. De tillegger seg selv et ansvar for å 
lese seg opp og være faglig oppdatert, men de anser ikke dette som en for- 
utsetning for et vellykket møte. SI-møtet kan også bli bra selv om SI-leder 
er faglig usikker på det som diskuteres. Som SI-leder 1 sa: 

«Hvis en begynner med noe som en ikke foler seg helt trygg pa, sa kan det 
bli litt vanskelig. Men det meste i fysikken gar greit, sa jeg synes det gikk 
helt greit, egentlig. Da lærer de (studentene) noe som de vil og så prover vi 
så godt vi kan og hjelpe de. Men noen ganger var det noen oppgaver som 
kanskje vi SI- lederne ikke var helt sikre på svaret selv, slike vanskelige eksa- 
mensoppgaver. Men en klarer jo alltid å resonnere seg igjennom det. Og om 
vi ikke klarer det så er ikke det så farlig, det er de som skal gjøre det, uansett.» 


(SI-leder 1, intervju 1). 


Den faglige oppdateringen hos SI-lederne blir slik en del av den strate- 
giske ledelsen, en forberedelse for å kvalitetssikre aktiviteten og lærings- 
utbyttet for studentene på SI-møtene. 

Alle SI-lederne har positive erfaringer med å være to på hvert møte, 
selv om flere av dem er åpne for å prøve alene også. Fordelene er at de 
opplever det som lettere å tilrettelegge og følge opp de ulike studentene 
når de er to. På denne måten blir SI et sted for alle, mener de. I tillegg har 
de noen å støtte seg på hvis de skulle være i tvil om noen faglige spørsmål. 
Som en del av den strategiske ledelsen har SI-lederne vurdert det slik at 
det er viktig å variere hvilke ukedager tilbudet gis på, slik at alle studenter 
får mulighet til å delta. 


Erfaring og forståelse av situasjonsbestemt ledelse 


SI-lederne gir uttrykk for at situasjonsbestemt ledelse handler om å være 
åpne for det uforutsigbare. Som ledere er de ikke opptatt av å ha klare 
regler og rammer for SI-møtene. De er mer opptatt av at deltakerne skal få 
noe ut av møtene, og at møtene derfor tilpasses gruppen. Som blant annet 
SI-leder 2 sa: «Det handler litt om å inkludere alle, og de beste på SI kan 
jo hjelpe de som ikke er så flinke igjen, de også» (SI-leder 2, intervju 1). 
De ønsker at det skal være mening og læring for alle. I dette vektleg- 
ger de ikke en strategisk ledelse, der SI-lederne skal ha klare planer for 
gjennomføring og innhold før hvert SI-møte, men at de som SI-ledere må 
takle det uforutsigbare, og at det uforutsigbare kan ta læringsveier som 
er like viktige. «Så man må jo være litt fleksibel når du først er SI-leder» 

(SI-leder 2, intervju 1). Dette handler også om hvordan de forstår SI, og 
hva som er intensjonen med tilbudet. Som SI-leder 1 sier: 


«Det er ikke viktig at det blir som planlagt. For om vi planlegger noe som vi vil 
ta opp og så kan jo dette fort være noe helt annet enn det som studentene vil ta 
opp. Og da er det bedre at vi tar opp det som de vil, enn det som vi vil. For det 
er de som skal lære noe. (...) Det som er viktig er at de som skal lære noe, lærer 


noe. At de lærer det de vil lære, ikke det vi vil lære bort» (SI-leder 1, intervju 1). 


Å være åpen for det uforutsigbare handler også om å tilrettelegge under- 
vegs. SI-lederne er opptatt av at SI skal være et sted for alle, slik at behovet 
for individualisering også må tas i betraktning. 

På spørsmål om det er viktig for dem at alle studentene deltar i disku- 
sjonene på SI-møtene, gir ikke SI-lederne et klart ja som svar på det. Blant 
annet sier SI-leder 3 følgende: 


«Det spørs jo hva grunnen er til at de ikke deltar. Hvis de sitter bak og ikke sier 
noe fordi de har god kontroll på det som sies, så er det ikke så ille. Klart, det kan 
jo være fint for gruppa at de deler på det de kan. Hvis det er noen som sitter og 
ikke forstår noe, så er det verre da. Uansett så er det en fordel å inkludere alle. 
Så er det ikke alle som er like komfortable i gruppesituasjoner og da må en jo 
vise litt hensyn i forhold til det og da, dumt å skremme folk bort fra SI, da blir 
det enda verre igjen. Så ja, tenker at det er greit å prøve å få de til å samarbeide, 


men ikke tvinge noen til noe» (SI-leder 3, intervju 1). 


Erfart lederutvikling og forståelse av SI-lederrollen 

Etter at SI-lederne gjennomførte SI høsten 2017, fikk de blant annet spørs- 
mål om i hvilken grad de opplevde at de hadde utviklet seg som ledere 
gjennom SI-programmet. De fleste svarte at de i stor grad hadde utviklet 
seg som ledere, mens noen få svarte at de i mindre grad hadde utviklet 
seg som ledere. De som opplevde at de hadde utviklet seg som ledere, 
begrunnet dette med følgende utsagn: «Bedre administrative ferdigheter, 
klasseromsundervisning går lettere», og «Jeg har blitt flinkere til å stille 
de riktige spørsmålene. Blitt mer komfortabel med å stå foran flere men- 
nesker» (Spørreundersøkelse 2, november 2017). For studenten som ikke 

hadde opplevd utvikling som leder i szerlig grad, var begrunnelsen: «Har 
utdanning fra for der SI-leder rollen er en del som faller under samme 
kategori som utdannelsen innen veiledning og coaching» (Spørreunder- 
søkelse 2, november 2017). 

Når de selv skal beskrive en god SI-leder, vektlegger de at denne per- 
sonen bør være faglig sterk, sosial og inkluderende. Å være faglig sterk er 
en viktig egenskap, fordi SI-ledere i faget fysikk bør vite når gruppedis- 
kusjonen er på avveie og ta tak i dette for å få diskusjonen inn på riktig 
spor igjen. «Hvis de er på villspor, og du (som SI-leder) ikke vet de er på 
villspor selv, da får du ikke får så mye ut av det da. Og hvis de er på vill- 
spor så må du kunne lede dem tilbake inn på riktig spor igjen» (SI-leder 2, 
intervju 2). «SI-lederne bør kunne det de skal, og få med alle på en måte 
(...) og at studentene føler at de kan spørre» (SI-leder 6, intervju 2). Å være 
sosial og inkluderende som SI-leder opplever de er viktig fordi SI skal 
være et sted der studenter blir møtt på sine premisser, der de kan tilpasse 
og tilrettelegge, og der det skal være rom for alle. SI-leder 7 oppsummerer 
både det sosiale ved SI, sin egen rolle og forståelse samt forventninger til 
SI i følgende utsagn: 


«Jeg forventer at SI kommer til å være et sosialt anker for de som skal lære seg 
et modningsfag. Fordi det å forstå at det er viktig å komme i gang tidlig, det er 
kanskje ikke noe man gjør med kunnskap, det er noe man må gjøre med følel- 
sene sine, på et eller annet vis. Så det at de deltar, det handler ikke nødvendigvis 
om å ha et ønske om å bli god i faget, men nærmere bestemt et sosialt anker 
hvor man drar en plass sammen med andre og gjør noe man tror er viktig og 
så er det kjekt å gjøre det. Jeg tror det er det jeg forventer — at vi skal være en 
gruppe som har det kjekt og gjør viktige ting. Som de får brynet seg på dette 
halvåret før de skal opp til eksamen» (SI-leder 7, intervju 1). 


For å utvikle en god situasjonsbestemt ledelse er det viktig å sette av tid til 
refleksjon rundt egne erfaringer som SI-leder. SI-lederen gir uttrykk for 
at refleksjonen og veiledningen de får sammen med SI-metodeveileder, er 
viktig for egen utvikling, og at dette er med på å gi dem faglig trygghet. 
Denne oppfølgingen er viktigst i starten, spesielt under praksisperioden. 
«Jeg syns det var bra at vi fikk prøvd oss i fjor da, da fikk vi innspill fra 
dere og da ble det lettere» (SI-leder 1, intervju 2). 

Implikasjoner og videre forskning 


Vi har i studien vår fokusert på SI-ledernes erfaringer og opplevelser nar 
det gjelder SI som pedagogisk tilnærming og ledelse. 

SI-lederne gir uttrykk for at de ser overføringsverdi fra SI-rollen til den 
undervisningen de gjennomfører med egne kjøreelever under utdannin- 
gen ved Nord universitet. Under utdanningen har de integrert praksis 
som trafikklærere, der de har erfart nytteverdien av SI når de har hatt 
egne kjøreelever. En aktuell problemstilling å undersøke nærmere kan 
være å se på hvordan de har tatt med seg disse erfaringene over i eget 
yrke. 

Vi har kun forsket på SI-ledere på trafikkfag. Det er ønskelig å ta for 
seg andre fagområder og fakulteter ved Nord universitet. Forskningen 
som er gjennomført, er begrenset, men det er mulig å foreta en kompara- 
tiv studie av de resultatene som foreligger. 

Begrunnelsen for SI er å være en støtte i studentenes læringsprosess. 
Det interessante i så måte vil være å se på hvordan det gikk med studen- 
tene som gjennomførte eksamen i fysikk ved trafikklærerutdanningen 
høsten 2017. Hvis vi ser på sammenhengen mellom oppmøte på SI-møter 
og karakter på eksamen for de 91 studentene som tok eksamen høsten 
2017, fikk alle studenter som deltok på mer enn seks SI-møter, karakteren 
A, B eller C. Av de som deltok på seks eller færre SI-møter, eventuelt ikke 
deltok, fordeler de seg over hele karakterskalaen. Denne sammenhengen 
er spennende, og Nord universitet har derfor valgt å sette i gang en studie 
blant studentene i studieåret 2017/18. Hensikten er å se nærmere på krite- 
rier for å lykkes med SI samt hvordan SI oppleves og kan være en del av 
studentenes læringsprosess. 


Konklusjon 


Funnene fra studien vår viser at SI-lederne opplever SI som et positivt 
tilskudd til både studenters og egen læring. Når det gjelder egen læring, 
ser de SI-lederrollen som en viktig læringsarena for et fremtidig yrke. 
Hovedsakelig gjelder dette tryggheten i en fremtidig lærerrolle og det å 
tilrettelegge for andres læringsprosesser. Samtidig gir de uttrykk for at 

studentenes læring er en hovedfaktor som motiverer dem til å være SI- 
ledere. De opplever at SI er et positivt bidrag til studentenes læring. 

SI-lederne gir uttrykk for både en strategisk og en situasjonsbestemt 
lederrolle i SI. De ser den strategiske ledelsen som viktig, men vektleg- 
ger at den ikke må ta overhånd i den situasjonsbestemte ledelsen. Etter 
deres oppfatning må den situasjonsbestemte ledelsen ha et stort rom for 
å være hensiktsmessig, sett i relasjon til intensjonen med SI. De mener 
at man ikke må planlegge for mye på forhånd, men at en SI-leder i ste- 
det bør være faglig forberedt og oppdatert. Slike faglige forberedelser er, 
ifølge SI-lederne, det viktigste ved den strategiske ledelsen. Dessuten er 
det helt avgjørende å ta ting som de kommer utover i det konkrete SI- 
møtet. Da opplever SI-lederne at dei større grad får tilrettelagt for læring. 
Slik bekrefter de en ledelse som krever refleksjon både i og over praksis, 
der det sentrale er å ta hensyn til elevforutsetninger og tilrettelegge ut fra 
disse. Derfor mener de at en situasjonsbestemt ledelse bør ha stor plass. 
De opplever denne delen av ledelsen som utfordrende, samtidig som det 
er denne som i størst grad har trigget dem og motivert dem til å påta seg 
oppgaven som SI-leder. Det de har opplevd som utfordrende, er å få stilt de 
riktige spørsmålene til studentene, spørsmål som skal utfordre og vekke 
refleksjon. Dette mener SI-lederne er avgjørende, siden hovedintensjonen 
med SI etter deres mening er å bidra til å utvikle forståelse i faget. 

SI-lederne opplever det som avgjørende at de selv er bevisst sin egen 
lederrolle, og at utførelsen av rollen er i overensstemmelse med inten- 
sjonene for SI. De mener denne rollen har likheter med veiledning, der 
de skal veilede studentene i videre læring. Etter deres oppfatning er SI- 
lederopplæringen et viktig og riktig grunnlag for den jobben de skal 
gjøre, og de mener at praksisperioden gir dem et godt læringsgrunnlag 
for jobben videre som SI-leder. De opplever at de har et tydelig mandat 
som SI-ledere, og at SI har en klar hensikt, men at det er mange veier 
til målet. Som SI-leder 5 sier det: «... vi er der for å hjelpe og ikke for å 
komme igjennom en agenda» (SI-leder 5, intervju 1). 

SI-lederne uttrykker intensjonene med SI som at dette skal være et 
tilbud der studenter skal lære sammen i positive omgivelser. Dermed 
bekrefter de den læringsforståelsen at kunnskap konstrueres sammen 
med andre i sosiale kontekster, og vektlegger at studentene utvikler 

kunnskap og forståelse gjennom dialog. De ser sin egen oppgave og sitt 
ansvar med å tilrettelegge for dette. 

Den viktigste forutsetningen for læringen og et godt SI-møte er imid- 
lertid at studentene føler seg trygge, ifølge SI-lederne. De ser det som 
sin jobb å skape denne tryggheten. Studier viser at motivasjonen hos 
de lærende avhenger av om de føler seg aksepterte og trygge i lærings- 
situasjonen (Smith, 2009). Dette er selvsagt avgjørende for studentene, 
men det er også viktig for SI-lederne å føle seg trygge i situasjonen. 

SI-lederne opplever SI som et fruktbart og nyttig verktøy og lærested, 
i tillegg til forelesninger og selvstudium, og de mener at denne pedago- 
giske tilretteleggingen er fruktbar. Som SI-leder 4 sier: «Så jeg har full tro 
på dette programmet her ja. Hvis ikke hadde jeg ikke meldt meg på som 
leder» (SI-leder 4, intervju 1). 

Vedlegg 1 


SI-lederens egne refleksjoner 


Kurs: ____ Program: Navn: 


Dato: —  SI-møtets lengde: 


Min planlegging av SI-møtet 


Tid Oppgave(r) Studiestrategi/studieteknikk CL 


Collaborative Learning (CL)-teknikker jeg anvendte 


GD IG PD DL 

Gruppediskusjon Interessegruppe Pardiskusjon Diskusjonsleder 
IT/DP IR 1p GG 

Ind.tanke / Disk.par | Ind. presentasjon Puslespill Gruppegjennomgang 


Følgende hendte under SI-møtet: 


Min tidsplan holdt? 


Anvendt materiell: 
O Kopier 

O Notater 

O Litteratur 
O Tavle 
O Annet: 


Forståelsen til deltakerne anslår jeg til å være: 10 20 30 40 50 60 70 80 90 100 % 
Min håndtering av misforståelser: 


Jeg returnerte spørsmålene: 10 20 30 40 50 60 70 80 90 100 % 
Jeg avventet svar: _ Ja / venter: 10 20 30 sek. Nei / årsak: 


Antall grupperinger i den store gruppen: 1 2 3 4 5 flere arrangerte selvvalgte 
Vist eller hjulpet deltakerne med: 
— terminologien __ steg i oppgaven __ se det viktige fra forelesning eller litteratur 


— finne nye former for samarbeid formulere seg i emnet __ Annet: 


Dette skal jeg tenke på til neste SI-møte: 

Vedlegg 2 


1. Observasjon av SI-motet (generell 


Program: SI-leder(e): 
Dato: CSCC" Observatør: 
Oppmøteliste utdelt: Ja INei 
Start/intro: 
Teknikk/materiale: 
Strategi/tempo: 
Plassering/rom: 

Interaksjon Kommentar 


Studenter: X 
SI-leder(e): O 


Spørsmål/positiv forsterkning: 
Verbal/nonverbal: 
Oppmerksomhet /autoritet: 


Samarbeid med og i gruppen: 


Å tenke på: 

Vedlegg 3 


SI-leder(e): 


Dato: 


Ja Nei 


2. Observasjon - ledelse (strategisk/situasjonsbestemt ledelse) 


Kurs: 


Antall deltakere: — Observatør: 


Rommet er ferdig møblert 


Rommet møbleres sammen med studentene 


SI-møtet begynner på oppsatt tid 


Oppmøteliste deles ut og fylles ut 


SI-lederen er forberedt 


Plan for møtet / studiestrategier diskuteres 


Studentene medvirker i planleggingen av møtet 


SI-lederen anvender gruppedynamikk for å stimulere til diskusjon 


SI-lederen anvender relevante studiestrategier 


Forberedte arbeidsoppgaver er til hjelp for deltakerne 


SI-lederen henviser til pensum og annen litteratur 


SI-lederen / studentene bruker tavlen 


SI-lederen har overblikk over studentene i gruppen 


SI-lederen returnerte studentenes spørsmål 


SI-lederen avventer svar fra studentene 


SI-lederen har tilstrekkelig kunnskap om emnet 


SI-lederen tar rollen som lærer i gruppen 


Tiden anvendes effektivt under SI-møtet 


SI-lederen skifter oppgaver eller tar pauser under arbeidets gang 


Studentene hjelper hverandre under møtet 


En oppsummering og avrunding gjøres av dagens møte 


Opplever studentene en økende forståelse av emnet / oppgaven etter møtet? 


Andre observasjoner: 

Vedlegg 4 


3. Observasjon - pedagogisk tilrettelegging 


Nedenfor følger noen spørsmål som kan anvendes som bakteppe for observa- 
sjon og en etterfølgende samtale om pedagogisk tilrettelegging, kommunika- 
sjon og forståelse: 


Deltok alle i gruppen? 

Følte alle seg fri til å snakke? 

Hvem snakket mest — studentene eller SI-lederen? 

Har studentene fått en bedre forståelser for emnet etter møtet? 

Hadde SI-leder kommentarer om kommende forelesninger eller 
eksamensoppgaver? 

Tilbød SI-leder strategier for å forstå og huske kursmaterialet? 

Pågikk det en samtale ved siden av møtet? Var samtalen relatert til 
emnet? Hvordan håndterte SI-leder dette? 

Fulgte SI-leder sin plan for møtet? 

Overveide han/hun å endre planen for møtet etter innspill fra gruppa? 
Hvordan avsluttet SI-leder møtet? 


Egne spørsmål: 

Studentaktivitet i nettbasert undervisning 
med Team-Based Learning som lærings- 
og undervisningsstrategi 


Randi Brynhildsvoll, Oddlaug Marie Lindgaard og Kåre Robertsen, 
Nord universitet 


Sammendrag: Nettbasert undervisning får stor oppmerksomhet, og fremheves både 
som et satsingsområde fra myndighetenes side og som et behov fra brukernes side. 
Denne artikkelen rapporterer funn fra et forskningsprosjekt hvor undervisning som 
normalt gjøres ved stedlig studiested, gjøres nettbasert. Forskningsprosjektet blir 
utført med et kull studenter ved en videreutdanning for trafikklærer tunge kjøretøy 
ved Faggruppe Trafikk, Handelshøgskolen, Nord universitet. Det tar utgangspunkt 
i å fremme studentaktivitet i nettbasert undervisning med Team-Based Learning 
som lærings- og undervisningsstrategi. Funn viser at læring på nett kan gjøres med 
stor grad av studentaktivitet. Det forutsetter at underviser har tilstrekkelig digital 
kompetanse, kompetanse innen nettpedagogikk, og velger et læringsdesign som 
skaper studentaktivitet. Det krever også at universitetet har et støtteapparat for digi- 
tal læring med god nok kapasitet. 


Nøkkelord: nettbasert undervisning, studentaktivitet, Team-Based Learning 


Abstract: Web-based education is receiving significant attention; it is being pro- 
moted as a target area by educational authorities and as necessary by students. 
This article reports findings from a research project in which traditional class- 
room instruction was replaced with web-based teaching. The research was carried 
out with a group of students from a training program for truck driver teachers at 
Nord University Business School, Traffic Section. The project emphasized student 
activity in web-based teaching with the use of Team-Based Learning as a lear- 
ning and teaching strategy. Findings show that web-based learning can be done 
with a high degree of student activity, provided the teacher has sufficient digital 
competence, expertise in web-based pedagogy and chooses a learning design that 
encourages student activity. The institution must also have a support system for 
digital learning in place, with enough capacity to provide sufficient support. 


Keywords: web-based education, student activity, Team-Based Learning 

Innledning 


Nettbasert undervisning er i rask utvikling og sterk vekst. I dag står nor- 
ske universiteter og høgskoler overfor en rekke utfordringer og et press 
fra både politiske myndigheter og fra partene i arbeidslivet om å imøte- 
komme samfunnets og arbeidslivets behov for kompetanseutvikling 
og livslang læring ved å ta i bruk teknologistøttet, fleksibel utdanning 
(Kunnskapsdepartementet, 2013). Et vesentlig mål i norsk utdannings- 
politikk har vært å kunne tilby utdanning der folk bor. Fleksibel læring 
og nettbasert utdanning er vektlagt som et viktig virkemiddel for å få til 
dette (Kunnskapsdepartementet, 2013). 

At høyere utdanning skal gjøres mer tilgjengelig, kommer også til 
uttrykk i St.meld. nr. 16 (2016-2017) «Kultur for kvalitet i høyere utdan- 
ning», der det forventes at fagmiljøene bruker undervisningsformer hvor 
studentene har en aktiv rolle, og bruker digitale hjelpemidler og ny tek- 
nologi der det er hensiktsmessig og mulig (Kunnskapsdepartementet, 
2016, 8. 53). Videre står det i «Forskrift om tilsyn med utdanningskvalitet 
i høyere utdanning» at det skal legges til rette for at den enkelte student 
kan innta en aktiv rolle i læringsprosessen. I tillegg oppfordrer Direk- 
toratet for internasjonalisering og kvalitetsutvikling i høyere utdanning 
(Diku), gjennom sine utlysninger av forskningsmidler, undervisere til å 
forske på egen undervisning - og da spesielt når det gjelder bruk av digi- 
tale verktøy og læremidler. 

Det er gjort mye forskning på hvilke læringsaktiviteter som har størst 
effekt på studentenes læring. Studentaktive læringsaktiviteter ser ut til 
å være til god nytte (Michael, 2006; Prince, 2004; Tal & Tsaushu, 2018). 
Michael (2006) anbefaler at vi alle begynner å endre undervisningen og 
bruke de tilnærmingene til å fremme aktiv læring som passer til våre 
studenters behov. NMC Horizon Report: 2017 Higher Education Edition 
(Becker et al., 2017) sier at når institusjoner innenfor høyere utdanning 
prioriterer aktiv læring framfor mer passive læringsaktiviteter, blir stu- 
dentene vurdert som aktive bidragsytere i stedet for passive konsumenter. 
De lærer ved å oppleve, gjøre, skape og demonstrere nylig ervervete kunn- 
skaper og ferdigheter på mer konkrete og kreative måter enn tidligere. 
Vår forskning er ikke å regne som en del av effektivitetsforskningen som 

forsker på læringseffekt av gitt undervisning. Vår forskning omhandler 
hvilke metoder som kan skape studentaktivitet i et nettbasert studium. 

Hvilket læringsdesign man velger som underviser, vil avgjøre hvor 
aktive studentene er, enten undervisningen er på campus eller er nettba- 
sert. Når man velger å gå fra lærersentrert til studentsentrert undervis- 
ning, må man nødvendigvis endre læringsdesignet. Det samme må man 
når man går fra campus- til nettbasert undervisning. 

Figur 1 viser på en skjematisk måte forskjellen mellom tradisjonell 
undervisning på campus i høyere utdanning og en mer studentsentrert 
undervisning, hvor studentene har en mer aktiv rolle. 


Før undervisning 


Under undervisning 


Etter undervisning 


Figur 1. Forskjeller på lærersentrert undervisning og studentsentrert undervisning skjematisk 
framstilt. 


I denne undersøkelsen har vi ønsket å se på hvordan man kan fremme stu- 
dentaktivitet når undervisningen blir nettbasert. Her har vi tatt utgangs- 
punkt i Richard Hakes definisjon av studentaktiv undervisning, som har 
et læringsdesign som fremmer engasjement og tilbakemelding gjennom 
diskusjoner med jevnaldrende og underviser; «activities designed at least 
in part to promote conceptual understanding through interactive enga- 
gement of students in heads-on (always) and hands-on (usually) activities 
which yield immediate feedback through discussion with peers and/or 
instructors» (Hake, 1998, s. 66). 

Studentaktivitet forutsetter et interaktivt engasjement blant studen- 
tene, og at denne aktiviteten kommer til uttrykk gjennom studentenes 
diskusjoner med hverandre. Nettbaserte studier, hvor studenten skal 
arbeide med lærestoffet hjemme i stedet for på studiestedet sammen med 
andre studenter, framstår i en del tilfeller som studier uten sosial sam- 
handling. Studenten opplever ensomhet og lite samarbeidslæring, og 
læringsformene som benyttes, blir passive og lite varierte (Löfström & 
Nevgi, 2007). 

Vi har ønsket å se på hvordan vi kan fremme samarbeid mellom 
studenter i digitale flater. Dette har vi gjort gjennom en casestudie der 
vi har brukt Team-Based Learning til nettbasert undervisning. Denne 
metoden har et læringsdesign som baserer seg på studentaktivitet, men 
den er i liten grad utprøvd nettbasert. I forskningsprosjektet har vi 
prøvd ut hvordan Team-Based Learning kan fungere som et ramme- 
verk for å strukturere undervisnings- og læringsaktiviteter i nettbasert 
undervisning. Konkrete forskningsspørsmål har vært: 


1. Hvordan fremme samarbeid og gruppediskusjoner mellom studen- 
ter i digitale flater? 
2. Hvordan tilpasse Team-Based Learning til nettbasert undervisning? 


Vi vil i det følgende gi en presentasjon av nettbasert undervisning og 
Team-Based Learning. Deretter beskrives tidligere forskning og den 
metoden vi har benyttet. Etter en presentasjon av funnene drøftes impli- 
kasjonene av dem og videre anbefalinger. 


Nettbasert undervisning og 
Team-Based Learning 


Nettbasert undervisning kjennetegnes ifølge Keegan (1980) av at: 
e lærer og student befinner seg ulike steder 


e undervisningen er påvirket av en utdanningsinstitusjon, noe som 
gjør nettbaserte studier forskjellig fra selvstudium 

e det brukes datanettverk for å formidle og distribuere læringsma- 
teriell samt muliggjøre toveiskommunikasjon mellom studentene 
eller mellom studenter og lærere 


Nettbasert undervisning kan deles inn i fire kategorier: nettstøttede 
emner, blandede emner, nettbaserte emner og Massive Open Online 
Courses (MOOC). I nettstøttede emner funger nettet som et supplement 
eller støtte til tradisjonell undervisning. I blandede emner kombineres 
tradisjonell undervisning med nettbasert undervisning, ved at deler av 
den tradisjonelle undervisningen erstattes med nettbaserte aktiviteter 
og digitale ressurser. I nettbaserte emner foregår all undervisning og 
interaksjon mellom studenter og underviser via nett. Til slutt, når det 
gjelder MOOC, er dette helt nettbaserte emner som er skalert slik at 
de kan takle svært mange studenter samtidig, og der mye av undervis- 
ningsaktiviteten er automatisert - med liten eller ingen interaksjon mel- 
lom student og underviser. Forskningsprosjektet som er i fokus i denne 
artikkelen, er anvendelse av den tredje kategorien: nettbaserte emner. 

Undervisning via nett gir andre utfordringer og muligheter enn 
undervisning som finner sted ansikt til ansikt. Når man skal legge til 
rette for nettbasert læring for voksne, anbefales det å legge opp til aktiv 
deltakelse og problemløsning av caseoppgaver. Studentene må få reflek- 
tere rundt egen læring og delta i dialoger i prosessorienterte aktiviteter, 
det vil si aktiviteter hvor du får tilbakemeldinger som driver aktiviteten 
og den lærende framover. Samtidig skal man legge opp til at studentene 
må forplikte seg til kunnskapsbygging, progresjon i læringsarbeidet og 
å søke en felles forståelse. De skal jobbe for å utvide sin egen og andres 
forståelsesrammer. Som underviser er det anbefalt at man legger opp 
til strukturerte løp med klare mål som gir studentene en opplevelse av 
progresjon i kunnskapsbyggingen, og av at kunnskapen har relevans for 
studenten. I tillegg er det anbefalt at man gir studentene mulighet til å ta 
i bruk tidligere erfaringer på tvers av læringsarenaer, og at man gir dem 
mulighet til å utnytte sitt utviklingspotensial. 

For å imøtekomme disse anbefalingene, valgte vi å ta utgangspunkt i 
Team-Based Learning (TBL) som pedagogisk strategi da vi skulle ta i bruk 

nettbasert undervisning. Det ble vurdert at denne strategien imøtekom 
mange av disse anbefalingene når det gjaldt studentaktivitet og struktur. 

TBL har som formål å bidra til at studentene blir aktive i sitt læringsar- 
beid, og til at læring primært skjer i nært samarbeid med andre studenter 
og er en forskningsbasert, samarbeidsbasert lærings- og undervisnings- 
strategi undervist i gjentakende enheter kalt moduler. Hver modul under- 
vises i en syklus som går over tre faser: forberedelse", ferdighetsforsikring* 
og anvendelse? (The Team-Based Learning Collaborative, 2019) Syklusen 
er illustrert i figur 2. 


Anvendelse Forberedelse 


3 1 


2 


Ferdighetsforsikring 


Figur 2. De tre fasene i en syklus i Team-Based Learning. 


Som vist i figur 1 er TBL delt inn i ulike faser. Det er en (1) forberedelses- 
fase som studentene gjør hjemme, det er en (2) ferdighetsforsikringsfase 


1 Preparation before Class. 
2 Readiness Assurance Process. 
3 Application Focused Exercises. 

hvor studentene får testet om de har tilegnet seg nok kunnskap til å kunne 
være aktiv i neste fase. Den siste fasen (3) er en fase med anvendelse av 
teori mens studentene jobber i grupper. Denne tre-trinns syklusen utgjør 
én modul, og i løpet av ett semester gjennomføres mange moduler. Ifølge 
teorien bak undervisningsstrategien skal dette gi potensial for læring. 

I forberedelsesfasen (fase 1) skal studentene forberede seg gjennom for 
eksempel å lese teori, se en eller flere videoforelesninger, skrive reflek- 
sjonsnotat eller forberede spørsmål de ønsker besvart. 

Ferdighetsforsikringsfasen (fase 2) består av fire elementer (se figur 3). 


multiple choice samme prøve begrunnes ut 
som iRAT fra pensum 


fasit skjult 


RAP=Readiness 


Acceptanse ' 
Proscess 


gruppeprøve 
individuell 


fasit gitt etter 
prøve 


Figur 3. Readiness Acceptance Process (ferdighetsforsikring). Figuren er utformet av forfatterne 
basert på Michaelsen, Knight & Fink, 2004. 


Fase to i TBL tvinger studentene til å ta forberedelsene på alvor, og den 
sørger for at studentene har tilegnet seg nok kunnskap til å være en aktiv, 
deltakende part i anvendelsesfasen. 

De ulike elementene i ferdighetsforsikringsfasen er som følger: 


iRAT:* Studentene gjennomforer en flervalgstest bestaende 
av 5-20 sporsmal basert pa materialet de skal bruke til 
forberedelse. 

tRAT: Studentene gjennomfører samme test som en gruppe. 
Gruppen prøver å finne de riktige svarene. Begge prø- 
vene (iRAT og tRAT) teller på den endelige karakteren. 

Appell: Hvis en gruppe føler at den har fått for dårlig uttelling 
på sin tRAT, kan den levere en appell hvor den argu- 
menterer for sitt syn. Faglærer må da vurdere hvorvidt 


det er grunn til å endre karakteren. 


4 Individual Readiness Accurance Test. 
5 Team Readiness Accurance Test. 

Miniforelesning: Basert på resultatet kan faglærer gi korrigerende og 
utfyllende informasjon om de temaene studentene 


hadde størst problemer med. 


I anvendelsesfasen (fase 3) skal studentene jobbe med pensum for å til- 
egne seg dypere kunnskap om emnet. De må få tilbakemelding både på 
sin egen og på gruppens innsats underveis. Denne tilbakemeldingen kan 
gruppemedlemmene gi hverandre (hverandrevurdering), i tillegg til at 
faglærer kommer med sin tilbakemelding. Videre skal gruppen produ- 
sere noe som skal vurderes av faglærer. Her er det viktig å gi gjennom- 
tenkte oppgaver, slik at studentene ikke deler opp oppgaven og jobber 
individuelt. Målet er nemlig at gruppen skal jobbe sammen i ekte grup- 
pearbeid — og ikke jobbe parallelt med enkeltdeler. Oppgavene som blir 
gitt studentene i anvendelsesfasen, bør bygge på fire prinsipper. Disse 
kalles «de 4 S-er»; Signifikant problem, Samme problem, Spesifikt valg, 
Samtidig rapport, og er visualisert i figur 4. 


Figur 4. Visualisering av prinsippene man bør lage oppgaver på, beskrevet som "de 4 S-er". 
Figuren er utformet av forfatterne basert på Michaelsen, Knight & Fink, 2004. 

Litt mer utdypende om de 4 S-ene: 


e Signifikant problem 
Studentgruppene anbefales å jobbe med et problem / en case / et 
spørsmål som demonstrerer nytten av pensum. 

e Samme problem 
Studentgruppene anbefales å jobbe med samme problem/case/ 
spørsmål. 

e Spesifikt valg 
Studentgruppen anbefales å ta et spesifikt standpunkt basert på 
pensum. 

e Samtidig rapport 
Hvis mulig anbefales studentgruppene å rapportere sine valg/avgjø- 
relser samtidig. 


TBL legger med andre ord opp til at studentene skal oppnå læringsutbytte 
gjennom å jobbe med pensum på ulike måter, både individuelt og i grup- 
per, som vist i figur 5, men med stor vekt på å lære i samarbeid med andre. 


Individuelt Gruppe- Diskusjon i Lærings- 


arbeid diskusjon klassen utbytte 


Figur 5. Læringsutbyttet kommer av arbeid med pensum i ulike faser. Figuren er utformet av 
forfatterne basert på Michaelsen, Knight & Fink, 2004. 


Tidligere forskning 


Nettbasert undervisning stiller andre krav til underviser med hensyn 
til hvordan man designer innholdet i undervisningen, gjennomføringen 
av undervisningen og samhandlingen med studenter. For å ta tak i det 
siste først, er interaksjon viktig i all utdanning (Kuo, Walker, Schroder 
& Belland, 2013), og en kan skille mellom interaksjon studenter imellom, 
interaksjon mellom student og lærer samt interaksjon mellom student og 
fagstoffet (Moore, 1989). 

En femtrinnsmodell som illustrerer grad av samhandling/inter- 
aktivitet på ulike stadier i læringsprosessen, er utarbeidet av Salmon 
(2011, 2013). Denne femtrinnsmodellen er illustrert i figur 6. 

Utvikling 
Være støttende og svare på 
Ved hvert trinn henvendelser 
skjer det læring 
som tar Kunnskapskonstruksjon 


studenten Tilrettelegging 
videre til neste 


trinn 
Informasjonsutveksling 
Legge til rette for oppgaveløsning og være 
støttende i bruk av læringsmateriell 


Online sosialisering 
Bli kjent med og bygge broer over sosiale og 
kulturelle forskjeller og ulike læringsmiljø 

Tilgang og motivasjon 
Være inkluderende og være oppmuntrende 


Figur 6. Forenklet modell for planlegging av undervisning og læring i digitale læringsmiljø. 
(Figuren er utformet av forfatterne basert på Salmon, 2011, 2013). 


Trinnene er: tilgang og motivasjon, online sosialisering, informasjons- 
utveksling, kunnskapskonstruksjon og utvikling. Målet for underviser i 
trinn 1 er å legge til rette for at studenten skal bli kjent med det nettbaserte 
læringsmiljøet. I trinn 2 er målet å legge til rette for at studentene skal 
knytte kontakt og bli kjent med hverandre gjennom aktiviteter moderert 
av underviser. I trinn 3 begynner studentene å utveksle informasjon og gi 
læringsrelaterte bidrag. Til og med trinn 3 skjer samarbeidet i form av at 
hver deltaker støtter de andre i deres søken etter måloppnåelse. Trinn 4 
handler om fagrelaterte diskusjoner og aktiviteter som skaper kunnskap. 
Samarbeidet blir mer teamorientert og mer komplekst. I det siste trinnet 
er studentene komfortable med å jobbe i lag, og de kan bygge på kunn- 
skapen som er oppnådd gjennom oppgavene som er blitt tildelt tidligere. 
De kan foreta refleksjon og metakognisjon. Studentene kan ta i bruk sin 
kunnskap og integrere den med sine erfaringer og tidligere kunnskap for 
å få en økt forståelse for faget. 

For hvert trinn øker intensiteten av mengden interaktivitet mellom 
studentene og hvor mange forskjellige studenter de agerer med, og 
hvor ofte dette skjer, sier Salmon (2013). Som vist i modellen utvikler 

også lærerens rolle seg på de ulike trinnene. Den går fra å være inklu- 
derende og oppmuntrende - via brobygging, tilrettelegging for opp- 
gaveløsning og bruk av læringsmateriell — til å få en mer støttende 
funksjon. 

Det er ikke uvanlig at studenter er bekymret for læring via digitale 
flater, selv om de er godt kjent med og store brukere av sosiale medier. 
I læringssammenheng ser de redusert sosialt samvær som en trussel 
mot deres mulighet for læring (Löfström & Nevgi, 2007; Salmon, 2013). 
Studenter liker generelt å føle tilhørighet. Wahlgren (1993) sier at det 
viktigste elementet for læring blant voksne vil være læringsmiljøet. Og 
å føle seg inkludert i et kjent miljø er en viktig forutsetning for trygg- 
het, og dermed for at det kan skje læring. Salmon (2013, s. 35) peker på 
at «High-quality interaction, full participation and reflection do not 
happen simply by providing the technology; hence the need to design 
e-tivities carefully, to reduce barriers and to enhance the technology's 
potential» og også Hiltz (1998) påpeker at samhandling og interaksjon 
av høy kvalitet ikke skjer automatisk, selv om teknologien er til stede, og 
som lærer må man tilrettelegge slik at dette skjer ved å redusere barrierer. 
Som tidligere nevnt - jamfør figur 5, trinn 2 - peker Salmon (2013) på at 
online sosialisering er viktig for å skape tilhørighet. Löfström og Nevgi 
(2007) peker på konsekvensene av nettbasert undervisning, for eksempel 
ensomhet, i læresituasjonen. 

Swanson, McCulley, Osman, Scammacca Lewis og Solis (2017) fant 
i sin metaanalyse av Team-Based Learning at metoden har en moderat 
positiv effekt på læring av fagstoff, når de sammenlignet med studenter 
som hadde studert på en mer tradisjonell måte. Denne effekten ser ut til å 
bli forstørret når gruppene blir mindre. Anbefalt gruppestørrelse i TBL i 
klasserom er mellom fem og sju (Michaelsen, Knight & Fink, 2004). Bates 
(2005) og Foley (2003) sier at gruppestørrelse / antall studenter på nett er 
en kritisk faktor med tanke på å få til kommunikasjon, dialog, aktivitet 
og gruppediskusjoner. 

Swanson et al. (2017) fant at antallet studenter per heterogene disku- 
sjonsgruppe påvirker hvor godt utbyttet av Team-Based Learning blir for 
studentene. Funnene deres antyder at grupper med færre enn fem studen- 
ter virker mer effektive enn grupper med flere enn fem. Gruppestørrelsen 


105 


ARTIKKEL 3 


kan dermed ha innvirkning på hvor godt studenten får til å være inter- 
aktiv med fagstoffet. En undersøkelse (Kuo, Wakler, Schroder & Belland, 
2013) viser at det er interaksjonen mellom studenten og lærestoffet som er 
den viktigste predikatoren for høy tilfredshet. Som nevnt sier Michaelsen, 
Knight og Fink (2004) at summen av læringsutbyttet kommer av at studen- 
tene arbeider med stoffet i tre ulike faser: alene, i gruppediskusjoner og i 
klassediskusjoner. 

Espey (2018) fant, da hun forsket på Team-Based Learning at studen- 
tene selv sier at de oppnådde forbedringer i både akademisk kompe- 
tanse og kritisk tenkning gjennom aktiv læring og samarbeidslæring. 
Hun peker også på nødvendigheten av å designe oppgaver som frem- 
mer mulighetene for sann samarbeidslæring og studentaktiv læring, og 
som minimerer studentenes risiko for å være «nissen på lasset». Det er 
viktig å designe oppgaver og aktiviteter som først stimulerer til produk- 
tive diskusjoner og deretter til ønsket læring. Videre konkluderer Espey 
(2018) med at evnen til kritisk tenkning skjerpes gjennom at studentene 
gir tilbakemeldinger til hverandre gjennom hverandrevurdering. Dis- 
kusjon mellom studentene fører til at fokuseringen endrer seg fra synet 
til den ene (læreren) til et mangfold av syn studentene imellom. 


Om undersøkelsen 


Denne delen av artikkelen gir en oversikt over forskningsdesignet og 
gjennomføringen av forskningsarbeidet. Vi har benyttet både spørre- 
skjema og personlig intervju. Vi beskriver forskningsprosessen og arbei- 
det vi har gjort med å kvalitetssikre spørreundersøkelser og intervjuer. 
Videre vurderes forskningens gyldighet og troverdighet. 


Presentasjon av prosjektet 

Nord universitet, Handhøgskolen, Faggruppe Trafikk har et nasjonalt 
hovedansvar for å utdanne personell som skal utøve fører- og yrkes- 
sjåføropplæring. Studentene kommer fra hele landet. De ønsker å være 
mindre borte fra hjem, familie og arbeid. I et miljøperspektiv er slik rei- 
sing uheldig. Dette er ett av argumentene for at vi ønsket å gjøre deler av 
undervisningen nettbasert. 


106 


STUDENTAKTIVITET I NETTBASERT UNDERVISNING MED TEAM-BASED LEARNING 


Nedenfor, i figur 7, er de ulike fasene i gjennomføring og forskning 
illustrert langs en tidslinje fra 2016 til 2017. 


August Oktober 2017 November 2017 
[september 2017 


Desember 2017 


e Pilotprosjekt  Prosjektskisse e Utvikling av e Utvikling av e Transkribering av * Analyse av funn fra 
med utprøving Valg av forsknings- spørreskjema 1 og 2 intervju-guide intervju spørreundersøkelse 
av TBL på metode, utforming e Spørreskjema 1 © Gjennomføring av © Kategorisering av og intervju 
campus av problemstilling besvares av 2. nettuke spørreundersøkelser 
og forskerspørsmål informanter e Spørreskjema 2 e Kategorisering og 

e Planlegging av e Gjennomføring av besvart av analyse av intervju 
undervisning høsten 1. nettuke informanter 
2017 e Spørreskjema 2 e Intervju med 

besvart av informanter 

informanter gjennomført 


Figur 7. Gjennomføring og forskning ved Trafikklærer tunge kjøretøy ved Nord universitet, 
Handelshøgskolen, Faggruppe trafikk, illustrert langs en tidslinje. 


Som vist i figur 7 ble det høsten 2016 gjennomført en pilot hvor vi prøvde 
ut Team-Based Learning på campus sammen med 2016-kullet. I piloten 
ble prover ((RAT/tRAT) og forberedelsesmaterialet laget og lagret digitalt, 
mens all læringsaktivitet foregikk i klasserommet. Erfaringene fra pilo- 
ten dannet noe av grunnlaget for dette forskningsprosjektet. Vi ønsket å 
prøve ut nettbasert undervisning i to adskilte uker i løpet av høsten 2017. 
I teksten er disse omtalt som «nettuker». 


Informanter 

Trafikklærer tunge kjøretøy er en videreutdanning ved studiested 
Stjørdal. I dette forskningsprosjektet fikk studentene tilbud om å gjøre 
studiearbeid hjemmefra, gjennom nettbasert undervisning. De ble 
presentert for prosjektet, hva som kom i etterkant - og hvorfor. Alle 
studentene sa seg villige til å delta, og de besvarte tre spørreskjemaer 
elektronisk og meddelte sine opplevelser i egne intervju. Det var i 
alt syv studenter i alderen 29 til 50 år, og begge kjønn var represen- 
tert. De hadde ulik bakgrunn med hensyn til tidligere utdanning og 
yrkeserfaring. 


Programvare 


I gjennomføringen av nettbaserte emner vil nettbasert verktøy spille en 
avgjørende rolle. Dette er programvare som gjør det mulig å drive under- 
visning og interaksjon som er fristilt fra tid og sted. Undervisningen og 

interaksjonen kan foregå synkront eller asynkront, men deltakelse for- 
utsetter tilgang til internett, herav betegnelsen nettbaserte emner. I en 
synkron undervisningssituasjon må både lærer og student være til stede 
i det nettbaserte mediet samtidig, mens i den asynkrone aktiviteten er 
lærer og student frikoblet fra tid. 

Programvaren (verktøyet) som er valgt i dette prosjektet, er pro- 
gramvare som Nord universitet har bestemt at de fagansatte ved uni- 
versitetet skal bruke i tillegg til gratis nettbasert programvare. Følgende 
programvare er brukt: Fronter, Kahoot!, Mediasite, Skype for Business/ 
Skyperom (predefinerte Skypemøter) og MediaPlayer. I tabellen under 


er de ulike verktøyene forklart nærmere, og det er beskrevet hvordan de 
er brukt. 


rktøy: | Om 
Fronter Fronter er et LMS (Learning Management System). Dette er programvare 
som ligger tilgjengelig via nettet. Studenter og lærer må logge inn for å få 


tilgang til systemet. 
Fronter er brukt til: 


* Publisering av forberedelsesmateriale. Forberedelsesmaterialet 
er det fagstoffet som det er forventet at studentene skal ha satt 
seg inn i før de møter til den synkrone undervisningen, f.eks. 
skrevet tekst, videosnutter, lenker til fagstoff o.l. 

e Publisering av iRAT og tRAT. Det vil si de prøvene studentene 
skal ta for å reflektere over forberedt pensum, individuelt og i 
gruppe. 

» Publisering av caseoppgaver. 

Kahoot! Kahoot! er en gratis, spillbasert plattform for lærere og elever. Kahoot! er 

nettbasert. 


Kahoot! er brukt til: 


Publisering av den samtidige rapporteringen av de spesifikke valgene 
studentgruppene tar i caseoppgavene. 

Mediasite Mediasite er en videoplattform. Mediasite er tilgjengelig via nettet. 
Opplasting av video krever pålogging. Studentene får tilgang via publiserte 
lenker i Fronter. For at lenkene skal fungere, må studenten være pålogget 

i Feide. 


Mediasite er brukt til å laste opp og lagre innspilte videoer. 

Skype for Business | Skype for Business (SfB) er en kommunikasjonsplattform som gjør det 
/Skyperom mulig å sende direktemeldinger, lyd- og videokonferanse, nettmøter, 
opptak og deling av skjerm. Tilgjengelig via mobiltelefon, PC/Mac og 
nettbrett. SfB er synkronisert mot Outlook, slik at lenker til møter er 
tilgjengelige i kalender, både i klient og skybasert. SfB er tilgjengelig for 
alle ved Nord universitet. 

Skyperom er lenker til statiske møtesesjoner i SfB som er laget og 
tilgjengeliggjort for studentene. 


SfB er brukt til: 


* innspilling av videoforelesninger 

«veiledning 

» gruppearbeid 

MediaPlayer MediaPlayer er et enkelt videoredigeringsprogram som er tilgjengelig for 
alle ansatte ved Nord universitet. 


Brukt til å redigere videopptak gjort i Skype. 


Tabell 1. Beskrivelse av verktøyene som er benyttet under studien. 


Casestudie 


For å besvare problemstillingen har man valgt å gjøre en casestudie. 
Casestudier har en historikk som går på tvers av fagfelt og disipliner, og 
er mye brukt innenfor det pedagogiske feltet (Andersen, 2013). Studien er 
forankret i kategorien enkeltcase-studier (Andersen, 2013, s 61), og har et 
teoretisk fortolkende design. Målet er at fenomenet skal beskrives og for- 
klares ut fra en pedagogisk helhetsforståelse. 

Forskerne i dette prosjektet er selv aktører. Det dreier seg om forskning 
i eget undervisningsarbeid. Det vil si at forskernes teoriforståelse og for- 
forståelse blir bidrag til den teoretiske helhetsforståelsen. Slik sett har 
ikke dette forskningsprosjektet som mål å bare belyse studentenes per- 
sonlige og private opplevelser, følelser og oppfatninger. Det har et mål om 
å bruke studentenes beskrivelser til å kaste lys over fenomenet aktiviteter 
gjennom nettbasert undervisning, noe som vil bety å se opplevelsene i et 
større perspektiv (Andersen, 2013). 


Spørreundersøkelser 


For at studiens problemstilling skulle bli besvart, ble elektroniske 
spørreskjemaer utarbeidet og distribuert til respondentene. Gjennom 
spørreundersøkelsene fikk vi et innblikk i studentenes forforståelse og 
spesielt hvilke forventninger de hadde til undervisning på nett, samt 
en evaluering av gjennomførte nettuker. Studentene svarte elektronisk 

på spørreskjemaer om nettbasert undervisning før sin første nettuke, 
og etter at første (uke 36 2017) og andre nettuke (uke 42 2017) var gjen- 
nomført. Spørreskjema som ble brukt etter første og andre nettuke var 
identiske. De bestod av faste svaralternativer med avkryssing og med 
mulighet for å skrive inn egen tekst og egne tall. 


Personlig intervju 


I tillegg til den elektroniske spørreundersøkelsen ble det også gjennom- 
ført personlige intervjuer. Disse var semistrukturerte, og spørsmålene i 
intervjuguiden ble valgt ut fra studiens problemstilling og fra forsknings- 
spørsmålene. Spørsmålene var åpne, uten faste svaralternativer, for bedre 
å fange opp nyanser. 

Den praktiske gjennomføringen av intervjuene ble organisert på tre 
bestemte datoer, fastsatte klokkeslett og i et eget rom uten forstyrrelser, 
med forsker og student til stede — bortsett fra ett intervju som ble gjen- 
nomført via Skype, fordi studenten var hjemme. Studentene fikk infor- 
masjon om hvordan intervjuet skulle forløpe, og hvorfor opptak ble gjort 
på et digitalt medium. I starten ble det stilt enkle spørsmål for å få sam- 
talen i gang. Når det gjaldt spørsmål som var direkte relatert til problem- 
stillingen, valgte vi først en introduksjon av temaet før spørsmålet ble 
stilt, for å unngå misforståelser. Studentenes svar ble fulgt opp, og det var 
åpent for nye innfallsvinkler og ny informasjon underveis. For å få ytter- 
ligere informasjon ble oppfølgingsspørsmål av typen «kan du si mer om 
det ...» og «forstår jeg deg riktig ...» benyttet. Alle intervjuene ble avslut- 
tet med å oppsummere hva vi hadde snakket om, og med et spørsmål til 
informanten om det var noe han eller hun ville tilføye. Intervjuene hadde 
i snitt en varighet på ca. 30 minutter. 

Intervjuene ble transkribert ordrett, basert på lydopptakene, men 
informantene ble anonymisert. Vi leste gjennom de transkriberte inter- 
vjuene flere ganger på ulike tidspunkt — for å lese dem med «nye» øyne. 
Vi utarbeidet en analysefil i Excel, der vi satte inn teksten fra de trans- 
kriberte intervjuene i egne kolonner. Analysen fokuserte på deltaker- 
nes erfaringer i tilknytning til temaer som var ansett som til dels nye 
og mer ukjente for studentene. Videre sammenstilte vi utsagnene til 

overordnede temaer. Vi grupperte tilnærmet like utsagn, vi grupperte 
utsagn etter hvor ofte de opptrådte, og vi grupperte utsagn som hadde 
en underliggende mening. Disse utsagnene ble brukt som grunnlag for å 
lage en beskrivelse av hva deltakerne hadde erfart og opplevd. Analysen 
kan beskrives som en tematisk analyse av deltakernes uttalelser. En sam- 
menfatning av utsagnene gjør at meningsinnholdet gjøres tydelig, fordi 
analyseprosessen fokuserer på tekstens betydningsinnhold. Dette igjen 
ble til de fire kategoriene som blir presentert under funn. 


Pålitelighet og gyldighet 


Antall informanter er en svakhet i forskningsarbeidet. I og med at dette 
studiet kun tilbys på Nord universitet i Stjørdal, hadde vi ikke flere enn 
syv informanter høsten 2017. Gjennom intervjusvarene fikk vi likevel en 
forståelse av hvordan informantene opplevde nettbasert undervisning. 

Etter gjennomføringen av den elektroniske spørreundersøkelsen 
påpekte flere av respondentene at de ikke fant det svaralternativet de 
ønsket. De savnet flere åpne spørsmål - med muligheter for å svare med 
egne ord — da de mente våre svaralternativer var noe positivt ladet. 

Som tidligere nevnt valgte vi tema for intervjuguiden på bakgrunn av 
studiens problemstilling. Intervjuene er gjennomført som temaorienterte 
samtaler, der student og forsker snakker sammen om et tema de begge er 
interessert i. Det er ikke til å unngå at kvalitativ forskning kan bli preget 
av forskerens forforståelse. Som oftest er det imidlertid en fordel at for- 
skerne har kjennskap til temaene for intervjuene, ellers kan spørsmålene 
bli irrelevante. Det ble ikke gjennomført pilotintervju på forhånd, da vi i 
utgangspunktet hadde svært få informanter å ta av. Derfor ble ikke inter- 
vjuguiden justert. 

I analysearbeidet valgte vi å omskrive intervjuene fra dialekt til bok- 
mål. Med så mange forskjellige dialekter er det en risiko for at noe av 
betydningen i uttalelsene kan bli borte eller misforstått under omskri- 
vingen. Vi var tre som transkriberte intervjuene, noe som kan ha ført til 
ulike oppfatninger fra høyttaleren på opptaker, og derfra til øret og deret- 
ter PC-en. Vi vil likevel påstå at meningene i funnene som er presentert, 
er tilnærmet slik de ble uttalt. 

Presentasjon av funn 


Analyser av intervjuene ble strukturert og tematisert på bakgrunn av 
fellestrekk i funnene. Overskriftene, før funnene presenteres, er valgt ut 
fra følgende kategorier: tilhørighet og samarbeid, aktivitet gjennom case- 
oppgaver, barrierer for aktivitet i digitale flater og hverandrevurdering. 
Etter en introduksjon presenteres sitater konkret og i kursivert tekst. Sita- 
tene er valgt fordi de er representative for studentenes syn i hver kategori. 
Etter sitatene utdypes disse i begrenset grad. 


Tilhørighet og samarbeid 

Dette forskningsprosjektet hadde gruppestørrelser på henholdsvis fire og 
tre deltakere. Studentene var kjent med hverandre fra før, noe de påpe- 
ker som en fordel for samarbeid på nett. Følgende sitat er valgt fordi det 
understreker studentenes syn på at en god relasjon dem imellom er viktig 
for å få til et godt samarbeid: 


Sånn sett er vi jo dream team. Og så er det jo selvfølgelig det her at vi hadde 
en god relasjon i forkant til hverandre. Det er også veldig viktig. Hvordan had- 
de det blitt hvis vi ikke hadde hatt det? Hvis vi ikke hadde kjent hverandre i 
det hele tatt? Da spørs det om ikke den terskelen hadde blitt høyere for å få til et 


virkelig godt samarbeid, sant. 


Studentenes relasjonskompetanse ser ut til å spille en stor rolle for hvor- 
dan man opplever det å diskutere via nett. 

Å diskutere i team er et av de elementene som gjør arbeidsformen som 
TBL representerer, til en positiv opplevelse med høy aktivitet. Studentene 
tilpasser seg de andres erfaringer, og bruker disse erfaringene til å utvikle 
sin egen forståelse for fagstoffet. Sitatet viser tydelig at studentene får et 
godt innblikk i fagstoffet når de får diskutert i grupper: 


Kjempebra. Det er egentlig godt å jobbe med en sånn case i en gruppe, fordi at 
der får de på en måte dette med for og imot, fordi en får så mange forskjellige 
vinklinger i gruppen, så får en egentlig diskutert det veldig godt da. Så vet ikke 
hvordan det ville fungert i en gruppe hvis vi ikke hadde vært kjent på forhånd, 
men jeg tror vi er ganske trygg på hverandre i gruppen, ja, så vi tør å ha egne 


meninger og være litt fast og bestemt, slik at vi kan diskutere litt fritt. 

Studentene ser på hverandre som likeverdige individer med ulike erfarin- 
ger, kunnskaper og ferdigheter, og nettopp derfor mener de å være bedre 
rustet til å løse oppgavene sammen enn alene. 


Aktivitet gjennom caseoppgaver 


Caseoppgaver er en av metodene som kan benyttes i TBL-strategiens 
anvendelsesfase. Å løse caseoppgaver i grupper på nett var en arbeids- 
måte som studentene rapporterte stor tilfredshet med, og som var med 
på å fremme en dypere forståelse for faget. Sitatet er karakteristisk — fordi 
det viser at aktivitet skaper engasjement: 


Ja, case i grupper er helt supert. Du får belyst mange sider og mange tanker og 
ting du kanskje sjøl ikke har tenkt på i forhold til en oppgave, så gruppeoppgave 
er helt supert. Gruppa fungerte veldig bra. Vi bidro alle sammen, litt på hvert 
vårt tema, gruppeoppgaven hadde mange tema, alt ble diskutert samtidig, for 


å si det sånn da. 


Studentene erkjenner at de ikke vet alt selv, og er åpne for nye innspill og 
andres erfaringer. 

Ved å gjøre caseoppgaver gruppevis erfarer studentene læring, for- 
ståelse og nytte. Oppgavene var meningsorienterte, og studentene ret- 
tet sin oppmerksomhet aktivt mot å forstå sammenhenger gjennom 
å integrere nytt stoff for å anskueliggjøre det til sitt kommende yrke. 
Studentene vet at de senere i livet skal undervise i fagstoffet, og sann- 
synligheten for at de har en indre motivasjon for å lære seg stoffet, er 
stor. Sitatet under er typisk for studentenes syn på å arbeide sammen 
om slike oppgaver: 


Der synes jeg gruppearbeidet var veldig nyttig. Det hadde neppe blitt like bra 
for min del hvis jeg skulle ha gjort det alene, i forhold til læringa med å gjøre 
oppgave, finne fram de forskjellige lovene jeg hadde behov for. Vi delte jo doku- 
mentet hele tiden og tilføyde det, så fikk jeg en bedre forståelse av hvordan 
jeg skulle gjøre det, og dermed fikk jeg bedre fart på meg da. Jobben min gikk 
fortere enn det ville ha gjort alene. Det er ikke noe tvil om det, så det var veldig 


nyttig for min del. 

I denne prosessen med å løse oppgaver skapes det aktivitet, og studen- 
tene opplever større forståelse enn om de skulle ha løst samme oppgave 
alene. 

Caseoppgavene skulle løses innenfor fastlagte tidsrammer, og det var 
på forhånd angitt hvilke digitale verktøy som skulle brukes, på bakgrunn 
av at disse skulle være egnet til å samhandle i grupper. Samtidig var det et 
vilkår at arbeidet skulle gjøres synkront. Her forteller en student hva som 
skjer når de ikke har et ekte gruppearbeid: 


Hele caseopplegget synes jeg er bra. At vi skal løse noe. Men samtidig så synes 
jeg det at vi hadde for liten tid, så alle får ikke gjort alt hvis vi skal bli ferdige. Så 
det blir litt sånn der stykkevis og delt, sånn som den siste vi hadde, så var det 
noen som gjorde den ene oppgaven og så var den andre som gjorde den andre. 
Så ja, jeg får jo kjempegod forståelse for det jeg holdt på med, men det er det jo 
kun jeg som får også. De andre får jo ikke det. På samme måte som jeg ikke får 


den samme forståelsen for den oppgaven de gjorde. 


Hvis arbeidsmengder er stor, eller hvis for mange oppgaver blir utdelt 
samtidig, fordeler studentene oppgavene seg imellom og får derfor en 
mindre helhetlig forståelse for fagstoffet. 


Barrierer for aktivitet i digitale flater 

De etablerte erfaringene og kunnskapene hos studentene kan medføre 
at det skapes et hinder for læring når de diskuterer i et digitalt klasse- 
rom. Sitatet er valgt fordi det representerer studentenes syn på manglende 
visuell kontakt: 


Savner visuell kontakt med de andre på gruppa. Lese andre sitt kroppsspråk for 
eksempel å klare å stille oppfølgingsspørsmål. Jeg synes ikke noe om det, altså, 
at du på en måte ikke har øyekontakt. At du ikke sitter i samme rom med de du 


skal jobbe sammen med, det finner jeg unaturlig. 


Når en selv uttrykker seg, er det gjennom systemet for kommunikasjon 

over nett nærmest umulig å lese de andres nonverbale reaksjoner. 
Funnene våre viser at det å samarbeide med andre via nettbaserte 

verktøy medfører mer distanse mellom deltakerne enn om de arbeider 

sammen i en fysisk tilstedeværelse. Flere studenter sier at de opplevde 
styring av enkeltmedlemmer i gruppen, slik sitatet viser: 


Så hvem skal si hva, de som føler de har mye å si, kan bli veldig framtredende 
på nettet. Du blir veldig styrt av enkeltmedlemmer i gruppen. Selv om de på en 


måte ikke har svaret. Det er nok et skille som foregår på PC-en. 


Dersom studentene er påståelige eller lite respektfulle overfor hverandre, 
og viser liten forståelse for at det kan finnes andre syn på lærestoffet, blir 
det en utfordring å få til erfarings- og meningsutveksling. 

Diskusjon og refleksjon i team er selve hovedideen i TBL som under- 
visnings- og læringsstrategi. Studentene tok med seg sine forventninger 
til samarbeid fra klasserommet inn i de digitale flatene, uten at de hadde 
fått korrigert disse og funnet fram til felles kjøreregler for hvordan man 
oppfører seg, altså «skikk og bruk» på nett. Sitatet tydeliggjør hvor viktig 
det er å skape felles kjøreregler: 


Litt både og, det kommer litt an på hvem man skal diskutere med. For hvis jeg 
mener at jeg har rett, så blir jeg veldig bestemt og skal ikke gi meg, og hvis det 
er noen andre som har samme oppfatning om sin mening, så skjer det samme 
der også. Så jeg tror det er en fordel å kjenne hverandre litt, og være tålmodig, 
fordi det er vanskelig å diskutere ting på nett. Og utrolig ofte så begynner folk å 
snakke i munnen på hverandre, fordi du ser ikke når de andre begynner å prate. 
Så jeg foretrekker å diskutere ansikt til ansikt med noen, og da er det også lettere 


om du skal vise hva du mener, så er det også lettere hvis du sitter i samme rom. 


Studentenes etablerte erfaringer og kunnskaper kan være til hinder for 
interaksjonen student-student. I en drøfting i et digitalt klasserom kan 
denne effekten forsterke seg, da det kan bli mindre rom for å uttrykke 
seg. Hvis en student føler seg overkjørt og ikke hørt i gruppen, kan dette 
medføre at vedkommende lar være å delta i aktiviteten. 


Hverandrevurdering 


Team-Based Learning er lagt opp som en handlingsorientert læringspro- 
sess. Et sentralt moment med denne lærings- og undervisningsstrategien 
er at studentene skal komme til undervisningsenheten forberedt, for å 

kunne utvikle denne grunnkunnskapen videre i samarbeid med andre. 
Gruppevis diskuterte studentene seg fram til felles svar på caseoppgavene, 
og leverte disse til et bestemt tidspunkt. Deretter leste de gjennom sva- 
ret til en annen gruppe, og ga en muntlig tilbakemelding på innholdet i 
denne gruppens påhør. Hverandrevurdering framhevet studentene som 
en positiv aktivitet. Sitatet eksemplifiserer hva de sier om dette: 


Så liker jeg å jobbe på den måten, og får en bedre forståelse for det en holder på 
med, enn med at en bare blir matet. Så jeg liker dette å lete fram og løse opp- 
gaver, altså at vi måtte levere et dokument og det å lese igjennom de andres sine 
og komme med tilbakemelding. Nå er det vanskelig å sitte her og rette andre 
sitt, det krever enda mer innsyn i eller forståelse for stoffet hvis du skal rette 


andre sitt i etterkant. Så det var, det var ganske OK. 


Caseoppgavene var meningsorienterte, og studentene rettet sin oppmerk- 
somhet aktivt mot å forstå sammenhenger gjennom å integrere nytt stoff. 
De fikk bruke relevant teori på utfordringer som ga alle i gruppen mulig- 
het til å bidra. Oppgavene var dessuten krevende, dog ikke umulige å løse. 


Drøfting 


Hensikten med forskningsprosjektet var gjennom en casestudie å 
undersøke hvordan man kan fremme studentaktivitet når man går fra 
campusundervisning til nettbasert undervisning. Prince (2004) definerer 
studentaktivitet som aktiviteter hvor studentene er aktive og engasjerte i 
læringsprosessen, i motsetning til å være passive mottakere av informa- 
sjon fra underviser. Både Salmon (2013) og Espey (2018) peker på nødven- 
digheten av aktivitet for å lykkes når man skal flytte undervisningen fra 
campus til nett. 

Studentene i forskningsprosjektet ble pålagt å jobbe med ulike typer 
oppgaver gjennom de to ukene de jobbet via nettet. Michaelsen, Knight 
og Fink (2004) påpeker viktigheten av at problemene studentene blir pre- 
sentert for i oppgavene, skal demonstrere nytten av pensum. TBL legger 
opp til at oppgavene skal engasjere og være aktiviserende. Vi valgte at 
studentene skulle jobbe med caseoppgaver som hadde realistiske og fag- 
spesifikke problemstillinger. Studentene rapporterte at det å arbeide med 

caseoppgaver og hverandrevurdering var de elementene de likte best i 
løpet av nettukene. Kuo et al. (2013) sier at det å bli engasjert i fagstoffet 
er den største indikatoren på tilfredshet. Ifølge Parmelee, Michaelsen og 
Sweet (2008) er nøkkelen til å lage effektive gruppeoppgaver at man tar 
tak i de 4 S-ene, et råd vi fulgte. Ett eksempel var at studentgruppene fikk 
utdelt en praksisnær og realistisk case, hvor tre mulige løsninger var skis- 
sert. Oppgaven deres ble å diskutere seg fram til den løsningen de trodde 
var riktig. Løsningen skulle gruppene presentere samtidig ved hjelp av 
verktøyet Kahoot!. I denne oppgaven ble kravet til de 4 S-ene møtt. I til- 
legg jobbet studentene med fagstoffet individuelt i forberedelsesfasen, 
deretter gjennom gruppediskusjon og til slutt gjennom diskusjon i klas- 
sen. Salmon (2013) sier at studentene, gjennom kunnskapskonstruk- 
sjon i lag med sine medstudenter, i neste omgang kunne reflektere og 
foreta metakognisjon. Hverandrevurdering er en type aktivitet som kan 
fremme engasjement. Ifølge Dixson og Learning (2010) er det en tydelig 
korrelasjon mellom engasjement og student-student-kommunikasjon. 

Imidlertid sier Espey (2018) at det å lage oppgaver som skaper aktivi- 
tet, er vanskelig. Det er ikke bestandig enkelt å designe læringsaktiviteter 
som skaper engasjement og tilfredshet. Våre erfaringer i forskningspro- 
sjektet bekrefter dette. Selv om vi prøvde å lage åpne oppgaver som skulle 
gi mulighet for refleksjon og diskusjoner, opplevde vi at studentene fant 
noen av oppgavene for enkle til å bli engasjerende. En tilleggsutfordring 
er å lage ekte gruppeoppgaver som ikke gjør det mulig å dele dem inn i 
individuelle deler. Salmon (2013) påpeker viktigheten av fagrelaterte dis- 
kusjoner og aktiviteter som skaper kunnskap. Hvis oppgavene kan deles 
opp, uteblir gruppediskusjonen. 

En forutsetning for å kunne løse disse gruppeoppgavene er at gruppene 
får til å samarbeide godt og å føle tilhørighet. Parmelee, Michaelsen og 
Sweet (2008) påpeker at det er viktig å sosialisere gruppene i starten av et 
semester — og det samme påpeker Salmon (2013) - nar man flytter under- 
visningen til nettet. Studentene rapporterer viktigheten av at de kjente 
hverandre før de skulle begynne å arbeide sammen nettbasert. Som under- 
viser blir det viktig å gjøre dem kjent med verktøyene som skal brukes før 
nettundervisningen starter, samtidig som man arbeider med relasjonene 
blant studentene. Salmon (2013) og Hiltz (1998) sier begge at samhandling 

og interaksjon av høy kvalitet ikke skjer av seg selv. Studenter som skal 
studere nettbasert, bør få muligheten til å bli kjent med hverandre (fysisk 
hvis mulig) eller med de nettbaserte kommunikasjonsverktøyene ved å 
gjennomføre enkle oppgaver i disse, jamfør trinn 1 og 2 i Salmons 5-trinns- 
modell. Konsekvensene av manglende sosialisering kan bli ensomhet og 
fremmedgjøring i læresituasjonen (Löfström & Nevgi, 2007). 

Var det en vellykket strategi å bruke TBL som rammeverk da vi gikk 
nettbasert? I stor grad kan vi svare ja på det. Prinsippene i TBL vedrø- 
rende oppgavelaging og studentaktivitet var en god rettesnor da vi desig- 
net læringsaktivitetene. Vi valgte at forberedelsesfasen kunne studentene 
gjøre fristilt av tid og sted (asynkront), mens de andre to fasene ble 
gjennomført til bestemte tider, hvor studentene måtte være til stede i de 
nettbaserte verktøyene vi hadde valgt. Ferdighetsforsikringsfasen, som 
bestod av flervalgstester som ble gjort tilgjengelig på et gitt tidspunkt i 
læringsplattformen, fungerte teknisk, men vi hadde ikke tatt høyde for at 
studentene fritt kunne søke svar i andre nettkilder eller bøker. Spørsmå- 
lene vi stilte, ble for faktabasert til å fungere i en slik setting. De bør utfor- 
dre studentene til å reflektere og ta et valg — i stedet for å etterspørre fakta. 
Anvendelsesfasen var den fasen av TBL studentene virket mest fornøyd 
med. TBL som base for læringsdesignet i de nettbaserte ukene fungerte 
godt. Studentene sier de fikk til stor grad av interaksjon (Moore, 1989), 
kunnskapskonstruksjon og utvikling (Salmon, 2013). 

Funnene våre er basert på intervjuer av studentene. Vi har tidligere 
påpekt at forskerens forforståelse og erfaring blir bidrag til helhetsforstå- 
elsen (Andersen, 2013). I dette perspektivet har vi gjort oss noen erfarin- 
ger som gir relevante implikasjoner. Å flytte undervisning fra campus til 
nett får store konsekvenser for underviser. Det er en krevende øvelse, da 
undervisning på nett gir en annen lærerrolle enn det tradisjonell under- 
visning på campus gir. Nettundervisning krever mer enn et minimum 
av digital kompetanse. Det holder ikke å være god i et presentasjonsverk- 
tøy. Vi har i dette forskningsprosjektet brukt mange verktøy for å kunne 
legge til rette for at studentene skal kommunisere og samhandle med 
hverandre på en god måte. Underviser må også inneha høy kompetanse 
innenfor disse verktøyene. I tillegg til å inneha denne digitale kompe- 
tansen må man også sette seg inn i alt det spesielle som kjennetegner 

nettpedagogikk. En slik omstilling er svært tidkrevende for både under- 
viser og støttefunksjon. 

I dette forskningsprosjektet hadde underviserne god støtte fra Kom- 
petansesenter for læring og teknologi (KOLT) - både før og i løpet av 
selve undervisningen. Uten denne støtten hadde det ikke vært mulig å 
gjennomføre dette prosjektet. En underviser med liten erfaring som 
ønsker å bruke nettbasert undervisning, vil ha behov for tilgang på en 
slik støttefunksjon. I tillegg til at universitetet må gi rom for at under- 
visere får mulighet til å tilegne seg nødvendig digital kompetanse og 
kompetanse innen nettpedagogikk, må det sørges for at støttefunksjo- 
nen har tilstrekkelig kapasitet i form av menneskelige ressurser. Det er 
gjort mye forskning på bruk av TBL på campus; det samme gjelder for 
nettundervisning. Derimot er det gjort lite forskning på bruk av nettba- 
sert TBL, og den har vært i en asynkron setting (Palsolé & Awalt, 2008), 
hvor man hadde sett på studentprestasjoner, frafall og studenttilbake- 
meldinger. Våre funn gir ny innsikt i studentaktivitet når undervisnin- 
gen blir nettbasert og TBL brukes som læringsdesign. Vi har forsket på 
studentaktivitet i en synkron nettundervisning, hvor TBL var basisen i 
læringsdesignet. TBL har videre vært et godt rammeverk for hvordan vi 
kan fremme samarbeid og gruppediskusjoner i digitale flater, da grunn- 
pilaren i TBL er gruppearbeid i små grupper. Videre forskning anbefales 
å omhandle læringsutbytte ved TBL gjennomført synkront på nett. 

Teoretisk trafikal kunnskap - motivasjon 
hos yngre trafikanter i klassen AM 146 


Jan Petter Wigum og Gunhild Birgitte Sætren, Nord universitet 


Sammendrag: Målet med denne undersøkelsen var å finne motivasjonen for inn- 
læring av teoretisk trafikal kunnskap i mopedopplæring (førerkortklasse AM 146), 
samt å finne ut når elevene tilegner seg denne kunnskapen. AM 146 er den eneste 
førerkortklassen som kun krever teoretisk prøve. Indre motivasjon er ansett som 
viktig for å oppnå kvalitativ læring. Av den grunn ble det gjennomført en surveyun- 
dersøkelse med N = 40 ungdommer, der alle var 16 år. Kjønnsfordelingen var F = 26 
(65 %) og M = 14 (35 %). Over 90 % av respondentene svarte at de forbereder seg på 
teorien kun før den teoretiske prøven, og at de ikke leser teori før eller i løpet av den 
praktiske gjennomgangen. Dette indikerer at de fleste elevene ikke leser teori før 
etter at den praktiske delen er ferdig, og at de sannsynligvis har en ytre motivasjon 
for å lese teorien til førerprøven. 


Nøkkelord: moped, opplæring, motivasjon, førerkompetanse 


Abstract: The objective of this study was to explore the motivational factors for 
the theoretical learning in the process of obtaining a moped license (AM 146). 
AM 146 is the only class of driver’s license that does not require passing a practi- 
cal test, only a theoretical test. Intrinsic motivation is considered important for 
optimized learning. For this reason, a survey was conducted with 40 youths, all 
16 years of age at the time; 26 were female (65%), and 14 were male (35%). Over 
90% of the respondents stated that they read theory only right before the theo- 
retical test, which is given after the practical instruction, and they did not read 
theory prior to or during the practical training. Thus, the conclusion indicates 
that most moped learners do not read theory until after the practical portion of 
the training process is completed, which is interpreted as due to extrinsic moti- 
vational factors. 


Keywords: moped, motivation, driving competence 

https://doi.org/10.23865/noasp.72.ch4 

Innledning 


Nord universitet, Handelshøgskolen (HHN), Faggruppe Trafikk har et 
nasjonalt ansvar for å utdanne landets mopedlærere. Dette gjelder lærere 
både i offentlig skoleverk og i den private trafikkskolebransjen. Gjennom 
spesialutdanningen for klasse AM 146 for trafikklærere og lærere i offent- 
lig skole vil studentene fordype seg i tema som gjør at de bedre forstår 
hvilke prosesser som ligger bak motivasjonen for tilegnelse av teoretisk 
kunnskap hos den elevmassen som mopedelever representerer. Spesialut- 
danningen AM 146 inneholder praktisk gjennomføring av ferdighetsde- 
lene i opplæringen samt ulike kunnskapsbaserte fag som jus, pedagogikk 
og psykologi (Nord, 2017). Videre satses det på didaktiske og metodiske 
valg, da denne gruppen lærere etter endt utdanning har ansvaret for over 
16 000 ungdommer (SVV, 2018a) som hvert år, gjennom offentlig skole- 
verk eller private trafikkskoler, tar mopedopplæring. De aller fleste som 
gjennomfører opplæringen, oppnår førerrett for klassen AM 146. 

Som følge av vår mangeårige erfaring i trafikksektoren hadde vi en 
oppfatning av at mange førerkortkandidater prioriterer innhenting av 
teoretisk kunnskapsstoff først etter endt opplæring, og ikke som en inte- 
grert del av forberedelser og gjennomføring under opplæringsløpet. Én 
årsak kan være at for den gjeldende klassen består førerprøven kun av 
en teoretisk avsluttende eksamen ved Statens vegvesen, i motsetning 
til andre førerkortklasser, der man har både en teoretisk og en praktisk 
eksamen. Av den grunn ønsket vi å se litt nærmere på motivasjon for 
opplæringen gjennom å se på hvorfor, og når, yngre førerkortkandidater 
forbereder seg til den teoretiske testen som kreves for å oppnå førerkort 
for moped. Dette resulterte i problemstillingen: Hvilken motivasjon ligger 
til grunn for innhenting og tilegnelse av trafikalt kunnskapsstoff for elever 
for førerkortklassen AM 146? 

I denne artikkelen vil vi presentere en surveyundersøkelse med ung- 
dommer under mopedopplæring, der målet er å belyse deres motivasjon 
for læring, og hva dette betyr for trafikkopplæringen i klasse AM 146. 
Som en bakgrunn for dette vil vi begynne med relevant ulykkesstatistikk, 
teorier rundt motivasjon samt en presentasjon av rammeplanen for opp- 
læring i AM 146. Etter dette vil beskrive metode, undersøkelse og resulta- 
ter. Artikkelen avsluttes med en diskusjon og konklusjon. 

Ulykkesstatistikk for moped i Norge 


I perioden 2007-2016 har det vært 27 dødsulykker med moped i Norge 
(SSB, 2018). Vi ser en sterk nedgang i den samme perioden fra fem per år 
til én per år. I om lag halvparten av disse dødsulykkene hadde føreren lite 
kjøreerfaring med moped. Dette vil si kun én måned eller mindre (Høye, 
2017). 

De aller fleste av disse dødsulykkene var i den omkomnes nærområde. 
Dette kan forklares med mopedens bruksområde, som vil være reiser til 
og fra skole, jobb, venner eller fritidsaktiviteter. Når det gjelder antall 
skadde, har dette i den samme perioden gått ned fra 537 til 239 per år, se 
tabell 1. 


Begge kjønn 


Drept 
Førere og 7 5 2 0 4 4 3 2 1 1 
passasjerer pa 
moped 


Skadde i alt 
Forere og 537 | 494 | 494 | 353 | 343 | 360 | 302 | 277 | 286 | 239 


passasjerer på 
moped 


Tabell 1. Personer som er drept eller skadd. Hentet fra SSB januar 2018. 


AM 146 er den eneste førerkortklassen som ikke har en praktisk avslut- 
tende eksamen. Førerrett blir utstedt på grunnlag av nådd alderskrav, 
godkjent helseattest, godkjent vandel, gjennomført obligatorisk opplæ- 
ring samt bestått teoretisk prøve ved Statens vegvesens trafikkstasjoner. 
Prøven består av tretti spørsmål der kandidaten har seksti minutter til 
rådighet. Færre enn seks feil på disse spørsmålene gir bestått eksamen og 
kvalifiserer til førerrett i klasse AM 146 (SVV, 2018). 


Forståelse av motivasjon 


Det finnes mange ulike kilder til motivasjon, og det finnes flere ulike til- 
nærminger, men sammenhengen mellom atferd og motivasjon er ikke 

alltid like åpenbar (Pittman, 1998). Enkelte teoretikere mener at det kun 
finnes ytre motivasjon (f.eks. Skinner, 1990), men vi har i denne omgang 
støttet oss på teori som vektlegger både indre og ytre motivasjon. Når en 
person skal engasjere seg i en handling, kan vedkommende ha en indre 
eller en ytre motivasjonskilde (Pittman, Boggiano & Rubble, 1983). Dette 
avhenger av om engasjementet er iboende i selve aktiviteten eller mediert 
av aktiviteten. Det vil si at når en person har en indre motivert oriente- 
ring, er belønningen deltakelse i selve aktiviteten, og denne deltakelsen 
er målet i seg selv (Kruglanski, 1975). Elementer som edelhet, underhold- 
ningsverdi og tilfredstillelse av nysgjerrighet og kompetanseutvikling 
er typiske belønninger man får ved å engasjere seg i aktiviteter som gir 
indre motivasjon (Pittman, 1988). Når personen har en ytre motivasjon, 
fokuseres det derimot på hva man får ut av den aktiviteten man deltar i. 
Elementer som at det kan gjøres raskt, forutsigbart og enkelt, og at det er 
lett å gjennomføre, er ofte foretrukket ved ytre motivasjonsorientering 
(Pittman, 1998). 

Ryan og Deci (2000) viser til ulike grader av ytre motivasjon: ekstern 
regulering, introjeksjon, identifisering og integrering. Ekstern regulering 
er den minst selvbestemmende formen og har til hensikt å tilfredsstille 
et ytre krav eller en mulig belønning. En noe sterkere form for ytre moti- 
vasjon vil være introjeksjon, en motivasjon som tvinges frem for å unngå 
skyldfølelse eller andre former for negative tanker. I tredje fase av ytre 
motivasjon identifiserer eleven viktigheten av å utføre oppgaven, og har 
godtatt dette som sin egen motivasjon. Den fjerde fasen, som er grensen 
mellom ytre og indre motivasjon, ser Ryan og Deci (2000) som en inte- 
grasjon som innehar mange av de samme kvalitetene som indre moti- 
vasjon. Integrasjon er uten konflikter og er selvbestemmende, men der 
indre motivasjon vil være drevet av lærelyst, interesse og utfordringer, vil 
integrasjon fortsatt være basert på å oppnå og realisere noe utenfor selve 
læringen (Ryan, 2000). 

I kognitivistisk motivasjonsteori legges det i større grad vekt på indivi- 
dets innvirkning på læringen. Dewey (1938) beskrev verdien av å oppdage 
selv og bli aktiv i læringsprosessen. Man lærer gjennom indre påvirk- 
ning, ved å gjøre noe og dermed se resultatet i større grad enn man gjør 
ved ytre påvirkning. Han vektlegger samtidig kvaliteten på erfaringen, og 

sier at et godt erfaringsbasert læringsutbytte settes i sammenheng med to 
ulike kvalitative forutsetninger: For det første må deltakeren akseptere 
at denne erfaringen er viktig, samt at den må oppfattes riktig for videre 
kunnskap og ferdigheter. Videre må han eller hun sette dette i sammen- 
heng med andre og fremtidige erfaringer. All erfaring trenger nødven- 
digvis ikke være god erfaring - om ikke deltakeren oppfatter erfaringen i 
en riktig kontekst og satt i relevante sammenhenger. 

Bandura (1977) beskriver mestringsforventninger (self-efficacy) som 
en viktig faktor når det gjelder den innsatsen vi legger i læringen. For- 
ventningene om å nå målet vil være nødvendig både for måloppnåelse 
(efficacy expectations) og for resultatet når vi har nådd målet (outcome 
expectations). Ifølge Bandura er dette grunnleggende i en persons moti- 
vasjon for å tilføre nødvendige innsatsfaktorer. Disse to sentrale moti- 
vasjonsfaktorene vil ifølge Bandura styre deltakerens motivasjon for 
læring. 


Mopedopplæring og føreroppgaver 


Tidligere mopedopplæring kunne forstås som en fast kurs som inne- 
holdt 14 timers opplæring. Ved et fagseminar på Lørenskog i 2013 ble 
det stilt spørsmål til 103 faglærere om opplæringen kunne sies å ha flere 
enn disse 14 forskriftsmessige timene. Svaret var at det kun unntaksvis 
var enkelte elever som hadde flere timer enn de forskriftsmessige obliga- 
toriske timene. Den nye læreplanen som ble gjeldende fra 1.januar 2017, 
vektla i større grad enn tidligere bedre evne til refleksjon (SVV, 2016). 
Dette er blant annet operasjonalisert gjennom innføring av refleksjons- 
pauser i opplæringen (Lovdata, 2018). Meningen med disse er at elevene 
skal sette av tid til bedre å forstå de utfordringene de er eksponert for 
gjennom den praktiske øvingen. Antallet obligatoriske timer er redu- 
sert, men målbeskrivelsen for opplæringen er tydeligere gjennom større 
grad av summativ vurdering. Gjennom trinnvurderingstimer skal man 
finne ut om eleven har nådd målet for de ulike trinnene i opplæringen 
(SVV, 2016). 

I utarbeidelsen av læreplaner for de ulike førerkortklassene er det 
lagt vekt på nyere pedagogisk tenkning og forskning som er relevant for 

fagfeltet. I revideringen av læreplanene fra 2005 gjenspeiles dette både 
når det gjelder mål, innhold og arbeidsmåter (Lovdata, 2018) Dette ble 
viderført i siste læreplanrevidering som ble gjort gjeldende fra 1. januar 
2017. 

Føreroppgaver er komplekse. I en analyse gjort av McKnight og 
Adams (1970) ble det identifisert 45 ulike hovedoppgaver en bilfører 
måtte behandle. Disse ble igjen delt opp i 1700 underoppgaver. Michon 
(1985) skapte en oversikt over dette mangfoldet ved å dele kjøreoppgavene 
og kjøreatferden i tre hierarkiske nivåer: 1) strategisk nivå, 2) manøv- 
reringsnivå / taktisk nivå og 3) kontrollnivå / operasjonelt nivå. 

Gjennom et europeisk forskningsprosjekt som fikk navnet GADGET, 
et akronym for Guarding Automobile Drivers through Guidance, Edu- 
cation and Technology, ble det utviklet en modell som omhandlet disse 
hierarkiske nivåene (Christ et al., 1999; Keskinen, 1996). Dette var et 
rammeverk der kunnskap og ferdigheter samt evne til selvevaluering 
(selvinnsikt) ble tatt med. Man utviklet sammenstillinger av dette i en 
tabell som blir benevnt som GDE-rammeverket. Denne tabellen utgjør 
i dag grunnlaget for all norsk føreropplæring, uavhengig av førerkort- 
klasse, og var også lagt til grunn ved revideringen av alle førerkortklas- 
sene som ble gjeldende fra 1.1.2017. 

Kunnskap og ferdigheter er nevnt i alle nivåer av GDE-matrisen 
(Keskinen, 1996; Peråaho, Keskinen & Hatakka, 2003). Opprinnelig besto 
denne matrisen av fire nivåer, hvor det laveste nivået omhandlet manøvre- 
ring av kjøretøyet. Det neste nivået omhandlet valg føreren måtte ta i ulike 
trafikale situasjoner. Det tredje nivået knyttet seg til hvilke valg føreren 
måtte ta når det gjaldt valg av reiserute, samt om ulike motiver rundt kjørin- 
gen, og det fjerde nivået fokuserte spesielt på handlings- og vurderingsten- 
denser. Senere ble GDE-matrisen utvidet med et femte nivå. Dette skiller 
seg fra tidligere nivå 4, der man benevnte personlige rammer, og omhand- 
ler faktorer knyttet til kultur- og gruppepåvirkning (Keskinen, 2014). 

I klasse AM 146 arbeider trafikklæreren med kunnskapsstoffet både 
i forkant av og parallelt med den praktiske mopedopplæringen. Det 
teoretiske kunnskapsstoffet for klasse AM 146 er i stor grad lagt til den 
ikke-obligatoriske delen av opplæringen (Lovdata, 2018). Elevene skal 
gjennom de ulike fasene prøve å nå matrisens høyere mål, men samtidig 

kan handlings- og vurderingstendenser på det høyeste nivået bli ret- 
ningsgivende for hvordan opplæringen skal operasjonaliseres for de 
lavere nivåene (Siegrist, 1999). 

Norsk føreropplæring skiller mellom obligatorisk og ikke-obligatorisk 
opplæring. De obligatoriske delene er i hovedsak utformet som prosess- 
mål som er knyttet til emnene som det ikke er så lett å vurdere utbyttet 
av. Denne formative vurderingen skjer underveis i opplæringsløpet og 
rettes mot elevens læringsprosess. Noen spesifikk måloppnåelse er ikke 
vektlagt, men dette betraktes som en fleksibel og en inkluderende vurde- 
ringsform (SVV, 2004). Lærestoffet kan bli løsrevet fra praksis. Læreren 
må da søke å få til en bedre sammenheng mellom praksis og teori. Noe 
av det viktigste med formativ vurdering er å kartlegge elevenes vekst og 
utvikling opp mot målene, slik at læringsprosessen blir best mulig (Hiim, 
1998). 

Trinnene i opplæringsløpet vil følge GDE-matrisen (Hatakka, 1999), 
og man får samtidig en naturlig progresjon i elevens kunnskaps- og 
ferdighetsnivå. 

De obligatoriske delene for klasse AM 146 er som følger: Trinnvur- 
deringstime trinn 2 (1 time), sikkerhetskurs i trafikk (4 timer), trinnvur- 
deringstime trinn 3 (1 time) og sikkerhetskurs på veg (4 timer). I tillegg 
kommer de ikke-obligatoriske delene som skal føre eleven frem til ulike 
nivåer. Disse nivåene blir gjennom obligatoriske timer målt ved trinnvur- 
deringstimen. Trafikkopplæringsforskriften (Lovdata, 2018) inneholder 
slike trinnvurderingstimer på slutten av trinn 2 og trinn 3. I sikker- 
hetskurs i trafikk skal eleven videreutvikle de ferdigheter og kunnskaper 
som man har arbeidet med i trinn 2 og trinn 3. Eleven skal videre reflek- 
tere over de handlinger som blir gjort, og man har her en utstrakt bruk 
av oppgaveorientert undervisning. Den praktiske opplæringen avsluttes 
med trinn 4, der elevene skal kunne ta flere selvstendige valg, og hvor 
man fokuserer sterkt på risikofylte situasjoner. 

For ikke-obligatorisk opplæring er det i hovedsak brukt produktmål 
som beskriver kunnskaper og ferdigheter eleven skal sitte igjen med når 
undervisningen er over (SVV, 2016). En slik summativ vurdering blir 
foretatt etter gjennomført undervisning og vil summere opp hvor langt 
eleven har nådd de oppsatte læreplanmålene. Her ønsker man å vurdere 

produktet eller resultatet av læringen (Hiim, 1998). Det er produktet av 
elevens læring som blir gjenstand for vurdering, i den hensikt å kartlegge 
elevens nivå (SVV, 2004). Ungdom som skal ha forerrett for moped og 
scooter, har allerede i trafikalt grunnkurs drøftet ulike trafikantgruppers 
forutsetninger, behov og perspektiver, og gjennom dette fått et innblikk i 
det ansvaret som ligger i å være trafikant på et motorisert kjøretøy. 

En god nok trafikal teoretisk kunnskapsbase skal føre til at eleven får 
et godt nok læringsutbytte i den praktiske opplæringen, samt være en 
kvalitetssikring for at eleven skal bli en trygg trafikant etter oppnådd 
førerrett. 

Statens vegvesen har beskrevet motivasjon i læreplanen for moped 
(SVV, 2016). Begrep som «egne mål» og «mål som er beskrevet», blir 
brukt for å forberede eleven på den innsatsen som kreves for å nå målet 
om førerrett for moped. I trafikkopplæringsforskriften $ 10 (Lovdata, 
2018) er disse målene konkretisert, slik at både eleven og trafikklæreren 
er kjent med hvilke innsatsfaktorer som skal til for å oppnå førerrett. 


Undersøkelse og metode 


Det ble utført en surveyundersøkelse med et kvantitativt design, der 
formålet var å kartlegge motivasjonen for å jobbe med trafikalt teore- 
tisk kunnskapsstoff under føreropplæring for førerkortklasse AM 146 
(moped). Deltagerne (N = 40) i studien var ungdommer født i år 2001 
som gjennomførte opplæring for moped og scooter i 2017. Kjønnsforde- 
lingen var F = 26 (65 %) og M = 14 (35 %). 


Apparatur 

Spørreskjemaet besto av åtte spørsmål, hvorav to var åpne med mulig- 
het for å forklare med egne ord, mens de resterende var lukkede med 
alternativer for avkryssing. Av disse var to ja/nei-spørsmål, og tre hadde 
mulighet for flere avkryssinger. For operasjonalisering av ytre og indre 
motivasjon ble det valgt å spørre om når, hvorfor og hvordan elevene for- 
beredte seg til den teoretiske prøven de skulle ha ved en av trafikkstasjo- 
nene til Statens vegvesen. 

Prosedyre 

Spørreskjemaet samt et introduksjonsbrev ble sendt ut til ungdommer ved 
fire ulike trafikkskoler i Norge. Elevene fikk tilsendt dette til sin privat- 
adresse etter endt opplæring. De ble bedt om å fylle ut og returnere skjemaet 
i en ferdigfrankert konvolutt i løpet av 14 dager. Det ble sendt ut seksti skje- 
maer, og vi fikk svar fra førti respondenter, noe som gir en svarprosent på 66. 


Resultat 


Av de som svarte, var det 90 % (n = 36) som besto teoritesten på første for- 
søk ved trafikkstasjonen, med en kjønnsmessig fordeling på kvinner n = 24 
og menn n = 12. Når det gjelder forberedelser, var det samlet sett flest som 
forberedte seg ved å lese i fagbøker. I tillegg ser man at det var flere kvinner 
enn menn som forberedte seg ved å lese bok og ta teorikurs ved trafikkskole, 
mens det var flere menn enn kvinner som kun tok prøver på internett, se 


figur 1. Det var mulig for elevene å krysse av for flere svaralternativer. 


Teorikurs trafikkskole Kun prøver internett Teori og prøver 
internett 


70 
60 


E Alle m Kvinner E Menn 


Figur 1. Prosentvis fordeling av hvordan elevene forberedte seg til teoriprøven. 


Videre var det interessant å se på når elevene forberedte seg til den 
teoretiske testen, for å se på motivasjonen bak det å lese det teoretiske 
pensumet. Her ser man at ingen lot være å forberede seg, men flertallet 
forberedte seg kun før den teoretiske prøven (75 %). Dette fordelte seg 
jevnt blant kvinner og menn, se figur 2. Det var mulig for elevene å krysse 


av for flere alternativer. 

Figur 2. Prosentvis fordeling av når elevene forberedte seg på det teoretiske pensumet. 


Vi hadde en antakelse om at de som i større grad var drevet av indre 
motivasjon, leste det teoretiske stoffet for å få en dypere forståelse også 
av den praktiske gjennomføringen, og at de derfor leste før den praktiske 
opplæringen eller samtidig med den (figur 3). 

Figur 3. Prosentvis fordeling av arsak til teoretisk forberedelse. 


Resultatene viser at samlet sett var det 98 % som leste pa det teore- 
tiske stoffet for 4 sta pa teoriproven, og 8 % svarte at de leste pa teo- 
rien for den praktiske oppleringen. Det var mulig a krysse av for flere 
svaralternativer. 

Diskusjon 


Hovedmålet med denne studien var å se nærmere på hvilken motivasjon 
som ligger til grunn for tilegnelse av trafikal teoretisk kunnskap under 
opplæringen for førerkortklasse AM 146. I den forbindelse ble det gjen- 
nomført en mindre surveyundersøkelse (N = 40) med 26 kvinner og 14 
menn, hvor alle var 16 år. 

Resultatene viste at få elever leste i tidlige faser av opplæringsløpet. 
Selv om vi hadde et begrenset utvalg (N = 40), var andelen elever som for- 
beredte seg sent i opplæringsløpet, stor, og resultatet var i tillegg spredt på 
fire ulike trafikkskoler. Dette er en relativt sterk indikasjon på at elevene 
hadde en ytre motivasjon for å tilegne seg det teoretiske fagstoffet. Ytre 
motivasjon kan differensieres, og den kan ligge nær eller fjernt fra indre 
motivasjon. Men selv om indre motivasjon regnes som den sterkeste og 
mest genuine motivasjonen, må man erkjenne at studenter og elever ikke 
nødvendigvis blir drevet frem av en glødende indre motivasjon, og at 
ytre motivasjon også fører til resultater (Ryan & Deci, 2000). Som vi ser, 
besto 90 % av elevene den teoretiske testen, og ervervet seg førerkort for 
moped. Det kan dermed ikke anses som en fiasko at elevene hadde en 
ytre motivasjon, siden de besto prøven — som var kravet i dette tilfellet. 
Selv om vi hadde en antakelse om at de som i større grad var drevet av 
indre motivasjon, leste det teoretiske stoffet for å få en dypere forståelse 
av også den praktiske gjennomføringen, og derfor leste før den praktiske 
opplæringen eller samtidig med den, ser vi ikke at det påvirket mulighe- 
ten til å bestå den teoretiske testen. 

Det var svært få elever som leste før den praktiske gjennomføringen, 
noe som indikerer en svakere indre motivasjon, og som er i tråd med 
utsagnet til Ryan og Deci (2000) om at elever ikke nødvendigvis blir dre- 
vet frem av en sterk indre motivasjon. Det som da blir diskusjonen, er 
hvorvidt elevene har fått den læringen man anser som tilstrekkelig for å 
bli en trygg trafikant. Gjennom den prosessen det er å erverve sertifikat 
for bil, har man både en teoretisk og en praktisk prøve. Den teoretiske 
prøven kan gjennomføres tidlig i denne prosessen. I tillegg anses det som 
gunstig å bruke to år på innlæringen, og det anbefales derfor å starte 
med å ta kjøretimer når man er 16 år, for så å kjøre opp når man er 18. 
Årsakene til dette er flere, men faktorer som modning og mengdetrening 

anses som viktige. Disse aspektene mangler i mopedopplæringen, selv 
om mopedførerne også vil være trafikanter på motoriserte kjøretøy etter 
bestått prøve. I Norge anser man ikke testen for førerprøven til bil alene 
som tilstrekkelig for å vurdere om eleven er en god og trygg sjåfør. Av den 
grunn er det en omfattende opplæring over lengre tid, med en inngående 
læreplan og trafikklærere som underveis skal vurdere om elevene er dyk- 
tige nok til å gå videre i føreropplæringen. Denne opplæringen følger nok 
i større grad prinsippene i GDE-matrisen, men hvorvidt elevene oppnår 
en indre motivasjon for å ta førerkort klasse B for bil i større grad enn 
førerkortet for moped, har vi ingen forutsetninger for å påstå. 

Generelt kan en læringsprosess i seg selv være en sterk indre motiva- 
sjon, da den kan være knyttet til nysgjerrighet og kompetanseutvikling 
(Pittman, 1998). Det å lykkes med lærestoffet, og å forstå det som blir 
presentert, kan dermed føre til en indre drivkraft til å ønske å forstå mer. 
I tillegg ser vi at det å aktivt ta del i læringen kan påvirke i retning av å 
gi eleven en større grad av indre motivasjon (Dewey, 1938). Dette er også 
synlig i læreplaner for førerkort for moped. At det spesifikt står at elever 
skal ha «egne mål» og «mål som beskrevet», innebærer å gi dem en for- 
ventning om at de må gjøre en innsats for å oppnå førerrett for moped. Det 
skal være klart for både lærer og elev hva slags innsats som er forventet 
for å oppnå førerrett, og eleven skal delta aktivt i denne undervisningen. 

Vi hadde en antakelse om at indre motivasjon var knyttet til hvor- 
vidt man forberedte seg teoretisk før den praktiske delen av opplæringen. 
Det som var knyttet til ytre motivasjon, var hvorvidt eleven i større grad 
forberedte seg senere i opplæringsløpet. Ut fra dette så vi en tendens til 
at elevene forberedte seg teoretisk i et senere stadium, gjerne etter den 
praktiske delen var avsluttet. Dette kan indikere at kunnskapsmålene 
gjennom opplæringsløpet ikke nødvendigvis blir godt nok ivaretatt med 
dagens system. 

Mopeder er et populært fremkomstmiddel i Norge for ungdom, og 
antallet mopeder har økt med 3,8 prosent i perioden fra 2011 til 2016 (SSB, 
2017). I ulike ungdomsmiljø med utbredt bruk av dette kjøretøyet er det 
kanskje skapt generelle forventninger til at man klarer å ta førerkortet, noe 
de fleste gjør. I 2017 ble det avlagt 16 229 teoretiske prøver, hvorav andelen 
bestatte prover var 74 % (SV V, 2018c). Det at nære venner og kjente lykkes 

med å få førerrett for denne klassen, kan i seg selv være en motivator 
som kan sees i sammenheng med det Bandura (1977) beskriver som å 
lære gjennom å se at andre lykkes. Å se andre utføre oppgaver som kan 
anses som vanskelige, kan gi positive forventninger om at det er mulig 
å mestre oppgaven om man legger ned nødvendig arbeidsinnsats. Dette 
kan også sees med motsatt fortegn. Det at noen ikke ser ut til å legge ned 
stor innsats over lengre tid for å erverve seg førerkortet, og at andre ikke 
trenger å lese teori tidligere enn kun før teoriprøven, kan smitte over 
på andre ungdommer. Dette kan være en forklaring på hvorfor mange 
ser ut til å følge det samme mønsteret i forberedelsen til det teoretiske 
fagstoffet. 

Støtte og oppmuntring fra andre vil også være viktig i en innlærings- 
fase (Bandura, 1977). Forventninger skapes både av deg selv og gjennom 
interaksjon med de rundt deg. I dette tilfellet vil trafikklæreren kunne 
spille en rolle. Læreren som motivator og veileder vil kunne bidra til 
en forventning om å mestre oppgaven. Det å forvente at elevene helt på 
egen hånd skal skape stor nok nysgjerrighet (Pittman, 1998), og gjen- 
nom dette kompetanseutvikling, kan gi ulikt utbytte. Trafikklæreren 
kan både utfordre og oppfordre til elevenes engasjement. Et slikt enga- 
sjement kan være å stille gode refleksive spørsmål, og det kan være å 
delta aktivt i prosessene som får elevene til å ville søke etter riktige svar. 
Dette vil kunne føre til en større deltakelse i selve aktiviteten, noe som 
potensielt vil kunne gi større læringsutbytte. Sammen med elevene må 
trafikklæreren skape et grunnlag som gir best mulig læringsutbytte som 
samsvarer med det Dewey (1938) beskriver som å oppdage og bli aktiv 
i læringsprosessen, som er en viktig faktor for læringsutbytte. En slik 
aktivisering kan bli gjennomført i både de teoretiske og de praktiske 
delene av opplæringen. 

Hvorvidt trafikklærere i stor nok grad evner å formidle at man bør 
beherske det teoretiske fagstoffet også før den praktiske delen av opplæ- 
ringen, har vi ingen forutsetninger for å vurdere her, men det er en mulig 
årsak til at så få elever velger å lese dette stoffet tidligere i opplærings- 
perioden. Det kan rett og slett hende at de ikke forstår viktigheten av det — 
fordi de ikke blir fortalt det, og fordi «ingen andre» i ungdomsgjengen 
gjør det. Det å gjøre som de andre er som kjent viktig i tenårene, hvor 

vennene ofte anses som de signifikante andre (Blyth, Hill & Thiel, 1982). 
Vi tror derfor det er viktig at læreren forstår elevens kapasitet. Læreren 
må legge til rette for at oppgaven lykkes, og han/hun må være i stand til å 
formidle at førerkortet ikke bare handler å gjennomføre det praktiske og 
bestå teoriprøven, men at det også betyr en trygg og riktig trafikantatferd 
i samfunnet generelt. En viktig oppgave hos læreren er dermed å bevisst- 
gjøre elevene på at de ikke bare er individuelle mopedister, men del av en 
større gruppe - med krav og forventninger til atferd og en god teoretisk 
forståelse som er viktig for god kompetanse i trafikken. 

Forventningen om å mestre vil være basert på ulike informasjonskil- 
der (Bandura, 1977). Disse kan gis innhold ut fra elevenes forventninger. 
Tidligere erfaring kan gi ulike forventninger. I Norge har vi alle stort sett 
fra tidlig alder ervervet oss et forhold til trafikk som eksempelvis bilpas- 
sasjer, syklist og gående. Allerede fra barnehagen er trafikk et tema som 
blir behandlet. I grunnskolen kan vi møte temaet gjennom eksempelvis 
sykkelopplæring, og noen ganger som valgfag på ungdomstrinnet. Norsk 
føreropplæring prøver å la eleven bruke tidligere erfaring til ny læring. 
Gode eller dårlige erfaringer gir føringer for de forventningene eleven har, 
og det å lykkes på én læringsarena kan gi positive forventninger på andre 
arenaer som kan sies å være like (Bandura, 1977). Av den grunn kan man se 
på viktigheten av å ha en god innlæring og opplevelse av nettopp moped- 
opplæring, i og med at det etter all sannsynlighet er ungdommens første 
mulighet til å ferdes som trafikanter med et motorisert kjøretøy. Ved å gi 
elevene en god opplevelse med mestring samt gode innlæringsmetoder, 
som å la dem forstå viktigheten av å kunne teorien før praksis, er det en 
mulighet for at de tar med seg denne kunnskapen inn i opplæring til fører- 
kortet for bil. Videre kan man også påstå at det å ferdes i trafikken krever 
et livslangt læringsløp, og at kompetanse må vedlikeholdes og oppdate- 
res. Av den grunn ønsker vi å jobbe frem gode holdninger og erfaringer 
rundt innlæring av trafikale ferdigheter, både praktiske og teoretiske, alle- 
rede når ungdommene tar førerkortet for moped. Når vi ser at så mange 
mopedelever ser ut til å lese teori sent i opplæringsløpet, og ikke ser ut til 
å forstå viktigheten av å ha et godt teoretisk fundament som kompetanse 
for å få en bedre praktisk innlæring av det å føre en moped i trafikken, er 
det mulig at systemene rundt opplæringen kunne vært endret. 

Implikasjoner 


Hvilke implikasjoner resultatene fra denne studien har, relateres her 
til institusjoner som utdanner trafikklærere med spesialutdanning på 
moped. For eksempel kan man legge opp til at studenter kan fokusere 
sterkere på å forstå de mekanismene som gjelder for elevens motivasjon 
gjennom sin utdanning. Studenten bør få forståelse for det ansvaret som 
ligger i lærerrollen ved at eleven skal oppnå et visst kunnskapsnivå for å 
ha et tilstrekkelig og forsvarlig læringsutbytte av den praktiske opplæ- 
ringen (Peråaho et al., 2003). Videre må studentene lære å bruke elevens 
tidligere erfaring samt de erfaringer som gjøres i løpet av opplæringen, 
til å oppnå motivasjon. Dette kan gjøre opplæringen mer interessant - og 
dermed motiverende i seg selv (Bandura, 1977). Det teoretiske lærestoffet 
bør bli interessant nok og settes i en kontekst som gjør at elevene moti- 
veres for teoriinnlæring både før og under den praktiske opplæringen 
(Dewey, 1938). Slik kan læringsprosessen i seg selv bli en sterk indre mot- 
ivasjon (Pittman, 1998). 

Trafikklærerens rolle kan sies å bestå i å skape motivasjon for læring, 
for eksempel gjennom å være engasjert selv. For å kunne vekke en tilstand 
(Rand, 1991) for engasjement og læring er det essensielt at læreren kjenner 
til de mekanismene som bidrar til dette. Det å lykkes med lærestoffet og 
forstå det som blir presentert, kan medvirke til å oppnå en indre driv- 
kraft. Denne oppnåelsen bør fortrinnsvis være et mål for både elev og 
lærer. Av den grunn stilles det krav til at læreren må være en drivkraft for 
motivasjon. Motivasjon for teori, som igjen kan anvendes i den praktiske 
opplæringen, vil kvalitetssikre opplæringen i enda større grad. Læreren 
bør av den grunn tidlig i opplæringsløpet, kanskje allerede på det teore- 
tiske grunnkurset, være bevisst på å gi elevene troen på at alle ved en viss 
innsatsfaktor vil klare å nå målene for føreropplæringen. En slik forvent- 
ning og tro på måloppnåelsen vil i seg selv kunne medvirke til å skape en 
indre motivasjon for gjennomføring av oppgaven (Bandura, 1977). Videre 
vil det være en fordel om læreren evner å fastslå en tydelig sammenheng 
mellom teori og praksis, for deretter å tydeliggjøre den kompleksiteten 
som førerretten på alle nivå i GDE-matrisen (Hatakka, 1999; Keskinen, 
2014) krever. 

Samferdselsdepartementet har gjennom gjeldende Nasjonal transport- 
plan (NTP, 2014-2023) satt som mål at tallet på drepte og hardt skadde i 
trafikken skal reduseres med minst en tredel innen 2023, til maksimalt 775 
personer. En tryggere og mer kunnskapsbevisst mopedfører vil være et 
viktig bidrag til dette. Nullvisjonen, som er vektlagt i Nasjonal transport- 
plan, vil være et viktig styringsdokument for arbeidet til trafikklærere. 


Videre forskning 


Studien er gjort på grunnlag av relativt få respondenter. Dette innebærer 
at de funnene som det nå er redegjort for, ikke kan sies å være generali- 
serbare for gruppen som tar førerkort for klasse AM 146. Derfor er det 
ønskelig å gjøre en større studie av denne klassen samt andre førerkort- 
klasser for å se om denne trenden også gjelder for disse. I tillegg vil det 
kunne være interessant å se på hvorvidt forskjellige undervisningsformer, 
for eksempel klasseromsundervisning eller simulatortrening, kan gi ulikt 
resultat når det gjelder teoretisk trafikal kunnskap. 


Konklusjon 


Problemstillingen i denne studien var: Hvilken motivasjon ligger til 
grunn for innhenting og tilegnelse av trafikalt kunnskapsstoff for elever 
for førerkortklassen AM 146? Vi har sett på motivasjon til ungdommer 
som skal ta førerkort klasse AM 146, og da hovedsakelig på ytre og indre 
motivasjon. Resultatene viste at motivasjonen for å tilegne seg det teore- 
tiske læringsutbyttet ganske ofte er ytre motivert. Det tyder på at elevens 
motivasjon for å tilegne seg trafikalt teoretisk kunnskapsstoff hovedsa- 
kelig var å oppnå førerrett - fremfor en nysgjerrighet og et ønske om 
kompetanseheving som trafikant i seg selv, som indre motivasjon i større 
grad antas å være. 

At elevene er drevet av ytre motivasjon, kan være viktig å vite for lærere 
som ikke alltid kan sette sin lit til elevens indre motivasjon som grunnlag 
for trafikkopplæring når de skal legge best mulig til rette for både den 
praktiske og den teoretiske undervisningen. 

Digitale mapper som evalueringsform 
i nettbasert utdanning 


Hallstein Hegerholm, pensjonist, tidligere Nord universitet" 


Sammendrag: Studien undersøker bruk av digitale mapper i asynkron nettbasert 
utdanning. Mappevurdering er både en arbeids- og en evalueringsform som kan 
styrke sammenhengen mellom undervisning, læring og vurdering. Forsknings- 
spørsmålet som reises, er: Hvordan utvikler nettstudenter kunnskap gjennom 
mappevurderingsprosesser? Undersøkelsen bygger på en spørreundersøkelse og en 
kvalitativ undersøkelse. Den legger sosiokulturell teori og andres forskning på map- 
pevurdering til grunn. Studien viser hvordan veiledning fra lærer og studentsamar- 
beid styrker kunnskapsbyggingen. Den viser imidlertid også utfordringer knyttet til 
studentenes samarbeid. 


Nøkkelord: digitale mapper, nettbasert utdanning, evaluering, veiledning, 
studentsamarbeid 


Abstract: This study investigates the use of digital portfolios in asynchronous 
web-based education. The use of digital portfolios can strengthen the connection 
between instruction, learning and evaluation. The research question posed by 
this case study is: How do students in a web-based educational context develop 
knowledge via digital portfolio evaluation processes? The study is based on the stu- 
dents’ answers to a questionnaire and their written reflections, supported by socio- 
cultural theory and previous research on use of digital portfolios. The study shows 
how teacher guidance and student cooperation strengthen the knowledge-building 
process. The study also shows, however, that there are challenges associated with 
student cooperation. 


Keywords: portfolio assessment, web-based education, evaluation, guidance, 
student cooperation 


1 Ansatt ved Nord universitet, Handelshøgskolen, fram til høsten 2018. 


Sitering av denne artikkelen: Hegerholm, H. (2019). Digitale mapper som evalueringsform i nettbasert utdan- 
ning. I S. Loeng, B. P. Mørkved og B. S. Isachsen (Red.), Studentaktiv læring - praksisnær undervisning i 
høyere utdanning (s. 141-164). Oslo: Cappelen Damm Akademisk. https://doi.org/10.23865/noasp.72.chs 
Lisens: CC BY-NC 4.0 

Innledning 


Eksamener og evalueringer får stor oppmerksomhet innen UH-sektoren. 
Media løfter fram eksamensresultater som spriker i forholdet mellom 
sensur og klagesensur. Studentgrupper stiller spørsmål om tradisjonell 
eksamen er egnet til å karaktersette studentens nivå og arbeid gjennom 
studieåret. Det finnes flere alternative former for evaluering, hvor også 
studentenes deltagelse og arbeidsprosess kan vurderes. Mappevurdering 
er en slik form for evaluering, og den tar for seg kvaliteter både i produkt 
og prosess. Dette er en evalueringsform som kan utvikle sammenhen- 
gen mellom undervisning, læring og vurdering. Mappevurdering som 
evalueringsform er undersøkt både nasjonalt og internasjonalt i en rekke 
kontekster. Likevel er det interessant å undersøke hvordan mappevurde- 
ring fungerer innen høyere utdanning, og her tar vi utgangspunkt i nett- 
baserte læringsfremmende aktiviteter og studentaktive læringsformer. 

Denne artikkelen beskriver undersøkelser av mappevurdering innen- 
for det nettbaserte studiet IKT og læring ved Høgskolen i Nesna. Dette 
studiet er asynkront, det vil si at studentene i hovedsak er skilt fra hver- 
andre og fra lærere i tid og/eller rom. Undersøkelsen stiller følgende over- 
ordnede spørsmål: «Hvordan utvikler nettstudenter kunnskap gjennom 
mappevurderingsprosesser?» Dette spørsmålet blir utdypet videre med 
to underspørsmål: «Hvordan kan samarbeid styrke studentenes lærepro- 
sess i mappevurdering?» og «Hvordan har lærers veiledning betydning 
for videre utvikling av arbeidskrav?» Datagrunnlaget er hentet fra en 
spørreundersøkelse og fra refleksjonsnotater skrevet av studentene. 

I analysen er de to kategoriene «studentsamarbeid» og «lærervei- 
ledning» vektlagt. Undersøkelsen viser hvordan veiledning i digitale 
mappeprosesser støtter læringsfremmende aktiviteter og studentaktive 
læringsformer, samtidig som utfordringer knytta til studentsamarbeid 
blir synliggjort. 


Mappevurdering 


Mappevurdering er en annen form for etterkantevaluering enn det 
en tradisjonell eksamen er. Den er tatt i bruk for å styrke sammen- 


hengen mellom undervisning, læring og vurdering. For studentene 

er mappevurdering en prosess hvor bygging av kunnskap er knytta til 
innhenting av informasjon. Prosessen er organisert som arbeidskrav. Et 
arbeidskrav begynner med at lærer formidler og organiserer fagstoffet 
ved hjelp av en læringsplattform (LMS). Dette kan være pensumlittera- 
tur, lenker til prioritert nettlitteratur, videoforelesninger og kompendier. 
Studentene skal utvikle denne informasjonen til et produkt i form av en 
besvarelse. Besvarelsen skal utvikles i samsvar med oppgaveteksten fram 
til fristen for veiledning. Læreren gir veiledning i form av tilbakemelding 
på besvarelsen. Etter veiledningen kan studenten utvikle besvarelsen i 


samsvar med veiledningen. 


Særtrekk ved mappevurdering 


Mappevurdering som arbeids- og evalueringsform har spesielle sær- 
trekk. Studenter jobber med mange ulike arbeidskrav gjennom en 
tidsperiode. Underveis får de tilbakemelding fra både lærere og med- 
studenter. Studenten samler arbeidskrav i mapper gjennom studie- 
forløpet, og blir til slutt vurdert på grunnlag av et bredt utvalg av 
arbeider, i stedet for en enkelt slutteksamen (Uninett ABC, u.dat.). 
Dysthe & Engelsen (2003, s. 258) vektlegger følgende i beskrivelsen av 
mappevurdering: 


En mappe består av en systematisk samling elevarbeider som viser innsats, 
framskritt og prestasjoner innen ett eller flere områder. Samlingen må omfatte 
elevmedvirkning når det gjelder valg av innhold, utvalgskriterier og kriterier 
for å bedømme nivået i forhold til visse felles oppsatte mål, og den må vise elev- 


ens selvrefleksjoner og holdninger til emnet. 


Mappevurdering er en evalueringsform som i ulike utgaver er kjent fra 
1980- tallet, både fra USA og fra Europa. Den har utviklet seg og funnet 
sin plass innenfor skoleverk og høyere utdanning siden begynnelsen av 
2000-tallet. På dette tidspunktet ble mappevurdering anerkjent som 
en av flere sentrale vurderingsformer innenfor EU (Hamp-Lyons & 
Condon, 2000; OECD, 2005). Her i landet er viktige bidragsytere Torlaug 
Løkensgard Hoel (2000), Roger Ellmin (2000), Dysthe & Engelsen (2003) 
og Marit Allern (2005). Kvalitetsutvalgets innstilling «I første rekke» 

(NOU, 2003) understreker betydningen av at mapper tas i bruk i ulike 
vurderingsprosesser — spesielt i standpunkt- og underveisvurdering. 


Undersøkelser av mapper som vurderingsform 


Dysthe & Engelsen (2003) vektlegger vurderinger med mapper som 
verktøy for å ivareta grunnleggende og sentrale komponenter i vurde- 
rings- og arbeidsprosessen. De oppsummerer formål med mappevurde- 
ring slik (s. 18): 


I) Å danne grunnlag for utveljing og eventuell sertifisering, anten 
i vidare utdanningssamanheng eller ved jobbsøking (summativ 
vurdering) 

2) Å gi studenten informasjon om eigen framgang og danne grunnlag 
for endra læringsstrategiar (formativ vurdering) 

3) Å gi utdanningsinstitusjonen og læraren informasjon om nivå og 
eventuelle sterke og svake sider ved dei læringsmessige aspektane 
ved utdanning for å kunne forbetre ho 

4) Ein fjerde funksjon som er relevant spesielt i høgare utdanning er 
eksamen som konsolidering av kva som er sentralt viktig kunnskap 
innan ein disiplin. 


Disse punktene fra Dysthe og Engelsen, med vekt på fjerde punkt, har 
stått sentralt i utviklingen og tilpassingen av mappevurdering til høyere 
utdanning, deriblant i asynkrone nettbaserte studier. Zubizarreta (2009) 
oppsummerer særtrekk ved mapper, som går på at de er motiverende for 
studenter og egnet for lærers tilbakemelding. Tverrfaglighet samt enkel 
etablering og vedlikehold blir vektlagt. Her og i andre undersøkelser blir 
det fokusert på studentenes engasjement. Studentsamarbeid som en ver- 
difull ressurs framgår av undersøkelser av Black & William (2003) og 
Hattie (2009). Betydningen av studentsamarbeid i digitale mappepro- 
sesser er vektlagt, og oppsummeres positivt i flere undersøkelser (Øhra, 
2006; Nordkvelle, 2007; Smith, 2009; Mokhtaria, 2015). Foldnes (2015) 
sammenligner eksamensresultater mellom tradisjonell forelesningsbasert 
undervisning og undervisning hvor interaktiv teknologi vektlegges. 

Eksamensresultatene gir ikke signifikante forskjeller før studentsam- 
arbeid introduseres. Rimmereide mfl. (2009) har undersøkt digitale 
mapper og hvilke konsekvenser det har hatt for læringsmiljøet i høyere 
utdanning. Hovedfunnene bekrefter at studenter opplever økt læring 
med denne evalueringsformen. Tilbakemeldinger viser økt motivasjon 
og arbeidsinnsats. Men det pekes også på enkelte problematiske sider. 
Karakterene er som regel ikke blitt bedre ved bruk av digitale mapper. 
Bruk av digitale mapper fører ikke automatisk til arbeidsdeling i studen- 
tenes arbeidsprosess; deling av studentarbeid skjer kun unntaksvis og 
ut fra tilrettelegging. Mange føringer fra tradisjonelt oppgavearbeid blir 
videreført innen digital mappevurdering. 

Digitale mapper har vært et av Høgskolen i Vestfolds svar på kvali- 
tetsreformens krav om tettere oppfølging av studentene. Dette ble fulgt 
opp med en undersøkelse av læringsutbytte ved bruk av digitale mapper 
som redskap i lærerstudenters arbeids- og vurderingsprosess (Høihilder, 
Karlsen & Moser, 2012). Undersøkelsen konkluderer med at bruken av 
mapper i studiet påvirker arbeidsinnsatsen og øker både studentsamar- 
beidet og studentenes læringsutbytte (s. 38): 


... en tendens til at digitale mapper som verktøy blir oppfattet som læringsfrem- 
mende av våre studenter. Undersøkelsen bekrefter at medstudentvurdering bi- 
drar til refleksjon over egen læring og at kunnskapsdeling mellom studentene 
kan ut fra studentenes selvvurdering virke positivt for læringsutbyttet. Det kan 
se ut som arbeid på nett med digitale mapper medfører en kunnskapsdeling 


som mange studenter setter pris på. 


Opheim mfl. (2010) vektlegger kontekst ved evaluering og peker på for- 
hold som kan være problematiske. Også ved bruk av ny teknologi og 
alternative evalueringsformer er skolemiljøet og lærerens rolle av grunn- 
leggende betydning. Slik sett er det interessant å gjennomføre under- 
søkelser av digitale mapper og mappevurdering knytta til forskjellige 
former for anvendelse og ulike læringsmiljø. 

Høgskolen i Nesna (HiNe) tok i bruk digitale mapper innen faget IKT 
og læring i 2002, og knytta dette til bruk av læringsplattform (LMS) i 
nettundervisning fra 2003. Digital mappevurdering i dette faget er senere 
blitt vurdert av Hegerholm (2004; 2011). Begge undersøkelsene synliggjør 

former for samarbeid, men at det også er problemer i forbindelse med stu- 
dentsamarbeid og eksamensform. Disse tidligere undersøkelsene er med 
på å danne grunnlaget for denne undersøkelsen. 


Mappevurdering i IKT og læring 


En av faktorene som førte til etableringen av mappevurdering som eksa- 
mensform i faget IKT og læring ved Høgskolen i Nesna, var en undersø- 
kelse av undervisning og evaluering i 2002 (Hegerholm, 2004). På dette 
tidspunktet ble det undervist både i klasserom og på internett. Begge 
formene for undervisning hadde en tradisjonell, avsluttende skriftlig 
eksamen uten hjelpemidler. Undersøkelsen synliggjorde tendenser hvor 
internettstudentene kritiserte den tradisjonelle klasseromseksamenen for 


e ensidig vektlegging av reproduksjon av informasjon, 

e manglende vektlegging av arbeids-, samarbeids- og læreprosess 
knytta til digitale verktøy, 

e manglende bruk av PC og hjelpemiddel. 


Til tross for kritikken viste undersøkelsen at internettstudentene hadde 
bedre eksamensresultater enn klasseromstudentene. Med dette som bak- 
grunn ble det utviklet en form for mappevurdering tilpasset det nett- 
baserte studiet IKT og læring på 60 studiepoeng. Sentralt står føringer 
formulert som Retningslinjer for mappevurdering (Hegerholm, 2011). Her 
vektlegges evalueringsprosesser hvor mapper blir verktøy for både lærere 
og studenters faglige utvikling. 

Mappevurdering og veiledning knyttes til arbeidskrav i IKT og læring. 
Arbeidskrav er formulerte oppgaver for studentene, sammen med infor- 
masjon om organisering, formatering og frister. Arbeidskrav gir føringer 
for prioriteringer innen fagstoff, og de etablerer milepæler i arbeidspro- 
sessen. Lærers organisering av informasjon knytta til arbeidskrav står 
sentralt i studentenes kunnskapsbygging. Lærers individuelle veiledning 
av studentene på internett er også forbundet med arbeidskrav. Studenten 
kan stille læreren spørsmål i prosessen. Studentenes refleksjon over egne 
lære- og samarbeidsprosesser formuleres i et eget refleksjonsnotat og 

leveres sammen med arbeidskravets produkt. Retningslinjene for map- 
pevurdering vektlegger og oppfordrer til samarbeid, selv om den avslut- 
tende innleveringen skal være individuell. 


Et sosiokulturelt grunnlag 


Sosiokulturelle teorier danner grunnlag for denne undersøkelsen. Det 
teoretiske utvalget som presenteres her, er av betydning for datainnsam- 
ling og analyse, og er grunnleggende for diskusjon. Sosiokulturelle teo- 
rier representerer et læringssyn basert på hvordan personers handlinger 
og samhandlinger innenfor en kontekst legger grunnlag for læring 
(Vygotsky, 1978). Engeström (2001) knytter utvikling av kunnskap til 
verktøy og fellesskap, hvor arbeidsdeling og regler står sentralt. Dette 
er relevant for denne undersøkelsen, siden en analyse av læreprosesser 
i et nettstudium vektlegger arbeidsdeling og bruk av verktøy i form av 
digitale ressurser. 

I denne undersøkelsen vektlegges læreprosesser hvor arbeidsdeling og 
samarbeid er støttende. Vygotsky (1978, s. 86) formulerte konseptet med 
den nærmeste utviklingssona (ZPD) som avstanden mellom hva et indi- 
vid kan klare alene, og hva det kan få til med samarbeid og veiledning 
fra andre: 


Itis the distance between the actual developmental level as determined by inde- 
pendent problem solving and the level of potential development as determined 
through problem solving under adult guidance or in collaboration with more 


capable peers. 


Den nærmeste utviklingssona har betydning for vurdering og analyse av 
både lærerens veiledning og studentenes samarbeid. 

Sosiokulturelle teorier vektlegger forholdet mellom kunnskap og infor- 
masjon. Informasjon er annenhånds og kan distribueres og deles. Ifølge 
Dewey (2004, s. 323) er kunnskap en form for deltagelse; «... knowledge is a 
mode of participation,». Kunnskap blir utviklet som personlige læreproses- 
ser gjennom deltagelse i et fellesskap. Slike prosesser er knytta til handlinger 
hvor verktøy er sentralt, og hvor språklig informasjon er støttende og for- 
sterkende. Wells (1999, s. 91) utdyper hvordan denne prosessen utvikles: 

Knowing starts with personal experience which amplified by information, is 
transformed through knowledge building into understanding, where under- 
standing is construed as knowing that is oriented to action of personal and so- 
cial significance and to the continual enriching of the framework within future 


experience will be interpreted. 


Wenger (1998, s. 220) kommenterer forholdet mellom informasjon og 
kunnskap: «Of course, availability of information is important in suppor- 
ting learning. But information by itself, removed from forms of participa- 
tion, is not knowledge». Forholdet mellom informasjon og kunnskap har 
betydning for hvordan prosesser i nettstudier evalueres og analyseres. I 
det nettbaserte studiet distribueres faglig informasjon ved hjelp av digi- 
tale verktøy. Studentene utvikler kunnskap når informasjon anvendes i 
en kontekst - i dette tilfelle i arbeidet med og samarbeid om arbeidskrav. 

Dette er en undersøkelse av hvordan nettstudenter utvikler kunn- 
skap gjennom mappevurderingsprosesser. Dysthe (2009) ser studentenes 
læring som grunnlag for analyse av mappevurdering. Mapper vil kunne 
fange opp studentenes bearbeiding av informasjon og bygging av kunn- 
skap. Som verktøy i utviklingen av kunnskap kan mapper forstås som 
prosesser hvor kunnskap og informasjon både utfyller og står i motset- 
ning til hverandre. Jahreie og Ludvigsen (2007) beskriver mapper som et 
grenseobjekt mellom læreprosesser og læringsfellesskapet, hvor handling 
og samtale er bærende. Hegerholm (2011) ser mapper som et verktøy for å 
knytte kunnskapsbygging til arbeidsdelingen i studiet. Her er studente- 
nes samarbeid og læreres veiledning vektlagt. 


Om undersøkelsen 


Målet med undersøkelsen var å se hvordan nettstudenter utvikler kunn- 
skap gjennom mappevurderingsprosesser. For å belyse dette, valgte jeg å 
utvikle en caseundersøkelse knytta til bruk av digitale mapper som eva- 
lueringsform i faget IKT og læring. Dette er et asynkront nettbasert stu- 
dium - uten samlinger eller online-møter. Ved opptak i 2016 hadde det 82 
studenter. Disse var delt mellom lærere bosatt over hele landet og lærer- 
studenter under utdanning. Lærerne mottok undervisningen hjemme. 

Lærerstudentene var tilknytta en rekke ulike utdanningsinstitusjoner. 
Emnet som ble undersøkt, var «Læring med IKT» - på 15 studiepoeng 
og med fire arbeidskrav. Undersøkelsen som ble foretatt, var forbundet 
med ett av disse arbeidskravene. Dette hadde tittelen «Mappevurdering 
og læringsteori», og hadde mål knytta til både teori og praksis. 

Det teoretiske fundamentet for undersøkelsen vektlegger studen- 
tenes utvikling av kunnskap innen den nærmeste utviklingssona. Her 
står studentenes samarbeid og lærerens veiledning sentralt - sammen 
med verktøy, fellesskap, regler og arbeidsdeling. Referert forskning løf- 
ter fram betydningen av veiledning og samarbeid, samtidig som enkelte 
sider ved studentsamarbeidet blir problematisert. På denne bakgrunnen 
ble studentsamarbeid og lærerveiledning benyttet som kategorier for å 
analysere undersøkelsens datagrunnlag. Som støtte i denne prosessen 
formulerte jeg to underspørsmål: «Hvordan kan samarbeid styrke stu- 
dentenes læreprosess i mappevurdering?», og «Hvordan har lærers vei- 
ledning betydning for videre utvikling av arbeidskrav?». 

Caseundersøkelsen er knytta til føringer fra Creswell (2007), Yin 
(2009) og Postholm (2010). Designet for undersøkelsen er hva Yin (2009, 
s. 27) formulerer som «embedded - single case design», det vil si - det 
er én case, men flere kildeenheter. Casestudier ut fra slike føringer aner- 
kjenner flere forskningsmetoder, også blandinger mellom kvantitative og 
kvalitative metoder samt supplerende undersøkelser over lengre tid. 


Datagrunnlag 


Det er to datakilder i undersøkelsen: 


e En spørreundersøkelse utført i 2013 (u 13). 
e Studentenes kvalitative refleksjon i form av refleksjonsnotater i 2016 
(u 16). 


Spørreundersøkelsen (u 13) har 17 spørsmål som ble besvart av 22 
respondenter av totalt 30 studenter. 15 av respondentene oppgir at de er 
lærere i videreutdanning, fem er lærerstudenter, og to har annen bak- 
grunn. To av spørsmålene var åpne og ga mulighet for kvalitative svar. 
Undersøkelsen ble gjennomført i en læringsplattform (LMS) på slutten av 

studieåret. Relevante kommenterte utdrag fra undersøkelsen følger som 
Vedlegg 1. 

Den kvalitative undersøkelsen (u 16) tar for seg studentenes reflek- 
sjonsnotater knytta til et arbeidskrav om mappevurdering. Det bygger 
på studentenes skriftlige vurderinger av egen arbeids- og læringsprosess 
samt innlevert faglig produkt. Refleksjonsnotatet er levert både til veiled- 
ning og til avsluttende mappeinnlevering ved semestrets slutt. Studentene 
har formulert dette ut fra føringer fra Retningslinjer for mappevurdering. 
Refleksjonsnotatet skal beskrive og dokumentere utvikling og endringer 
av besvarelsen, samarbeid, egen læring samt endringer etter lærers vei- 
ledning. Femtiseks refleksjonsnotater er analysert her. Disse ble levert 
som sluttinnlevering sammen med besvarelsen av arbeidskravet. 

Undersøkelsen har begrensninger som følge av et noe snevert data- 
grunnlag. Dette gjelder primært spørreundersøkelsen (u 13), som har få 
respondenter, og som i tillegg er av eldre dato. Spørsmålene er heller ikke 
direkte formulert for denne casestudien. Spørreundersøkelsen dreide seg 
om studentenes tilfredshet med ulike sider av studiet, men mappevur- 
dering, lærerveiledning og studentsamarbeid inngikk også i den. Når 
spørreundersøkelsen knyttes til den kvalitative undersøkelsen, tidligere 
forskning og det sosiokulturelle grunnlaget, har den en verdi. Tendenser 
i den kvalitative undersøkelsen når det gjelder forskningsspørsmålene, 
gjenfinnes i spørreundersøkelsen. 


Resultater 


Resultatene fra begge undersøkelsene av digitale mapper som evalue- 
ringsform blir presentert her. 


Spørreundersøkelse (u13) 
Svarene i spørreundersøkelsen belyser studentenes utvikling av kunn- 
skap ved bruk av mappevurdering. Et relevant og kommentert utdrag fra 
undersøkelsen ligger som Vedlegg 1. 

Undersøkelsen inneholdt 17 spørsmål der studentene kunne velge mel- 
lom ulike svaralternativer. Fem av disse var relevante for problemstillin- 
gen i denne artikkelen. Det følgende gir en oppsummering av hovedfunn: 

21 av 22 studenter svarer at de anvender eller vurderer å anvende mappevur- 
dering i praksis. Fire av tjueto studenter svarer at refleksjonsnotatet er unyttig, 
mens resten svarer at det er akseptabelt eller nyttig. Seksten av tjueto studenter 
ser videoveiledning som nyttig eller ønskelig. Alle studentene verdsetter mulig- 
heten for diskusjon og spørsmål i læringsplattformens forum. Fem av studen- 
tene sier at vektlegging av samarbeid styrker læreprosessen. Like mange sier at 
samarbeid er unødvendig. De resterende svarer at vektlegging av samarbeid er 


akseptabelt. 


Undersøkelsen hadde to åpne spørsmål: 


A) Skriv inn kommentarer til hvordan du synes videoveiledningen 
fungerte. 
Studentene uttrykker at veiledning blir satt pris på som en bærende 
del av arbeidsprosessen, samtidig som videoveiledning blir spesielt 
verdsatt. 

B) Kommenter hvordan du synes mappevurdering fungerer i IKT og 
læring. 
Studentene uttrykker at mappevurdering er en form for evaluering 
som er godt tilpasset den nettbaserte studieformen i IKT og læring. 


Oppsummert sier studentene seg godt fornøyd med mappevurdering 
som evalueringsform. 


Analyse u13 


Til tross for beskrevne svakheter i undersøkelsen, gir den en forståelse av 
tendenser knytta til forskningsspørsmålene. 

Spørreundersøkelsen støtter en forståelse av at mappevurdering er et 
egnet verktøy for å utvikle studentenes læring som prosess i nettbasert 
utdanning. Dette er også tydelig i studentenes uttalelser i det åpne spørs- 
målet A. Studentsvarene understreker hvordan mappevurderingspro- 
sessen, med vekt på lærerens veiledning, danner grunnlag for utvikling 
av kunnskap i dette nettbaserte studiet. Veiledning, og spesielt som til- 
bakemelding i form av videokommentarer, blir verdsatt og vurdert som 
en grunnleggende kvalitet i arbeidsprosessen. Dette er også synliggjort i 
undersøkelsens åpne spørsmål B. 

Samarbeid mellom studentene i et nettbasert studium kan være kom- 
plisert, noe studentsvarene i denne undersøkelsen også viser. Student- 
samarbeidet blir vurdert som en akseptabel prosess av en majoritet. Få av 
studentene mener imidlertid at studentsamarbeid styrker læreprosessen. 
Studentsamarbeid som foregår i det etablerte forumet, i form av disku- 
sjon og spørsmål/svar, blir sett på som en positiv og lærerik prosess — også 
av studenter som ikke selv har bidratt aktivt. 

Studentene er positive og til dels entusiastiske i beskrivelsen av mappe- 
vurderingsformen som støttende i arbeidsprosessen. 


Kvalitativ undersøkelse: studentenes 
refleksjonsnotater (u16) 

Denne delen av undersøkelsen bygger på studentenes refleksjonsnotater 
til ett av studiets arbeidskrav, «Mappevurdering og læringsteori». Reflek- 
sjonsnotatene blir her kategorisert og vurdert ut fra forskningsspørsmål — 
med vekt på studentsamarbeid og lærerveiledning. 


Lærerveiledning 
Studentene oppsummerer veiledning fra lærer som en bærende del av 
mappevurderingen. Line utdyper sine poeng med tanke på veiledning: 


Jeg har gjort en grundigere presentasjon av mitt undervisningsopplegg, og 
knyttet det enda tettere opp mot den didaktiske relasjonsmodellen. Dette hen- 
ger også sammen med det jeg nevner over om at man ikke tenker over at alt 
man gjør er gjennomtenkt i forhold til de faktorene man forholder seg til når 
man planlegger undervisning. (...) vil hjelpe meg å gjøre en bedre jobb med 


mine elever. 


Alle studentene skriver i sitt refleksjonsnotat at de har endret og styrket 
besvarelsen etter føringer fra lærer. Prosessen før og etter veiledning blir 
beskrevet av Lise, som er lærer på barnetrinnet. Hun innleder slik: 


Da jeg leste oppgaven, før jeg egentlig hadde kommet ordentlig i gang med 
studiet, tenkte jeg at dette var en oppgave jeg skulle løse ganske enkelt. Slik ble 
det altså ikke. Da jeg hadde lest fagstoffet til arbeidskravet og reflektert litt over 

egen praksis kan en trygt si, uten å overdrive at det var tusen tanker i hodet på 


en gang. Jeg slet veldig med å komme i gang med selve skriveprosessen. 
Lise følger opp etter veiledning: 


Etter å ha fått veiledning fra faglærer har jeg gjort endringer i deler av opp- 
gaven. (...) Jeg har også knyttet mer av mine påstander opp mot teori. Etter å 
ha jobbet noen år som lærer er det en del kunnskaper som automatiseres, og 
det er mye man gjør som man glemmer er forankret i læringsteorier som man 


lærte om på lærerskolen. 
Berit skriver blant annet om arbeidet etter veiledning: 


Jeg har koblet teori, og den didaktiske relasjonsmodellen til undervisningsopp- 
legget, samt synliggjort teori om mappevurdering, og læringsteoriene i den ge- 
nerelle delen av undervisningsopplegget, men også i de enkelte dagene. Å ha 
fått jobbet med arbeidskravet etter tilbakemeldingene har vært veldig verdifull. 
Jeg har sett hva jeg kunne forbedre, og tatt tak i dette. Veiledningen har ført til 
nye spørsmål. Jeg har virkelig gjort en innsats for å forbedre oppgaven, og håper 


dette gir resultat. 
Trine reflekterer over prosessen i mappearbeidet og vurderer veiledningen: 


... Nå ser jeg klart at det finnes muligheter til å implementere mappearbeid i fle- 
re ulike sammenhenger, både ved lavere utdanningsnivåer og i forbindelse med 
kurs av ulike slag (...). Etter råd fra faglæreren, har teksten min gjennomgått 
flere endringer og blitt betydelig forsterket ved å legge mer vekt på det sosiokul- 
turelle perspektivet og betydningen av responsgrupper. Jeg har prøvd å knytte 


opplegget tettere inn til de teoretiske føringene fra oppgavens teoretiske del. 


Veiledningen blir retningsgivende for studentenes arbeid fram mot 
avsluttende mappeinnlevering. 


Studentsamarbeid 

Det kan se ut som om en stor del av studentene har valgt å utvikle 
besvarelsen i hovedsak utenfor studentfellesskapet. Dette til tross for at 
det i Retningslinjer for mappevurdering oppfordres til samarbeid. Den 
avsluttende innleveringen skal være individuell. Anne forteller om sin 
arbeidsprosess: 

I dette arbeidskravet har jeg arbeidet individuelt gjennom hele læreprosessen. 
Jeg har erfart at det å arbeide selvstendig er best for min læreprosess, fordi min 
livssituasjon tilsier at når jeg har mulighet til det må jeg arbeide, det er der- 
med vanskelig å utføre samarbeid med andre. I tillegg har jeg erfart fra tidligere 
samarbeid at jeg har mest utbytte av et arbeidskrav når jeg utfører det alene. I 
arbeidskravet har jeg benyttet flere ulike kilder, både fagbøker, artikler og annet 


materiale hentet fra internett. 


Kristin har en kritisk vinkling: 


Det forventes at vi skal samarbeide på nett, men det kan være vanskelig å vite 
hvordan dette skal foregå, siden den avsluttende mappeinnleveringen skal være 
individuell. Det er også en automatisk plagiatkontroll som kan slå ut hvis sam- 


arbeidet har vært for tett. 


Andre har funnet samarbeidspartnere som ikke er medstudenter. Roar 
sier: «I denne oppgaven har jeg jobbet alene, og samtalt en del med sam- 
boeren min som er utdannet pedagog ...». Trude sier: «For meg var det 
naturlig å benytte kolleger for å diskutere hvordan mappevurdering kan 
fungere i praksis.» Og noen, som Bente, har benyttet muligheten for 
studentgruppestøtte: 


Som sagt har jeg jobbet med en del av de andre studentene. Vi samlet oss for 
å gå gjennom oppgaven, diskutere og prøve å forstå hva som var oppgaven. 
Så skrev vi ned notater før vi dro hver for oss for å jobbe med selve oppgaven, 
altså en ganske så typisk prosess innenfor mappevurdering. Det var også greit 
å få tips og tilbakemelding på besvarelsen fra andre studenter om hva som var 


ventet av oppgaven. 
Svein supplerer med beskrivelse av en form for parsamarbeid: 


Tilbakemeldingen fra lærer anbefalte meg å benytte Dysthe for å styrke det teo- 
retiske grunnlaget for beskrivelsen av mappevurdering. Jeg sendte tilbakemel- 
dingen til Martin som også var blitt bedt om å styrke teoribegrunnelsen. Vi 
tok utgangspunkt i Dysthe og samarbeidet om en teoribegrunnelse som vi tror 


løftet begges besvarelser. 


Studenter som deltar i samarbeid med andre studenter, oppsummerer 
dette som en styrking av arbeidsprosessen og besvarelsen. 

Analyse u16 


For studentene er mappevurdering en prosess, hvor utvikling av kunn- 
skap begynner med innhenting av informasjon. Prosessen er organisert 
ut fra arbeidskrav. Lærer formidler og organiserer fagstoffet med en 
læringsplattform som verktøy. Dette kan være pensumlitteratur, lenker til 
prioritert nettlitteratur, videoforelesninger og kompendier. Utviklingen 
av arbeidskravene legger grunnlag for studentenes kunnskapsutvikling. 

Veiledning er et sentralt verktøy i studentenes utvikling av arbeids- 
krav. Lærerens primære oppgaver i et slikt nettstudium kan deles mellom 
organisering og tilrettelegging av lærestoff samt veiledning. Studentene 
mottar lærers individuelle veiledning som tilbakemelding på hva som 
er bra, eller hva som bør bli bedre, og med forslag til endringer. Veiled- 
ningstidspunktet fungerer som en milepæl i studentens arbeidsprosess. I 
prosessen svarer læreren på studentenes spørsmål. For lærerne er veiled- 
ningsprosessen en omfattende og krevende del av undervisningen. 

Studentsamarbeid har ulik betydning for læreprosessen i mappevur- 
dering. Refleksjonsnotatene viser at ikke alle studenter utvikler student- 
samarbeid som ressurs i arbeidsprosessen. Noen velger å arbeide alene. 
Andre benytter nære «ansikt-til-ansikt»-fellesskap som ressurser. Dette 
kan være kolleger eller venner. 

Studenter som deltar i studentgrupper, vektlegger følgende forhold i 
samarbeidsprosessen: 


e idemyldring 

e forståelse av oppgaven 

e strukturering av arbeidet 

e diskusjoner med tanke på innretting 
e oppklaring av uklarheter 

e aktuelle kilder 


Tilbakemelding fra medstudenter — bade skriftlig og muntlig - blir vur- 
dert som en verdifull samarbeidsform. Forum blir sett på som positivt i 
studentdiskusjoner, selv om flere beklager at de selv ikke har bidratt. 
Studentuttalelser viser at samarbeid for nettstudenter kan være kom- 
plisert. Etablering og tilslutning til studentgrupper kan oppleves som 

tilfeldig og begrenset. Eksamensformens krav til individuell avsluttende 
mappeinnlevering kan være problematisk med tanke på å utvikle et tett 
studentsamarbeid. Studentfellesskap på nett kan oppleves som komplisert 
å etablere og utvikle, og noen studenter finner støtte i andre fellesskap. 
Individuelt arbeid og samarbeid med ressurspersoner utenfor studentfel- 
lesskapet kan kompensere for svakt studentsamarbeid. Det blir pekt på at 
eksamensformen - med individuell avsluttende mappeinnlevering - kan 
være et hinder for tette samarbeidsprosesser. 

Undersøkelsen viser at studentenes refleksjonsnotater kan være et egnet 
verktøy for vurdering av eget arbeid samt for å beskrive og dokumentere 
arbeids- og læringsprosessen. Mappevurdering kan være et verktøy for å 
knytte teori til praksis og informasjon til kunnskap. 


Diskusjon 


Denne undersøkelsen har presentert relevant forskning på digital 
mappevurdering. Framlagt forskning blir her knytta til sentrale pro- 
sesser i mappevurderingen. Høihilder mfl. (2012) konkluderer med at 
bruken av mapper i studiene påvirker arbeidsinnsatsen, øker student- 
samarbeidet og studentenes læringsutbytte. Dette er i samsvar med 
studentutsagn i denne undersøkelsen. Referert forskning (Øhra, 2006; 
Nordkvelle, 2007; Smith, 2009; Zubizarreta, 2009, Mokhtaria, 2015; 
Foldnes, 2015) vektlegger studentsamarbeid som en grunnleggende 
ressurs i mappeprosesser. I denne caseundersøkelsen blir slike for- 
hold synliggjort ved studentuttalelser i form av refleksjonsnotater og 
spørreundersøkelse. 

Opheim mfl. (2010) vektlegger kontekst ved evaluering og peker på 
skolemiljøet og lærerens rolle som grunnleggende. Denne fokuseringen 
på læringsmiljø og lærerens betydning kan knyttes til studentenes vekt- 
legging av læreres veiledning i nettstudiet. Et underspørsmål i undersø- 
kelsen er hvordan lærerens veiledning har betydning for videre utvikling 
av arbeidskrav. Analysen viser - med støtte i føringer fra sosiokulturell 
teori og annen forskning - at lærerens veiledning i asynkrone nettstu- 
dier er grunnleggende for utviklingen av kvalitet. Studentuttalelser viser 
at grundig individuell veiledning fører til en markant kvalitetsheving av 

studentenes arbeid. En slik prosess, med individuell veiledning til hver 
student, er imidlertid omfattende og krevende. 

Det andre underspørsmålet er hvordan samarbeid kan styrke studen- 
tenes læreprosess i mappevurdering. Betydningen av studentsamarbeid 
blir synliggjort gjennom referert forskning og det sosiokulturelle grunn- 
laget for undersøkelsen. Analysen peker på sentrale forhold som studen- 
tene vektlegger i beskrivelsene av studentsamarbeid. Undersøkelsen viser 
imidlertid at ikke alle studenter oppsummerer samarbeidet som styr- 
kende. Studentuttalelser - både i tabellform og som refleksjon — viser at 
samarbeid for nettstudenter kan være komplisert. Noen finner støtte i 
andre fellesskap, når studentfellesskap på nett oppleves som komplisert 
å utvikle. 

Rimmereide mfl. (2009), samt egen tidligere forskning, er støttende 
til betydningen av veiledning og samarbeid, samtidig som enkelte sider 
ved studentsamarbeidet blir problematisert. Det er ikke automatikk: i stu- 
denters deling av mappeinnhold ved mappevurdering. Studentuttalelser 
i denne undersøkelsen problematiserer og løfter fram situasjoner hvor 
studentsamarbeidet er mangelfullt utviklet med tanke på føringer for 
mappevurdering. 

Denne undersøkelsen reiser følgende spørsmål: Hvordan utvikler 
nettstudenter kunnskap gjennom mappevurderingsprosesser? Tidligere 
undersøkelser samsvarer med den. Økt læring, motivasjon og arbeids- 
innsats knytta til mappevurdering vektlegges, sammen med lærers 
veiledning og studenters samarbeid. I denne undersøkelsen framstår 
internett og digital teknologi som grunnleggende verktøy. Internett 
muliggjør distribusjon av informasjon og samarbeid mellom nettstuden- 
tene. Datamaskiner og egnet programvare er forutsetninger for grunn- 
leggende arbeidsprosesser i nettstudiet. Klassen, i form av det nettbaserte 
fellesskapet, er styrt av regler, og disse kan være formelle og uformelle. 
Prosesser knytta til utvikling av mappebesvarelser er regelstyrt når det 
gjelder tidsfrister og leveringsformer. Enkelte studentuttalelser påpeker 
at regelverket som styrer mappevurderingen, vektlegger studentsamar- 
beid, samtidig som den avsluttende innleveringen er individuell. Dette 
kan oppfattes som motsetningsfylt og komplisert. Mappevurdering står 
imidlertid sentralt både i felles og i individuell kunnskapsutvikling. 

Dessuten gir mappevurderingsprosesser mulighet for å knytte teori til 
praksis og egen refleksjon. 

Denne undersøkelsen viser at forhold relatert til studentsamarbeid bør 
undersøkes videre. Spesielt bør studentenes kunnskapsutvikling i asyn- 
krone nettstudier undersøkes. Mulige samarbeidspartnere for studen- 
tene — både innenfor og utenfor klassefellesskapet - bør undersøkes med 
tanke på disponible digitale verktøy. 


Konklusjon 


Kvaliteten på veiledningen og organiseringen har betydning for kvalite- 
ten på studentenes arbeid. En sentral oppgave for lærer er formidling av 
informasjon i form av pensum og anbefalt fagstoff knytta til arbeidskrav. 
Dette stiller krav til god organisering og oversiktlighet i informasjons- 
formidlingen. Innholdet i veiledningen blir førende både for utvikling 
av produkt og for studentens læreprosess, samtidig som nye spørsmål 
reises. 

Ut fra tidligere føringer og teoretisk forankring ble det stilt spørs- 
mål om hvordan samarbeid kan styrke studentenes læreprosess 
gjennom mappevurdering. Forhold som studentene løfter fram som 
verdifulle når det gjelder studentsamarbeid, er idemyldring, forstå- 
else av oppgaven, strukturering av arbeidet og bruk av aktuelle kil- 
der. Undersøkelsen viser at grupper av studenter utvikler prosesser 
med diskusjon og avtalt arbeidsdeling, og at dette legger grunnlaget 
for individualisering av besvarelsene. Imidlertid viser undersøkelsen 
også at asynkron nettbasert undervisning kan ha utfordringer med 
tanke på å utvikle studentenes samarbeid seg imellom. Betydningen 
av studentsamarbeid for utvikling av kunnskap varierer i studentenes 
utsagn. Undersøkelsen synliggjør behovet for spesiell tilrettelegging 
for nettsamarbeid. For å løse ut det potensialet som mappevurdering 
har innen asynkrone nettbaserte studier, bør digitale verktøy utvikles 
og tilrettelegges slik at alle studentene har tilgang til allsidige former 
for nettbasert samarbeid. 

Vedlegg 1 


Spørreundersøkelse (u13) 

Studentenes svar på et utvalg av spørsmål fra spørreundersøkelsen blir 

presentert her i tabellform. Utvalget er gjort ut fra hvilke spørsmål som 

er relevante for kategoriene i undersøkelsen. For alle tabellene er N = 22. 
Spørreundersøkelsen har ett spørsmål som viser studentenes hold- 

ning til mappevurdering. Svaret på dette er presentert i Tabell 1: Vil du 

anvende mappevurdering i praksis? 


1 7 14 


Tabell 1. Anvendelse av mappe i praksis. 


Tabell 1 viser at fjorten av studentene - og kanskje sju til - ønsker å 
anvende mappevurdering i egen undervisning. Svarene viser studentenes 
oppfatning om å knytte arbeidskravets teoretiske føringene for mappe- 
vurdering til anvendelse i praksis. 

Tabell 2 og 3 er knytta til samarbeid. Påstanden, hvor svarene blir pre- 
sentert i Tabell 2, er følgende: Jeg synes vektleggingen av samarbeid er: 
unødvendig, akseptabelt, styrker læreprosessen. 


5 12 5 


Tabell 2. Vektlegging av samarbeid. 


Svarene i Tabell 2 viser at tolv av studentene svarer «akseptabelt» på 
påstanden, men bare fem studenter sier at samarbeid styrker læreproses- 
sen. Fem studenter mener at samarbeid er unødvendig. Samarbeid er en 
sentral kategori i undersøkelsen, og tabellen viser at studentene har delte 
meninger om dette. 

Forum er en tilgjengelig arena for samarbeid. Studentene benytter 
Forum seg imellom til informasjon, spørsmål og svar, avtaler og kritikk. 
Påstanden som Tabell 3 gjengir svarene for, er: Jeg synes diskusjoner og 
spørsmål i Forum er: uinteressant, bør styrkes, lærerikt. 

(0) 4 18 


Tabell 3. Diskusjon og spørsmål i Forum. 


Tabell 3 viser at majoriteten ser Forum som lærerikt, og at fire studenter 
mener Forum bør styrkes. Ingen er uinteressert i innholdet der. Svarene i 
tabellen er med på å nyansere utsagnene i Tabell 2. Forum er en avgrenset 
form for samarbeid, og har antagelig potensial til å utvikles videre. 

Det er obligatorisk å levere et refleksjonsnotat i forbindelse med 
arbeidskravene. Utvikling av refleksjonsnotat er et bærende verktøy i 
konseptet for mappevurdering. Tabell 4 viser svar på spørsmålet: Er kra- 
vet om refleksjonsnotat: unyttig, akseptabelt, nyttig i læreprosessen? 


Tabell 4. Krav om refleksjonsnotat. 


Tabell 4 viser at majoriteten av studentene aksepterer kravet om reflek- 
sjonsnotat. Tabellen bekrefter betydningen av refleksjonsnotat som et 
sentralt verktøy for studentenes læring. 

Veiledning fra lærer står sentralt i studentenes arbeidsprosess, og er 
en bærende kategori i undersøkelsen. Studentene har på det tidspunktet 
spørreundersøkelsen ble gjennomført, hatt mulighet til å arbeide videre 
med arbeidskravet ut fra føringer i veiledningen. Veiledningen ble gitt 
som videokommentar, hvor skriftlige merknader i teksten til student- 
bevarelsene ble kommentert muntlig av lærer. Tabell 5 viser svarene fra 
studenten på spørsmålet: Hva synes du om at veiledningen ble gitt som 
videokommentar? 


1 5 11 5 


Tabell 5. Veiledning som videokommentar. 


Svarene viser at flertallet av studentene ser videoveiledning som nyt- 
tig i arbeidsprosessen. Det er rimelig å anta — ut fra annen forskning 

og teori - at tabellen gjenspeiler generelle holdninger til veiledning i 
mappevurdering. 


Undersøkelsen hadde to åpne spørsmål: 


A) Skriv inn kommentarer til hvordan du synes videoveiledningen 
fungerte. 

B) Kommenter hvordan du synes mappevurdering fungerer i IKT og 
læring 


Her refereres et utvalg av relevante kommentarer til disse to spørsmålene. 
15 av 22 studenter svarte på dem. 


A) Skriv inn kommentarer til hvordan du synes videoveiledningen fungerte 
Dette spørsmålet har relevans for overordnede føringer for veiledning, 
samtidig som det vektlegger den særegne formen videoveiledning. Sva- 
rene til studentene bekrefter og utdyper tendenser i Tabell 5. Veiledning 
blir satt pris på, som en bærende del av arbeidsprosessen, samtidig som 
videoveiledning blir spesielt verdsatt. Elin sier dette: «Tilbakemeldingen 
var konkret og det var lett å oppfatte hva du mente en kunne forandre/ 
endre på. Den skapte nye spørsmål og ny refleksjon rundt oppgaven.» 
Svein har i sin kommentar også innvendinger og forslag til forbedringer: 


Kunne godt ha tenkt meg skriftlig kommentar i tillegg, men likte godt video- 
kommentaren. (Kanskje noe lang og gjentagende.) Har nå fått skrevet ned det 
som ble sagt og da ble det mer oversiktlig og forståelig. Synes den ble svært 


nyttig i fortsettelsen av skriveprosessen. 


Samlet sett synliggjør svarene på spørsmålet en positiv holdning til vei- 
ledning og til veiledningen som en milepæl i arbeidsprosessen. 


B) Kommenter hvordan du synes mappevurdering fungerer i IKT og 
læring. 

Svarene fra studentene på dette åpne spørsmålet dekker flere sider ved 
mappevurdering i faget IKT, og ved læring hvor arbeidskrav og veiled- 
ning står sentralt. Undervisningen er nettbasert og asynkron. Flere av 
studentenes utsagn om bruk av mappevurdering utdyper tendensen i 

Tabell 1, og kommentarene bekrefter tendensene i Tabell 2 og 3 når det 
gjelder samarbeid. Fra enkelte pekes det også på at dette er en form for 
evaluering som er godt tilpasset den nettbaserte studieformen i IKT og 
læring. Med tanke på veiledning og samarbeid sier Kim: 


Det er bra å få tilbakemelding og kunne endre. Spesielt bra med mappevurde- 
ring fordi studiet er kun nettbasert. Man får følelsen av å være del av et studie- 
fellesskap likevel. Jeg har imidlertid først og fremst hatt fysisk samarbeid med 
kolleger. 


Om prosessen sier Kirsten: 


Det tar litt tid å forstå hvordan selve studiet er lagt opp, da det er nytt for meg. 
Bruken av mappe og underveisveiledning er positivt. Jeg brukte mye tid på å 
komme igang med AK2 da det var så mye som var ukjent for meg. Men i og 
med at man kan levere et utkast til veiledning og at det ikke er noe krav om hvor 
langt man skal ha kommet fungerte det greit. Kunne gjerne vært 2 muligheter 


for innlevering til veiledning. 


Eva sier: «Har benyttet meg en god del av diskusjonsforumene - i form av 
å lese dem - men har desverre vært lite aktiv selv.» 

Oppsummert er studentene begeistret over mappevurdering som 
evalueringsform. 

Kompetanseutvikling i store grupper: 
Refleksjon omkring ulike læringsaktiviteter 


Gro Talleraas, Nord universitet 


Sammendrag: Denne refleksjonsartikkelen tar for seg undervisningsopplegg for 
store grupper med ferske studenter, der studentene på ulike måter har en aktiv til- 
nærming til lærestoffet. Artikkelen gjennomgår flere konkrete læringsaktiviteter, og 
gir en detaljert forklaring på hvordan disse er gjennomført i store studentgrupper. 
Videre drøfter den hvordan og hvorfor disse støtter oppnåelse av læringsutbyttet — 
med utgangspunkt i forskningsbaserte perspektiver på motivasjon og læring. 
Self-determination theory / selvbestemmelsesteorien utgjør en sentral del av det 
teoretiske bakteppet for læringsaktivitetene. 


Nøkkelord: store studentgrupper, studentaktive undervisningsopplegg, dybde- 
læring, selvbestemmelsesteorien 


Abstract: This article focuses on teaching methods involving active learning activi- 
ties for large groups. The article presents several active learning activities and descri- 
bes in detail how these different activities were carried out in large student groups. 
Further, the article discusses how and why these action-oriented activities support 
the achievement of learning outcomes on the basis of research-related perspectives 
on motivation and learning. Self-determination theory is a central component of 
the theoretical backdrop for the learning activities. 


Keywords: large groups, teaching methods, action-oriented learning, deep learning, 
self-determination theory 


Innledning 


Nar vi driver med undervisning, er malet alltid 4 tilfore studentene noe 
på den måten at de endrer seg litt. Hva vi tilfører, og hvordan de endrer 
seg, er selvsagt avhengig av fagområdet, men målet med undervisningen 


Sitering av denne artikkelen: Talleraas, G. (2019). Kompetanseutvikling i store grupper: Refleksjon omkring ulike 
læringsaktiviteter. I S. Loeng, B. P. Mørkved og B. S. Isachsen (Red.), Studentaktiv læring - praksisnær under- 
visning i høyere utdanning (s. 165-200). Oslo: Cappelen Damm Akademisk. https://doi.org/10.23865/noasp.72.ch6 
Refleksjonsartikkel, ikke fagfellevurdert. Lisens: CC BY-NC 4.0 

vil alltid være der - i form av et læringsutbytte, nærmere beskrevet gjen- 
nom kategoriene kunnskap, ferdigheter og kompetanse (NOKUT, 2017). 

Læringsprosessen skal resultere i at studentene både vet og kan noe om 
et fagfelt, og denne kunnskapen - teoretisk og/eller praktisk — skal ruste 
dem for en god anvendelse av faget. Det er jo faktisk ikke så rent lite, og 
det kan være utfordrende for faglærer å legge opp til læringsprosesser 
som underbygger et slikt læringsutbytte, kanskje særlig der man har å 
gjøre med unge og ferske studenter i store grupper. 

I undervisningen møtes studenter og lærere i et samspill der ulike fak- 
torer påvirker hvilket læringsutbytte den enkelte oppnår. Det handler om 
hva slags forhistorie den enkelte student har med seg inn i et emne, som 
forkunnskaper og motivasjon; det handler om læringsmiljø og struktu- 
relle betingelser, og det handler om selve læringssituasjonen. Læring og 
undervisning fremstår således som en slags «dobbeltsidig virksomhet», 
der den enkelte students læringsutbytte forstås som et resultat av flere 
samspillende faktorer i en bestemt kontekst (Pettersen, 2005). 

Ut fra dette får både forutsetninger i utdanningskonteksten og forut- 
setninger hos den enkelte student betydning for hvordan læringsproses- 
sene forløper, og hva slags resultat det gir i form av læringsutbytte. Forstår 
man undervisning og læring på denne måten, kommer enkle forklaringer 
som at magert læringsutbytte skyldes studentenes manglende arbeids- 
innsats eller lærerens pedagogiske og/eller faglige utilstrekkelighet, til 
kort. Spørsmålet blir da hvilke faktorer vi som faglærere kan påvirke for 
at den enkelte student skal oppnå læringsutbytte i vårt fag. 

Denne artikkelen argumenterer for at vi, gjennom våre undervis- 
ningsopplegg, har gode muligheter til å påvirke flere sider i dette sam- 
spillet av ulike faktorer — og at det er viktig å gjøre dette på en positiv 
måte for ferske studenter, for å sikre godt læringsutbytte som grunnlag 
for videre studieforløp. Artikkelen belyser ulike studentaktive under- 
visningsopplegg for store grupper av ferske studenter, og den drøfter 
hvordan disse oppleggene påvirker motivasjon som grunnlag for bedre 
læring. 

Lærestoff og læringsutbytte i akademiske kontekster har sine særskilte 
kjennetegn. Akademisk kunnskap er prinsipielt og grunnleggende sett 
å forstå som andrehåndserfaringer som utgjør andreordens kunnskap 

i abstrahert og generalisert form (Pettersen, 2005). Den presenteres i 
språk, skrift, modeller, formler og annen symbolsk fremstilling. Selv om 
mye av kunnskapen refererer til fenomener og saker vi kan observere og 
erfare, er kunnskapen abstrakt og representerer alternative perspektiver 
på og kunnskap om våre direkte erfaringer. Denne kunnskapen er gene- 
ralisert og skal kunne overføres til ulike relevante situasjoner. Læring av 
dette krever derfor en reflektert forståelse av fagstoffet som går utover en 
ren memorering av pensum - eller dybdelæring fremfor overflatelæring 
(Pettersen, 2005). Disse to læringsformene betegner ulike måter å for- 
holde seg til læringsoppgaver og læringssituasjoner på, altså studentens 
læringstilnærming. Hvilken erfaring studenten har, og hvordan studen- 
ten oppfatter læringssituasjonen, dens krav og oppgaver, er faktorer som 
spiller inn; det samme gjør studentens motivasjon og mål. Derfor vil 
samme læringssituasjon kunne gi ulik læring og ulikt læringsutbytte for 
ulike studenter. 

Dybdelæring er avgjørende for å nå læringsutbyttet i høyere utdan- 
ning. Det betinger at studentene har en tilnærming som understøt- 
ter en slik læring. Læringstilnærming er en faktor vi som faglærere 
har mulighet til å påvirke. Marton & Såljö (referert i Pettersen, 2005) 
har vist at studenters læringstilnærming i liten grad lar seg påvirke 
direkte — f.eks. gjennom instruksjon eller anbefaling - men er nært 
koblet til motivasjon og egen forståelse av hva læring og kunnskap 
er. Å påvirke læringstilnærmingen vil derfor være et indirekte arbeid 
som endrer studentenes oppfattelse og opplevelse av situasjonen, noe 
som igjen påvirker studentenes grunnleggende intensjoner og motiver. 
Undervisningsopplegg som ivaretar og utvikler studentenes motiva- 
sjon, vil ifølge dette kunne påvirke læringstilnærming og understøtte 
dybdelæring. 


Utgangspunkt 


Læringsutbytte innebærer altså at studentene både skal vite, kunne og 
bruke aktuelt fagområde, identifisert av NOKUT som kunnskap, ferdig- 
heter og generell kompetanse. 

Både tilegnelse av teoretisk kunnskap og kritisk bruk av denne på en 
ansvarlig måte er sentrale mål. For ferske studenter på universitetsnivå 
innebærer dette gjerne at de skal tilegne seg både teoretisk viten og prak- 
tisk bruk av fag innenfor fagområder de på forhånd har svært liten erfa- 
ring fra. Denne typen kunnskap og ferdigheter skal de så være i stand 
til å anvende på selvstendig vis i ulike situasjoner gjennom studiet og 
videre inn i yrkeslivet. Dette skal komme til uttrykk gjennom at studen- 
tene utviser gode samarbeidsevner og ansvarlighet på områder der evnen 
til refleksjon og kritisk tenkning utgjør sentrale komponenter. 

For å oppnå læringsutbyttet slik det er foreskrevet, må en grundigere 
læring med vekt på forståelse og sammenhenger også finne sted. Denne 
omtales ofte som dybdelæring eller en holistisk tilnærming til stoffet 
(Pettersen & Ramsden, referert i Schjelde, 2017). Generelle kjennetegn 
på de to tilnærmingene kan oppsummeres i følgende tabell basert på 
en studie gjort av Marton & Såljö (referert i Pettersen, 2005), der ulike 
måter å lese akademiske tekster på ble sett i lys av forskjeller i studentenes 
læringsresultater: 


Fokuserer på tekstens innhold, mening og Fokuserer på tekstens detaljer: fakta, 
budskap som helhet. informasjon og begreper er løsrevet fra det 
totale budskapet. 


Å forstå kunnskapsstoff, ideer og teorier er et | Tendenser til å forholde seg «minimalistisk» 
mål i seg selv. - dvs. å komme seg gjennom studier og kurs 
med minst mulig innsats. 


Forsøker å organisere og strukturere Forbinder fakta og begreper på en ureflektert 
lærestoffets ulike deler til et måte som gjerne medfører reduksjon av 
sammenhengende hele. meningsinnholdet. 

Relaterer tidligere kunnskap til ny kunnskap Lærer nytt stoff for å kunne reprodusere deler 
for å etablere ny forståelse og nye av stoffet; memorerer og pugger med tanke 
perspektiver. på prøver og eksamen. 


Kobler teoretiske perspektiver til hverdagens | Ser stoffet som noe pålagt «utenfra», som 
erfaringer - og forsøker å gjøre sider ved prøvekrav og kunnskap «frikoblet» og isolert 
virkeligheten mer forståelig og «synlig» i lys fra hverdagserfaringer og det virkelige livet. 
av lærestoffets begreper og modeller. 


Figur 1. Generelle kjennetegn på dybdelæring og overflatelæring (Pettersen, 2005, s. 102). 


Gjennom dybdelæring utvikles kunnskapsstrukturer som kan anvendes 
på reflektert vis i ulike situasjoner — i tråd med ønsket læringsutbytte. 
Dette fordrer imidlertid motiverte studenter som har en velutviklet 

modenhet når det gjelder egen læring, og spørsmålet er om vi som har 
ansvar for å planlegge og gjennomføre læringsprosesser i første del av 
utdanningsløpet, skal ta dette som utgangspunkt i vårt arbeid. 

Min egen erfaring tilsier at ferske studenter ofte har begrenset erfaring 
med det å studere og jobbe faglig med et emneområde. I tillegg er det 
gjerne mange studenter i fellesemnene det første studieåret, og faglærer 
blir ofte stående med følgende pedagogiske utfordring: Å oppnå lærings- 
utbytte for store, heterogene grupper med ferske studenter som har svært 
begrenset erfaring med både aktuelt fagområde og det å jobbe faglig på 
universitetsnivå. Å gjennomføre undervisning med læringsprosesser som 
gir gode utviklingsmuligheter for den enkelte student, blir derfor avgjø- 
rende for å lykkes med dette. Det kan argumenteres for at noe av nøkke- 
len til en viss suksess ligger i å ta dette med motivasjon og dybdelæring 
på alvor, slik at man ved design av læringsprosesser har inkorporert disse 
sentrale faktorene i studentenes læring og oppnåelse av læringsutbyttet. 

Gjennom mine år som fagansvarlig for innføring i organisasjon og 
ledelse — og i det ferskere ansvaret for ex.phil.-undervisningen ved mitt 
studiested — har jeg prøvd ut forskjellige læringsopplegg, der studentene 
på ulike måter har forholdt seg aktivt til lærestoffet og til hverandre. Det 
har vært en sentral tanke at disse oppleggene skal kunne virke motiva- 
sjonsfremmende - ut ifra ideen om at en engasjert omgang med fagstoffet 
er en betingelse for å nå læringsutbyttet. Bevissthet omkring motiva- 
sjonsfaktorer er derfor viktig for design av læringsaktiviteter. 

Jeg vil i det følgende gå gjennom utvalgte læringsaktiviteter; hva og 
hvorfor samt nokså konkret hvordan. Før de konkrete aktivitetene pre- 
senteres, vil jeg imidlertid gå nærmere inn på motivasjonens betydning 
for læring, ettersom det utgjør bakteppet for planlegging og gjennomfø- 
ring av læringsaktivitetene. 


Motivasjonens betydning for læring 


Motivasjon - forstått som drivkraften bak enhver handling - ligger i 
kjernen av studentenes læring. Motivasjon er det som driver den enkel- 
tes ønsker og handlingsvalg. Innsikt i hvordan dette fungerer, er derfor 
sentralt for å forstå hvorfor studenter gjør som de gjør, og for å lage ulike 

læringsopplegg som kan virke motiverende for studenter. Motivasjon er 
imidlertid et mangesidig og komplekst fenomen, noe de mange motiva- 
sjonsteoriene som finnes, peker mot: Folk er forskjellige og motiveres av 
ulike ting i ulike situasjoner — og folk forandrer seg gjennom livet, moti- 
vasjonen likeså. Meget forenklet kan man si at vår atferd springer ut av 
våre behov, og behovene kan ha sin opprinnelse i en indre tilstand eller 
aktiviseres av en ytre påvirkning. Vi kan bli sultne fordi det er lenge siden 
vi har spist, men tennene kan også løpe i vann fordi vi ser og lukter noe 
riktig godt. Forskjellige motivasjonsteorier tar for seg forskjellige deler av 
dette bildet. Noen legger vekt på våre indre behov, både de rent fysiolo- 
giske og de psykologiske, andre vektlegger hvordan vi tenker når vi søker 
å tilfredsstille våre behov, altså de kognitive prosessene, mens atter andre 
konsentrerer seg om hvilke ytre faktorer som kan være avgjørende for 
ulike typer atferd, altså hvordan folk blir påvirket av omgivelsene (Busch, 
Vanebo & Dehlin, 2010). 

Vi tenker det slik at de behovene som oppstår i vårt indre, de som 
kommer fra oss selv, er de sterkeste behovene. De utgjør nemlig en del av 
vår konstellasjon som enkeltindivider - de er iboende i oss. I forlengel- 
sen av dette anses drivkraften eller motivasjonen for å dekke slike indre 
behov som den sterkeste varianten av motivasjon. Det vi gjør som følge av 
indre behov, representerer således sterkere handlinger som er forankret i 
oss selv. På den måten blir både forpliktelse og læring i forbindelse med 
handlinger utført med basis i indre behov, dypere, samtidig som de er 
selvforsterkende, fordi belønningen nettopp er en indre tilfredsstillelse. 
Derfor sier vi gjerne at mennesker som er motivert av noe indre, er selv- 
gående, og at vi kan stole på at ting blir gjort pa best mulig måte — uten 
å kontrollere det. Opplever vi at folk er motivert av noe ytre, oppfatter vi 
ofte denne typen motivasjon som svakere, fordi den er avhengig av noe 
som ikke er bestemt eller avledet av den enkeltes autentiske indre. Her er 
det gulrot eller pisk som driver handlingen. I så måte er denne kilden til 
motivasjon sekundær, og dermed er forankringen i det enkelte mennes- 
ket skjørere og potensielt utbyttbar. Indre motivasjon gir derfor sterkere 
forankring og forpliktelse, fasthet i retning og handlingstilbøyelighet. 

Selvbestemmelsesteorien (Deci & Ryan, 2000) bygger på skillet mellom 
indre og ytre motivasjon. I henhold til denne teorien har alle mennesker 

en iboende tilbøyelighet til indre motivasjon som aktiviseres under gitte 
omstendigheter. Det betyr at enkelte sosiale og miljømessige faktorer vil 
fremme indre motivasjon, mens andre sosiale og miljømessige faktorer 
vil hemme den. 

For den indre motivasjonen tar Deci & Ryan (2000) utgangspunkt i 
noen grunnleggende psykologiske behov som alle mennesker deler, nem- 
lig behov for autonomi, tilhørighet og kompetanse/mestring, og sier videre 
at indre motivasjon har sammenheng med tilfredsstillelse av disse beho- 
vene. Handlinger som er indre-motiverte, utføres fordi den enkelte finner 
selve handlingen interessant i seg selv, og dette har sammenheng med 
at disse grunnleggende psykologiske behovene dekkes gjennom denne 
aktiviteten. Belønningen er derfor en indre tilfredsstillelse av slike behov, 
en tilfredsstillelse som aktualiseres i og med selve handlingen. Denne 
belønningen er derfor ikke avhengig av noe utenfor selve handlingen. I 
forlengelsen av dette vil det altså være en del typer av aktiviteter, og ikke 
minst design av aktiviteter om vi ser det fra synspunktet til den som har 
ansvaret for å legge opp læringsprosessene, som i større grad enn andre 
er egnet for å underbygge disse behovene og dermed fremme indre moti- 
vasjon, selv om folk selvsagt har ulike preferanser. 

Med ytre motivasjon menes den drivkraften som ligger bak enhver 
handling som utføres som et middel til å oppnå noe annet. Forskning 
har vist at både kvaliteten i opplevelsen og selve prestasjonen kan utarte 
seg svært forskjellig når man er indre versus ytre motivert. Et slikt skille 
mellom indre og ytre motivasjon er derfor vesentlig, men det kan være 
fruktbart å nyansere denne inndelingen ytterligere, slik at den ikke frem- 
står som en dikotomi. Ifølge selvbestemmelsesteorien er det ikke noen 
skarp motsetning mellom disse to motivasjonskildene, men derimot en 
glidende overgang - som innebærer at visse former for ytre motivasjon 
nærmer seg indre motivasjon i art og styrke. Jeg har illustrert dette som 
et kontinuum fra ytre til indre motivasjon i figuren nedenfor (Figur 2). 

Selvbestemmelsesteorien argumenterer for at den ytre motivasjonen 
bør differensieres, slik at det gir mening å snakke om ulike typer ytre 
motivasjon med ulik grad av forpliktelse i utførelsen av handlingene. Det 
vil si at man her forstår en handling som skjer på bakgrunn av at vedkom- 
mende kun vil tilfredsstille et ytre krav, som motivert på en annen måte 

En glidende overgang mellom fullstendig ytrestyrte handlinger mot ytrestyrte handlinger med større 
følelse av selvbestemmelse (autonomi) og samklang med egne verdier til indrestyrte handlinger. Et 


kontinuum med økende grad av autonomi i handlingene. 


ee: 


Økende grad av selvbestemmelse autonomi 


Handlinger man gjør for å 
leve opp til en ytre kontroll 
eller for å unngå sanksjoner 
og/eller skyldfølelse. 


Mestre Introjeksjon 


YTRE MOTIVASJON INDRE MOTIVASJON 


Instrumentelle handlinger, dvs. handlinger som utfgres som et Handlinger man gjør fordi 
middel til å oppnå noe annet - tilfredsstille en ytre selve handlingen er iboende 
kontrollinstans, unngå sanksjoner og/eller skyldfølelse, eller som interessant for den enkelte, 
et ledd i å oppnå noe man anser som viktig — og ikke fordi de er uavhengig av hvilken ytre 
interessante eller givende i seg selv. belønning den fører til. 


Figur 2. Kontinuum fra ytre til indre motivasjon (basert på Deci & Ryan, 2000). 


enn en handling som gjøres fordi vedkommende anser det som viktig å 
utføre denne, selv om begge handlingene har sin opprinnelse i faktorer 
utenfor det handlende individet. Det som oppfattes som et rent ytre krav, 
som vil medføre en eller annen form for ønsket belønning om man inn- 
frir det, og det som oppleves som ytre krav man kan si seg enig i og iden- 
tifisere seg med, blir således å forstå som ulike årsaker til handling - med 
ulikt motivasjonsmessig innhold i form av underliggende holdninger og 
mål. Sistnevnte inneholder en større følelse av selvbestemmelse i hand- 
lingen, og samklangen med behovet for autonomi blir dermed sterkere. 
Deci & Ryan (2000) peker nettopp på autonomi som et av menneskenes 
grunnleggende psykologiske behov, og at tilfredsstillelse av dette er en 
viktig driver i indremotiverte handlinger. 

Når man identifiserer seg med kravene, styrkes altså drivkreftene til å 
innfri dem. Studenter som har en slik identifikasjon med sine fag, vil der- 
for ha en sterkere motivasjon i arbeidet. Selvbestemmelsesteorien peker 

nettopp på viktigheten av å tilrettelegge for internalisering og integrasjon 
av verdier og krav for å oppnå en motivasjonsmessig bevegelse mot høyre 
i modellen. Med internalisering menes den prosessen der man tar inn 
over seg en verdi eller en form for ytre krav, mens man ved integrasjon 
gjør verdiene eller innholdet i kravene til sine egne. 

Deci & Ryan (2000) understreker imidlertid at dette kontinuumet ikke 
er å forstå som et utviklingsmessig kontinuum per se. Det er ikke slik 
at man går fra den minst selvbestemmende formen for ytre motivasjon 
til den mest selvbestemmende formen. Hvilken type motivasjon man 
har for en bestemt handling, avhenger av den enkeltes personlige erfa- 
ring og situasjonelle faktorer. I undervisning og læring innebærer dette 
at samspillet mellom individuelle faktorer hos studenten og situasjonelle 
faktorer i undervisningskonteksten påvirker oppfattelsen av lærings- 
situasjonen og motivasjonen for det denne situasjonen krever. 

Gjennom å bli satt i situasjoner der ytre krav foreskriver visse 
handlinger, kan enkeltpersoner oppleve at disse handlingene er i samsvar 
med verdier og mål de selv har, eller de kan også oppleve at handlingen 
i seg selv er iboende interessant, gitt at den ikke oppleves som altfor mye 
styrt av andre. Slik kan en handling som initieres av et rent ytre krav, gjøre 
et skifte i motivasjonsmessig innhold — fra å utføres kun for å innfri dette 
kravet til å gi følelsen av større selvbestemmelse gjennom at aktiviteten 
oppleves å være i samsvar med egne verdier, eller til at den motivasjons- 
messige drivkraften ligger i at man finner handlingen iboende interes- 
sant. Likeledes kan personer som i utgangspunktet har en høy form for 
ytre motivasjon, få denne redusert hvis aktiviteten er veldig ytrestyrt. De 
kan dermed komme til å gjøre et motivasjonsmessig tilbakeskritt — til 
en motivasjonsform som kun er ledsaget av det å tilfredsstille ytre krav. 
Dette fordi sterk ytrestyring reduserer den enkeltes selvbestemmelse og 
dermed gir svakere tilfredsstillelse av autonomibehovet. 

Deci & Ryan (2000) viser til flere studier som har dokumentert at enga- 
sjement og læringsutbytte er begrenset i situasjoner som er kontrollert av 
ytre krav med fravær av selvbestemmelse. Elever og studenter preges her 
av manglende interesse og innsats samt liten verdsetting av aktiviteten, og 
det er en tendens til å skylde på andre - som læreren — ved dårlige resul- 
tater. Større grad av identifikasjon med verdier og krav samsvarer med 

større glede over skolearbeidet og generelt en mer positiv måte å hånd- 
tere skolehverdagen på, mens indre motivasjon korrelerer med interesse, 
glede, kompetansefølelse og mestring. Mot denne bakgrunn kan vi si at 
den typen motivasjonsmessig drivkraft som den enkelte har med seg i 
skolearbeid og studier, er avgjørende for hva slags læring som finner sted. 


Motivasjon og læring: integrasjon av fagets 
verdier og krav 


Motivasjon forstått som oppfyllelse av krav og verdier fra ytre omgivel- 
ser eller som tilfredstillelse av indre psykologiske behov, refererer seg til 
sosioemosjonelle dimensjoner ved mennesket. Læring forstått som eta- 
blering, organisering og integrering av kunnskapsstrukturer refererer seg 
til kognitive dimensjoner. Utvikling og påvirkning av kunnskapsstruk- 
turer avhenger av et visst engasjement som igangsetter og opprettholder 
fokusering og kognitiv aktivitet. Her spiller altså motivasjon en avgjø- 
rende rolle som igangsetter og opprettholder av aktivitet. Et bevisst for- 
hold til motivasjonsfremmende elementer er derfor sentralt når vi skal 
utforme læringsaktiviteter for å trigge studentenes involvering, slik at det 
kognitive engasjementet overfor lærestoffet, og dermed selve læringspro- 
sessene, kan komme i gang. 

Videre vil også selve læringsaktivitetene ha betydning for hva slags 
læring som finner sted, og oppleggene må derfor være gjennomtenkte 
med tanke på overflatelæring og dybdelæring. Læringsaktivitetene må 
utformes slik at de underbygger den type læring som læringsutbyttet til- 
sier. Da er det om å gjøre å komme frem til opplegg som ivaretar både 
motivasjon og læring, som harmonerer med og appellerer til både de 
sosioemosjonelle og de kognitive dimensjonene, og det kan selvsagt være 
utfordrende når man står overfor store grupper med ferske studenter. 

Indre motivasjon er altså prototypen på selvbestemt aktivitet. Samti- 
dig er det slik at mye av det vi gjør, har sin opprinnelse i en form for 
ytre krav, og i skolesammenheng vil nok en hel del være ytrestyrt for 
den enkelte elev eller student. Hvis aktiviteter som oppleves som ytre- 
kontrollerte - med lite selvbestemmelse, gir dårlig læringsutbytte, bør vi 
som har ansvar for å tilrettelegge for læring, forsøke å legge det opp slik 

at vi støtter internalisering og integrasjon av de verdiene og kravene som 
læringsaktivitetene representerer. Det er liten vits i å tenke at studentene 
bør ta seg sammen og lese, at de selv er ansvarlige for egen læring. Vi må 
være med og gi dem muligheten til å ta dette ansvaret. 

Internalisering og integrasjon av relevante verdier og krav legger altså 
grunnlaget for økende selvbestemmelse og egenregulering. Deci & Ryan 
(2000) peker på at studier har vist at en slik autonom form for ytre mot- 
ivasjon sammenfaller med mer engasjement, bedre prestasjon, færre 
drop-outs, kvalitativt bedre læring og generelt en høyere grad av psykisk 
velvære. Spørsmålet blir da hva som konkret kan støtte nettopp internali- 
sering og integrasjon av verdier og egenregulering av ytre motivert atferd. 

Ettersom ytremotiverte handlinger ikke i seg selv er iboende interes- 
sante og ikke velges ut ifra at den enkelte har lyst til å gjøre akkurat det, 
må de initieres av noe eksternt. Den fremste årsaken til at folk er villige til 
å utføre bestemte handlinger, er at handlingene har verdi for signifikante 
andre som man føler tilhørighet til, eller som man ønsker å ha en forbin- 
delse med, det være seg familie, venner, andre personer eller samfunnet 
for øvrig. Ut ifra en slik tanke blir det en grunnleggende oppgave å tilret- 
telegge for internalisering gjennom å styrke fellesskap og tilhørighet for 
enkeltpersoner og grupper. Å skape en form for fellesskap som folk kan 
identifisere seg med, og som de ønsker å være en del av, et fellesskap som 
også representerer viktige læringsmessige verdier og krav, er derfor vel 
verdt å strebe etter. 

Som tidligere påpekt er tilhørighet, sammen med autonomi og kom- 
petanse/mestring, et grunnleggende behov hos oss mennesker. For en 
undervisningsansvarlig handler dette om å ramme inn gruppa og under- 
visningsaktivitetene for å styrke tilhørighetsfølelsen, synliggjøre og vekt- 
legge det som binder oss sammen i form av en felles interesse og ansvar 
for god læring og et godt læringsmiljø. I tillegg må vedkommende være i 
stand til å kommunisere respekt for både enkeltpersoner og gruppa. Det 
å utvise respekt og en form for omsorg, i den forstand at man signaliserer 
at man bryr seg om hvordan folk har det, og ønsker det beste for studie- 
hverdagen til den enkelte, kan virke støttende med tanke på at studentene 
føler seg velkomne og som en del av gruppa. Dette kan igjen styrke følel- 
sen av tilhørighet. 

Alt man målrettet gjør den første tiden for at de nye studentene skal 
bli kjent med hverandre og campus, inkludert lærere og annet personale, 
har sin funksjon når det gjelder følelsen av tilhørighet. Klarer man i til- 
legg å være et godt faglig forbilde, der man presenterer og representerer 
sitt fag på en måte som støtter en positiv og interessant fremstilling, gir 
dette sterkere grobunn for identifisering med faget samt dets verdier og 
krav. Nettopp derfor er det så avgjørende hvordan læreren forholder seg 
til sitt fag. 

Når det gjelder kompetanse/mestring som et grunnleggende behov, 
sier Deci & Ryan (2000) at det at den enkelte opplever at man er kom- 
petent for oppgaven eller handlingen man står overfor, altså at man er 
i stand til å utføre den på noenlunde effektivt vis, er avgjørende for at 
man skal kunne adoptere og internalisere et ytre mål som sitt eget. Hvis 
man ikke ser poenget, eller hvis man føler seg maktesløs, er det vanskelig 
å oppnå samklang med de verdier og krav man konfronteres med. Det 
innebærer at man må forstå målet eller hensikten, og man må oppleve at 
man har relevante kunnskaper og egenskaper for å nå det. 

Å være tydelig på læringsmålene og kontekstualisere disse i forhold til 
øvrige fag samt vise relevansen til yrkeslivet - som jo allerede er et mal 
for studentene når de har valgt å begynne på et utdanningsløp - er derfor 
viktig. At undervisningsansvarlig gjennom de forskjellige læringsaktivi- 
tetene underbygger den enkeltes kompetanse, f.eks. gjennom oppgaver 
og krav på passe utfordrende nivå, sammen med tilbakemeldingsrutiner 
på gjennomføringen, kan medvirke til at internalisering — forsterket av 
kompetanse- og mestringsfølelse - skjer i større grad. Tilbakemeldinger 
til studentene på hvordan de gjør det underveis, bygger og trygger kom- 
petansefølelsen og setter dem i stand til å påta seg stadig større oppgaver 
innenfor faget. I store grupper, der det er forskjeller mellom studentene 
i hvordan de best tilegner seg fagstoffet, byr dette selvsagt på visse utfor- 
dringer. Det fordrer bruk av ulike læringsaktiviteter for å ivareta flest 
mulig. 

Men kun å internalisere de verdiene og kravene som studiene represen- 
terer, er ikke nok. Man må også oppleve at man har en selvbestemmelse 
i det man skal gjøre. Situasjoner og handlinger uten innslag av selvbe- 
stemmelse, og som er preget av sterk ytre kontroll, vil kun gi avkasting 

i form av introjeksjon (en ubevisst inkorporering av ytre budskap uten 
egenrefleksjon), gitt at de også virker støttende med tanke på følelsen av 
tilhørighet og kompetanse. Den enkelte vil altså kunne inkorporere ver- 
dier og krav på en måte som tilfredsstiller følelsen av å være kompetent 
og å oppleve tilhørighet. Men det å kun introjisere en verdi eller et krav 
vil ikke gi folk en opplevelse av selvbestemmelse. 

Som tidligere diskutert er nettopp opplevelsen av autonomi avgjørende 
for at verdier og krav som er påført oss fra omgivelsene, skal kunne inte- 
greres i oss som enkeltindivider og bli en del av oss. Det å bli selvregule- 
rende overfor slike verdier og krav betinger autonomi, og skal vi komme 
dit at studenter tar ansvar for sin egen læring, må de nettopp være i stand 
til selv å regulere sine handlinger og aktiviteter i henhold til de verdier 
og krav som studiesituasjonen stiller. Det betyr at vi som undervisnings- 
ansvarlige må tenke på at de læringsprosessene vi legger opp til, også skal 
styrke studentenes følelse av autonomi. 

Jeg vil i det følgende presentere noen av de studentaktive læringsopp- 
leggene jeg har gjennomført med store grupper ferske studenter. De har 
funnet sted i grupper på mellom 50 og 150 studenter, der enkelte aktivi- 
teter er kortvarige og lite krevende å gjennomføre, mens andre er mer 
omfattende og fordrer således en mer omfattende planlegging og orga- 
nisering. Noen aktiviteter har jeg hatt med meg i mange år, noen akti- 
viteter er inspirert av opplegg jeg selv har deltatt i, mens andre har jeg 
kommet over på internett og andre fora. Jeg antar at de fleste er kjent med 
mange av disse aktivitetene i en eller annen form. Alle aktivitetene er 
videre tenkt inn i den aktuelle undervisningssituasjonen, og de er justert 
eller bearbeidet for å passe til gruppa, faget og den læringen som ønskes 
understøttet. 

Jeg beskriver gjennomføringen nokså detaljert - store grupper byr jo 
unektelig på noen praktiske og logistiske utfordringer i tillegg til de peda- 
gogiske — samt synliggjør hva jeg håper at studentene skal lære gjennom 
aktiviteten, og hvorfor jeg tenker at en slik aktivitet kan underbygge slik 
læring. Gjennomgående for oppleggene er at studentene er aktive. De må 
delta og ikke kun passivt motta; de gjør ting i et fellesskap, og innenfor 
rammen av aktiviteten har studentene mye selvbestemmelse med hensyn 
til hva de gjør, hvordan de gjør det, og hvor mye de deltar. 

En stor grad av selvbestemmelse byr på en differensiering i oppgaveut- 
førelsen. Dette åpner muligheten for at studentene kan holde seg i sin 
egen flytsone, slik at den enkelte kan justere innsats og oppmerksom- 
het i henhold til egen balanse mellom ferdigheter og utfordringer. Flyt- 
sone henspiller på de situasjonene der man føler at det man skal prestere, 
står i forhold til egne ferdigheter (Kvalnes, 2010). Opplever man at krav 
og utfordringer er for store, utløses gjerne uro, frustrasjon og angst, og 
energien går i stedet med til å håndtere disse følelsene. Blir utfordringen 
derimot for liten i forhold til det man mener man er god for, mister man 
interessen for oppgaven, og kjedsomheten kan føre til en uro som kanali- 
serer energien mot andre ting. 

Oppleggene gir også meg som undervisningsansvarlig mulighet til 
direkte dialog og tilbakemelding. Gjennom dette får jeg anledning til å 
veilede, bekrefte og bygge opp under den enkeltes kompetansefølelse. 


Læringsaktiviteter 


Bli-kjent-øvelse 

Når jeg starter undervisningen med ferske bachelor-studenter, har jeg 
en bli-kjent-øvelse som fast innslag. Jeg pleier å ha de første timene i 
organisasjonsfaget allerede i oppstartsuka, slik at opplegget også blir en 
del av øvrige aktiviteter som tar sikte på at nye studenter blir kjent med 
hverandre, med campus og med byen for øvrig. Denne bli-kjent-øvelsen 
går imidlertid utover det rent sosiale aspektet og foregriper noe av det 
fagstoffet vi skal gjennom innenfor temaene individ — gruppe - gruppe- 
prosesser. I tillegg inneholder øvelsen en stillingtagen til kjøreregler for 
gruppearbeid (se figur 3) - og til forpliktelser som hver person bør over- 
holde for å beholde plassen i gruppa. 

Rent konkret starter jeg med en noe popularisert gjennomgang av 
kunsten å lytte samt hva som kjennetegner effektive grupper. Studentene 
deles inn i grupper på ca. seks personer. For i størst mulig grad å unngå at 
folk som kjenner hverandre fra før, kommer på samme gruppe, benytter 
jeg den vanlige inndelingen, der vi teller oss frem til de ulike gruppene med 
1-ere, 2-ere, 3-ere osv. Ut ifra oppmøtetallene har jeg på forhånd regnet ut 
hvor mange grupper det må bli for å få ca. seks personer på hver gruppe. 

13 UTSAGN OM GRUPPEARBEID 
1. Gruppa bør ha en leder som leder diskusjonen på en fast måte 


2. Gruppemedlemmene bør ha faste jobber som leder, sekretær, 
observatør o.l. 


3. Vi bør åpent og direkte kunne kritisere hverandres måte å være på i 
gruppa 


4. For å løse problemer med samarbeid må vi holde følelsene i sjakk 


5. Gruppa bør avgjøre tvilsspørsmål og uenigheter gjennom 
avstemning 


6. De som ikke ytrer seg når vi tar en beslutning regner vi som 
stilltiende enige 


7. Dersom noen i gruppa vet mye om den oppgaven som skal løses bør 
de ha rett til å ta ledelsen 


8. Det må være opp til den enkelte hvor mye arbeid han/hun vil legge 
ned i gruppearbeidet 


9. Gruppemedlemmene må fritt kunne droppe et gruppemøte til fordel 
for andre viktige gjøremål 


10. Vi bør åpent kunne gi uttrykk for våre følelser i gruppa 


11. Alle bør få komme til orde helt til de er forstått, selv om det kan bli 
tidkrevende 


12. Ingen må få dominere diskusjonen - alle må få bidra med sine 
synspunkter 


13. De som har en tendens til å snakke mye, bør dempe seg. De som 
sier lite, bør bli mer aktive 


Figur 3. Utsagn om gruppearbeid brukt under bli-kjent-øvelse. 

Så presenteres oppgaven for studentene: Gruppemedlemmene skal 
hilse kort på hverandre, og så skal de dele seg inn i par som går en tur 
sammen og prater med hverandre for å bli litt kjent. De får beskjed om 
at det er vesentlig at denne samtalen ikke blir alt for overflatisk (uten at 
meningen er en reise under huden på hverandre). At man forteller noe 
som betyr noe for en, er derfor viktig - som tidligere skole-/arbeidser- 
faring, interesser og hobbyer, sted- og familiebakgrunn. Gruppa på seks 
personer skal så samles, og hver person skal fortelle om den de gikk tur 
med, for resten av gruppa. Etter dette skal gruppa gå over til drøftings- 
oppgaven som går ut på å vurdere og ta stilling til et sett av påstander om 
kjøreregler for gruppearbeid. Når vi etterpå samles i plenum, får hver 
gruppe fortelle litt om hva de diskuterte mest, og hvordan de har vurdert 
påstandene. 

Jeg har på forhånd hengt opp A4-ark med tall for gruppene på veggene 
rundt om i auditoriet, slik at det skal gå greit for alle å samles når inndelin- 
gen er gjort. Er det mange grupper, kan det bli litt kaotisk hvis de i tillegg 
til å finne hverandre også må organisere hvor på den begrensede plassen i 
auditoriet de skal samles. Jeg legger også inn tidsbruk for de ulike delene 
av gruppearbeidet. Som en oppstart til dette arbeidet gir jeg en litt fyldi- 
gere presentasjon av meg selv enn den jeg ga innledningsvis. Her sier jeg 
litt om hvor jeg kommer fra, litt om familie og litt om hva jeg er interessert 
i og bruker å gjøre på fritiden. Dette gjør jeg både for at studentene skal få 
et litt nærmere innblikk i hva slags person jeg er, og som et eksempel på 
hva man kan si noe om når de skal ut og gå tur med hverandre. 

Den viktigste årsaken til at jeg bruker denne øvelsen, er at studentene 
rett og slett skalbli litt mer kjent med hverandre, som et første steg på veien 
mot gruppe- og tilhørighetsfølelse. Når de kommer til campus, er alt nytt 
for dem, og det er mye de må finne ut av: informasjon, systemer, steder 
og mennesker de skal bli kjent med. Til å begynne med går derfor mye av 
energien og oppmerksomheten til mange med på å forholde seg til hver- 
andre og til situasjonen. Det betyr at den energien som er igjen til faglige 
læringsprosesser, ikke er så stor til å begynne med. Å få ned skuldrene, 
bli kjent med hverandre og studiestedet og føle seg trygg og komfortabel 
i situasjonen er derfor en forutsetning for å delta i læringsprosesser på en 
god måte. Gjennom dette bygges også følelsen av tilhørighet. At man den 

aller første tiden tilrettelegger for dette gjennom opplegg i regi av både 
faddere, faglig og administrativt personale samt Studentsamskipnaden, 
er derfor hensiktsmessig med tanke på oppnåelse av læringsutbytte. 
Samtidig synes jeg det er viktig å inkorporere noen faglige perspekti- 
ver i en slik oppstartsaktivitet, både fordi undervisningstiden er knapp 
og verdifull, og for å signalisere fra dag én at det er det faglige som står 
i sentrum for vår virksomhet. Dette handler også om tydeliggjøring av 
mål — hva og hvorfor med referanse til utdanningsløpet. Ved å gjen- 
nomgå lytting og lytterens funksjon får studentene med seg konkrete 
lytteoppgaver for sine samtaler, der de kan praktisere det teorien forfek- 
ter. Gjennom drøftingen av påstandene får de «knadd» på noe av teorien 
omkring gruppeprosesser og effektive grupper. Samtidig inneholder også 
påstandslisten noen typiske spørsmål som melder seg når studentene 
skal jobbe sammen i grupper, både egenorganiserte kollokviegrupper og 
grupper som blir til som følge av det strukturerte faglige opplegget. Dette 
kan gjøre det enklere for dem å håndtere gruppeprosessene sine senere, 
fordi de allerede har vært gjennom diskusjoner omkring problematik- 
kene og har et verktøy som gir mulighet til å være litt i forkant av dette. 
Listen representerer imidlertid ikke noen normative krav til hvordan 
man skal arbeide i grupper. Studentene får i diskusjonen mulighet til å 
bruke sin autonomi i vurderingen av påstandene, og til å møte andres 
argumenter med sine autonome vurderinger. Diskusjonene omkring 
dette er ofte nokså ivrige. Hele bli-kjent-øvelsen kan vi bruke i plenum 
etterpå, som et eksempel på en gruppes utvikling, og knytte dette til teori. 


Forandringsøvelse 
En øvelse jeg bruker som opptakt til temaet organisasjonsendringer og 
hvordan disse kan oppleves for de som arbeider der. 

Dette er en nokså kortvarig og lite krevende øvelse som gjøres i audi- 
toriet. Studentene får beskjed om at vi nå skal forestille oss at vi er en 
organisasjon, der jeg er lederen og studentene er medarbeiderne. Jeg for- 
klarer at vi befinner oss i et marked med sterk konkurranse, noe som gjør 
at vi hele tiden må forbedre oss. Konkurrentene puster oss i nakken, og 
omgivelsene er i stadig endring. Derfor må også vi endre oss. Studentene 

blir bedt om å reise seg opp, gå sammen i par, eventuelt i trespann, og 
stille seg med ryggen mot hverandre. Jeg forteller at organisasjonen vår 
gjør det ganske bra og har en god markedsandel, men at vi må gjøre noen 
justeringer. Studentene blir så bedt om å gjøre tre endringer med seg selv. 
Her tar de gjerne av eller på smykker, skjerf etc., bretter opp ermer, snur 
briller osv. De får så beskjed om å snu seg mot hverandre, og oppgaven 
blir da å finne ut hvilke endringer den andre har gjort. Studentene synes 
dette er moro, så det blir gjerne litt liv, røre og latter i salen. Videre får 
de beskjed om å beholde de endringene de har gjort, og på nytt stille seg 
med ryggen mot hverandre. De blir bedt om å gjøre nye endringer, for så 
å snu seg mot hverandre igjen. På dette punktet er de fremdeles kreative, 
og det blir mye latter når de skal finne ut hvilke nye endringer som er 
gjort. Jeg holder frem med dette en rekke ganger, forteller at konkurren- 
tene har passert oss i markedsandel, og at vi må gjøre nye endringer for å 
overleve — flere og flere, noen ganger fem, andre ganger sju. Stemningen i 
auditoriet snur seg etter hvert, og studentene gir uttrykk for at de er lei av 
øvelsen. Noen gidder ikke mer og setter seg ned, andre gjør pliktskyldigst 
noen endringer og sender meg misfornøyde blikk, mens andre igjen fin- 
ner på noe annet. Kjører jeg det langt nok, kommer det som regel høylytte 
protester. Jeg «kjenner» litt på gruppa med hensyn til hvor langt jeg drar 
denne øvelsen. 

Når øvelsen er avsluttet, stiller jeg studentene spørsmål om hvordan de 
opplevde den: Hvordan syntes de det var til å begynne med, hva var artig 
med dette, hvordan var stemningen, når var det ikke artig lenger, hvorfor 
var det ikke artig, hvordan utviklet humøret seg gjennom øvelsen, hvor- 
dan var forholdet til den andre under øvelsen, hvordan opplevdes det å 
bli bedt om å endre hele tiden? Svarene studentene gir, og refleksjonene 
de kommer med, skriver jeg opp på tavla. Så forsøker vi sammen å finne 
ut hva slags teori om forandring som kan trekkes ut av disse opplevelsene. 
Det som lar seg ekstrahere, pleier å være i samklang med det teoriene 
om organisasjonsendringer forfekter: Når det fremstår som noe lekende, 
nytt og spennende som bryter med rutiner, kan det oppleves som artig og 
energigivende, men når det fremstår som fortløpende, hurtige, multiple 
endringer gitt som direktiver man ikke forstår hensikten med, uten med- 
virkning og evaluering, går det etter hvert på helsa løs. 

Poenget med en slik øvelse er både å gi en dypere forståelse av de 
menneskelige reaksjonene på endringer gjennom å påføre studentene 
lignende følelser av glede og frustrasjon, riktignok i en ekstrem «light»- 
variant i forhold til reelle endringsprosesser, og å gi et bredere grunnlag 
for å huske de teoretiske perspektivene på endring gjennom at studentene 
selv har vært med på å «produsere» teorien ved refleksjon over egne erfa- 
ringer. Selv om øvelsen er nokså stramt styrt av meg, i form av beskjed 
om når man skal endre og hvor mye man skal endre, inneholder den 
mye selvbestemmelse, ettersom den enkelte selv velger hva han/hun vil 
gjøre innenfor rammene av øvelsen. Den er også kompetansebyggende i 
den forstand at studentene ser at det de selv produserer av teori gjennom 
vår felles refleksjon etterpå, er i samsvar med de faglige teoriene. Dette 
kan bidra til å styrke forståelsen og mestringsfølelsen i det å forholde seg 
teoretisk til empiriske fenomener. Øvelsen kan også virke relasjonsbyg- 
gende, gjennom at gruppa deler en felles opplevelse. 


Bruk av film 

Læringsutbyttet i organisasjonsfaget tilsier mer enn det å kunne gjengi 
teoriene i boka. De faglige perspektivene skal kunne brukes selvstendig 
og kritisk i ulike situasjoner og sammenhenger. Det innebærer at studen- 
tene må få teste ut dette på forskjellige måter. Her handler det om å løfte 
teoriene ut av boka og inn i det levde liv. Av den grunn må det levde livet 
inn i undervisningen. Jeg bruker både case (hvorav mange jeg selv har 
skrevet for formålet), avisartikler, kronikker og annet stoff fra media; jeg 
bruker bedriftsbesøk og gjesteforelesere fra lokalt arbeidsliv som forteller 
om sine arbeidsplasser; og jeg bruker film. 

I organisasjonsfaget har jeg valgt den svenske filmen Så som i him- 
melen som en langcase, der faglige perspektiver på individ og gruppe, 
forandring og ledelse anvendes for å gå bakenfor den handlingen som 
utspiller seg. Dette gjør jeg på følgende måte: Jeg har en liste med faglige 
begreper som det er mulig å finne eksempler på i filmen. Ut ifra antatt 
oppmøteantall deler jeg på forhånd inn i antall grupper, slik at det skal 
bli ca. seks personer i hver, og jeg knytter ett faglig begrep til hver gruppe 
(ev. med tilstøtende begreper). Før vi setter i gang filmen, deler jeg inn i 

grupper ved hjelp av å telle 1-ere, 2-ere osv. i henhold til det forhåndsde- 
finerte antallet. Hver gruppe får som særskilt ansvar å analysere filmen 
gjennom det faglige begrepet gruppa har fått tildelt (se figur 4), og skal 
finne eksempler på hvordan vi kan bruke dette/disse begrepene og tilhø- 
rende teori til å belyse og forklare det som skjer. Listen over grupper og 
begreper har jeg fremme på lerretet før filmen, i tillegg til at den ligger ute 
i e-klasserommet. 


FILM: SÅ SOM I HIMMELEN 


Filmen brukes som en case for å analysere forhold som angår 
individ, gruppe, ledelse og forandring. 


Gruppearbeid med analysen etter filmen. Hver gruppe får spesielt ansvar for å analysere, med 
utgangspunkt i noen spesifikke faglige begreper, men alle bør ha alle momentene nedenfor i 
bakhodet under filmen og bruke disse som faglig innfallsvinkel til å forstå det som utspiller seg. 
Perspektiver fra både Busch, Vanebo og Dehlin og fra Sewerin er relevante. 


Gruppe 1: Rolleteori - rollekonflikter - rollefordeling 
Gruppe 2: Gruppekonflikter - konfliktsymptomer - problemtyper 
Gruppe 3: Særpreg ved effektive grupper 


Gruppe 4: Grupper og grenser 


Gruppe 5: Lytting 


Gruppe 6: Kart - virkelighet - forandring 
Gruppe 7: Feedback 
Gruppe 8: Følelser - transport - projeksjon 


Gruppe 9: Ledelse - coaching 


Figur 4. Oppgaveark til film. 


Etter filmen får gruppene tid til å jobbe med den faglige innfallsvin- 
kelen de har fått tildelt, og til slutt presenterer de sitt arbeid. Her skal 
hver gruppe frem i auditoriet og fremføre sin presentasjon. Gruppene får 
selv bestemme hvordan presentasjonen skal være. Den eneste føringen 
jeg legger, er at jeg ønsker at hele gruppa skal stå sammen foran resten av 

studentene under presentasjonen. Så velger de selv formen på presenta- 
sjonen - altså hva slags formidling det skal være, og hvem som skal utføre 
den. Her varierer det mellom at alle gruppemedlemmene sier litt hver, 
eller at en student tar hovedansvar og de andre sier litt eller ingenting. 
Det varierer også hvordan de velger å formidle: Noen snakker ut ifra de 
notatene de har gjort seg, noen har laget PowerPoint-presentasjoner eller 
annet som vises på skjerm, og noen velger å dramatisere gjennom små 
skuespill for å illustrere sine analyser. Etter at gruppa har utført sin pre- 
sentasjon, åpnes det for spørsmål og kommentarer fra salen. 

Jevnt over jobber studentene godt og gjør mye godt analysearbeid gjen- 
nom denne øvelsen, og de utviser selvstendig bruk av de faglige perspek- 
tivene. Når det gjelder motivasjon, kan det påpekes at øvelsen har en del 
ytrestyring gjennom at jeg bestemmer både film, begreper, gruppeinn- 
delingsmetode og tidsramme for arbeidet. Samtidig innehar øvelsen stor 
grad av autonomi: Gruppene styrer selv hvor de vil gjøre gruppearbei- 
det, de har ansvaret for sin egen gruppeprosess og tidsbruk, de bestem- 
mer selv hvem som skal ha ansvaret for hva under presentasjonen, og de 
velger selv formidlingsmåten. Dette gir mye selvbestemmelse for hvert 
gruppemedlem med tanke på hva vedkommende bidrar med under de 
ulike fasene i øvelsen. Man får mulighet til å regulere sin egen innsats for 
å holde seg innenfor egen flytsone gjennom øvelsen. Dermed føler den 
enkelte seg i større grad kompetent til å bidra i arbeidet. Ved at gruppe- 
medlemmene selv må avtale hvordan de vil presentere sitt arbeid, men 
at alle må stå solidarisk sammen under presentasjonen, er baktanken at 
forpliktelse og tilhørighet i øvelsen styrkes, og at hver enkelt opplever at 
dette er et arbeid han eller hun er en del av. 

Som faglærer står jeg for den avsluttende kommentaren til gruppa, 
etter at presentasjonen og eventuelle innspill fra salen er unnagjort. Her 
legger jeg vekt på å gi en strukturert og faglig oppsummering av den ana- 
lysen gruppa har gjort, og gjennom det tydeliggjøre at det er et godt faglig 
arbeid, samt at jeg supplerer hvis det er viktige temaer i filmen som gruppa 
ikke har pekt på. En slik strukturert oppsummering har til hensikt å vise 
både gruppa og salen at det er gjort en relevant faglig analyse som kan 
settes i en større sammenheng. Gruppa får således en umiddelbar tilba- 
kemelding på sitt arbeid - en tilbakemelding som er anerkjennende og 


185 


ARTIKKEL 6 


som forhåpentligvis virker kompetansebyggende. Helt til slutt takker vi 
gruppa gjennom en velfortjent applaus. 


Eksamensforberedelser 

Organisasjonsfaget avsluttes med en individuell skriftlig skoleeksamen. 
Den består av en case med to oppgaver som skal besvares. Ingen kilder 
er tillatt. Selve eksamenssituasjonen er en særskilt prestasjon der man 
arbeider alene, under tidspress og uten kildebruk. For mange studenter 
vil dette være første gang de skal prestere på en slik måte og på dette 
nivået. For å forberede dem best mulig på dette samt kanskje utligne litt 
det at en slik vurderingsform ikke passer like godt for alle, trener vi svært 
eksamenslikt når vi nærmer oss slutten av undervisningsrekka. Vi imite- 
rer rett og slett eksamenssituasjonen. 

Læringsmålene i dette faget er at studentene skal kunne de teoretiske 
perspektivene, bruke disse til å belyse og analysere organisasjonsfag- 
lige og praksisorienterte fenomener samt arbeide kritisk og selvstendig 
med problemstillinger. En betydelig del av undervisningen omhandler 
derfor koblingen til praksisfeltet, og dette ivaretas blant annet gjennom 
utstrakt jobbing med skriftlige caser, der teori anvendes for å redegjøre 
for, forklare og drøfte det som skjer. Vi jobber både i grupper og i plenum. 
Studentene snakker med hverandre, de har kildene tilgjengelige, og jeg 
veileder dem. Vi jobber mye med å utarbeide gode disposisjoner som det 
skal være mulig å skrive en besvarelse ut ifra - kronologiske eller tanke- 
kart etter behag. Det betyr at studentene har nokså god tid, har tilgang 
til faglig stoff gjennom bøker og faglærer, kan diskutere med andre og 
behøver ikke nødvendigvis å ferdigstille en besvarelse i dette arbeidet. 
Eksamenssituasjonen innebærer derimot både tidspress, selvstendighet 
og et ferdig produkt. Derfor kan det være nyttig å ha forsøkt seg på denne 
arbeidsformen på forhånd, slik at i alle fall metodikken er kjent når man 
sitter i eksamenslokalet. 

For å øve på dette bruker jeg tidligere eksamensoppgaver. Studentene 
får beskjed om å sette seg alene, begynne å jobbe med oppgaven uten å 
konsultere noen kilder — for å se hvor langt de kommer i utarbeidelsen 
av en disposisjon før de må ta frem bøker og etter hvert diskutere med 


186 


KOMPETANSEUTVIKLING I STORE GRUPPER 


medstudenter. Til dette får de gjerne 30-45 minutter. Dette gir også en 
pekepinn på eventuelle teoretiske «kunnskapshull» som bør tettes før 
eksamen. 

Ved å ha vært gjennom denne øvelsen noen ganger på forhånd, er stu- 
dentene bedre rustet for å prestere i eksamenssituasjonen. Når de får utle- 
vert eksamensoppgaven, vet de hvordan de skal gripe den an, og hva de 
må gjøre. I løpet av kurset legger jeg også mye vekt på hvordan man kan 
lese og forstå oppgavetekster, samt vise hvordan det å bruke tid på å tolke 
oppgaveteksten gir inngang og struktur til besvarelsen. Studentene trenes 
således i en aktiv bruk av oppgaveteksten og til å gå tilbake til sin tolkning 
av denne dersom de blir usikre underveis. Da kan de bruke oppgave- 
teksten som støtte i arbeidet med besvarelsen. På den måten blir eksamen 
i større grad en kjent situasjon for studentene, hvor de er tryggere på sin 
egen mulighet til å mestre. Dette har betydning for kompetansefølelsen 
og dermed for å innlemme eksamenssituasjonen i den enkeltes flytsone. 
Jeg gir også relativt åpne oppgaver som kan løses på flere måter, og stu- 
dentene må selvstendig gjøre sin analyse og velge konkret innfallsvinkel. 
Slik reduseres det ytrestyrte i besvarelsen noe, og gir større selvbestem- 
melse for den enkelte. Sammen med mestringsfølelse i situasjonen kan 
dette øke motivasjonen i eksamensarbeidet. 


Kafédialog 

Vi gjennomførte faget examen philosophicum ved mitt studiested for før- 
ste gang høsten 2017, og jeg fikk ansvaret for å planlegge og gjennomføre 
undervisningsopplegget for en gruppe på ca. 150 studenter. Jeg gikk ut fra 
at de færreste av disse ferske studentene ønsket seg dette faget i utgangs- 
punktet, og tenkte derfor at et samlingsbasert opplegg ville gi større 
pedagogiske muligheter til å «fange» studentene enn en to-timersbolk 
hver uke. På bakgrunn av det ble undervisningen lagt til fire to-dagers 
samlinger med forskjellig opplegg hver gang. 

Samling nummer to ble arrangert som en kafédialog med to temaer 
hver dag. Her hadde jeg hentet inn tre gjesteforelesere, i tillegg til meg 
selv, og hver dialog startet med én times forelesning over aktuelt tema 
før selve kafédialogen foregikk i to andre rom som ligger i tilknytning til 

Ved første bo 
Ordstyreren blir 


er skifte 


Vi må være villige til å oppgi personlig frihet for å beskytte oss mot terrorister 


Det er greit å lyve for å vekke oppmerksomhet om en viktig sak på sosiale 
media 


Figur 5. Eksempel på emneark som ligger på bordene i kafédialogen. 


hverandre. I begge rommene var det satt inn tjue små bord med et blankt 
ark som duk, skrivesaker samt et emneark som dannet utgangspunktet 
for dialogen. For to av temaene (Politikk og samfunn + Natur og miljø) 
inneholdt emnearket en rekke påstander med relevans for temaet som 

studentene kunne bruke som utgangspunkt for diskusjon. Emnearket 
for temaet Kunnskap, sannhet og logikk (se figur 5) inneholdt kun to 
påstander, og oppgaven var her å fore opp ulike pro- og kontraargumenter. 
Kafédialogens siste tema var Etikk, og på dette emnearket var det skissert 
en rekke etisk ladede situasjoner som studentene skulle ta en argumentert 
stilling til. For alle temaene skulle det til slutt formuleres to gode spørs- 
mål som aktuell tematikk stiller oss overfor. Å formulere spørsmål er i 
tråd med fagets natur. Faget byr like mye på spørsmål som på svar, og av 
svarene som gis, er få av den sorten med to streker under. Spørsmålene 
som studentene formulerte, ble tatt med som inspirasjonskilde ved 
utformingen av eksamensoppgavene. 

Rent praktisk ble kafédialogen gjennomført på følgende måte: Jeg 
gjorde klar kafébordene med skrivesaker og emneark dagen i forveien. 
Studentene fikk beskjed om å gå over i de to rommene etter forelesningen 
og sette seg der de ville. Den første oppgaven som hvert bord måtte gjøre, 
var å velge en bordvert. Bordvertens oppgave var å bli sittende ved bordet 
og ta imot nye dialogpartnere når det ble skifte av bordsett samt å starte 
det nye bordsettet, med å si noen ord om hva forrige bordsett hadde dis- 
kutert. Bordverten hadde også ansvaret for at det på siste bordsett ble 
skrevet ned to gode spørsmål omkring temaet. I tillegg fikk bordvertene 
i oppgave å presentere litt om hva dialogen ved bordet hadde handlet om, 
samt å lese opp de to spørsmålene som bordet hadde formulert når vi 
samlet oss i plenum etter hvert tema. 

Hvert bordsett varte ca. 25 minutter, og for hvert tema var det tre 
bordsett. Jeg styrte tiden, og ga beskjed når det var 5 minutter igjen til 
skifte. I tillegg sa jeg ifra når selve skiftet skulle gjennomføres. Den eneste 
føringen jeg ga ved disse skiftene, var å minne om at det var to kaférom, 
slik at studentene kunne benytte begge. Jeg sørget også for at det var et 
bord i hvert rom med kaffe og te til studentene. Ettersom jeg hadde pre- 
sentert dette som en kafédialog, syntes jeg det var et poeng at det fantes 
noe å drikke. Studentene satte pris på denne enkle bevertningen. 

Lydnivået var høyt under dialogene, og det tolker jeg som et tegn på 
engasjement. Kafédialogene var også en hyppig gjenganger under slutt- 
evalueringene, hvor de ble beskrevet som en aktivitet studentene satte 
pris på. Samhandlingen med mange forskjellige personer, og at de selv 

får være aktive, anser de som verdifullt. Dessuten mener studentene at en 
slik dialogøvelse også viser dem at pensum i ex.phil. er aktuelt i dagens 
samfunn, selv om det inneholder mange tanker som er tenkt for svært 
lenge siden. 

Min hensikt med en slik øvelse er nettopp å synliggjøre relevansen til 
den delen av pensum som umiddelbart ikke vurderes som så relevant av 
studentene. Dette er vesentlig for at studentene skal se hensikten med 
pensum. En forutsetning for at man skal akseptere et ytre mål som sitt 
eget, er jo at man ser poenget med det. I tillegg får studentene aktivt bruke 
en del av det tankegodset som pensum representerer. Her får de utøvd 
både en analytisk, en kritisk og en selvstendig tilnærming, samtidig som 
de selv kan regulere sin aktivitet i dialogen. Det gjør de ved å velge nivå 
av deltagelse ut ifra egen flytsone samt velge sine samtalepartnere gjen- 
nom bordskiftene. Dialogen utgjør også en ramme for fellesskapet ved at 
aktiviteten likestiller alle som likeverdige og viktige partnere i gruppa. 

Plassmessig kan det selvsagt være utfordrende å gjennomføre et slikt 
opplegg, og det er ikke sikkert det er praktisk mulig alle steder. Hos oss 
krevde det også noen timeplantilpasninger og rokeringer av undervis- 
ningsrom for å få det til, men med en positiv innstilling fra både faglig 
og administrative kollegaer lot det seg gjennomføre, uten at det gikk på 
bekostning av andre undervisningsopplegg. 


Læringsutbytte: tilbakemeldinger fra 
studentene, mine vurderinger og resultat 


Den kanskje viktigste indikatoren på at slike læringsaktiviteter har 
noe for seg, er de tilbakemeldingene som studentene gir sammen med 
eksamensresultatet. For organisasjonsfaget er det en individuell, skrift- 
lig skoleeksamen som består av noen oppgaver relatert til en case. Stu- 
dentene må ha nødvendig teoretisk kunnskap for å gjøre en selvstendig 
analyse, der kunnskapen brukes kritisk for å løse oppgavene. En slik 
eksamensform favner i så måte en del av det som læringsutbyttet fore- 
skriver. Gjennom de ulike læringsaktivitetene har vi øvd på dette på 
ulike måter, og jeg tror det styrker studentene i faglig forståelse og 
anvendelse. Sammen med målrettede forberedelser på eksamensformen 

og eksamenssituasjonen håper jeg at noen av ulikhetene i hvordan stu- 
dentene lærer og formidler stoffet på best mulig måte, utlignes i den 
endelige vurderingsformen. 

I faget gjennomfører jeg både midtveis- og sluttevaluering. Den foregår 
slik at jeg forlater auditoriet mens studentrepresentantene har ansvaret 
for evalueringsprosessen. Alle får utdelt hver sitt skjema med et sett av 
spørsmål omkring undervisningen, og de får tid til å fylle ut dette. Evalu- 
eringsskjemaet besvares anonymt. Spørsmålene omhandler evaluering av 
innhold, progresjon, aktiviteter, faglærers innsats og studentenes innsats. 
Jeg synes det er greit at alle får mulighet til å meddele seg via et skjema for 
å sikre at deres synspunkter når frem. Studentrepresentantene forestår så 
en plenumsrunde, slik at det blir anledning til å diskutere aktuelle saker. 
Etterpå oppsummerer de denne diskusjonen for meg. 

Det er kommet svært mange gode tilbakemeldinger på kurset. Studen- 
tene peker på at variasjon i undervisningen er bra, og så fremhever de 
litt ulike læringsaktiviteter som spesielt bra. Dette kan nok tolkes som at 
ulike aktiviteter treffer studentene på ulike måter, avhengig av hvordan 
de lærer best (se figur 6). 


Litt fra det studentene skriver om organisasjonsfaget: 


«Et kurs med veldig bra innhold og engasjert lærer.» 


«Engasjement fra faglærer — variert undervisning — eksempler som gjør 
det virkelighetsnært.» 


«Interessant fag, godt oppsett.» 
«Alt er blitt satt inn i et praktisk perspektiv og derfor enklere å forstå.» 


«Studentene har fått mulighet til å delta i undervisningene, blitt 
inkluderte, og vi har fått tid til å selv reflektere.» 


«Det har vore eit bra kurs, lærerikt, sjølv om det nokon ganger har gått lite 
fort.» 


«Får bredere kunnskap rundt det å tenke selv i form av oppgaver uten 
fasit.» 


Figur 6. Studentevaluering av organisasjonsfaget høst 2017. 

Gjennomgående er imidlertid tilbakemeldingen om at ulike lærings- 
aktiviteter er et stort pluss, at studentene føler seg inkludert i undervis- 
ningen, og at faglærer er engasjert og gir et positivt bilde av faget. Mange 
påpeker også at det er nokså mye fagstoff som kjennes fremmed, og at 
det går litt fort fremover, men de skriver samtidig at de har forståelse 
for fremdriften, at de ser relevansen til arbeidslivet, og at de synes faget 
er interessant. Under Totalinntrykk av kurset er det mange smiletegn, 
karakteren A+, og adjektiv som veldig bra, flott og topp. Jeg tolker dette 
som at undervisningen har underbygget forståelsen av målet med kurset, 
og at aktivitetene har støttet både fellesskapsfølelse, selvbestemmelse og 
mestring. Jeg tror at dette har vært viktig for studentenes motivasjon, 
og dermed for den dybdelæringen som oppnåelse av læringsutbyttet 
forutsetter. 

Uten at jeg har noen konkret statistikk på det, tør jeg påstå at eksa- 
mensresultatene i stor grad reflekterer hvorvidt studentene har deltatt i 
læringsopplegget eller ei. Eksamensbesvarelsene har selvsagt ulik kvali- 
tet, men besvarelsene til de som har deltatt, gjenspeiler ofte dette i form 
av en tydelighet i hva de forsøker å gjøre, selv om det varierer hvor godt 
de lykkes faglig. Gjennom hele undervisningsrekka holdes trykket oppe 
med hensyn til hva som er målet med faget: Man skal kunne teoriene, og 
man skal være i stand til å anvende dem på en faglig måte. Teoriene skal 
hjelpe oss til å forstå et empirisk fenomen bedre og sette oss i stand til 
å ta begrunnede handlingsvalg. Ved hjelp av teorier og faglige perspek- 
tiver skal vi gjøre mer enn bare å beskrive det som skjer. Mye av det vi 
gjør i undervisningen, handler nettopp om å utforske forklaringspoten- 
sialet til teoriene på forskjellige måter. Mange av eksamensbesvarelsene 
gjenspeiler også dette: Forsøk på å finne faglige perspektiver som hjelper 
studentene med å analysere casen og derigjennom belyse tematikken i 
oppgaveteksten. Så varierer det hvor god og detaljert teoriredegjørelsen 
er, og hvor mange og tette koblinger til casen som gjøres, men selvsten- 
digheten i bruk av fagstoffet er gjenkjennbar. Ut ifra dette kan det argu- 
menteres med at en mer overflatisk læring - i form av å kunne gjengi 
teoriene med en presis begrepsbruk - er et nødvendig, men utilstrek- 
kelig steg på veien mot dybdelæring. Dybdelæring, som en selvstendig 
anvendelse av lærestoffet, betinger også en holistisk forståelse av det. På 

den måten kan vi si at både huskestrategier og forståelsesstrategier har 
sin plass i oppnåelsen av læringsutbyttet, der sistnevnte er nøkkelen til 
dybdelæringen (Schjelte, 2017). 

Besvarelser som ligger helt i nedre del av karakterskalaen, og besva- 
relser som ikke holder til en ståkarakter, mangler gjennomgående en 
slik grunnleggende forståelse for at det er en faglig tilnærming til det 
oppgaveteksten spør etter, som gjelder. Disse preges av beskrivelser eller 
gjenfortelling av casen, gjerne med islett av noen egne vurderinger eller 
normative anbefalinger, men uten faglig forankring - eventuelt kombi- 
nert med noe oppramsing av fragmentert teori feilaktig gjengitt. Dette 
kan tolkes som om det arbeidet disse studentene har lagt ned i å tilegne 
seg pensum, har vært preget av bruk av huskestrategier, altså en atomis- 
tisk tilnærming som representerer en overflatisk læring. Eksamensformen 
med case krever imidlertid at man også har forstått faget. Huskestrategi- 
ene kommer derfor til kort ved denne evalueringsformen. 

Ut fra dette vurderer jeg deltagelsen i undervisning - og alt den måtte 
innebære gjennom styrking av kompetanse, tilhørighet og autonomi — 
som vesentlig for motivasjon og læring for svært mange ferske studenter 
i organisasjonsfaget. 

Vurderingsformen i ex.phil. er en gruppevis hjemmeeksamen over 14 
dager, der tanken er at studentene skal fortsette sin læringsprosess i faget. 
Læringsutbyttet tilsier at studentene skal kjenne til det teoretiske grunn- 
laget som pensum representerer, og være i stand til å bruke dette i faglige 
og praktiske problemstillinger på kritisk og selvstendig vis. 

Til eksamen velger studentene én av fem oppgaver, der alle oppgavene 
ber om en redegjørelse for spesifikke tema fra pensum og bruk av per- 
spektiver fra pensum til å drøfte noe dagsaktuelt. Hensikten med en 
gruppeeksamen er å oppmuntre til meningsutveksling og felles reflek- 
sjon. Ved å gi en dagsaktuell oppgave som pensumstoffet skal belyse og 
drøfte, gis det mulighet for selvstendig bruk av perspektiver. Gjennom 
kurset har vi på ulike måter aktualisert pensumstoffet, der studentaktive 
tilnærminger - som for eksempel kafédialogen — har vært med på å vise 
relevansen til nåtiden. Eksamensoppgaven og eksamensformen byr på 
videre muligheter til å fordype seg i sider av pensum samt bruke faglige 
perspektiver på en selvstendig måte. 

I så måte er muligheten for selvbestemmelse stor. Å arbeide i grupper 
representerer også et fellesskap som kan styrke tilhørighetsfølelsen — vel 
å merke hvis gruppa fungerer godt. 

Siste samlingsdag i undervisningsrekka i ex.phil. ble brukt til konkret 
eksamensforberedelse. Mange hadde allerede etablert eksamensgrupper, 
mens andre grupperte seg for anledningen. Noen av disse gruppene fort- 
satte som eksamensgrupper. 

Gruppene fikk utdelt en eksamensrelevant oppgave. Dermed fikk de 
på forhånd jobbet seg litt inn i gruppeprosessene og «smakt» på hvordan 
eksamensarbeidet kan utarte seg. Denne forberedelsen var også kompe- 
tansebyggende i den forstand at den kunne styrke mestringsevnen opp 
mot eksamen. Ex.phil. inneholder svært få svar med to streker under, og 
det kan avføde noe usikkerhet hos en del studenter når det handler om 
kompetanse til å skrive en besvarelse. Som faglærer er det derfor viktig 
å gi næring til mestringsfølelsen, slik at ikke eksamensarbeidet skaper 
unødvendig uro hos den enkelte. 

Gjennomføringen av faget har fått veldig mange positive tilbakemel- 
dinger i sluttevalueringen. Jeg utgikk som sagt ifra at dette var et fag 
svært få ønsket seg, slik at det pedagogiske utgangspunktet var en stor 
gruppe ferske studenter som ikke var motiverte for ex.phil. På den siste 
samlingsdagen spurte jeg studentene om dette medførte riktighet, og det 
avstedkom en unison og ivrig nikking fra salen. I lys av dette er det spe- 
sielt gledelig med gode tilbakemeldinger, der studentene skriver at faget 
har inneholdt mye interessant. Også her fremheves ulike tilnærminger 
som en styrke for læringen. 

Ut ifra både det studentene skriver, og den innsatsen de la i lærings- 
oppleggene, tror jeg tilstedeværelse og deltagelse i undervisningen har 
vært avgjørende for at så mange studenter avslutter dette kurset med en 
positiv holdning til ex.phil., der de ser nytten av fagstoffet og opplever at 
de har lært noe underveis. 

Resultater og tilbakemeldinger fra både organisasjonsfaget og ex.phil. 
kan tolkes som at læringsoppleggene har vært motivasjonsfremmende, og 
at studentene gjennom undervisningen har beveget seg mot en høyere form 
for motivasjon (se figur 7 neste side). Dette kan i sin tur danne grunnlag for 
bedre læring og prestasjon. Tilbakemeldinger og resultater kan tyde på at 

Litt fra det studentene skriver om ex.phil.: 


«Bra til at motivasjonen til faget ikke var på topp. Har hatt en positiv opplevelse i 
forhold til forventningene.» 


«Tidlig i kurset så jeg ikke helt poenget med dette, men etter hvert som det gikk 
fremover, ble det mer interessant og givende.» 


«Det har vært overraskende ‘levende’ undervisning. Meget interessant. Meget godt 
inntrykk!» 


«Skal nå filosofere mer.» 
«Foreleser legger opp løpet slik at studentene må være aktiv. Dette er veldig bra.» 
«Veldig bra! Dette selv om jeg ikke var så positiv til kurset til å begynne med.» 


«Delvis spennende — til å være et fag jeg ellers ikke hadde valgt. God lærer som var 
interessert i faget og som har masse kunnskap som har gjort det lettere å følge med 
og engasjere seg.» 


«Bedre enn jeg trodde. Ser nytten av det. Vanskelig, men lærerikt.» 
«Rom for tenkning og samtale.» 


«Bra kurs. Selv om pensum ikke er så interessant for meg synes jeg kurset ble 
gjennomført på en måte som gjorde det litt interessant allikevel.» 


«Dette er et spennende fag og vi har fått gjort mer enn å sitte på 
forelesning.» 


«Har ikke blir skremt unna, tror jeg er mer filosof enn jeg tror.» 


Figur 7. Studentevalueringer av Ex. Phil høst 2017. 


undervisningsoppleggene har påvirket studentenes læringstilnærming på 
positivt vis, og at dybdelæring har funnet sted for flere. 

Etter min oppfatning har disse oppleggene lettet internaliseringen og 
integrasjonen av de verdier og krav som fagene representerer. Som faglæ- 
rer har jeg forsøkt å signalisere respekt overfor den enkelte student og 
overfor gruppa som helhet. Jeg har lagt vekt på den enkeltes betydning i et 
godt studiemiljø, og oppmuntret studentene til å lære av hverandre, støtte 
og ta vare på hverandre for alles beste. Dessuten har jeg forsøkt å legge 
opp til læringsaktiviteter som understøtter mestring og selvstendighet, 

og jeg har forsøkt å være et godt faglig forbilde for studentene. Disse for- 
søkene har helt sikkert ikke nådd frem til alle, men jeg er nokså sikker på 
at jeg har nådd en del av studentene, og jeg håper det har bidratt positivt 
og gitt dem en god start på sitt utdanningsløp. 


Avslutning 


I en viss forstand er det slik at det enkleste man kan gjøre, er å gå inn 
i auditoriet, forelese og gå ut igjen. Med det mener jeg ikke å si at fore- 
lesning som undervisningsform er en enkel sak. Å plukke ut, sette 
sammen og systematisere relevant fagstoff er en krevende oppgave. Det 
samme er det å formidle dette på en god måte. Samtidig er det nok slik 
at størstedelen av jobben allerede er gjort, når vi entrer auditoriet med 
dette som undervisningsform. Vi bruker ikke så mye energi og krefter i 
selve forelesningssituasjonen hvis forberedelsene er gode og vi har en viss 
erfaring med denne formidlingssituasjonen. 

Jeg tror også at denne undervisningsformen er en hensiktsmessig og 
nødvendig del av en læringsprosess der man skal tilegne seg kompli- 
sert og komplekst fagstoff. Men med referanse til ovenstående tror jeg 
det er en utilstrekkelig undervisningsform, gitt at læringsutbyttet skal 
nås for mange ulike studenter. Det betyr at man må begi seg inn i andre 
undervisningsformer, og dette representerer kanskje også ukjent terreng 
for faglærer. Studentaktive læringsformer krever i tillegg en annen type 
kompetanse av faglærer, en kompetanse som går utover formidling av 
boklig og intellektuell fagkunnskap. Dette krever at vi går inn i prosesser 
sammen med studentene, uten å vite om det blir vellykket eller fullsten- 
dig fiasko. Risikoen er derfor på mange måter større ved slike lærings- 
aktiviteter. Men høy risiko muliggjør også høy gevinst. Hvis gevinsten 
kan være bedre læring for studentene, er risikoen vel verdt å ta, selv om 
man kanskje går på trynet noen ganger. Det er ikke alltid jeg har følt meg 
like høy i hatten når jeg har vært på vei til undervisning med et opplegg 
jeg aldri har prøvd før, eller har hatt grupper der jeg har vært litt usikker 
på hvordan ting ville bli mottatt. Men som faglærer må man gi seg selv 
mulighet til å utvikle sin egen kompetanse på disse områdene, og det kan 
kun gjøres ved å prøve det ut i det virkelige liv. 

Så er det selvfølgelig slik at utdanningsinstitusjonene ikke har de samme 
forutsetningene når det gjelder den rent praktiske delen av å organisere 
ulike læringsaktiviteter for store grupper. For en del aktiviteter melder det 
seg et visst plassbehov som vanskelig lar seg løse kun gjennom fleksibili- 
tet fra både faglig og administrativt personell. Ved mitt eget lærested har 
det gått greit å organisere aktiviteter av den typen som er beskrevet oven- 
for gjennom å ta i bruk tilgjengelige arealer som auditorium og klasserom, 
grupperom og fellesarealer, bibliotek og kantine. Det har også vært en del 
av min oppgave som faglærer å bevege meg rundt på campus for dialog og 
veiledning når studentene har jobbet i mindre grupper. I tillegg til byg- 
ningene på campus har jeg for noen aktiviteter tatt i bruk uteområder som 
campuspark og byrom. Men de fysiske forutsetningene vil alltid spille en 
viktig rolle for muligheten til å gjennomføre en del typer studentaktive 
læringsopplegg, og i så måte er det beklagelig at arealet synes å reduseres i 
utbyggings- og nybyggingsprosesser i vår sektor. 

Jeg vil avslutte med en liten refleksjon omkring faglærers rolle som 
overordnet ramme for den undervisningsaktiviteten som finner sted 
gjennom et slikt kurs. Faglærer representerer en slags omramming av 
det samspillet som undervisningstiden utgjør. Måten man som faglæ- 
rer rammer inn dette på, påvirker også stemningen og mottageligheten i 
studentgruppa. 

Med store grupper av studenter er det selvsagt vanskelig å bli kjent 
med hver enkelt av dem. For meg er heller ikke det noe mål i seg selv. 
Men jeg vil møte dem som individer — og da ikke som det unike indivi- 
det hver av dem er, men som et likeverdig individ i det fellesskapet faget 
utgjør. Et læringsfellesskap der alle er like viktige, faglærer som studen- 
ter. Jeg møter dem som voksne, myndige personer med respekt, ansvar 
og tillit, selv om mange av dem er unge voksne som kanskje ikke alltid 
oppfører seg like voksent. Det handler om å forholde seg til hverandre 
som medsubjekt, med Skjervheims (2002) ord, og det er en forutsetning 
for å anerkjenne den andres autonomi. Det betyr at selv om jeg i faglig 
sammenheng ber studentene om å gjøre ting de ennå ikke mestrer, må 
de likevel myndiggjøres i disse oppgavene gjennom å bli møtt med nett- 
opp respekt og tillit. Hvis man i stedet årsaksforklarer eventuelle brister i 
vilje og evne med referanse til et eller annet psykologisk eller sosiologisk 

forhold, objektiveres den andre på en måte som er utenfor studentens 
kontroll. Ifølge Skjervheim representerer en slik objektivering et angrep 
på den andres frihet. Med begrepsapparatet fra selvbestemmelsesteorien 
kan vi sette dette inn i rammen av en ytre kontroll som er til hinder for 
selvbestemmelse, og som dermed er motivasjons- og læringshemmende. 

Nar jeg ser tilbake pa evalueringsskjemaene, er det - som nevnt - litt 
ulikt hvilke aktiviteter studentene fremhever som best med kurset. Men 
det er gjennomgående enighet om at faglærer er engasjerende og moti- 
verende, og jeg tolker det som at mitt ønske om at de skal lære faget, er 
tydelig for dem. Det å være et godt faglig forbilde kan påvirke studentenes 
identifikasjon med faget, og medføre at de lettere integrerer fagets verdier 
og krav. Kanskje er dette særlig viktig for ferske studenter som befinner 
seg i startgropa for sin høyere utdanning. 

Som faglærer har man mulighet til å sette tonen og spille førstefiolin, 
i det minste til å begynne med, og erfaringene ovenfor gir grunn til å 
reflektere rundt hvilken melodi man skal spille. Hvis man ved å tilret- 
telegge ytre rammer, slik at man ivaretar både autonomi og tilhørighet 
samt tiltro til egen kompetanse, kan skape grobunn for økt motivasjon, 
bedre læring og dermed større oppnåelse av læringsutbyttet, bør man 
selvsagt etterstrebe dette. Som førstefiolin har faglærer en viktig posisjon 
som byr på mange muligheter for å utforme slike ytre rammer. Denne 
artikkelen er et bidrag til hvordan noen slike rammer kan se ut. I vår 
digitale mirakelalder slår også artikkelen et slag for godt, gammeldags 
faglig samvær. Det å snakke med hverandre, ansikt til ansikt, det å gi 
direkte tilbakemeldinger og umiddelbart følge opp faglige sprang og side- 
sprang som melder seg, og som ofte er interessante, er en viktig del av det 
å møte studenter med tillit og respekt. Det er også en viktig del av den 
perspektiveringen som læringsutbyttet foreskriver. Tilhørighet til det 
faglige fellesskapet og forpliktelse på de verdier og krav det stiller, krever 
for de fleste førstehånds erfaringer med dette fellesskapet. Autonomi er 
også avhengig av de andre - man må føle seg autonom i forhold til noe. 
Uten de andre kan autonomi fort gå over i ensomhet. 

Arbeidet med denne artikkelen har for meg vært en anledning til å sys- 
tematisere og reflektere over en del av mine erfaringer med storgruppeun- 
dervisning og dertil oppsamlet materiale. I så måte har det også representert 

et mer omfattende evalueringsarbeid med tanke på egen undervisnings- 
praksis på dette området, og det har vært både givende og bevissthetsfrem- 
mende. For min egen del slår det inn en tanke om at jeg kanskje burde ha 
hatt en enda grundigere evalueringsrutine enn det jeg har hatt til nå, og 
som i sterkere grad kunne ha vært koblet til andre fag. Paul Ramsden (1999) 
understreker viktigheten av å evaluere kvaliteten i våre utdanninger: 


Evaluering er et middel til at forstå virkningerne af vores undervisning på de 
studerendes læring. Evaluering indebærer, at vi indsamler informationer om 
vores arbejde, fortolker informationerne og vurderer, hvad vi skal gøre for at 
forbedre vores indsats. At reflektere over, hvad der hjælper de studerende til 
at forstå et begreb eller et ræsonnement, og at anvende resultaterne i under- 
visningen, er at evaluere. At eksperimentere med nye måder at bedømme de 
studerende på og at kontrollere virkningerne på kvaliteten af deres læring, er at 
evaluere. At lytte til en studerende, der beskriver sin tilgang til at lære et emne, 


er at evaluere (Ramsden, 1999, s. 257). 


Han påpeker at evaluering er en analytisk prosess som er en innbygget 
del av god undervisning, slik at man også kan lære å undervise bedre. De 
fleste av oss som sysler med undervisning, har antagelig et ønske om å bli 
stadig litt bedre på det vi holder på med. Jeg opplever at den systematiske 
gjennomgangen av undervisningsoppleggenes hva, hvordan og hvorfor 
med analytisk blikk har vært til nytte for videreutvikling av min under- 
visningskompetanse, og at den har inspirert meg til å søke mer kunnskap 


om læring og undervisningspraksis. 

Artefakter og den erfarte læreplan som 
pedagogiske verktøy i undervisning og 
læring 


Brit Solli Isachsen, Nord universitet 


Sammendrag: Denne refleksjonsartikkelen handler om artefakter som pedago- 
giske verktøy i læring. Nord universitet, Faggruppe Trafikk, har et nasjonalt ansvar 
for utdanning av trafikklærere i Norge. Som lærer for studenter i trafikkfag har jeg 
ofte tenkt på hvilken rolle artefakter har i undervisningen. Med eksempler fra reelle 
lærer- og læringssituasjoner viser jeg til samspillet mellom artefakter, den erfarte 
læreplan, elevenes læringsutbytte og undervisningen studentene gjennomfører. 
Artikkelen viser også til relasjoner og tilbakemeldinger fra nærveileder, studenter 
og deres elever. Trafikkfaget legger til rette for et miljø med god dialog, trygghet og 
tillit. Dette er avgjørende for at artefakter blir meningsbærere, for eksempel bilen i 
rollen som formidler av mening, i vår undervisning og læring. 


Nøkkelord: artefakter, den erfarte læreplan, arbeidsmåter, relasjoner, tilbakemel- 
dinger 


Abstract: This opinion article is about artefacts as an educational tool for learning. 
Nord University, Traffic Section, has a national responsibility for educating driving 
instructors in Norway. As a teacher in this division, I have often considered the role 
of artefacts in education. With examples from actual instructional situations, the 
article focuses on the interaction between artefacts, the experienced curriculum, the 
students’ learning outcome and student teaching. The article also points to relati- 
ons between and feedback from supervisors, students and their learner-drivers. The 
subject prepares for the development of effective dialogue, safety and confidence, all 
of which are crucial for artefacts to be meaningful in teaching and learning. 


Keywords: artefacts, the experienced curriculum, working manner, relations, 
feedback 


Sitering av denne artikkelen: Isachsen, B. S. (2019). Artefakter og den erfarte lereplan som pedago- 
giske verktøy i undervisning og læring. I S. Loeng, B. P. Mørkved og B. S. Isachsen (Red.), Studentaktiv 
læring - praksisnær undervisning i høyere utdanning (s. 201-213). Oslo: Cappelen Damm Akademisk. 
https://doi.org/10.23865/noasp.72.ch7 

Refleksjonsartikkel, ikke fagfellevurdert. Lisens: CC BY-NC 4.0 

Innledning 


Denne artikkelen ser nærmere på artefakters betydning i læring og under- 
visning. Eksemplene er hentet fra trafikklærerutdanningen, der bilen er 
både et verktøy og et lærested for dialogen rundt yrkesfaglige spørsmål 
med tanke på utvikling av sikker trafikantatferd. Med artefakter menes 
gjenstander, produkter eller manifestasjoner framstilt av mennesker for 
å løse et problem eller bearbeide informasjon. Vi mennesker omgir oss 
med artefakter hele tiden, og på én måte blir de en del av vår personlig- 
het. I et sosiokulturelt perspektiv gir de fysiske artefaktene oss erfaringer 
vi deler med hverandre gjennom språket. Slik blir vår læring, gjennom 
bruk av redskaper og språk, en mekanisme for å tilegne seg kunnskaper, 
innsikt og forståelse (Såljö, 2006). 

På samme måte som artefakter er med på å forme og formidle hvem vi 
er, er også en artefakt en del av den uttrykksformen vi bruker for å signali- 
sere til omverdenen hvem vi er. Dette forsterkes gjennom vår atferd. Vi er 
individer med ulike sosiale erfaringer og personlige forutsetninger i form av 
kunnskap, forståelse, holdninger, interesser og motivasjon. Dette påvirker 
våre følelser for de ulike artefaktene. I tillegg er vi alle i større eller min- 
dre grad mottakelige for påvirkning utenfra. Derfor er det viktig at vi som 
lærere er bevisst på artefakters rolle, samtidig som vi er bevisst på hvordan vi 
selv reagerer i en gitt situasjon mens vi underviser. Artikkelen har som mål å 
belyse hvordan studentenes bevissthet om artefaktenes rolle i undervisning 
og læring kan bidra til en dypere læring og en mer profesjonell utdanning. 


Hva er en artefakt? 


Bolter & Grusin (1999/2000) definerer en artefakt som en gjenstand som 
ikke er frambrakt av naturen, men derimot konstruert og laget for og av 
mennesker. Artefakter forstås her som resultater av historisk og kulturell 
utvikling, der det fokuseres på de materielle egenskapene artefakten inne- 
har. En viktig side ved artefakter er at disse ikke kan ses på som «døde» 
objekter, fordi menneskelig kunnskap, innsikt, konvensjoner og begreper 
blir «bygget inn» i artefaktene, og de blir sånn sett noe vi benytter oss av 
når vi agerer bevisst eller ubevisst (Bolter & Grusin, 1999/2000). På denne 

måten legger vi følelser inn i våre artefakter; de far en verdi for oss. Den sen- 
trale artefakten i denne artikkelen er bilen. Den er et redskap med stor sam- 
funnsmessig betydning, og har en viktig kulturell betydning for de fleste. 


Artefakter skaper forståelse og erfaringer på tre 
ulike nivåer 


I det følgende vil jeg gjøre rede for en modell som viser artefakter på tre 
nivåer, hvor alle nivåene påvirker hverandre. Denne modellen kan hjelpe 
oss til å forstå hvordan artefakter skaper forståelse i våre læringsprosesser. 
Figur 1 viser på nivå 1 den fysiske artefakten, som alle ser. På nivå 2 tas 
artefakten i bruk, for eksempel for å medvirke til læring. På dette nivået 
får den enkeltes forståelse og verdier betydning for bruken. På det tredje 
nivået får artefakten en uttrykksform som endres av kultur og/eller situa- 
sjon. Dette nivået er det «dypeste» og bygger på nivå 1 og 2. De medierende 
artefaktene på nivå 1 er tegn eller symboler som gjør at vi ikke bare reagerer 
på fakta, for eksempel rødt lyssignal. Vi reagerer ut fra hvilken personlig 
betydning rødt lys har for oss (nivå 2). Det betyr at vi tenker og handler på 
ulike måter. På nivå 3 kan handlingene føre til nye kjøremåter. Medierende 
artefakter formidler et innhold som innbyr til respons fra andre. I vår tra- 
fikale verden har vi mangfoldige artefakter som formidler et budskap om 


hvordan vi skal kjøre bil, for eksempel nye kjøremåter i veikryss. 


Redskap Verdier 
1. nivå 2. nivå 


Uttrykksform 


3. nivå 


Figur 1. En artefakt i praksis (Isachsen, 2014, s.146). 

For å forklare nærmere hvordan artefakter forstås i en kontekst, det vil 
si i en bestemt sammenheng, tar jeg leseren med en tur ut i trafikken. 
En tid tilbake i Oslo fortsatte mange å kjøre gjennom lyskryssene, selv 
om signalene hadde skiftet til gult. Førerne tok risikoen med å kjøre på 
«drosjegrønt». Det gikk bra en stund, helt til noen sjåfører begynte å kjøre 
på rødt/gult lys (like før grønt lys) i kryssende retning. En ny kjørekultur 
utviklet seg, og den resulterte i farlige situasjoner. Dette førte igjen til at 
flere lysregulerte kryss i Oslo måtte endres til lengre røde faser (Isachsen, 
2014), og da oppstår nye situasjoner. Lyssignalet får en ny betydning eller 
rolle som påvirker folks tanker og atferd. Dette er erfaring og læring, hvor 
artefaktene kan være fysiske, verbale eller atferdsmessige manifestasjoner 
i en kultur. 


Artefakter som meningsbærere i læring 


Det å kjøre bil er en sosial handling - og dermed en meningsskapende 
prosess for oss selv og for andre. I trafikken tas det mange valg, og bil- 
førere velger sine handlinger innenfor den handlingsrammen de har til 
rådighet. Skjer dette i en spesifikk sosial sammenheng, som i en kjøre- 
time, vil valgene den uerfarne føreren tar, bli påvirket av lærerens hjelp. 
I en slik situasjon skapes mening gjennom bruk av artefaktene. Det betyr 
at eleven forstår budskapet på en ny måte (nivå 1 og 2), og at eleven endrer 
atferd (nivå 3). Dette foregår kontinuerlig i trafikken. Når tegnsystemer 
endres, endres ofte også folks forståelse. Tegnet eller symbolet påvirker 
vår kunnskap og våre verdier, som igjen fører til at folks meninger og 
atferd endres (Halliday, 1998). 

Denne sammenhengen ser vi når våre studenter i første semester øver 
på kommenterende kjøring for å bli i stand til å analysere og vurdere sam- 
spillet mellom trafikanter, vei og omgivelser langs vei. Kommenterende 
kjøring er grunnmuren både i studentenes utvikling som trygge bilfø- 
rere, og i arbeidet med å kunne gi føreropplæring til kjøreelever i neste 
semester. Når bilhåndteringen og kommentarene under egenkjøring blir 
samstemte med de faktiske forholdene, har studentene utviklet ny innsikt 
som gir åpning for endring i kjørestil. Oppfølging av kommenterende kjø- 
ring skjer sammen med veileder i bilgruppa og er nyttig for studentenes 

forståelse for opplæringen av trafikksikre sjåfører. Gjennom bilen for- 
midles trafikkomgivelsene til våre studenter. Vi står i direkte kontakt 
med de situasjoner som håndteres fortløpende i trafikken ved hjelp av 
kjøretøyet. Bilen blir en medierende artefakt, et kulturelt verktøy som står 
i umiddelbar nærhet til den som underviser, og til den som lærer. Den 
samme utviklingsprosessen skjer i læring uansett hvilke artefakter som 
er i bruk (Isachsen, 2014; Såljö, 2006). 


Artefakters rolle som pedagogiske verktøy 


Denne artikkelens hovedtema er artefakters rolle som pedagogiske verk- 
tøy. Bolter & Grusin (1999/2000, s. 73) sier artefakter har en medierende 
funksjon i sosiale settinger. Det vil si at det er i bruk at betydningen deres 
blir bestemt. Vi kan bruke det å lære seg klokka som et eksempel, altså 
samspillet i en setting mellom én person som kan klokka og én som ikke 
kan den (Såljö, 2006). Bolter & Grusin (1999/2000) bygger sin forskning 
på en antakelse om at læring skjer gjennom bruk av språk og deltakelse i 
sosiale praksiser, hvor kunnskap og ferdigheter læres i et samspill mellom 
medierende artefakter og kommunikasjonen mellom mennesker. 

Å kommunisere betyr å dele noe med noen, og dette er et viktig 
utgangspunkt når fysiske og mentale artefakter medierer virkeligheten 
for oss i konkrete aktiviteter. Det er derfor ikke riktig å anta at vi står 
i en umiddelbar kontakt med omverdenen. Menneskers tenkning kan 
ikke studeres uavhengig av omgivelsene, men må forstås ut fra den sosi- 
ale kulturen man er en del av, og individet må tilpasse seg ulike typer 
sosiale språk som eksisterer innenfor ulike kulturer (Såljö, 2001). Også 
innenfor utdanningsinstitusjoner vil slike samspill eksistere. Funksjonell 
deltakelse handler derfor om hvordan individers tenkning samordner seg 
med institusjonelle begreper (Lave & Wenger, 2003; Wertsch, 1998). 

I veiledet undervisningspraksis i trafikkfag ses bilen på som en medi- 
erende artefakt mellom stimulus og respons; bilen blir et verktøy som 
formidler et innhold som virker inn på førerens handlingsvalg. Figur 1 
viser artefakter som opptrer på tre ulike nivåer i undervisningen: På før- 
ste nivå er bilen et redskap som skal mestres. Men samtidig som den tas i 
bruk, starter en meningsskapende prosess, og førerens tankevirksomhet 

kretser rundt egne verdier og normer. Her kan læreren kommentere og 
hjelpe eleven (nivå 2). Dette er den mentale, dialogiske artefakten som 
har betydning og relevans for den som lærer. Noen ganger lærer eleven 
direkte fra den fysiske artefakten, for eksempel ved å lytte til turtallet på 
motoren, men som oftest skjer refleksjon og læring i samtalen mellom 
elev og lærer på nivå 2. Disse to nivåene fører til nivå 3, som bevisst eller 
ubevisst påvirker elevens muligheter for endringer i valg i trafikken. 
Ulike kulturer setter sine betingelser for handling. Et eksempel på 
dette er at i Norge stopper bilførere for fotgjengere i gangfeltene, mens 
i mange andre kulturer må fotgjengere først slippe fram kjøretøyene før 
de kan krysse veien. Et annet eksempel er at våre øvingselever ønsker å 
kjøre bil på en trygg måte, men de kan ha mange uvaner som er arvet 
etter rollemodeller som mor eller far. Dette kommer fram i kjøretimene 
og må bevisstgjøres — og læres på nytt. Jeg må ofte veilede studentene mer 
når de øver på å kvitte seg med uvaner enn når de skal lære seg nye ting. 
Ser vi på artefaktens rolle som et pedagogisk verktøy for å endre 
mening, kan læreren gjennom samtale legge til rette for læring på de 
ulike nivåene, med stikkord, spørsmål eller kommentarer. Dette skjer 
både når bilen stopper for rødt lys, og mens bilen beveger seg i trafik- 
ken. Øvingselevene kan ofte reflektere over de nye kunnskapene de blir 
eksponert for mens de kjører. Refleksjonene gir dem et grunnlag for å 
stille spørsmål tilbake; dialogen blir «åpen». Samtidig som dette skjer, 
vil bilen selv vise til at vi fortolker verden gjennom redskaper som er for- 
ankret i ulike sosiale praksiser. For eksempel kjører en fersk sjåfør i 50 
km/t forbi barn langs veien, mens en erfaren sjåfør senker farten til langt 
under lovlig fartsgrense i samme situasjon. I min undervisning har jeg 
erfart at dette er ny læring for trafikklærerstudentene, som ubevisst tror 
at deres elever tenker det samme som dem selv. Dersom studentene ikke 
er oppmerksomme på forskjellen i tankevirksomheten hos en erfaren og 
en uerfaren sjåfør, blir læringsutbyttet ufullstendig for eleven. Eksemplet 
viser at nærlærere er viktige for å sikre kvalitet i vår profesjonsutdanning. 
I det følgende skal jeg se nærmere på artefaktens rolle som pedago- 
gisk verktøy i klasserommet - i en situasjon der trafikklærerstudentene 
underviste elevene sine om risikoatferd i trafikken. Studentene «piffet» 
opp teoritimene med fysiske artefakter som bilder og tekst (nivå 1) fra 

internett. Elevene skulle deretter reflektere og sammenligne disse med 
sine tidligere erfaringer fra kjøretimene. Dette materialet fra trafikale 
situasjoner ble lagt til rette for diskusjon i grupper, for en god dialog (nivå 
2). Diskusjonstema var risikovalgte kjøremåter og tolkning av trafikkre- 
gler, skilt og forskrifter, men iblant passet ikke bildene med elevenes erfa- 
ringer. Det førte til at trafikklærerstudenten, her kalt Per, ble noe usikker 
når elever spurte om ting de lurte på, og som Per ikke kunne svare på. Da 
måtte Per henvende seg til meg som nærlærer for hjelp. Etter endt under- 
visning gjennomførte studentene, og jeg som deres nærlærer, en lengre 
sekvens med refleksjoner om den tilrettelagte undervisningen. Var denne 
godt nok gjennomført for å endre elevenes forståelse for den risikoen de 
møter i situasjoner i kjøretimene? Studentene var usikre på om de klarte 
å påvirke elevene gjennom diskusjon og refleksjon. Skulle de ikke heller 
ha gitt elevene fasitsvarene? Andre studenter sa at de lærte utrolig mye av 
den gjensidige aktiviteten i klasserommet. Andre ønsket å få fasitsvar, for 
så å diskutere om det kunne finnes andre svar. Slik som «Marit»; som sa 
at hun ble engasjert når studenten fortalte henne «svaret», men etterpå 
inviterte henne til diskusjon om det fantes alternative svar til «fasiten». 
Dette var artig undervisning, sa hun. 

Elevene jeg observerte i klasserommet, ble klart mer aktive når de ble delt 
inn i smågrupper. Det så ut som de diskuterte lettere og hadde en fin sam- 
handling. Andre elever engasjerte seg best fremme ved den «digitale tavla» 
(nivå 1), som da to elever fikk en tegneoppgave sammen. De brukte hver- 
andre, og diskuterte seg fram til flere løsninger på oppgaven (nivå 2). Studen- 
tenes undervisning denne kvelden var strukturert slik: Først samarbeidet 
de med gruppa ved den fysiske artefakten, her tavla, og deretter fortsatte 
elevene diskusjonen alene, samtidig som de fikk ros (nivå 2) når de forstod de 
gode løsningene på valgt kjøreatferd. Gjennom fysiske og mentale artefakter 
ble elevene inspirert til å søke kunnskap. Når de senere tar med seg denne 
kunnskapen uti bilen i nye miljøer, utvikler de nye måter å tenke på (nivå 3). 


Den erfarte læreplan 


Læreplaner i føreropplæringen er tuftet på John Goodlads (1979) lære- 
planarbeid. Han opererer med fem nivåer som beskriver prosessen fra 

læreplanens idéer til elevens erfaringer. Som hos Goodlad vil læring av 
ferdigheter i føreropplæringen foregå på ulike nivåer som er avhengige 
av hverandre (Vegdirektoratet, 2016). Artikkelen er opptatt av det femte 
nivået, som henviser til hva eleven egentlig har lært. Den erfarte lære- 
plan defineres da som resultatet av opplevelser, refleksjoner og erfarin- 
ger før, under og i etterkant av undervisningstimene i øvingsbilen eller i 
klasserommet. Denne artikkelen er først og fremst rettet mot studente- 
nes undervisning, som skal gi elevene godt læringsutbytte. Studentenes 
undervisning i føreropplæringen handler om å dele kunnskap mellom 
lærer og elev, men også om at studenter deler med hverandre og med en 
veileder. Dette skjer samtidig som bilen beveger seg (artefakt på nivå 1 i 
bruk). Studentene trener på å utvikle reflekterte spørsmål til elevene for 
å bevisstgjøre dem og begrunne holdninger til risiko i trafikken (nivå 2). 
Dette er knyttet til planlagte og gjennomførte praktiske øvinger i bil og i 
klasserom. Studentene skal kommunisere med sine elever, slik at elevene 
velger kjøremønster som reduserer risikoen for uhell og ulykker (nivå 3). 
Å forstå artefakter på nivå 1 og 2, og som på nivå 3 resulterer i gode hand- 
lingsvalg i trafikken, er med på å fremme dypere læring i vår utdanning. 
Læringsprosessene foregår individuelt hos elev og student, men hvis vi 
begrenser forståelsen for tenkning og læring til det som skjer i individet, 
mister vi av syne samspillet med artefakter og med andre mennesker. 


Økt bevissthet om refleksjoner, erfaringer og 
læringsutbytte 

Bevissthet og refleksjon rundt det vi gjør sammen, er med på å gi oss 
energi. Det gir motivasjon når vi skjønner hva vi må gjøre for å få til 
noe. Som nærlærer i øvingsbilen liker jeg å kjenne igjen engasjement hos 
studentene; deres evne til å fremme refleksjon gjennom påvirkning av det 
indre mentale og et ytre sosiokulturelt miljø. Jeg ser etter en undervis- 
ning som gir elevene godt nok læringsutbytte ut fra den erfarte læreplan. 
I den forbindelse er mestringsfølelsen viktig for læring. Såljö (2006) sier 
at læring i et sosiokulturelt perspektiv vil være avhengig av innhold og 
situasjon. Det handler om hvordan mennesker mestrer det å håndtere 
kulturelle artefakter. 


208 


ARTEFAKTER OG DEN ERFARTE LÆREPLAN SOM PEDAGOGISKE 


Artefakter vil alltid være en del av oss og det vi gjør. De vil også være 
med å påvirke miljøer og situasjoner vi ferdes i, ikke bare i en verden 
av sosiale relasjoner, men også i en verden av ting (Såljö, 2000; Wertsch, 
1998; Vygotskij, 1986). Prosessen er avhengig av aktivitet og interak- 
sjon i samspill med fysiske artefakter på nivå 1 og nivå 2. Dette gir oss 
erfaringer som vi deler med hverandre, og som skaper et potensial for 
et godt læringsutbytte på nivå 3. I lærebilen er det viktig for en lærer å 
være bevisst på artefaktens medvirkning når det gjelder elevens beve- 
gelser, reaksjoner og avgjørelser. Samtidig må læreren også tenke på hva 
som fungerer, på hvordan det fungerer, og reflektere over hva det må øves 
mer på (Hattie, 2013). Følgende eksempel fra øvingsbilen viser hvordan 
undervisning fungerer, og til hvilket tidspunkt dialogen mellom lærer og 
elev kan fungere best. 

Høsten 2017 hørte jeg fra baksetet i øvingsbilen på samtalen mellom 
lærer og elev. Bilen beveget seg mot et grønt lyssignal, hvor eleven uventet 
og brått bremset ned på vei fram mot det grønne lyset. Her er det elevens 
forutsetninger som bestemmer tidspunktet for studentens kommentarer 
til elevens kjøremåte. Noen ganger har læreren tid til å stille spørsmålet, 
slik at eleven kan reflektere «her og nå»; andre ganger må læreren direkte 
inn i situasjonen og korrigere elevens handling. Under denne kjøretimen 
måtte jeg som nærlærer be trafikklærerstudenten vente med spørsmål 
til situasjonen ble avklart, for da å stille spørsmålet: Hvordan påvirker 
din fartsreduksjon bilen bak oss? Vi tok en pause, en «time-out», for å 
prate om de ulike situasjonene rundt problematikken samt ulike kjøre- 
måter mot lysregulerte kryss. Her ser vi tilbake til forståelsesmodellen, 
en artefakt i praksis. Eleven er usikker og senker farten til langt under 
det normale. Dersom det ikke ligger et kjøretøy tett bak, kan studenten 
kommentere og hjelpe eleven sin på nivå 2. Videre kan studenten påvirke 
eleven til en bedre tilpasset fart i situasjonen (nivå 3). Det betyr at studen- 
ten har flere valg. Noen ganger skjer veiledning i god tid før lyssignalet, 
andre ganger ved stopp på rødt lys, og andre ganger etterpå. Dette viser at 
tidspunktet for dialogen også er viktig. Studentene lærte hvordan det må 
gripes tak i risikofylt atferd, med tanke på å fremme læringen. Studentene 
lærte å være bevisst på den mentale artefakten, det vil si dialogen, for 
å påvirke elevens opplevelser, erfaringer og læringsutbytte. Studentene 

lærte at de måtte endre sine planer fordi deres undervisningsplan A ikke 
hjalp eleven i situasjonen. De ble mer bevisst på artefakters pedagogiske 
rolle i forskjellige undervisningssituasjoner. Min rolle som nærlærer var 
å veilede studentenes egen undervisning og observere om de var bevisst 
på hvilket nivå de underviste. Veiledningen videre dreide seg ofte om de 
reflekterer over når og hvordan eleven feiloppfatter situasjoner, og bør tas 
opp for å påvirke trygg kjøring. 


Betydningen av relasjoner og tilbakemeldinger 


Relasjoner og tilbakemeldinger i selve undervisningen er noe av det stu- 
dentene mine setter størst pris på. Personlig har jeg stor tro på at gode 
relasjoner mellom nærlærere og studenter er avgjørende for at artefakter 
virkelig blir meningsbærere i undervisning og læring. Gode relasjoner 
stimulerer den enkelte students engasjement i øvingsbilen. Dette er posi- 
tivt, fordi elevene smiler og prater mer når de får relevante tilbakemel- 
dinger på sine handlingsvalg, enn når læreren er taus. Her er både bilen 
og kommunikasjonen de sentrale artefaktene for erfaring og læringsut- 
bytte. Hattie (2009) viser til at det å gi tilbakemeldinger er den viktigste 
egenskapen hos læreren, samtidig som nærhet og gode relasjoner betyr 
svært mye for den som lærer. I føreropplæringen blir kunnskap skapt ved 
hjelp av en artefakt som beveger seg i et landskap som endres hele tiden. 
Opplevelser og erfaringer skjer ofte i dialog med veileder og studenter. 
Slik blir relasjonen betydningsfull for både den som underviser og den 
som lærer. Studentens egenskaper, og hans eller hennes evne til å roe og 
rose eleven, er enda viktigere i bilen enn i klasserommet. I bilen sier for 
eksempel «Maria» at hun er trygg på studenten, fordi han sier de skal 
lykkes sammen med å «ta lappen». Hun sier hun kan spørre ham hvis det 
skjer noe som hun ikke forstår. Dette forholdet, sammen med umiddel- 
bare tilbakemeldinger, ser ut til å bidra til meningsfulle aktiviteter og gir 
potensial for nye erfaringer. I tillegg er relasjoner viktige for å bevisstgjøre 
elevens selvinnsikt i undervisningen. 

Jeg har ofte reflektert over betydningen av min rolle som veileder, 
for eksempel da en annen øvingselev, «Christian», ga uttrykk for at han 
syntes det var greit når veilederen var med i kjøretimene. Noen ganger 

når han får svar fra studenten på sine spørsmål, får han svarene ytter- 
ligere utdypet fra veileder. «Christian» sa: «Da vet jeg tydeligere hva jeg 
skal øve på hjemme til neste time». Andre ting jeg har reflektert over, 
er at jeg hører studentene stiller gode spørsmål for å sjekke ut hvordan 
elevene oppfatter hva de har lært etter en øvingssekvens. De samme stu- 
dentene glemmer imidlertid å lytte til svarene de får, eller de er ikke 
bevisst på at elevenes erfaringer er en uerfaren sjåførs «bilder» av det 
som skal læres, mens de selv har den erfarne sjåførens blikk på risiko i 
trafikken. Med veiledning fra nærlærer forstår studentene hvor viktig 
det er å kjenne elevens forventninger i forkant av kjøretimen. Studen- 
tene lærer å bli mer bevisst på egen undervisning - og på artefaktens 
medvirkning i ulike situasjoner. Dette er for å kunne påvirke elevers 
erfaringer gjennom dialog (nivå 2), som åpner for godt læringsutbytte. Å 
se studenter som er modne nok til å gi øvingselevene konkrete tilbake- 
meldinger som følges opp (nivå 3), gir potensial for en mer sikker atferd 
i trafikken. 


Avsluttende kommentar 


Artikkelen har som mål å belyse hvordan studentenes bevissthet om arte- 
fakters rolle i undervisning og læring kan bidra til en dypere læring og en 
mer profesjonell utdanning. 

Gjennom artikkelen reflekteres det hvordan undervisning og læring 
skjer i vårt praksisfelt. Med blikket rettet spesielt mot bilen (nivå 1), som 
tas i bruk i en læringssituasjon, og med dialogen (nivå 2) mellom stu- 
dent og lærer, ser jeg på hvordan disse to nivåene bygges opp til nivå 3. 
Hovedpoenget her er å kunne veilede studentene slik at undervisningen 
samspiller med bilen og dialogen, og at helheten fører til at det skapes 
sammenheng i mening i trafikale situasjoner. Vi ser det samme, men 
oppfatter ting forskjellig. Da er det avgjørende å huske at kommunika- 
sjonen i «lærer og elev-settinger» også ses på som artefakter i handlinger 
(Bolter & Grusin, 1999/2000), der læring forstås som et dynamisk sam- 
spill mellom mennesker og deres omgivelser. Vår måte å lære på er sta- 
dig i endring, og det vil alltid få konsekvenser for alle sammenhenger 
der læring foregår. Kulturelt gitte regler og strukturer, som for eksempel 

hvordan lærer og elever skal oppføre seg i en skolesetting, forstås også 
som artefakter — fordi disse fungerer som verktøy for handling (Bolter & 
Grusin, 1999/2000). 

Som vi ser i Hatties (2009) studier, er nærhet i relasjoner den viktigste 
faktoren for å lære. Sentrale funn i den forbindelse er betydningen av til- 
bakemeldinger. Forfatterens erfaringer sammenfaller med Hatties funn. 
Studentene sier: «Jeg vil ha med veileder i mine kjøretimer så ofte som 
mulig fordi det oppleves som god læring.» I etterkant av undervisningen 
vil alle studentene delta i dialogen knyttet til tilbakemeldingene fra vei- 
leder til underviser. Dette understreker den sentrale plassen artefakten 
og tilbakemeldinger har i relasjoner i trafikkfaget. Det som kanskje er 
mest interessant, er når veileder og studenter samtaler om den erfarte 
læreplanen, som innebærer hva kjøreeleven egentlig har lært i løpet av en 
undervisningssekvens. 

Utvikling av profesjonsutdanning er avhengig av læringsbevissthet og 
refleksjon om artefakters medvirkning i undervisning. Sentralt i artik- 
kelen er tenkningen rundt artefaktens rolle som pedagogisk verktøy 
og læringsarena. I trafikkfag vil bilen være et samlingspunkt for dia- 
log i samhandling med andre personer, der interaktivitet er implisitt i 


undervisningen. 

